
Z, inoma, ne visuomet aš gėriau, klimpti pradė- 
jau visai neseniai. Anksčiau nuo svaigalų ma- 
ne pykindavo. Kas be ko, stiklą alaus išmesdavau, bet vynas 
man būdavo per rūgštus, o vien nuo degtinės kvapo darydavosi 
bloga. Bet vėliau man pradėjo nesisekti. Reikalai ėmė klostytis 
prasčiau nei galėjo, o ir su Žmonėmis prasidėjo visokiausi ne- 
susipratimai. Visuomet buvau minkštabūdis, troškau patikti 
kitiems ir naudotis malonėmis, nors atvirai šito nerodžiau — 
nuolat pabrėždavau, kad esu pasitikintis savimi ir tvirtas. Bet 
blogiausia, kad pajutau, jog ir Žmona pradeda vėsti. Iš pradžių 
— vos pastebimi ženklai, kitas ir dėmesio į tai nebūtų kreipęs. 
Sakykim, švenčiant namie kažkokį gimtadienį, ji pamiršo pa- 
siūlyti man pyrago; teisybė, pyrago aš nemėgstu, bet anksčiau ji 
visuomet padėdavo gabalėlį ir man. Arba vėl — mano kam- 
baryje, viršum krosnies, tris dienas karojo voratinklis. Apėjau 
visus kambarius — niekur voratinklių nėr, tik manajame. Tiesą 
sakant, norėjau luktelėti ir pasižiūrėti, kiek jis, mano piktumui, 
kybos, bet ketvirtą dieną neiškenčiau ir pasakiau jai. Vora- 
tinklis dingo. Piktokai, aišku, visa tai išrėžiau. Nieku gyvu ne- 
norėjau išsiduoti, kaip kenčiu dėl tokių nuoskaudų ir savo 

vienišybės. 

Ir tuo dar viskas nesibaigė. Netrukus kilo kivirčas dėl 
dembiio kojoms valytis. Tą dieną turėjau nemalonumų savo 
banke — pirmąsyk jie atsisakė išmokėti man pinigus, tikriausiai 
jau sklido paskalos, kad aš turiu nuostolių. Banko valdytojas, 
toks ponas Alfas, dėjosi labai malonus, šnekėjo apie laikinus 

mano sunkumus ir netgi siūlėsi paskambinti į savo centrą dėl 
ypatingo kredito. Atsisakiau, aišku, kaip visados šypsojaus ir 
laikiausi tvirtai. Aiškiai pastebėjau, kad šįkart jis, priešingai nei 
anksčiau, nepasiūlė cigaro — ko gero, manęs nebelaikė vertu 
klientu. Sunkiai šniokščiant rudens lietui, prislėgtas ėjau namo. 
Tikrų sunkumų aš dar kaip ir neturėjau, tik mano prekybą bu- 
vo apėmęs kažkoks sąstingis, kurį, pakiliai padirbėjus, būtų 
buvę įmanoma greit įveikti. Bet kaip tik tokio pakilimo man ir 
stigo, mane pernelyg slėgė tylus nepakantumas, su kuriuo susi- 
dūriau namie. 


Priėjęs namus (mes gyvenam tuoj už miesto, nuosavoje 
viloje, mūsų gatvė dar kaip reikiant nesutvarkyta), prie durų 
norėjau nusivalyti purvinus batus, bet šiandien čia lyg tyčia 
nebuvo demblio. Suirzęs pravėriau duris ir šūktelėjau žmoną. 
Jau temo, bet šviesos niekur nepastebėjau, o ir Magda nesiro- 
dė. Šūktelėjau dar ir dar kartą — niekas neatsiliepė. Pasijutau 
itin gražiai: stoviu lietuje prie savo vilos durų ir negaliu žengti 
vidun, nes nenoriu pritrypti prieškambario ir priemenės. Ir vis- 
kas per tai, kad mano žmona pamiršo patiesti demblį, kad jos 
ligi šiol nėra namie, nors gerai žino, jog tokiu metu aš pa- 
reinu. Galiausiai įveikiau save: atsargiai, ant pirštų galų įėjau. 
Priemenėj prisėdęs nusiauti batų ir uždegęs šviesą pamačiau, 
kad mano atsargumas veltui: ant šviesžalio kilimėlio atsirado 
bjaurios dėmės. O juk sakydavau ir sakydavau Magdai, kad to- 
kia švelni rezetinė žaluma ne priemenei, bet: ji vis šokdavosi 
tvirtinti, kad mudu, girdi, nebe vaikai, galim truputėlį ir pasi- 
saugoti; Elzė (mūsų tarnaitė) vis tiek vaikšto pro kiemo duris, 
O namuose tegul pratinasi persiauti šlepetėmis. Baisiai suirzęs 
ėmiau trauktis batus, ir kaip tik audamasis antrąjį, išvydau 
Magdą — ji įėjo pro duris, kurias užstojo laiptai į rūsį. Batas 
išslydo, padu nukrito ant kilimėlio ir bjauriai jį išpurvino. 

— Ervinai! Pasisaugotum bent kiek! — piktai šūktelėjo 
Magda. — Kaip dabar tas kilimas atrodo! Nejau negali įprast 
gerai nusitrinti kojų?! 

"Toks atviras priekaištas visai supykdė mane, bet dar val- 
džiausi. 


— Kur tave kipšas nešioja? — paklausiau, įdėmiai žvelg- 
damas į ją. — Gal dešimt kartų šaukiau. 

— Žiūrėjau rūsy centrinio šildymo, — šaltai atsakė Magda. 
— Bet ką tai turi bendra su mano kilimu? 

— Kilimas tiek mano, kiek ir tavo! — atrėžiau susinervi- 
nęs. — Nejaučiu jokio malonumo jį terlioti. Bet kai prie durų 
nėra demblio... 

— Nėra demblio? Tai kurgi jis, jei ne prie durų? 

— Nėra! — įnirtęs sušukau. — Prašom nueit ir įsitikint! 


Bet ji nė nemanė ten eiti. 

— Jeigu Elzė  eneis patiesti, tai puikiausiai galėjai nu- 
siauti prieangyje! Siaip ar taip, tokių purvinų batų ant kilimo 
galėtum nemėtyti! 

Piktai žvelgiau į ją, iš apmaudo nepajėgdamas išdaužti nė 
žodžio. 

— Aha, — tarė ji, — tyli. Pasakyk tau ką, tu tyli. O pats 
man vis prikaišioji. 

Neišgirdau šiuose žodžiuose nei tiesos, nei prasmės, bet vis 
dėlto paklausiau: 

— Kada aš tau ką nors prikišau? 

— Ką tiktai, — greitai atsakė ji. — Pirmučiausia, kad šau- 
kiama nepasirodžiau, o juk turi kas nors pasižiūrėti šildymo, 
jeigu Elzei šiandien laisva popietė. Antra — prie durų nėra 
demblio! Taip apsivertusi darbais, aš negaliu sužiūrėti visų 
smulkmenų, kuriomis turi pasirūpinti Elzė. 

Suėmiau save į rankas. Tyliai nusprendžiau, kad Magda 
visiškai neteisi. Bet garsiai pasakiau: 

— Nesibarkim, Magda. Būk gera, patikėk — kilimą aš iš- 
purvinau netyčia. 

— O tu patikėk, — vis dar griežtai atrėžė ji, — kad aš nė 
nemaniau tyčia neatsiliepti ar tyčia versti tave laukti. 

Tylėjau. Iki vakarienės mudu beveik nusiraminom, netgi 
gan protingai pasišnekėjom. Staiga man šovė į galvą atsinešti 
kažkieno dovanotą butelį raudonvynio — jau tiek metų jis dul- 
ka rūsyje. Tikrai, net nežinau, kaip man tokia mintis atėjo. 
Galbūt mūsų susitaikymas pažadino manyje kažką šventiško, 
kažką panašaus į jungtuves ar krikštynas. Magda irgi labai nu- 

stebo, bet pritariamai šyptelėjo. Išgėriau tik pusantro stiklo, 
nors tą vakarą vynas man visai nepasirodė rūgštus. Netgi pra- 
linksmėjau ir pradėjau pasakoti Magdai visokius niekus apie 
savo reikalus, kurie kėlė man tiek rūpesčių. Aišku, apie rūpes- 
čius aš nepratariau nė žodžio — priešingai, melavau, nesėkmes 
versdamas laimėjimais. Jau seniai kada Magda klausėsi manęs 
taip susidomėjus. Pajutau, jog šaltis visiškai dingo, ir apsidžiau- 
gęs daviau Magdai šimtą markių, kad nusipirktų ką nors gra- 
žaus: suknelę, žiedą ar dar ką nors, ko geidžia jos širdis. 

ėliau aš savęs dažnai klausdavau, ar tą vakarą 

tikrai buvau užkaušęs. Manau, kad ne, antraip 
šitai būtų pastebėjus ir Magda, ir aš pats. Bet tą vakarą pirmą- 
kart gyvenime pasijutau apkvaitęs. Ne, nesvyravau, nesapaliojau 
niekų. Nuo pusantro stiklo priplėkusio raudonvynio net toks 
blaivininkas kaip aš negalėjo nusmukti nuo koto, bet vis dėlto 
alkoholis apvertė man pasaulį aukštyn kojom. Dingojos, kad 
tarp manęs ir Magdos nė būti nebuvo jokio atšalimo, jokių 
barnių, o nesėkmės virto tokiais laimėjimais, kad aš netgi da- 
viau jai šimtą markių — atrodytų, menką sumą, bet visai men- 
kų sumų man jau nebebuvo. Kitą rytą nubudęs ir į visus vaka- 
rykščius įvykius — nuo pamiršto patiesti demblio iki dovanotos 
šimtinės — pažvelgęs sielos akimis, supratau, kaip negarbingai 
pasielgiau su Magda. Pasakodamas apie savo reikalus, aš ne tik 
melavau jai, o dar ir sutvirtinau tą melą, duodamas jai pinigų, 
kad mano žodžiai skambėtų įtikinamiau — pasielgiau taip, ką 
teisininkai tikriausiai pavadintų “apgaule". Bet teisiniai daly- 
kai čia buvo visiškai niekuo dėti, svarbiau buvo Žmogiškieji, o 
jie šiuo atveju atrodė klaikūs. Pirmą kartą per mūsų vedybinį 
gyvenimą Magdą apgavau sąmoningai — betgi kam? Kam, dėl 
Dievo? Visai be jokio reikalo — juk viską galėjau nutylėti, 
kaip nutylėdavau ligi šiol. Niekas nevertė manęs pliaukšti. Nie- 
kas? Kaipgi, alkoholis traukė už liežuvio, kas daugiau. Kai aš 

pirmąsyk supratau, kai aiškiai suvokiau, kaip tas alkoholis du- 
mia akis, kaip jis garbingą Žmogų paverčia melagiu, prisiekiau 
sau niekad į burną neimti nė lašo, nusprendžiau atsisakyti net- 
gi to kartkartėmis išmetamo stiklo alaus. 


Tačiau ko verti tokie ketinimai, ko verti tokie planai? Juk 
aną blaivų rytmetį prisiekiau bent jau išlaikyti vakar vakare 
tarp mudviejų su Magda atgimusius švelnesnius santykius ar 
netgi visai nebesikivirčyti, bet praėjo vos kelios dienos, ir mu- 
du vėl susiniovėme. Tiesiog į galvą netelpa: keturiolika metų 
po vedybų mudu nė karto rimtai nebuvom susipykę, o dabar, 
penkioliktaisiais, nėra dienos, kad nesusibartume. Kartais man 
net juokinga, dėl kokių niekų mudu susikimbam. Rodės, kad 
atėjus tam tikram metui, mums tiesiog būtina susižodžiuoti, 
nesvarbu dėl ko. O barniai kaip nuodai — prie jų greit pri- 
prantama ir netrukus be jų, atrodo, nebeįmanoma gyventi. Tie- 
sa, iš pradžių mudu dar labai paisėm barnio formos — ginčyda- 
miesi stengėmės būti kuo dalykiškesni ir vengėm asmeninių 
įžeidinėjimų. 


Bartis mums kliudė ir mūsų mažoji tarnaitė Elzė. Žino- 
jom, kokia ji smalsūnė — ką tik patyrusi, viską tuoj išnešioja. 
"Tuomet man dar būtų buvę neapsakomai šiurpu, jei mieste kas 
būtų sužinojęs apie mūsų barnius ir mano nesėkmes. Bet netru- 
kus man pasidarė vis tiek, ką Žmonės apie mane galvoja ir šne- 
ka, o blogiausia — aš ėmiau visiškai nebesigėdyti pats savęs. 


Taigi ir aš, ir Magda pripratom prie kone kasdienių bar- 
nių. Tiesa, tai buvo tik nekalti niurzgėjimai, kabinėjimasis dėl 
grynų niekų, kas šiek tiek iškraudavo tarp mūsų vis kylančią 
įtampą. Iš tiesų tai buvo tikras stebuklas, tiktai negražus, juk 
tiek metų mudu su Magda kuo puikiausiai sutarėme. Susituo- 
kėm iš meilės — buvom tada abu menki tarnautojai, katras tu- 
rėjom tik po lagaminėlį, taip ir susibėgom. Kai šiandien pagal- 
voju, kokie puikūs buvo pirmieji mūsų metai, tegu ir kupini 
nepriteklių! Magda buvo tikra namų burtininkė — pasitaiky- 
davo savaičių, kai išsiversdavom su dešimčia markių, o mu- 
dviem atrodė, kad gyvenam kaip karaliai. Paskui prasidėjo aud- 

ringas, įtemptas metas — aš tapau savarankiškas, Magdos pade- 
damas, įkūriau savo firmą. Mums sekėsi, Viešpatie, kaip mums 
tuomet viskas sekėsi! Tereikėjo ko nors griebtis, sudėti į darbą 
visą savo uolumą ir protą, ir tas darbas pavykdavo, pražysdavo 
kaip gerai prižiūrima gėlė, imdavo nešti mums vaisius. Netu- 
rėjom laimės auginti vaikų, kad ir kaip troškom jų turėti. Po 
to, kai Magda kartą prieš laiką pagimdė, apie vaikus turėjome 
atsisakyti bet kokios minties. Bet mudu vis tiek labai mylėjom 
vienas kitą. Per ilgus vedybinio gyvenimo metus mes vis iš nau- 
jo įsimylėdavome. Niekad negeidžiau svetimos moters, tik Mag- 
dos. Buvau su ja be galo laimingas, o ir jai su manim, atrodo, 
nebuvo blogai. 

Vėliau, kai pradėjo sektis prekyba, kai ji apėmė tiek, kiek, 
turint galvoje mūsų miestą bei jo apylinkes, ir galėjo apimti, 
dar labiau plėstis būtų buvę įmanoma tik visiškai pakeitus mū- 
sų gyvenimą ir kur nors išsikėlus iš gimtojo miesto. Taigi tuo- 
met, kai įkarštis truputėlį atlėgo, svarbiausias dalykas mums 
pasidarė priemiestyje pirktas sklypas, mūsų vilos statyba, sodo 
veisimas — aplinka, turėjusi supti mus iki gyvenimo galo; visi 
tie dalykai, vėl artimai sujungę mudu, ir neleido pastebėti, jog 
mūsų santykiai vėsta. Kad ir nebemylėjom vienas kito taip 
karštai kaip anksčiau, kad ir nebe taip dažnai geisdavom vienas 
antro, visai nemanėm, jog tai praradimas. Viskas rodės savaime 
suprantama: kiek senstelėjom, ir mudviem atsitiko tai, kas atsi- 
tinka visiems, — tai natūralu. Jau sakiau — draugystė, bendri 
planai, statyba, kūrimasis mums visiškai atstojo tai, ką buvom 
praradę — iš mylimųjų virtom bičiuliais, ir nieko mums 
netrūko. 


Tuo metu Magda jau nebepadėdavo man tarnyboje — į tai 
abu žiūrėjome kaip į savaime suprantamą dalyką. Dabar ji 
tvarkėsi jau išaugusiame namų ūkyje — sodui ir pulkui plunks- 
nuočių irgi reikėjo priežiūros, o firmai išsiplėtus, buvo visai 
nesunku nusisamdyti naujų pagalbininkų. Tik vėliau man paaiš- 
kėjo, kaip lemtingai viską pakeitė Magdos pasitraukimas. Ir ne 
tik dėl to, kad praradom didžiąją dalį bendrų interesų — paaiš- 
kėjo, kad jos pagalba buvo neįkainojama. Ji buvo už mane kur 
kas apsukresnė, smarkesnė, be to, sumaniau bendraudavo su 

žmonėmis — lengvai, beveik juokaudama patraukdavo juos į 
savo pusę. O aš buvau tikras apsidraudėlis, tam tikru mastu 
netgi stabdys, kliudantis ir sergstintis nuo drąsaus poelgio. Bū- 
davau pernelyg santūrus tvarkant apyvartą, niekad nešokdavau 
į akis ir vengdavau ko nors prašyti. Tad argi nuostabu, kad 
išėjus Magdai, prekyba tik iš pradžių ėjo sena vaga, o vėliau 
metai iš metų jos apimtis ėmė trauktis. Tiesa, visi šie dalykai 
man paaiškėjo kur kas vėliau — pernelyg vėlai, kad būtų įma-. 
noma ką nors išgelbėti. Bet tuomet, kai Magda išėjo, man netgi 
palengvėjo: vyras, vienas pats vadovaujantis firmai, kelia di- 
desnę žmonių pagarbą nei tas, į kurio reikalus kišasi Žmona. 

"r ik tuomet, kai prasidėjo kivirčai, pastebėjau, 
kaip mudu su Magda susvetimėjome per tuos 
metus, kol ji rūpinosi namais, o aš tvarkiau reikalus. Iš pradžių 
dar jaučiau lyg ir gėdą, kad mudu šitaip nusiritom, ir kai pa- 
matydavau, kad įskaudinau Magdą, kad ji užverktom akim 
vaikšto po namus, man pasidarydavo skaudu kaip ir jai, ir aš 
iškilmingai pažadėdavau sau pasitaisyti. Bet Žmogus pripranta 
prie visko, ir man kone šiurpu, kad greičiausiai jis pripranta ir 
gyventi žeminamas. Atėjo diena, kai matydamas užsiverkusią 
Magdą, aš jau nieko iškilmingai nebeprisižadėdavau, tik su 
bugščia nuostaba tardavau sau: “Na, šįkart aš tau kaip reikiant 
atkirtau! Ne visuomet tavo miklus liežuvis viršesnis!" Man bū- 
davo baisu, kad šitaip galvoju, bet taip galvoti man jau atrodė 
teisinga, kad ir kaip paradoksaliai tai skamba. Anksčiau tarp 
mūsų kildavo tik koks nedidelis kivirčėlis, kai aš sąmoningai 
siekdavau jai įgelti. 


Tuo nepaprastai kritišku mūsų santykių laikotarpiu aš at- 
naujinau sutartį su kalėjimo valdyba dėl maisto produktų tie- 
kimo — ji buvo pasirašoma kas treji metai. Mūsų mieste stūkso 
(aišku, gyventojams dėl to nė truputėlio nedžiūgaujant) cent- 

rinis apskrities kalėjimas, už kurio sienų nuolat kalinama apie 
pusantro tūkstančio žmonių. Kalėjimui maistą mes tiekėme jau 
devynerius metus, ir šį tiekimą Magda labai stengėsi išlaikyti 
savo rankose. Anksčiau prieš pratęsiant sutartį Magda visuomet 
padarydavo trumpą mandagumo vizitą vyriausiajam inspekto- 
riui, kurio Žodis čia buvo lemiamas, ir pelnas, tarsi tai būtų 
savaime suprantama, tekdavo mums. Aš laikiau šį tiekimą tokia 
neatskiriama mūsų prekybos dalimi, kad šįkart nesiėmiau jokių 
Žygių jį išsaugoti: liepiau tik perrašyti ir įteikti senąjį siūlymą, 
kurio kainoraštis laikėsi nepakitęs jau devynerius metus. Pagal- 
vojau, tiesa, ir apie apsilankymą pas svarbųjį inspektorių, bet 
juk ir taip viskas ėjo senom vėžėm — nenorėjau įkyrauti, žino- 
jau, kad tas žmogus apsivertęs darbais. Trumpai tariant, radau 
galybę priežasčių neiti ten. 


Ir štai tarsi perkūnas iš giedro dangaus trenkė pranešimas 
iš kalėjimo valdybos! Keliais sausais žodžiais buvo pranešama, 
kad mano siūlymas atmestas, o dėl tiekimo sutarta su kita fir- 
ma. Pirmoji mano mintis buvo tokia: kad tik Magda nieko 
apie tai nesužinotų! Stvėriau skrybėlę ir lėkte nulėkiau pas tą 
vyriausiąjį inspektorių — prieš kokias tris savaites tai gal ir 
būtų turėję prasmę. Buvau priimtas mandagiai, bet šaltai. Ins- 
pektorius apgailestavo, kad nutrūko toks senas prekybinis san- 
dėris. Jis, girdi, negalėjęs kitaip pasielgti — kai kurios mano 
pasiūlytos kainos jau seniai pakilusios, o kitos — gerokai kri- 
tusios. Taip, susumavus viskas išsilygina, bet — tegu aš jau ne- 
pykstąs už atvirumą — mano pasiūla valdžiai palikusi prastą 
įspūdį — nejau firmai visai nesvarbu, gaus ji pelno ar negaus? 
Patyriau, kad viena firma, visai dar žalia, per kitų galvas lipan- 
ti, jau keliskart sugadinusi man kraują, ir šįkart laimėjo varžy- 
bas. Baigdamas inspektorius vis dėlto labai mandagiai išreiškė 
viltį, kad po trejų metų jis tikisi atgaivinti ryšį su mūsų firma 
— tuo pokalbis ir baigėsi! Kalėjimo raštinėje aš tikrai niekuom 
neišsidaviau, kad esu tokios nesėkmės sukrėstas ir sugniuždytas, 
tad mandagiai, bet smalsiai pasiteiravau — kas gi tas laiminga- 
sis nugalėtojas? Bet vos tik vėl atsidūriau kitapus sunkių gele- 
žinių vartų, vos tik už nugaros barkštelėjo paskutinė sklendė, 
puikios pavasarinės dienos saulėkaitoje pasijutau tarsi Žmogus, 

ką tik nubudęs iš slogaus sapno ir dar nesuvokiąs, ar jis tikrai 
nubudo, ar vis dar sunkiai dejuoja per miegus. Prie vartų dar 
atsidusau — veltui jūs leidžiat mane laisvėn, aš vis tiek užda- 
rytas savo rūpesčių ir nesėkmių kalėjime. 


Dabar man buvo neįmanoma grįžti nei į miestą, nei į savo 
kontorą — prieš pasirodydamas Magdai, pirmučiausia turėjau 
susikaupti. Aš traukiau tolyn nuo miesto ir žmonių į laukus ir 
pievas, vis tolyn ir tolyn, tarsi šitaip galėčiau pabėgti nuo savo 
rūpesčių. Bet tokią dieną nė nepastebėjau smaragdinės gležnų 
daigelių žalumos, negirdėjau veržlių upokšnių šniokštimo ir 
vyturių čirenimo auksinėje žydrynėje: buvau be galo vienišas, 
pats su savimi ir savo nesėkme. Mano širdis buvo taip pritvin- 
kusi, kad niekas daugiau į ją nebetilpo. 


Visiškai aiškiai supratau, kad man tai nėra kokia mažutė 
nesėkmė — tokia, kad pakaktų apmaudžiai trūktelėti pečiais; 
maisto produktų tiekimas pusantro tūkstančio Žmonių būriui 
net menkiausiais apskaičiavimais buvo tokia esminė mano apy- 
vartos dalis, kad jos kitaip ir nepavadinsi — lemiamas lūžis 
visoj mano veikloj. Netekus tokių galimybių, apie atsvarą mūsų 
kukliame provincijos mieste nebuvo ko ir galvoti. Nepaprastai 
įtempus jėgas, būtų galima gerokai padidinti smulkius sandė- 
rius, tik jie dar ilgai nė iš tolo neatstotų to, kas prarasta. O ir 
tokiai intensyviai veiklai dabar aš kaip tik neturėjau jėgų. Ne- 
žinia dėl kokių priežasčių jau kokie metai buvau visai neveik- 
lus. Vis dažniau palikdavau reikalus savieigai ir nieko pernelyg 
neėmiau į galvą. Troškau ramybės — kodėl ir pats nežinojau. 
Ko gero, anksti pasenau. Buvo aišku — dabar teks atleisti ma- 
žiausiai porą tarnautojų, bet ir tai mane nelabai jaudino, nors 
jaučiau, kiek bus plepalų. Šiuo metu man kėlė nerimą ne rei- 
kalai, o Magda. Nenumaldoma mintis, vienintelis rūpestis: kad 
tik Magda nieko nesužinotų! Nors gerai supratau, kad ilgainiui 
nuo jos nepavyks nuslėpti nei tų atleidimų, nei nuostolių dėl 
prarasto tiekimo. Pats sau melavau, kad viskas dar susitvarkys, 
kad dabar ji dar nieko nesužinos, kad per kelias savaites aš 
galbūt surasiu vienokią ar kitokią atsvarą. Taip pagalvojus, aki- 
mirką man vėl viskas nušvito. Stabtelėjau, stipriai paspyriau 

dulkėtą kelio akmenį ir tariau sau: “Kadangi Magda vis tiek 
apie tai sužinos, geriau tegul sužino iš manęs nei iš kitų lūpų 
ir geriau šiandien nei kada nors. Su kiekviena atidėta diena 
prisipažinti bus vis sunkiau. Juk nepadarei jokio nusikaltimo, 
viskas tik per aplaidumą". Aš vėl spirtelėjau akmenį: “ Imsiu ir 
paprašysiu Magdą man pagelbėti! Ji susitaikys su šia nesėkme 
ir atneš ir man, ir firmai tik naudos. Tikrai esu apkiautęs, pa- 
galba bus pačiu laiku!.." Bet tokios prošvaistės greit baigėsi. 
Juk man taip svarbu buvo kitų Žmonių — pirmučiausia Magdos 
— pagarba. Aš juk visuomet tiesiog pedantiškai siekiau, kad 
mane gerbtų kaip šeimininką. Tad ar galėjau dabar, nieko ne- 
laukdamas ir neimdamas į širdį, nusivožti didybės karūną ir 
žemintis Magdai? Ne, buvau pasiryžęs viską sutvarkyti pats, 
tebūnie, kas bus. Nenorėjau, kad man padėtų moteris, su kuria 
aš kasdien kivirčijuosi. Ko gero, mūsų barniai gali persikelti ir 
į kontorą — ten ji spyriosis, o aš prieštarausiu, ji prikaišios 
man mano'nesėkmes — ne, tai neįmanoma! 


Vėl spirtelėjau koja, bet šįkart tik sukėliau kelio dulkes. 
Užverčiau galvą aukštyn. Kur mane nunešė kojos, nė nenutuo- 
kiau — taip sunkiai slėgė rūpesčiai. Buvau atsidūręs netolimam 
kaime, kuris savo žaviu beržynu ir ežeru traukte traukė čia 
poilsiauti mano gimtojo miesto žmones. Bet šios paprastos die- 
nos priešpietę iškylautojų čia nebuvo nė kvapo, tokiu metu 
mūsų žmonės dirba. Pasirodė, kad stoviu kaip tik prie užeigos, 
ir iškart pajutau troškulį. ĮŽžengiau į Žemą, erdvią, bet tamsią 
smuklę. Buvau ją matęs, kai čia buvo pilna miestiečių — pava- 
sariškai šviesios moterų suknelės skaidrindavo patalpą ir, ne- 
paisant Žemų lubų, čia būdavo kažkaip gyviau. Mat sugužėjus 
miestiečiams, langai būdavo atveriami, stalai užtiesiami mar- 
gom staldengtėm, o iš vazų visur svirdavo šviesios berželių 
puokštės. O dabar tamsu, stalai uždengti gelsvai rudom vašky- 
tinėm. Tvyrojo slogus kvapas, nes langai buvo uždarinėti. Už 
pertvaros stovėjo jauna mergina, prastai susišukavusi, pasirišusi 
murziną prijuostę, ir gyvai šnekučiavo su vyruku — iš kalkėm 
aptaškytų drabužių galėjai spėti esant jį mūrininką. Pirmasis 
mano impulsas — apsisukt ir išeit. Bet troškulys, o dar labiau 

jausmas, kad lauke iškart vėl užgrius rūpesčiai, privertė mane 
žengti prie bufeto. 

— Duokit ko nors atsigerti, ko nors gaivinančio, — pa- 
prašiau. į | 
Nė nežvilgtelėjus į mane, mergina prileido stiklą alaus, 
mačiau, kaip per jo kraštą nudribo puta. Ji užsuko čiaupą, luk- 
telėjo, kol puta nuslūgs, ir dar truputėlį įleido. Tada, vėl be 
žodžio, pastūmė man stiklą per cinkuota skarda apkaltą bufetą. 
Ir tuoj vėl pradėjo šnibždėtis su tuo jaunu mūrininku, taip ir 
nepažvelgus į mane. 


Pakėliau stiklą prie lūpų ir pradėjau lėtai gerti. Gurkšnis 
po gurkšnio, neatsitraukiant, iki dugno. Alus buvo šviežias, 
kutenantis gomurį, truputėlį karstelintis. Patekęs į mano burną, 
jis, rodos, palikdavo ten dalelę savo šviesos ir lengvumo. 


— Dar vieną tokį duokit, — jau buvau besakąs, bet nuta- 
riau pasielgti kitaip. Tas vyrukas, mačiau, buvo pasistatęs nedi- 
delį stiklelį, tokius pas mus vadina “kuolais", į juos paprastai 
pilstoma degtinė. 


— Ir aš noriu “kuolo"! — netikėtai ištariau. Kodėl, niekad 
negėręs nė lašo degtinės, visąlaik bjaurėjęsis jau vien jos kvapu, 
šitaip pasielgiau, nė pats nežinau. Matyt, tomis dienomis kei- 
tėsi mano įpročiai, aš atsidaviau paslaptingoms įtakoms — ne- 
turėjau jėgų joms atsispirti. 


Mergina pirmąsyk pažvelgė į mane. Ji lėtai pakėlė savo 
kiek gruoblėtus vokus ir žvilgtelėjo šviesiom, nuovokiom akim. 

— Degtinės? — paklausė. 

— Degtinės, — patvirtinau. 

Mergina greit paėmė butelį, o aš pagalvojau: taip begėdiš- 
kai viską suvokdama, į mane dar niekad nežvelgė jokia mote- 
riška būtybė. Rodės, savo žvilgsniu ji prasiskverbė iki pat mano 
vyriškumo šaknų, tarsi norėdama įsitikinti, ko aš vertas kaip 
vyras; žvilgsnį jutau tiesiog kūniškai, mane saldžiai žeidė, lyg 
prieš tas akis būčiau išrengtas nuogai. 

Stiklelis pripiltas, pastūmėtas cinkuotu bufetu, vokai nusi- 

leido vėl, ji pasisuko į savo vyruką — nuosprendis man buvo 
pasirašytas. Kilstelėjau stiklelį, kiek luktelėjau, tada vienu ypu 
susiverčiau degtinę į gerklę. Taip nutvilkė, kad net užgniaužė 
kvapą — užspringau, bet prisiverčiau nuryti. Pajutau, kaip ėsda- 
ma ir degindama degtinė teka žemyn, vidurius ūmai užplūdo 
šiluma — maloni, svaigi šiluma. Tada visas nusipurčiau. Mūri- 
ninkas pusbalsiu pratarė: 

— Kai šitaip purtosi, užvis blogiausia, — O mergina susi- 
juokė. Netaręs nė žodžio, padėjau ant bufeto markę ir išėjau. 


Pavasario diena pasitiko mane saulėta šiluma ir lengvu, 
švelniu vėjuku, bet išėjęs iš smuklės, aš jau buvau visai kitas 
žmogus. Iš vidurių karštis pakilo į galvą, prašviesino ją, širdis 
plakė laisvai ir stipriai. Dabar jau išvydau smaragdinį želmenų 
žalumą, išgirdau žydrynėj čirenančius vieversius. Išgaravo visi 
mano rūpesčiai. Nagi, tariau sau, vieną kartą ims viskas ir susi- 
tvarkys! Ir leidausi keliu atgal. Kurių galų man dabar kankin- 
tis? Vos parėjęs į miestą, tuoj užsukau dar į dvi užeigas ir 
abiejose išmečiau po “kuolą", kad atgaučiau greit smunkančią 
nuotaiką. Lengvai, bet nepasakytum, kad nemaloniai, apdujęs 
aš kaip tik laiku sugiįžau namo pietauti. 

M: pasidarė aišku, kad nuo Magdos reikia 
slėpti ne tik savo nesėkmę su tuo tiekimu, bet 
ir tai, kad gėriau. Tačiau tą akimirką jaučiausi viršesnis už visą 
pasaulį — toks buvau tikras, kad tai bus visiškai nesunku. II- 
giau nei paprastai užtrukau vonioje. Ne tik stropiai nusiprau- 
siau, bet ilgai ir kruopščiai valiausi dantis, kad nesijaustų alko- 
holio kvapo. Dar nežinojau, kaip elgsiuos su Magda, bet gili 
nuojauta įspėjo mane daug neplepėti. O jutau, kad vos nulai- 
kau liežuvį — bus geriau, jei būsiu ramus ir rimtas. Sriuba jau 
buvo išpilstyta, kai įžengiau, Magda manęs jau laukė. Greitai 
padaviau jai ranką ir pažėriau keletą frazių apie nuostabų pa- 

vasario orą. Ji man pritarė, pasipasakojo apie savo neatidėlio- 
tinus darbus sode ir paprašė manęs vakare parnešti iš miesto 
tokių ir tokių daržovių sėklų — tik dabar pastebėjusi jų netu- 
rinti. Aš iškart sutikau, tad sriubą išvalgėm ramiai, be pavojų. 
Pastebėjau, kad Magda įdėmiai vis žvilgteli į mane iš šalies, 
nebyliai kažko klausia, bet jausdamasis visai blaivus ir manyda- 
mas, kad viskas eina kuo puikiausiai, į tuos blėstelėjimus ne- 
kreipiau jokio dėmesio. Pamenu, beje, kad tą dieną sriubą val- 
giau Su ypatingu apetitu. 


Kraustydama lėkštes, Elzė pašnibždėjo Magdai kažkokį vir- 
tuvės reikalą — ši atsistojo ir abi su Elze išėjo į virtuvę, ti- 
kriausiai ten reikėjo ką nors paragauti ar supjaustyti. Laukda- 
mas mėsiško patiekalo, valgomajame likau vienas. Nieko negal- 
vojau, buvau smagus ir patenkintas — gyvenimas man patiko. 
Nė nenujaučiau, ką tuojau pat imsiu ir padarysiu. Stulbindamas 
pats save, aš staiga pakilau, ant pirštų galų nutipenau prie bu- 
feto, atidariau apatines dureles — tikrai, ten tebestovėjo tas 
raudonvynio butelis, kurį mudu atkimšom aną lemtingą lapkri- 
čio vakarą, kai prasidėjo mūsų kivirčai! Pakėliau jį prieš šviesą 
— taip ir maniau, iki pusės pilnas. Nedelsiau nė akimirkos, 
kiekvienu momentu galėjo įeiti Magda. Nagais išlupau gerokai 
vidun įstumtą kamštį, pakėliau butelį prie lūpų ir patraukiau 
tiesiai iš gurklio, kaip senas girtuoklis! (O kas man beliko da- 
ryti? Įsipilti į taurę nebuvo kada, o ir panaudota taurė jau būtų 
išdavikiškas įkaltis!) Nugėriau tris ar keturis gerus gurkšnius, 
vėl kilstelėjau butelį prieš šviesą ir įsitikinau, kad jame tik 
apgailėtini likučiai. Išgėriau iki dugno, užkimšęs pastačiau bu- 
telį, uždariau bufeto dureles ir nutykinau į savo vietą. Manyje 
viskas tarsi suvilnijo — skrandis, gavęs staigią ir stiprią svaigalų 
dozę, keliskart mėšlungiškai susigniaužė, akyse sutavaravo ug- 
ninė migla, o kakta ir delnai sudrėko. Turėjau iš visų jėgų susi- 
imti, kad Magdai grįžus, galėčiau bent kiek valdytis. Jausdamas 
malonų ir svaigų abejingumą, sėdėjau prie stalo, ir tik būtinybė 
dėtis valgančiu kėlė rūpesčių. Mano skrandis pasirodė besąs 
nepaprastai jautrus, kiekvieną akimirką pasiruošęs pratrūkti — 
tad kiekvieną kąsnelį dėjau burnon su didžiausiu atsargumu ir 

podraug gailėjausi, kad šitas per jėgą grūdamas maistas trukdo 
mėgautis svaiguliu. Nė negalvojau, kad būtų visai ne pro šalį 
persimesti su Magda vienu kitu žodeliu. Užtat susirūpinau kit- 
kuo — visai netikėtai man iškilo sunki problema. Užkimštas 
butelis raudonvynio saugiai stovėjo bufete, bet žinant Magdos 
uolumą ir tvarkingumą, ji netruks pastebėti, kad butelis tuščias. 
Jokiu būdu negalėjau jo taip palikti, tučtuojau reikėjo ką nors 
daryti! Žinoma, geriausiai būtų šiandien pat nupirkti kitą tokį 
butelį, pusę išpilti ir pastatyti jį į tuščiojo vietą. Bet kada gi 
spėsiu? Visas popietes sėdėdavau darbe, o vakarus mudu su 
Magda paprastai leisdavom kartu — ji su kokiu rankdarbiu, o 
aš įknibęs į laikraščius — kada gi? Ir kur aš dėsiu tą tuščią 
butelį? Dar nežinia, ar gausiu tokios pačios markės vyno. Ar 
pamena Magda rūšį, etiketę? Geriausia būtų apie vidurnaktį 
tyliai atsikelti, atsargiai nuplėšti etiketę ir užklijuoti ją ant 
pilno butelio! Bet kas bus, jei Magda mane užklups šitaip da- 
rant? Ir ar namuose yra klijų? Reikėtų parsinešti portfelyje iš 
darbo! Kuo ilgiau apie tai galvojau, tuo sudėtingiau viskas ėmė 
rodytis, aš beveik praradau bet kokią viltį. Išgerti viską iki pa- 
skutinio lašo buvo vieni niekai, bet reikėjo iškart pagalvoti, 
kaip sunku bus viską sutvarkyti. O jeigu aš tą butelį sudau- 
žyčiau ir dėčiausi, kad sukūliau jį ko nors ieškodamas? Bet jis 
buvo jau tuščias, tai kur išsiliejęs vynas? O gal pripilti jį iki 
pusės vandens, o vyno perpylimą atidėti kitai dienai? Štai kas 
verpetais sukosi mano galvoje — ne tik valgis, bet ir Magda 
man visai neberūpėjo. Net krūptelėjau, kai ji sunerimus pa- 
klausė: 

— Ervinai, kas tau? Sergi? Gal turi temperatūros — atro- 
dai toks išraudęs? 

Godžiai stvėriau mestą išsigelbėjimo inkarą ir ramiai 
pasakiau: 

— Tikrai, rodos, kažko negaluoju. Gal bus geriausia, jei 
valandėlę prigulsiu. Man... man... taip spaudžia galvą... 

— Prigulk, Ervinai. Tuojau pat gulkis į lovą. Gal paskam- 
bint daktarui Mansteldui? 

— Nesąmonė! — irzliai šūktelėjau. — Valandžiukę patyso- 
siu, ir viskas praeis. Paskui iškart į darbą. 

Tarsi sunkų ligonį ji palydėjo mane iki sofos, padėjo atsi- 
gulti ir užklojo. 

— Gal turi kokių nemalonumų darbe? — baimingai pa- 
klausė ji. — Sakyk, Ervinai, kas tave slegia? Tu visas persi- 
mainęs! 

— Nieko, nieko! — staiga supykęs atsakiau. — Nesuprantu, 
ko gi tu nori? Truputėlį svaigsta galva, o tu tuojau — gal kas 
darbe? Viskas ten kuo puikiausiai, viskas! 

Ji tyliai atsiduso. 

— Na, tuomet miegok! — tarė. — Man tave pažadint? 

— Ne, ne, nereikia. Pats nubusiu — po ketvirčio valandos, 
arba... 

Pagaliau likau vienas: atlošiau galvą, ir alkoholis nekliu- 
domai pasruvo po visą kūną, aksominiu valkčiu aptraukdamas 
visus mano rūpesčius ir nerimus, netgi mažytį paskutinį nema- 
lonumą — grynai be reikalo primelavau Magdai apie savo 
“sėkmes". Paskui viskas pranyko. Aš miegojau... Miegojau?! 
Ne, aš buvau išsijungęs. Manęs nebebuvo... 


D 


ubundu. Jau pradeda temti. Metu bugštų 

žvilgsnį į laikrodį — rodyklės tarp septintos ir 
aštuntos valandos vakaro. Įsiklausau — ne, namuose niekas nė 
krust. Šaukiu — iš pradžių tyliai, paskui garsiau: 

— Magda! 

Bet ji nesirodo. Sunkiai atsikeliu. Visas mano kūnas tarsi 
sudaužytas, galva sunki, o burna perdžiūvus ir apsinešus. Dirs- 
teliu į valgomąjį: stalas vakarienei nepadengtas, 0 juk tokiu 
metu mes paprastai vakarieniaujame. Kas čia atsitiko? Kas įvy- 
ko, kol aš miegojau? Kur Magda? Pasvarstęs nusvyruliuoju į 
virtuvę — eiti sunku, rodos, visos mano galūnės sustingusios ir 
išsiklaipiusios, taip sunkiai lankstosi per sąnarius. 

Virtuvėje irgi tikėjausi rasti tuščią prietemą, bet ne, ten 
dega šviesa, o prie stalo stovi Elzė ir plaka kiaušinienę. Kai 
įkrypuliuoju, ji, rodos, išsigąsta, žiūri išplėtus akis, nors mato, 
kad tai aš. Tikriausiai klaikiai atrodau. Ūmai pasijuntu, tarsi 
visas mano kūnas būtų nešvarus. Pirmučiausia reikėjo nueiti į 
vonią — anksčiau niekad nebūčiau drįsęs toks pasirodyti. 


— Kur mano žmona, Elze? — klausiu. 

— Gerbiamoji ponia išėjus į miestą, — bailiai Žvilgtelėjus 
į mane, sako Elzė. 

— Bet juk metas vakarieniauti, Elze! — priekaištingai sa- 
kau, nors sėstis ir valgyti neturiu nė menkiausio noro. 


Elzė trukteli pečiais, paskui, metus skubrų žvilgsnį, sako: 

— Kažkas skambino iš kontoros, atrodo, jūsų žmona išėjo 
ten... 
Sunkiai ryju, juntu, kaip džiūsta gerklė. 

— Į kontorą? — murmu. — Viešpatie! Ko gi jai ten prisi- 
reikė? 

Elzė gūžteli. 

— Nežinau, pone Zomeri, — sako ji. — Gerbiamoji ponia 
man nieko nesakė. 

Paskui pagalvoja ir priduria: 

— Skambino jau po trijų, tada ponia ir išėjo... 

Daugiau nei keturios valandos Magda sėdi kontoroj — aš 
žuvęs! Ak, Elze! Girdžiu, kaip ji persigandus spygteli, apverčia 
kiaušinienę, paskui prieina prie manęs ir uždeda ranką man 
ant peties. 

— Kas nutiko, pone Zomeri? — klausia. — Jums negera? 

Nežiūriu į ją, nepakeliu veido nuo paremtos rankos, man 
gėda prieš šitą jaunutę būtybę savo ištryškusių ašarų. Viskas 
žuvę, viskas prarasta — firma, šeima, Magda, — ak, bent šian- 
dien perpiet nebūčiau gėręs to raudonvynio! Nuo jo ir pra- 
sidėjo — jei ne vynas, Magda niekad nebūtų ėjusi į kontorą 
(greit pagalvoju: juk reikia sutvarkyti ir tą reikaliuką su tuščiu 
buteliu!). Elzė lengvai papurto mane už pečių. 

— Pone Zomeri, — sako ji, — geriau nevaikščiokit! Jūs 
dar prigulkit, o aš tuoj paruošiu jums vakarienę. 

Papurtau galvą: 

— Nenoriu jokios vakarienės, Elze! Mano žmona jau tu- 
rėtų būti namie, metas... 

— O gal, — įtikinėja Elzė, — jūs ką nors užkąstumėt čia 
pas mane? — Ir netgi kiek vylingai: — Kadangi ponios vis tiek 
nčra... 

Netikėtas pasiūlymas, net gundantis savo netikėtumu. Val- 
gyti pas Elzę virtuvėje — ką sužinojusi pasakytų Magda? Pake- 
liu galvą ir pirmąsyk atidžiau pažvelgiu į Elzę. Dar niekad nesu 
į ją Šitaip Žiūrėjęs — ji man būdavo tik žmonos šešėlis kažkur 
namų gelmėse. O dabar matau, kad Elzė labai miela, tamsia- 
plaukė, kokių septyniolikos metų mergina, sveika ir graži. Po 
šviesia bliuzele keliasi pilnos krūtys, o pagalvojus, kokios jos 
gaivios, jaučiu kūne plūstelint karštį. 


Bet tučtuojau susigriebiu. Tai neįmanoma, jau mano svy- 
ruliavimas Elzei atrodė klaikus. 

— Ne, Elze, — sakau aš ir pasikeliu, — labai gražu, kad tu 
nori mane truputėlį paguosti, bet bus geriau, jeigu ir aš eisiu į 
kontorą. Jeigu prasilenkčiau su ponia, pasakyk jai, kur aš. 

Sukuosi eiti. Staiga man pasidaro graudu palikti virtuvėje 
šitą mielą mergaitę. Dar akimirką stabteliu tarpdury ir žvelgiu 
į ją. Koks blyškus veidukas, kaip jai dera tamsūs, lanku išlenkti 
antakiai! 

— Mane slegia rūpesčiai, Elze, — sakau jai netikėtai, — ir 
nėra Žmogaus, kuriam galėčiau juos patikėti. — Įtaigiai pakar- 
toju: — Nėra nė vieno artimo žmogaus, supranti, Elze? 

— Taip, pone Zomeri, — tyliai atsako ji. 

— Ačiū tau, Elze, kad buvai man tokia gera, — dar pasa- 
kau ir jau einu. Tik kai apsitvarkau vonioje, man šauna į galvą 
— aš ką tik išdaviau Magdą! Išdaviau ir apgavau. Apgavau ir 
primelavau jai. Bet tuoj trukteliu pečiais: taip ir reikia! Vis 
gilyn į liūną! Vis greičiau ir greičiau. Dabar jau nebeįmanoma 
sustoti! 

tsargiai dairydamasis išėjau į kontorą — dairy- 

damasis, nes baisiausiai bijojau susitikti Mag- 
dą gatvėje. Paskui atsistojau kitoje gatvės pusėje, tarpuvartėje, 
ir pro pirmo aukšto langus pradėjau dirsčioti į vidų. Du langai 
— mano biuras — švietė, ir pro blausius stiklus kartais šmėste- 
lėdavo du šešėliai — Magdos ir mūsų buhalterio Hincpėterio. 
Veda balansą, baisiausiai persigandęs tariau pats sau, bet ne- 
paisant siaubo, man netikėtai palengvėjo — reikalai jau atsidū- 
rė veikliose Magdos rankose! Tokia jau ji: vos sužinojusi blo- 
gas naujienas, viską iki galo išsiaiškina ir veda balansą! Giliai 
atsidusęs apsisukau ir pasileidau per miestą — tolyn nuo jo, 
bet ne į namus. Ką aš galėjau veikti kontoroje, ką savo na- 
muose? Vėl klausytis neišvengiamų priekaištų, bandyti pataisyti 
tai, kas nebepataisoma? Tai jau ne! Lėtai Žingsniuojant vis 
labiau temstančiomis gatvėmis, iki skausmo pasidarė aišku, kad 
mano dainelė sudainuota. Negrįžtamai praradau vietą gyvenime 
ir jo prasmę — nebebuvo jėgų ieškoti naujos ar pakovoti dėl 
prarastosios. Kas gi man beliko daryti? Kurių galų aš dar gyve- 
nu? Traukiau vis tolyn nuo kontoros, žmonos, gimtojo miesto, 
viską palikdamas už nugaros — bet juk kada nors vėl sugrįšiu, 
ar ne? Atsistojęs prieš Magdą, būčiau priverstas išklausyti jos 
priekaištus, nuoširdžiai prisipažinti, kad esu melagis ir apgavi- 
kas, turėčiau prisipažinti, kad neištvėriau, gėdingai ir bailiai 
pasidaviau. Ši mintis buvo nepakeliama, ir aš pradėjau fanta- 
zuoti — niekad negrįšiu, išklysiu į platųjį pasaulį, išnyksiu kaž- 
kur tamsoj — tokioj tamsoj, kur Žmogus nugrimzta be jokio 
ženklo, be paskutinio šauksmo. Truputėlį gailaudamas savęs ir 
šitaip viską vaizduodamasis, aš puikiai Žinojau, kad meluoju 
pats sau — niekad man nepakaks drąsos gyventi be patogumų, 
be namų židinio. Niekad neįstengsiu atsisakyti savo minkštos 
lovos, tvarkos, gardžių kasdienių valgių! Todėl, nepaisydamas 
visų savo baimių, aš grįšiu pas Magdą, dar šiąnakt miegosiu 
savo guolyje — nė kalbos negali būti apie gyvenimą lauke ir 
tamsoj, apie gyvenimą ir mirtį pamazgų duobėj! Bet, tariau 

sau, dar labiau spartindamas žingsnį, kas gi man, po galais, 
pasidarė? Juk buvau gan veiklus ir apsukrus vyras! Teisybė, 
visąlaik buvau kiek nerangus, bet taip gerai mokėjau tą slėpti, 
kad iki šios dienos netgi Magda, ko gero, nieko nepastebėjo. 
Tai iš kur tas vangumas, jau kokie metai mane vis labiau sle- 
giantis, luošinantis mano galūnes ir smegenis, verčiantis mane, 
visiškai padorų Žmogų, apgaudinėti žmoną ir gašliai spoksoti į 
savo tarnaitės krūtis! Alkoholis čia niekuo dėtas, tik šiandien 
pirmąsyk paragavau degtinės, o vangus aš jau seniai. Kas gi čia 
atsitiko? Ir šiaip svarsčiau, ir anaip. Aš ką tik įkopiau į penktą 
dešimtį, pagalvojau; sykį girdėjau kalbant, jog “vyrai keičiasi" 
tokiuose metuose, bet nepažinojau nė vieno, kuris, kliudęs 
penktą dešimtį, būtų taip pasikeitęs kaip aš. Paskui man šovė 
į galvą, kad aš gyvenu dabar be meilės. O juk visuomet troškau 
pripažinimo ir meilės su visu jos slėpiningumu ir visko gavau 
dosniai — tiek iš Magdos, tiek iš kitų žmonių. Ir štai visa tai 
palengva praradau. Pats nesuvokiu, kaip čia taip atsitiko. Ar 
meilę ir pripažinimą praradau todėl, kad man stigo gerų 
paskatų? Į visus šiuos klausimus atsakymo neradau: nebuvau 
pratęs knaisiotis po savo sielą. Žengiau vis sparčiau ir laukiau, 
kad šitiems kankinantiems klausimams kuo greičiau ateitų ga- 
las. Pagaliau aš ir atsidūriau prie savo tikslo, prie tos pačios 
kaimo užeigos, kur jau lankiausi priešpiet... Priėjęs pro langą 
ėmiau dairytis tos merginos šviesiom akim, tos pačios, kuri taip 
begėdiškai, taip menkai įvertino mano vyriškumą. Pamačiau ją 
apšviestą menkos elektros lemputės, sėdinčią prie kažkokio 
siuvinio. Ilgai į ją Žiūrėjau, vilkinau laiką ir jausdamas 
skausmingą, gašlumu persunktą pažeminimą, klausiau savęs, 
kodėl gi pasirinkau kaip tik ją. Ir į šį klausimą neradau at- 
sakymo. 

Bet jau buvau pavargęs nuo visų tų klausimų. Plytelėm 
klotu taku kone bėgte pasileidau prie durų, tamsoj sugraba- 
liojau rankeną ir nutaisęs linksmą veidą greit įžengiau: 

— Štai ir aš, mažyte! — ir dribtelėjau į pintą krėslą šalia 
jos. Tai, ką dabar padariau, buvo taip nepanašu į mane, taip 
nesiderino su mano pažiūrom bei įpročiais, visu mano elgesiu, 
kad aš pats baisiausiai stebėjaus savim ir pasijutau išsigandęs ir 
sutrikęs. Tikriausiai panašiai atrodo aktorius, užsimojęs suvai- 

dinti didvyrį ir vis abejojąs, ar sugebės įtikinamai suvaidinti iki 
galo. 

Mergina pakėlė akis nuo siuvinio, kokią akimirką šviesios 
jos akys žvelgė tiesiai į mane ir burnos kamputy netrukus kyš- 
telėjo liežuvio galiukas. 

— Ak, tai čia jūs! — tepasakė ji, šiais keturiais žodelyčiais 
išreikšdama viską, ką ji apie mane galvoja. 

— Taip, aš, mano miela! — greit atsakiau su man visai 
nebūdingu įžūlumu ir miklumu. — Ir žinot ką? Aš vėl mielai 
išgerčiau vieną, du, tris, o gal ir penkis puikiuosius jūsų “kuo- 
lelius"! Ir jei sutiktumėt — drauge su jumis! 

— Degtinės aš nė į burną, — vėsindama mano įkarštį, at- 
sakė mergina, bet pasikėlė, nuėjo prie bufeto, paėmė stiklelį, 
butelį ir grįžus prie stalo, įpylė. Tada atsisėdo, o butelį pasi- 
statė šalia savęs, ant grindų. 

— Beje, — vėl pasiėmusi siuvinį, tarė ji, — po penkiolikos 
minučių mes uždarom. 

— Tuo greičiau turėsiu gerti! — Aš prisitraukiau stiklelį ir 
išlenkiau. — Bet jeigu jau jūs negeriat degtinės, — tęsiau, — tai 
norėčiau pavaišinti jus vynu arba šampanu, jei tik čia tokio 
esama. Man tai ničnieko nereiškia! 

Taip man šnekant, ji vėl pripylė mano stiklelį, ir aš jį vie- 
nu gaistu ištuštinau. 

Ir iškart pamiršau viską, kas buvo, ir viską, kas manęs lau- 
kia — gyvenau vien šia akimirka, man terūpėjo ši pasipūtus, 
bet nuovoki mergina, nors ji mane taip atvirai niekino. 

— Turim ir šampano, — pranešė ji, — ir aš labai jį mėgs- 
tu. Tik norėčiau tamstą įspėti, kad nesileisiu nei nugirdoma, 
nei už butelį verčiama į lovą. 


Palydėdama savo begėdiškus žodžius, ji nužvelgė mane dar 
begėdiškesniu žvilgsniu. O aš toliau vaidinau šaunuolį: 

— Apie tokius dalykus, mažyt, aš nė negalvoju! — linksmai 
šūktelėjau. — Neškit čion šampaną! Galit nesivaržyt ir čia pat 
jį išgert! Jūs, — išmetęs dar stiklelį, prabilau garsiau, — esat 
tarsi mano angelas, atskridęs iš tolimos žvaigždės, rūstybės an- 
gelas, kurį man pasiuntė likimas. Man pakaks vien žiūrėti į jus. 

— Žiūrėt nieko nekainuoja, — susijuokė ji. Juokas nuskar- 

dėjo nemaloniai. — Man rodos, esat keistas šventuolis, bet ma- 
nau, kad netrukus sužinosiu, ko jūs toks susijausminęs. 

Taip pasakius, ji vėl įpylė man ir pakilo atnešti šampano. 
Šįkart užtruko ilgėliau. Užtraukė užuolaidas, tada išėjo laukan 
— girdėjau, kaip užveria langines, o paskui rakina duris. Eida- 
ma per salę, ji mestelėjo: 

— Viskas, uždariau, daugiau niekas neateis. Šeimininkai 
irgi jau atsigulę. 

Ji stabtelėjo ir pašaipiai pabrėžė: 

— Tik jau nedėkit į tai jokių vilčių! 

Ir man nespėjus nieko atsakyti, pradingo. Kol jos nebuvo, 
laiko veltui neleidau: vieną po kitos išlenkiau dvi ar tris tau- 
reles — pats įsipyliau. Ji grįžo su auksakakliu buteliu rankoje. 


Pasistatė ant stalo aukštą stiklą, keliais įgudusiais judesiais 
atsuko vieliukę ir be jokio šūvio ištraukė kamštį. Pervirš plūs- 
telėjo balta puta, ji greit įsipylė, luktelėjo ir dar įsipylė. Tuo- 
met pakėlė stiklą prie lūpų. 

— Į jūsų sveikatą negersiu, — pasakė ji, — nes dar įsigeisit 
susidaužti, 0 jau esate gerokai paėmęs. 

Neprieštaravau. Visas mano kūnas taip svaigo, jog rodės, 
kad jis dūzgia lyg bičių spiečius: nė vienos blaivios vietelės! Ji 
"nuleido stiklą, prisimerkus pasižiūrėjo į mane ir pašaipiai pa- 
klausė: 

— Na, kiek taurelių išlenkėt, kol manęs nebuvo? Penkias? 
Ar šešias? 

— Tris! — nusikvatojau aš. Nė į galvą nešovė jos gėdytis, 
būdamas su tokia, kiekvienas prarastų bet kokią gėdą. 

— Beje, kaip tavo vardas? 

— Nori dažniau čia užsukti? — savo ruožtu pasidomėjo ji. 

— Galbūt, — aš kiek sutrikau. — Tai kaipgi tavo... 

— Kuriems galams tau mano vardas? Pusvalandį, kurį čia 
dar pasėdėsim, puikiausiai išsiversi su “mažyte" ar kaip tu ten 
sakai... 

— Nenori — nesakyk! — staiga suirzau. 

— Man vis tiek! ; 

Stvėriau butelį ir dar įsipyliau. Dabar man jau buvo visiš- 
kai aišku — esu girtas kaip pėdas, daugiau gerti negalima. Bet 

trauka dar išgerti buvo stipresnė. Traukė kažkoks spalvotas 
raizginys mano smegeninėje, dirgino niekad nekliudyta mano 
gelmė. Paskui mane tyliai šūktelėjo balsas — nežinia ką pasakė, 
bet ir jis viliojo... 

— Nežinau, ar aš čia dažniau užsuksiu, — skubiai prašne- 
kau. — Negaliu tavęs pakęst, tūžtu ant tavęs, bet šįvakar vis 
tiek vėl atėjau čia. Šiandien priešpiet pirmąkart gyvenime aš 
išgėriau degtinės — tai tu man jos įpylei, tai tu ja užkrėtei 
mano kraują, tu mane užnuodijai! Tu esi pragaro dvasia — 
plevenanti, svaiginanti, neištikima... 

Netekęs amo žvelgiau į ją, labiau už ją pačią stebėdamasis 
savo žodžiais, ir nežinojau, ką daryti toliau. Ji sėdėjo man prie- 
šais. Su siuviniu jau nebesičiupinėjo. Nuogas kojas laikė sukry- 
Žiavusi, o sijonėlį užsitraukusi vos virš kelių. Pro veik sučiaup- 
tas lūpas plačiai pūtė cigaretės dūmą ir nemirksėdama žvelgė į 
mane. 

— Nagi toliau, tėvuk, — tarė ji, — tu augi tiesiog akyse... 
toliau, toliau varyk... 

Pabandžiau susiimti. Apie ką gi čia aš ką tik šnekėjau? 
Troškimas ją paliesti, apkabinti darėsi beveik nenumaldomas. 
Bet aš tvirtai atsirėmiau į pinto krėslo atkaltę, o rankomis įsi- 
kibau į ranktūrius. Staiga ir vėl išgirdau save šnekant. Kalbėjau 
lėtai lėtai, labai aiškiai ir tuo pat metu iš susijaudinimo man 
gniaužė kvapą. 

— Esu komersantas, — išgirdau sakant save. — Variau 
puikią prekybą, o dabartės atsidūriau ant bankroto slenksčio. 
Jūs visi tyčiositės iš manęs — visi aliai vieno, o mano žmona 
— pirmoji... Aš pridariau daugybę klaidų, ir nė vienos Magda 
man neatleis. Juk žinai, Magda — tai mano žmona?.. 

Ji vis žvelgė į mane — nenuleisdama akių, atsukus nepa- 
prastai baltą, tarsi nupudruotą veidą — virš bespalvių akių 
aukštais lankais tamsavo antakiai. 

— Bet iš savo kapšo aš dar galiu iškrapštyt gražaus pinigo, 
gal net porą tūkstančių! Magdos piktumui, aš taip jau ir darau. 
Cha, Magda dar nori viską išgelbėt. Tai negi ji gudresnė už 
mane? Aš galiu savo prekybą parduoti, netgi žinau kam — vie- 
nai dar visai žaliai firmai. Ji sumokėtų man dešimt, o gal net 

dvylika tūkstančių markių, mudu galėtume pakeliauti... Ar bu- 
vai kada Paryžiuje? 

Ji tebežvelgė į mane, bet veide negalėjai išskaityti nei suti- 
kimo, nei nepritarimo. O aš pliurpiau toliau — vis greičiau, vis 
labiau įsivažiuodamas. 

— Aš irgi ten nebuvau, — šnekėjau jai, — bet skaičiau 
apie Paryžių. Puikūs bulvarai, plačios aikštės, ūksmingi parkai... 
Kažkada mokiausi prancūzų kalbos, bet su mokykla turėjau 
anksti atsisveikinti — tėvai neišteko pinigų. Donnez-moi un 
baiser, mademoiselle! Žinai, ką tai reiškia? 

Jokio ženklo — nei taip, nei ne. 

— Tai reiškia: “Leiskit jus pabučiuoti, madmuazele". Bet 
tau reikėtų sakyti: “Donnez-moi un baiser, ma reine!" “Rei- 
ne" — tai “karalienė", tu esi mano širdies karalienė, tu esi 
nuodingoji karalienė, tu — kamščiu užkimšta butelyje, duok 
man savo ranką, Elzabe — vadinsiu tave Elzabe... karaliene, aš 
noriu pabučiuoti tavo rankutę... 

Ji pripylė man pilną stikliuką. 

— Štai, išgerk ir keliauk namo. Gana — jau pasigėrei, o 
man pabodo. Šitą butelį degtinės gali neštis, mokėsi už visą — 
užeigos kaina. Čia ne apgavystė, ryt atėjęs nesakyk, kad aš tave 
apmoviau. Tu čia pats pyleisi, aš nė nebežinau kiek... 

— Nešnekėk niekų, Elzabe! — pagyrūniškai, o podraug 
gailiai tariau aš. — Niekuomet taip nepadarysiu! Kas man tie 
pinigai! 

— Argi aš nepažįstu vyrų! Kai jūs prisiputę, kai tirtat iš 
gašlumo ir šaukiat: “Kas tie pinigai!" O kitą rytą atlekiat su 
žandaru ir rėkiat, kad jus čia mausto. Degtinė, šampanas, mano 
cigaretės — iš viso... 

Ji pasakė sumą. 

— Kad jau šitaip! — vėl pagyrūniškai sušukau ir išsitrau- 
kiau piniginę. — Štai, še! 

Ir paklojau prieš ją pinigus. 

— O štai čia... — išsitraukiau šimto markių banknotą ir 
padėjau šalia anų, — šitas pinigėlis tau, nes nekenčiu tavęs — 
tu mane naikini! Imk, imk. Aš nieko iš tavęs nenoriu, visiškai 
nieko! Eik. Tu jau įsigėrei į mano kraują, niekuomet labiau 
tavęs neturėsiu, nei dabar esi manyje. Tikriausiai esi nyki ir 

nuobodi, tu juk ne čionykštė, aišku, iš kokio didmiesčio, kur 
viską palikai — čia jau tik tavo išrūgos! 

Mudu stovėjom vienas prieš kitą, pinigai gulėjo ant stalo, 
blausiai spingsojo lemputė. Iškėlęs pusiau nugertą butelį, aš be 
garso svyravau. Ji pažvelgė į mane. 

— Įsikišk savo pinigus, — sušnibždėjo. — Pasiimk nuo sta- 
lo savo pinigus... nenoriu aš tavo pinigų... Eik... 

— Nepriversi manęs jų paimti, tegul sau guli... Apdovanoju 
tave, skaidriosios karaliene, Elzabe, einu... 

Vargiai nusiyriau prie durų, raktas kyšojo iš vidaus — pa- 
bandžiau jį pasukti... 

— Ei, — sukuždėjo ji visai šalia, — klausyk... 

Atsigręžiau. Jos balsas pasidarė tykus, bet duslus ir švel- 
nus, dingo visas pasipūtimas. 

— Ei, — pakartojo ji, o patamsėjusios akys Žžiburiavo, — 
klausyk, tu norėtum? 

Dabar jau aš tylom nužvelgiau ją. 

— Nusiauk batus, tyliai lipk laiptais, kad šeimininkai nieko 
neišgirstų. Eikš, tik greitai... 

Be žodžio padariau kaip lieptas. Nežinojau, kodėl taip el- 
giuosi. Dabar jos nebegeidžiau, taip baisiai jos jau negeidžiau. 

— Duokš ranką! 

Ji išjungė šviesą ir, paėmusi mane už rankos, nusivedė. 
Kitoje aš tebelaikiau butelį. Smuklėje buvo visai tamsu, šlepsė- 
jau jai iš paskos. Pro mažą apdulkusį langelį ant siaurų įvijų 
laiptų krito mėnulio šviesa. Svyruliavau, buvau visai nusilesęs. 
Galvojau apie savo lovą, apie Elzabę, kupinas troškimo gal- 
vojau apie tolimą kelią namo. 

Visko buvo per daug. Vienintelė paguoda — butelis mano 
rankoje, jis suteiks man jėgų. Mielai būčiau čia pat stabtelėjęs 
ir gurkštelėjęs iš gurklio, toks nuvargęs buvau. Laipteliai girgž- 
dėjo, o veriamos kamarėlės durys tyliai sudejavo. Ir čia viską 
buvo nutvieskus mėnesiena. Sujaukta lova, geležinis praustuvas, 
kėdė, kabykla pasieny... 

— Renkis, — tyliai tariau, — aš tuoj ateinu. — Ir jau vei- 
kiau sau: — Čia esama žvaigždžių? 

Priėjau prie lango, už kurio augo sodas. Atidariau orlaidę 
— vidun, šiltas kaip glamonė, plūstelėjo pavasario oras, pilnas 

kvapų ir gaivaus vėjo. Už lango pamačiau nuolaidų smaluotą 
pašiūrės stogą. 

— Tai gerai, — vėl tyliai pasakiau sau, — šis stogelis tai 
labai gerai... 

Mėnulio nemačiau, jis kabojo už stogo, virš mano galvos. 
Bet balkšva jo šviesa buvo nušvietusi visą dangų, matėsi tik 
pačios ryškiausios žvaigždutės, o ir tos atrodė blausokos. Bu- 
vau nepatenkintas ir suirzęs. 

— Nagi, eikš! — piktai šūktelėjo ji iš lovos. — Ko lauki! 
Manai, man nereikia išsimiegoti? 

Atsisukau ir pasilenkiau virš jos guolio. Ji gulėjo ant nuga- 
ros, iki smakro užsitraukus antklodę. Nuklojau ir akimirką vei- 
du prigludau prie jos nuogos krūtinės. Vėsi ir stangri. Tyliai 
alsuojanti, vėsi ir stangri. Maloniai kvepia — plaukais ir kūnu. 

— Užklok! — nekantriai sukuždėjo ji. — Baik tas nesą- 
mones — renkis greičiau! Nebe snarglius esi! 

Giliai atsidusęs atsitiesiau. Paėmiau butelį, priėjau prie 
lango ir išsiropščiau ant pašiūrės stogo. Pavymui dar išgirdau 
piktą, nepatenkintą šūktelėjimą. Bet aš jau ritausi žemyn į 
sodą. 

— Senas girtas kvaiša! — riktelėjo ji iš viršaus ir uždarė 
langą. 

Stovėjau tarp krūmų, gėriau alyvų kvapą. Pavasario naktis 
buvo vaiski. Pakėliau butelį prie lūpų ir ilgai gėriau... 

inu ir einu. Žygiuoju ir traukiu dainą — ke- 

lionės dainą, tą pačią, kurią kitados dainuoda- 
vau iškylaudamas su Magda. Vėl ilgai ir tyliai kulniuoju — ge- 
lia kojas. Kojų pirštus nusidaužiau į akmenis — basam tai pras- 
ta kelionė. Mano kojinės jau suplyšo. Prieinu upokšnį, nusi- 
leidžiu šlaitu, sėduosi ant akmens ir įmerkiu kojas į vandenį — 
iš pradžių jas net sugelia nuo šalčio. Paskui jau gerai — sėdė- 
damas ant akmens, aš nusnaudžiu. Nubundu drebėdamas iš 


29 


šalčio — aš nuslydau nuo savo sosto. Traukiu toliau. Kuo grei- 
čiau einu, tuo ilgesnis rodosi kelias. Prošal skrieja tik pakelės 
vaismedžiai, o aš tarsi stoviu vietoj. Nežinau, kur esu, Žinau tik 
— dar labai toli namai. Nežinau, kelinta valanda, bet žinau, 
kad dar naktis. Pakilęs per du delnus nuo horizonto, kybo mė- 
nulis. O aš keliauju. Traukiu per snaudžiantį kaimą. Niekur nė 
žiburėlio, visi miega, tik aš vienas kelyje, aš, Ervinas Zomeris, 
žemės ūkio produktų firmos en gros* savininkas. Jau nebe, 
nebe — tai jau praeitis. Kas čia toks keliauja mėnesėtą naktį, 
kas gi čia toksai? Buvo toks — nebėr! Jau nugrimzdęs į ne- 
žinią, beveik užmirštas... Nuo mano šlepsėjimo būdoj nubunda 
šuo, šoka, ima skalyti, nubunda ir kiti — ambrija visas kaimas, 
o aš šlepsiu toliau kruvinais kulnais — valkata, 0 vakar dar 
buvau... Nagi, nutilk! Medinio kirchės bokšto šešėly stabteliu, 
užsiverčiu butelį ir geriu. Ruginukė nutildo klausimus, malšina 
skausmus, tai man tarsi botagėlis kitą kelio pusvalandį. Tačiau 
butelis jau beveik tuščias, brangų skystį reikia pasitaupyti! Pas- 
kutinį gerą gurkšnį išgeriu jau ant savo namų slenksčio, prieš 
pasirodydamas Magdai. Bet juk Magda miega, aš tylutėliai pri- 
gulsiu ant sofos ir šiąnakt nebus jokių kivirčų. O rytoj? O, 
rytas dar labai toli, iki rytojaus aš giliai giliai miegosiu, viską 
užmiršiu, kas buvo šiandien. Rytoj aš vėl būsiu firmos šeimi- 
ninkas — jis, ko gero, padarė klaidelę, bet jis sugebės užlopyti 
tą spragą... Tuščią butelį paslėpiau sodo krūmuose, o dabar 
basom kojom tylutėliai lipu laipteliais prie namų durų. Ir atsi- 
rakinti jas man pavyksta tyliai. Aš blaivut blaivutėlis, nors ką 
tik išgėriau ne vieną, 0 du didelius gurkšnius degtinės — pa- 
sirodo, ten buvo likę daugiau, nei aš tikėjausi. Tai tik į gera — 
aš ir blaivesnis, ir smagesnis. Nepadarysiu jokios klaidelės, nie- 
ko neišbudinsiu. Oho, koks aš gudrus! Jau buvau beeinąs į 
vonią nusimazgoti kruvinų kojų, bet aiški galva man priminė, 
kad vandens šniokštimas išbudintų Magdą, tad tykinu virtuvėn. 
Virtuvėje galiu ir nusiprausti, šalia virtuvės miega tik mažoji 
Elzė, o mudu su ja draugai. Tai ji mane paguodė, ji ne tokia 
praktiška ir griežta kaip Magda. Uždegu šviesą, apsidairau po 


* Urmo, didmenų (pranc.) Vert. 

virtuvę. Išsirenku didelį emaliuotą dubenį ir pagalvoju — reikia 
pažiūrėti, gal katile prie viryklės dar likę šilto vandens. Yra, ir 
vanduo dar vos drungnas — aš gėriuosi savo stropumu, atsine- 
šu skalbimo muilą, virtuvinį rankšluostį, šluostę ir šepetį. Tada 
jau sėduosi ant kėdutės ir kišu kojas į vandenį. Ak, kaip gera, 
koks malonus šilto vandens glamonėjimas! Atsilošiu, užsimer- 
kiu — jei dabar atsirastų dar ir lašas gėrimo, būčiau visiškai 
laimingas! Žmogiškai laimei visada ko nors pristinga — niekad 
nebūnam visiškai laimingi. Raudonvynį aš jau išgėriau, daugiau 
šiuose namuose svaigalų nėra. Rytoj pat įsitaisau vyno rūsį — 
jame atsiras vietos ir keliems buteliams degtinės. Degtinė — tai 
puiku, kaip gaila, kad praleidau tiek metų veltui, juk būčiau 
galėjęs gerti saikingai. Dar labiau atsilošiu, mėgaujuosi vonia, 
juntu, kaip slūgsta tvilkinantys skausmai... Tik staiga kad pa- 
šoksiu! Yra šiuose namuose ko išgerti, yra! Argi Magda savo 
sriuboms — pavyzdžiui, jaučių uodegų sriubai virti, neturi ma- 
deros? O visokiausiems želė sterilizuoti argi nelaiko namuose 
romo? Aš juk žinau tai iš mūsų išlaidų knygų! Basas lekiu į 
maisto sandėliuką, šniukštinėju, uostinėju butelius, suuodžiu 
actą ir alyvą ir — štai, štai — “Fine old Sherry", o čia netgi 
artipilnis butelis portveino... Ir romas — pusė butelio! Tu nuo- 
stabus, gyvenimėli! Dabar užsimiršti, plaukti tolyn užmaršties 
srove, gilyn į tamsą, į juodumą, kur nėra nei nevilties, nei 
skausmo... Būk pasveikintas, gerasis alkoholi, la reine Elzabe, 
aš ilsėjaus ant tavo nuogos krūtinės, alsavau tavo plaukais ir 
kūnu! 


Vėl prisipyliau dubenį, atkimšau visus tris butelius, susista- 
čiau priešais ir gerokai truktelėjau romo. Po švelnios ruginukės 
iš pradžių jis pasirodė nemalonus. Romas buvo dar aštresnis, 
labiau degino, mat sutaisytas iš daugybės komponentų, užtat 
labiau ir smogė! Kraujyje staiga tarsi pajuntu plaukiant tamsų 
raudoną debesį — jis audrina mano vaizduotę, dar labiau Žva- 
lina mane, verčia dar atidesniu ir gudresniu... Žinau, virtuvę 
reikia vėl gražiai sutvarkyti, pašluostyti prilaistytas grindis, o 
butelius gerai užkimšti ir išnešti. Niekas neturi nieko pastebėti, 
netgi Elzė. Geroji Elzė, ji kietai miega, ji dar tokia jauna — 
jaunystės miegas saldus, o aš, jos duondavys, sėdžiu virtuvėje ir 

saugau jos sapnus. Jeigu štai pasirodytų koks plėšikas... Bet 
kurgi aš nukišau kamščius? Niekur jų nematau, kišenėse irgi 
nėra — nejau liko sandėliuke? Reikėtų ten pasižiūrėti, butelius 
turiu išnešti gerai užkimštus, bet vanduo taip maloniai glosto 
kojas, mane suima nuovargis, limpa akys, na dar gurkšnelį, 
tuomet minutėlę numigsiu, tik minutėlę, ir viską čia sutvar- 
kysiu, viskas blizgėte blizgės, atrasiu ir tuos kamščius... Kas gi 
ten ateina? Kas čia vėl man trukdo? A, tai Magda, uolioji 
Magda, vidurnaktį, ne, jau paryčiais — stovi virtuvės tarpdury, 
tik į kažką įsispyrus, bet apsirengus kaip dieną ir tylėdama 
žvelgia į mane, o jos veidas toks išblyškęs ir persigandęs! Aš 
truputėlį atsitiesiu, tarsi sveikindamasis mosteliu ranka, link- 
teliu ir džiugiai sakau: 

— Magda! Aš jau parėjau! Padariau nedidelę iškylą į gam- 
tą, į pavasarinę žalumą. Ar tu šiemet jau girdėjai čirenant vy- 
turius? Rytoj abu patrauksim. Tu būtinai turi pamatyti beržus, 
švelnią jų žalumą, tu privalai susipažinti su degtinės karalienė, 
“la reine d' alcool", aš ją pakrikštijau Elzabe... Tu tokia uoli, 
Magda, mačiau tave kontoroje su Hincpėteriu palinkusią prie 
knygų. Tu suvedei balansą, dabar tau viskas aišku, 0 aš visuo- 
met taip baidžiausi aiškumo! Šitas gurkšniukas už tave, Magda, 
ir šitas, ir dar vienas! Žinau, čia tavo romas, bet aš tau jį at- 
pirksiu, viską tau atlyginsiu, mes dar turim pinigų, aš galiu 
parduot savo firmą. Ji man priklauso, aš ten šeimininkas, galiu 
su ja daryt, ką tik noriu! O ką, gal ne taip, sakysi? 

Ji man nieko nesakė. Tylėdama žvelgė į mane, paskui į 
kruvinas mano kojas. Buvo labai išblyškus. Iš jos akių ištryško 
pora ašarų, jos nuriedėjo blyškiais skruostais — Magda jų ne- 
šluostė, ir aš sekiau jas akimis tol, kol nulašėjo ant drabužio. 
Tos ašaros manęs nejaudino — priešingai, man buvo gera, kad 
ji verkė, mane užplūdo saldus jausmas, kad Magdai dar gali 
būti dėl manęs skaudu. 

Aš vėl gurkštelėjau. 

— Tu esi tokia negailestingai stropi — taip, aš praradau 
tiekimą kalėjimui, bet juk tu viską išlyginsi. Visuomet juk lai- 
kiausi tavo šešėlyje. Tiesa, tu man niekad neleidai pajusti savo 
pranašumo, bet aš niekad taip ir neiškilau, o dabar smukau 
žemyn. Bet ir padugnėj galima gyventi — štai susipažinau su 

tokia keista mergina, ji irgi visai puolus, bet ir ji jaučia ir 
skausmą, ir džiaugsmą. Kaip ir viršūnėse, Magda, taip ir pa- 
dugnėse jaučiama laimė ir kančia, viskas ten lygiai taip pat, 
nėra jokio skirtumo, kur tu gyveni — viršuj ar apačioj. Galbūt 
pats gražiausias dalykas ir yra kristi žemyn — užsimerkus pulti 
į Nieką, vis giliau į Nieką. Taip be galo galima krist, Magda, 
dugno aš dar nepasiekiau, dar neištiškau į gabalėlius, visos 
mano galūnės dar sveikos... 

— Ervinai, — jos balse išgirdau prašymą, — Ervinai, nekal- 
bėk daugiau. Tu sergi, Ervinai. Eime, atsigulsi lovon, aš aprišiu 
tavo kojas... Jos baisios, aš aprišiu... 

— Matai! — sušukau ir vėl nugėriau. — Tu jau pavydi man 
tų kelių gurkšnelių! Žinoma, čia tavo buteliai, betgi aš tau 
sumokėsiu. Grynais, arba atpirksiu “in natura" — tai garbingas 
sandėris, čia tu nieko negali man prikišti. Parūpo mano kojos? 
Aš juk buvau iškyloj, kaime. Kai stropioji šeimininkė triūsia, 
šeimininkas gali leisti sau tokią prabangą! Basas mat vaikš- 
tinėjau, juk basam vaikščioti sveika... 

Ji išėjo, palikusi mane pliaukšti vieną. Skubiai išėjo iš vir- 
tuvės ir grįžo su didele vonios kempine, buteliuku tepalo ir 
tvarsčiais. Atsiklaupė šalia ir, man padrikai gargaliuojant, nu- 
mazgojo man kojas, nuplovė žaizdas, švelniai jas nušluostė ir 
aprišo. 

— Gerai, gerai, — tariau aš ir išgėriau, — tu tikrai puiki, 
Magda, o jeigu dar nebūtum tokia uoli! 

N ubundu. Guliu savo lovoj, langai atviri, leng- 
vai siūbuoja užuolaidos, lauke šviečia saulė. 
Tikriausiai jau vėlu, lova šalia manęs paklota, miegamasis tuš- 
čias, aš jame vienas. Man labai negera — troškina ir degina 
vidurius, galva tik iš lėto ima kažką vokti. Labai lėtai sukyla 
praėjusios nakties prisiminimai, tuomet jau pajuntu skaudan- 
čias kojas. Nutraukiu antklodę ir išvystu tvarsčius. Umai viskas 

vėl stojas prieš mane: tykojimas prie savo langų, kur šmėžuoja 
šešėliai, šlykščios gertynės smuklėje, begėdiška scenelė tos 
mergšės kamaraitėje, girta kelionė basom kojom į namus ir — 
visų blogiausia! — scena virtuvėje su Magda! Kaip aš visas išsi- 
terliojau, ak, kaip aš visas susipurvinau! Karšta atgaila apima 
mane. Gėda, bjauri, skausminga gėda — slepiu veidą tarp del- 
nų, stipriai užsimerkiu. ... Nieko nebenoriu matyti, nieko nebe- 
noriu girdėti, nieko nenoriu galvoti! Vaitoju, sukandu žandi- 
kaulius, griežiu dantim. Net stenu: ne, to negali būti! Tai ne- 
tiesa! Ten buvau ne aš, viskas tik prisisapnavo! Privalau visa 
tai pamiršti, tuoj pat pamiršti! Negalėjo taip būti! 

Mane tarsi mėšlungis ima traukti, ir tada ištrykšta ašaros 
dėl viso to, ką taip lengvabūdiškai praradau. Begalinės, grau- 
džios, riedančios, bet palengvėjimą nešančios ašaros. 


Išsiverkiu, o saulė vis tebešviečia pro langą, vėjukas plaiks- 
to švarias, kvepiančias užuolaidas. Gyvenimas vis dar čia pat — 
jaunas, kvatojantis, tu turi progą pradėti gyventi iš naujo, vis- 
kas priklauso tik nuo tavęs. Šalia mano lovos stovi stalelis su 
pusryčiais — ant padėklo rūpestingai uždengtas gaubtu kavinu- 
kas. Aš pradedu pusryčiauti. Pirmuosius bandelės kąsnius sun- 
kiai kramtau, jie veliasi, bet kava, matyt, specialiai išvirta tokia 
stipri, kad pamaži kyla tikras apetitas, ir aš su dėkingumu, 
džiugiai mėgaujuos viskuo, ką Magda man taip rūpestingai pa- 
tiekė: aštrių ančiuvių, puikios, riebios kepeninės dešros ir 
nuostabaus Česterio sūrio. Nepamenu, kada su tokiu malo- 
numu valgiau, jaučiuosi dabar tarsi sveikstantis ligonis. Su pa- 
dėka sveikinu švarius pažįstamos aplinkos daiktus, sveikinu 
juos tarsi ištikimus draugus, kurių jau seniai pasigedau. Ant 
naktinio stalelio randu ir Magdos raštelį. Ji praneša keletui 
valandų išėjusi į kontorą, tuojau grįšianti. Prašo manęs iki jai 
pareinant nesikelti iš lovos ar bent jau niekur neiti, ji paruo- 
šianti man vonią. 

Po pusvalandžio išeinu iš namų. Tiesa, kiekvienas žingsnis 
kelia baisų skausmą — kojos žaizdotos, bet tysoti namie nieko 
neveikiant aš nelinkęs. Apsitvarkiau nuo kojų ligi galvos, užsi- 
vilkau švarius baltinius, geriausią kostiumą — vėl noriu užimti 
senąją vietą šitam pasauly. Kad ir nesu toks veiklus kaip Mag- 

da, vėl norėčiau būti stabdys tame veržliai riedančiame vežime: 
tik aš sugebu saugiai jį važnyčioti! 


Nedelsiu, nebesidairau iš tarpuvartės — nieko nelaukęs 
žengiu tiesiai į vidų. Draugiškai sveikinuosi su tarnautojais 
kambaryje ir įeinu į savo biurą. Magda šokteli iš mano kfėslo 
— man nesant, anksčiau ji ten nesisėsdavo, jos vieta būdavo 
prie gretimo stalo. Truputėlį skaudu, kad ji mane jau visai iš- 
braukė iš bendradarbių. Ji irgi visa iškaista. 

— Tu, Ervinai? — šūkteli ji. — Aš maniau... 

Ji žvilgteli į mane, paskui į poną Hincpėterį. 

— Labryt, labryt, pone Hincpėteri, — maloniai sveikinuosi 
ir deduosi nieko nepastebįs. — Taip, tu manei... bet aš pasi- 
jutau visai pakenčiamai, tik tos kojos... kojos, žinoma... na, bet 
gana apie tai. Nagi, pasakok, ką jūs čia išsiaiškinot ir galbūt 
netgi nutarėt. Ar pavyks mums išlyginti tuos nuostolius, patir- 
tus dėl kalėjimo? 

Sėduosi į krėslą prie savo rašomojo stalo. Pažvelgiau į 
Magdą draugiškai, visai kaip šeimininkas, pasiryžęs geranoriškai 
išklausyti savo pavaldinius ir tik tuomet ištarti savo nuosprendį. 
Vos prieš valandą, tąsomas mėšlungio, šaukiau, kad noriu viską 
užmiršti, kad privalau užmiršti. O dabar, sėdėdamas čia, nieko 
negalėjau pamiršti — vien tas Magdos blyškumas, vien mano 
geliančios kojos ankštuose batuose nuolat viską priminė, na 
kojos, tiek to. Neprabėgs nė penkios minutės, ir Magdai tai, 
kad mažiau nei prieš dvylika valandų ji matė mane prie virtu- 
vės stalo — priešais trys buteliai, kojos pamerktos į dubenį, 
grindys prilaistytos — pasirodys tik slogus sapnas! Pamiršti! 
Pamiršti! (Tai irgi, beje, — dabar man aišku — buvo begėdystė, 
aš be žodžių peržengiau tai, kas įvyko, nepakenčiau jokio apsi- 
metinėjimo, jokio mąslaus, tiriamo žvilgsnio... ir tai begėdystė!) 
Bet šiaip jau paaiškėjo, kad aš neveltui klioviausi Magdos veik- 
lumu. Iš pačio ryto ji aplankė savo bičiulį, vyriausiąjį inspek- 
torių, norėdama patirti, ar nebūtų galima dar ką nors išgelbėti. 
Ir, žiūrėk tik! Šitas šaunuolis jai iš tikrųjų davė patarimą, labai 
vertingą patarimą... Vos paskyrus bausmę, dalis kalinių vienu- 
tėse kedendavo pakulas, tvarkydavo ir raišiodavo senus takelažo 
lynus, vydavo iš pakulų virves. Senų lynų ten visuomet reikė- 

davo, štai ir dabar kalėjime jų jau beveik stigo. Inspektorius ir 
pasiūlė Magdai nuvykti į Hamburgą ir supirkti ten senus lynus 
— du ar net tris vagonus. Jo galva, iš to galėtų išeiti visai ne- 
blogas sandėris, reikia tik žinoti, kur tos žaliavos rasti. Jis netgi 
nepašykštėjo jai tokius šaltinius nurodyti. 


Kaip sakyta, šią žinią aš sutikau palankiai. Žinoma, tai 
buvo tik nedidelis, atsitiktinis sandėris — net viskam palankiai 
susiklosčius, jis nė iš tolo negalėjo prilygti maisto tiekimui 
šitiekai žmonių trejetą metų. Jis buvo priimtinas, nors lig šiol 
panašiais dalykais aš nesiverčiau. 


— O kas važiuos, Magda, kaip tu manai? — paklausiau. — 
Gal tu? 

— Ne, kad ir labai norėčiau, — atsakė ji kiek padelsus. — 
Manau, dabar aš negaliu išvykti. Ypač dabar... — Ji nutilo ir 
kiek bejėgiškai, bet reikšmingai pažvelgė į mane. Tokių žvilgs- 
nių aš niekad negalėdavau pakęsti. 

Todėl atsakiau: 

— Tu visiškai teisi, Magda, — dabar tu čia tiesiog nepakei- 
čiama. O kur dar visi namai! Elzė juk vištelė (geroji, paguodos 
pilnoji Elzė!)... Bus geriausia, jei aš važiuosiu. Jaučiuosi kuo 
puikiausiai, o dėl tų kojų, tai aš jau kaip nors... Galiu pasiimti 
taksi... 


Magda greit mane pertraukė: 

— Tu jokiu būdu negali važiuoti, Ervinai. Juk Žinai, kad 
dar esi ligonis. 

Ji įdėmiai pažvelgė į mane — ne, nepiktai, veikiau liūdnai 
ir meiliai, bet sykiu nenumaldomai ir tvirtai. Dabar aš nudel- 
biau akis. 

— Ne, — tęsė ji, — geriausia bus, jei pasiųsime poną Hinc- 
pėterį. Jis galėtų vykti jau šį vakarą, 0 poryt rytą jau būtų... 

— Palauk, Magda, — nutraukiau ją. — Dėkui, pone Hinc- 
pėteri, aš jums tuojau vėl paskambinsiu... 

Luktelėjau, kol užsidarys durys paskui buhalterį. Tada ati- 
džiai pažvelgiau į Magdą. 


36 


— Magda, — tariau, — kas buvo — palikim ramybėj, nebe- 
šnekėkim daugiau apie tai. Tebūnie tai visiems laikams pa- 
miršta. 

Lyg norėdama kažką pasakyti, paprieštarauti tokiam, ko 
gero, pernelyg paprastam sprendimui, ji sujudo. 

— Ne, ne, Magda, — užbėgau jai už akių, — leisk man 
pirmučiausia pasakyti. Prašau tavęs iš visos širdies — leisk man 
važiuoti į Hamburgą, man tai labai svarbu, o su kojom aš jau 
susitvarkysiu... 

Ji vėl smarkiai subruzdo, tarsi šiuo momentu mano kojos 
ničnieko nereikštų. Šitoks abejingumas mano sveikatai mane 
labai įžeidė, bet dėdamasis nieko nepastebįs, aš variau toliau: 

— Keletas dienų kelionėje man labai pakels nuotaiką. — Ir 
tyliai pridūriau: — Nesėkmė su tais maisto produktais mane 
baisiai iškamavo. Jaučiuos gerokai apsijuokęs. 

Ji tvirtai pažvelgė į mane. 

— Ervinai, — tarė, — tu pats sakai — pamirškim, kas bu- 
vo, aš sutinku, nors... — Ji nutilo. — Tik dabar tu pats nepra- 
dėk iš naujo. Kai dėl tavo kelionės į Hamburgą, tai aš esu tik- 
ra, kad tau ji neišeis į naudą. Ne prasiblaškymo tau reikia, o 
ramybės ir susikaupimo. Beje, šiandien popiet aš mus abu už- 
rašiau į priėmimą pas daktarą Mansfeldą. 

— Magda! — surikau. — Juk tai tavo savivaliavimas! Ko 
man pas tą Mansfeldą? Esu visiškai sveikas. Na, kojos tru- 
putėlį... 

— Kojos, kojos! — sušuko ji, irgi supykus. — Tie brėžiai, 
aišku, sugis. Ne, Ervinai, tu iš tikrųjų sergi, aš jau keli mė- 
nesiai stebiu, kaip tu keitiesi... Daktaras turi nuodugniai tave 
apžiūrėti. 

— Tau stebint! — pašaipiai pasakiau. — Ne jau, ačiū, ne- 
reikia. 

— Ervinai, — vėl ėmė prašyti ji, — šįkart geriau nesipykim. 
Padaryk man malonę, nueikim kartu pas daktarą. Jis ir spręs, 
ar būtina tau ši kelionė į Hamburgą. 

— Oi, — apmaudžiai atsidusau, — jeigu jau jis klausys ta- 
vo patarimo, tai ten nėra ko ir eiti! Verčiau iškart sakyk Hinc- 
pėteriui, kad jis ruoštųsi į Hamburgą. 

Dabar mudu stovėjom prie lango ir spoksojom į gatvę, o 
aš ne tik spoksojau, bet ir barbenau pirštais į stiklą. Lauke 
tebešvietė saulė, o prošal einančios moterys irgi jau pavasa- 
riškai buvo pasipuošusios... Rodos, ką tik jaučiaus sveikstąs, 
tarsi naujai išvydęs, sveikinau pažįstamus daiktus, buvau tikras, 
kad nuo šiandienos pradėsiu naują gyvenimą... O štai vėl ėmė 
suktis girgždančios ginčų girnos ir sumalė gražiausius mano 
ketinimus. Kodėl? Ogi todėl, kad Magda negalėjo pakęsti jokių 
prieštaravimų ir viską spręsti užsimojo pati viena. Ne, šįkart aš 
nebuvau linkęs nusileisti. Juk susitarėm — kas buvo, pražuvo, 
o dėl praėjusios nakties man nereikėjo būti tokiam nuolai- 
džiam. 


Staiga Magda atšlijo nuo lango ir grįžtelėjo į mane. 

— Ervinai, — tyliai pašaukė ji. 

— Ką? — niūriai atsiliepiau ir, nežiūrėdamas į ją, vis bar- 
benau į langą. 


— Ervinai, — pakartojo Magda, — aš nenoriu šiandien su 
tavim ginčytis. Tik jaučiu, tarsi mums grėstų baisus pavojus ir 
mudu iš paskutiniųjų turim laikytis vienas kito. Tebūnie, kaip 
tu nori — važiuok į Hamburgą, bet kai grįši, padaryk ir man 
malonę — nueikim kartu pas daktarą Mansfeldą. 

Atsisukau į ją ir patenkintas nusijuokiau. 

— Kai grįšiu, pati pamatysi, koks aš sveikas, ir pamirši 
visus daktarus. Bet vis dėlto prižadu. Beje, Magda, aš tau labai 
dėkingas... parvešiu ką nors gražaus... 

Ir vėl nusijuokiau. Pagalvojęs apie kelionę, jaučiausi tie- 
siog laimingas. 

— Aš taip elgiuosi, visai nelaukdama tavo dėkingumo, — 
atžariai atkirto Magda. — Aš elgiuosi visiškai prieš savo įsiti- 
kinimus. Esu tikra, kad ši kelionė neišeis tau į naudą... 

— Užtat iškeliausiu tavo palaimintas, — vėl nutraukiau ją, 
— O paskui mudu jau pasišnekėsim, kuris buvom teisus. Dabar 
tu man geriau sakyk, kurios firmos užsiima tais lynais. Aš savo 
ruožtu, Žinoma, irgi pasidomėsiu... 

P rekybiniu požiūriu mano kelionė į Hamburgą 
buvo nepaprastai sėkminga: man pavyko nejti- 
kimai pigiai nupirkti tris vagonus senų lynų — taigi iš šito atsi- 
tiktinio sandėrio mes gražiai uždirbom. Grįžęs Magdai pripasa- 
kojau aibę nuotykių, kaip medžiojau tuos lynus, nors iš tikrųjų 
šitas sandėris pasitaikė man visai atsitiktinai — būna taip. Aš 
nė piršto nepajudinau, bet juk reikėjo ką nors pasakoti, grin- 
džiant beveik savaitės viešnagę Hamburge. Ne, aš ten nė karto 
nepasigėriau, šitai privalau itin pabrėžti. Tik įpratau kone kas 
valandą išmesti po mažą stiklelį — jau nuo pat ankstyvos prieš- 
pietės. Manau, šitoks įprotis net pavojingesnis nei geras nukau- 
šimas pasitaikius progai. Iki valiai prisiklaidžiojau po tą gražų 
miestą — mat jau antrąją dieną per pusvalandį visus reikalus 
sutvarkiau, — buvau prie Alsterio, buvau uoste, nusibeldžiau į 
laivų statyklas, klaidžiojau po milžiniškas Altonos Žuvų turgaus 
hales — ten netgi dalyvavau aukcione, buvau nuvykęs į Ols- 
dorfą — ilgai vaikštinėjau po pasaulinio garso kapines... Ir visą 
laiką atrasdavau minutėlę kyštelėti nosį į kokią užeigikę ir 
maktelėti ten vieną ar du stiklelius kokio skaidraus ar rusvo 
deginančio skysčio. Jis pakeldavo nuotaiką, gerai veikė skrandį, 
džiugino širdį, padėjo man į šurmuliuojantį miestą žvelgti sma- 
giai; trumpai tariant, svaigalai pakeldavo mane virš paties savęs. 
Nė karto nepasigėriau, kur ten, nebuvau net kaip reikiant įkau- 
šęs! Ir vis dėlto nuolat truputėlį neblaivus leidau Hamburge 
dienas; iš pradžių iškęsdavau negėręs iki dešimtos ar netgi vie- 
nuoliktos valandos, o dvi paskutiniąsias viešnagės dienas vos 
nubudęs jau skambindavau kambarinei ir nuolankiai prašydavau 
pirmąją taurelę konjako atnešti man tiesiai į lovą. Išgėrus ir 
pusryčiai geriau lindo. 

Namo susiruošiau apsirūpinęs patogiu plokščiu buteliu. 
Kelionė kėlė man geriausias viltis. Buvo aišku kaip dieną, kad 
namie, sekant budriai Magdos akiai, šių įpročių turėsiu atsisa- 
kyti, ir vos išgėrus gerą mauką traukinio tualete, man atrodė, 
kad tai padaryti bus visiškai nesunku. Juk išgerdavau tik vieną 

ar du stiklelius, o ir tuos tik kas valandą ar dvi — tad ir ma- 
niau, kad bus visai lengva šito atsisakyti! Bet, priešingai mano 
lūkesčiams, kelionė pasirodė ilgesnė, nei taip dosniai įvertintas 
plokščiasis buteliukas. Jau mūsų stoties laukiamojoj salėj (ten 
manęs niekas nepažįsta) aš išgėriau dar porą stiklelių ir susi- 
ruošiau į namus. Bet vaistinėj nepamiršau nusipirkti dėžutės 
kvapių pastilių — jos turėjo nustelbti alkoholio tvaiką. Juk 
nujaučiau, kad po tokios išvykos pasisveikinimo bučinys bus 
neišvengiamas. Ji sutiko mane draugiškai, bet šaltai, keliskart 
atidžiai į mane pasižiūrėjo ir nusprendė, jog aš papilnėjęs, bent 
veidas kiek patinęs, štai kaip ji pasakė. Supykdė mane, bet 
neišsidaviau: pradėjau gyvai pasakoti, kaip pirkau lynus, paskui 
— apie puikųjį Hamburgą, Olsdorfo kapines ir laivų statyklas, 
netgi apie vargonų koncertą, kurio aš (visai atsitiktinai) klau- 
siaus Nikolajaus kirchėje. Tuo įrodžiau, kad aš ne tik kimšau 
ten į pilvą, bet ir gyvenau įdomų, pilnakraujį gyvenimą, ir netgi 
truputėlį išjudinau pernelyg rimtai nusiteikusią Magdą. O ji 
savo ruožtu pripasakojo man galybę firmos naujienų — ji, pasi- 
rodo, vėl griebėsi naujų darbų! Kol manęs nebuvo, ji visąlaik 
mūsų mažu automobiliuku davėsi po kaimus ir iš visų bitinin- 
kų supirkinėjo medų — ir turimą, ir būsimąjį iš anksto užpirko 
— rapso ir liepžiedžių medų. Ji net prisipirko stiklainių, mat 
sugalvojo mūsų biznį papildyti medaus tiekimu pirkėjams tie- 
siai į namus. Dabar ji pradėjo su manim: tartis dėl skelbimų 
tekstų ir svarstyti, kokiuose laikraščiuose reikėtų paskelbti apie 
tą medų. O aš vos savam kaily tvėriausi viso to klausydamasis. 
Iš tikrųjų aš nebuvau nuvargęs — man tik atsibodo visi tie rei- 
kalai, tas perdėtas veiklumas vardan nieko. Kuriam galui siun- 
tinėti medų? Žmonės jį valgo, ir baigta, medus — tarsi muilo 
burbulas, švytintis niekas, pripildytas kiek oro ir begalės švie- 
sos. Pokšt, ir nieko neliko — viskas apgaulė ir juodoji magija! 
Ak, pranyk tu man iš akių! Nagi nepliaukšk be perstogės, kada 
gi nutilsi? Palik mane ramybėj! Kur tu taip skubi? Pasaulyje 
yra tūkstančiai ir milijonai firmų, gal manai, kad tavoji ką nors 
reiškia? Nieko, ji tik dulkė, nė vabalėliui ji nieko nereiškia! 
Aišku, turėčiau degtinės, galėčiau klausytis tavęs be galo... Ga- 
lėčiau juk atsinešti, galėčiau pasiųsti Elzę, kad iš artimiausios 

smuklės parneštų pilną butelį, bet negaliu šito padaryti, nes tu 
čia sėdi ir tauški. Tupi čia įsibrovus į mano gyvenimą, o aš 
negaliu daryti, ko trokšta mano širdis. Ne, ne, taip baisiai aš 
dar negalvoju, ji man netgi patinka, toji Magda, bet būtų labai 
miela, jei ji bent valandėlei dingtų iš akių. Ek, karve tu karve, 
nuobodi, amžinai pliurpianti niekus! 


Šitaip šnekėdamasis pats su savim, aš vis labiau niršau, tik 
staiga atsistojau ir apstulbusiai Magdai šiurkščiai išrėžiau, kad 
man baisiai skauda galvą — norėčiau kiek pasivaikščioti... Ne, 
ačiū, lydėti nereikia... Šitaip atsidūriau lauke, ir man buvo vi- 
siškai nesvarbu, ką ji apie mane mano ar kad aš galbūt vėl 
užgavau jos jausmus. Kiek paėjėjęs, kur tariausi, kad manęs 
niekas nepažįsta, įsukau į mažytę kavinukę — storą, barzdotą 
šeimininką paprašiau įpilti dvigubą konjako... Kai užsiverčiau 
jau trečią taurelę, — prieš naktį norėjau gerai prisisiurbti — 
šeimininkas lėtai ištarė: 

— Sunku jus ir pažinti, pone Zomeri! Ko gero, esate tru- 
putėlį persišaldęs? 

Suirzęs, kad aš toks Žinomas vyras, ketvirtos taurelės atsi- 
sakiau ir pakilau eiti namo. Čiulpiau mėtinius saldainiukus ir 
vėl širdau ant Magdos — tai per ją turėjau puikų konjako aro- 
matą gadinti kažkokiais šleikščiais parfumais! 

Ji dar laukė manęs, matyt, norėjo vėl suvilioti mane tuo 
pabodusiu medum, bet aš tik kažką suniurzgiau ir nuėjau tie- 
siai į miegamąjį, dėdamasis, kad man tebeplyšta galva. Paskui 
iškart užmigau. 

Bet vidurnaktį, vos po pirmos, aš jau stovėjau basas su 
pižama sandėliuke ir vieną po kito tuštinau likučius iš anų trijų 
butelių. Pakėlus prie lūpų paskutinį, man pasidarė siaubingai 
aišku, kad aš žuvęs, kad nebėra jokio išsigelbėjimo, kad mano 
kūnas ir siela priklauso alkoholiui. Koks skirtumas, ar aš dar 
kelias dienas ar savaites vaidinsiu padorų ir moralų, ar ne — 
viskas jau žuvę! Betrūko tik, kad ateitų Magda ir rastų mane 
čia geriantį! Į akis jai išrėžčiau — taip, esu girtuoklis, tu mane 
tokiu pavertei! Kuo? Ogi savo pragarišku veiklumu! 


Bet Magda neatėjo. Visus butelius palikau matomoj vietoj, 

o kamščius padėjau šalia — tegul visi mato, visi žino: Magda, 
Elzė, kas tik nori — spjaut į viską! 


Jau vėliau, paryčiais, taip suspaudė širdį, kad aš dar sykį 
atsikėliau, sąžiningai išvarvinau ir išlaižiau paskutinius lašelius, 
iš akies pripyliau į butelius vandens, užkimšau ir pastačiau juos 
į senąją vietą. Taip laimėjau dar dieną ar dvi ramybės... 

ėliau kontoroje aš būdavau gan dažnas sve- 

čias, netgi šį tą ten nuveikdavau — ne todėl, 
kad darbas būtų teikęs man džiaugsmo, veikiau iš seno papra- 
timo, kurio taip greit neatsikratysi. Be to, buvo gėda ir prieš 
Magdą. Ji pasidarė baisi tylenė, mudu kalbėjom tik tai, kas 
buvo neišvengiama. Pagyvėdavom nebent tuomet, kai užeidavo 
koks trečias — Hincpėteris, Elzė ar koks klientas. Tuomet mu- 
du netgi pasišaipydavom vienas iš kito, tarsi vėl suskambėdavo 
mielos senų gerų laikų gaidelės, bet vos tik tas trečiasis užver- 
davo duris, mudu nutildavom per pusę žodžio — mano veidas 
iškart pasidarydavo metalinis, o Magda puldavo raustis popie- 
riuose. Pastaruoju metu ji vis stengėsi laikytis arčiau manęs. 
Ne, mudu kartu nevaikščiodavom nei į kontorą, nei iš jos, bet 
vos man išėjus, po kelių ar keliolikos minučių ji būtinai ten 
išdygdavo, namuose šeimininkavo viena Elzė. Bet tokia prie- 
žiūra man buvo nė motais, aš vis tiek dariau, ką tik norėjau — 
tai yra gėriau tiek, kiek norėjau! Tik nuo mažyčių stiklelių 
perėjau prie didelių gurkšnių tiesiai iš butelio. Vieną butelį 
nuolat laikydavau kontoroje — rašomajame stale, antrąjį na- 
muose — vonios spintelės kamputy. Buvo tiesiog malonumas 
įsinešti tuos butelius esant Magdai — portfelyje arba kelnių 
kišenėje, pridengus švarko skvernu. Vos papildžius savo atsar- 
gas, mane užplūsdavo tikras džiaugsmas, tarsi būčiau pratur- 
tėjęs. Pajutęs menkiausią troškulį, galėdavau bet kada smagiai 
truktelėti! Namuose, vonioje, išgerti buvo gryni niekai, bet 

kontoroje, kur mudu sėdėdavom kartu, būdavo ir sunkiau. Kar- 
tais aš ilgai sukdavau galvą, kur čia ją pasiuntus. O sykį, kai 
niekas nešovė į galvą, aš tiek įsivažiavau, kad slapčia atsikimšęs 
butelį, pastačiau jį ant grindų — butelį užstojo rašomasis 
stalas. Tada numečiau ant grindų trintuką ir ėmiau baisiausiai 
jo ieškoti, net keturiom. Patenkintas savo klasta, palindau po 
stalu ir gerokai patraukiau konjako. 


Ir vis svarsčiau, ar Magda ką nors nujaučia. Dažniausiai 
buvau tvirtai įsitikinęs, kad nieko, bet kitąkart, ypač kai bū- 
davau prastai nusiteikęs ir suirzęs, beveik tikėjau, kad ji kiaurai 
mane mato. Ir šiaip, ir taip laužydavau galvą. Paniręs į savo 
mintis, kartais ilgai vaikštinėdavau po kontorą, vis šmėžuo- 
damas pro Magdos krėslą. Tokiais momentais aš būdavau įnir- 
tęs, bent pats sau taip teigdavau, ne dėl ko nors konkretaus, 
netgi ne Magda mane širdindavo. Būdavau paprasčiausiai pik- 
tas, kaip būna Žmogus piktas iš prigimties. Toks jau jis yra, 
toks, ieškodamas dingsties susiniauti, buvau ir aš. Ginčydamasis 
su ja, bandžiau iškvosti, ką ji žino — viską ar nieko? O jeigu 
jau Žino, tai ko čia man dangstytis padorumo likučiais? Kaip 
tik jos, mano blaivios, doros, šaunios žmonos akivaizdoje, aš 
panūsdavau lakti ir siausti, mane imdavo pašėlęs noras susi- 
krauti kojas ant stalo, plėšti nešvankias dainas ir blevyzgoti, 
norėdavau piktdžiugiškai temptis ją drauge į purvyną, rodyti jai: 
žiūrėk pati, ką tu mylėjai, žiūrėk, į ką aš nuo tos tavo meilės 
pavirtau! Tuoj, tuoj, pradėsiu, pratrūksiu! Nagi! 

Vis greičiau vaikštinėjau po kambarį, jau visai nebesivar- 
žydamas svaidžiau į ją piktus, provokuojančius žvilgsnius, bet 
jau man bepratrūkstant, ji atsistojo ir išėjo iš kontoros. O aš 
tik spoksojau iš paskos, įtūžęs Žžvelgiau į rudai dažytas duris, 
gniaužiau kumščius.ir griežiau dantim: bailiai išsisukai, bet juk 
tu mane tokiu pavertei, uolioji Magda! Galiausiai prisėdau prie 
stalo, gerai patraukiau ir tuojau suglebau ir suminkštėjau. 


Beje, sakydamas, kad savo darbus aš nuveikdavau tik šiaip 
ne taip, iš seno papratimo, buvau ne visiškai teisus — neverta 
slėpt ugnies po skvernu! Tik alkoholis buvo kaltas, kad beveik 
visai praradau buvusį šeimininkišką santūrumą. Su klientais, 

ypač kaimiečiais, aš dabar pliaukšdavau, kas užeidavo ant sei- 
lės, mes plodavom vieni kitiems per pečius, laidydavom sąmo- 
jus, pasidairydami, ar kur netoliese nėra Magdos, ir žiūrėk, 
šitaip man kartais pavykdavo sudaryti nepaprastai pelningus 
sandėrius. Tai, ko anksčiau niekad nedrįsdavau daryti, tai, kas 
man atrodydavo nepadoru, nes mano firma pernelyg garbinga, 
dabar man buvo nė motais! Su ūkininkais patraukdavau į kokią 
užeigėlę, o ten, sutūpę už peiliu suraižyto liepinio stalo, ant 
kurio mūsų “kuolai" palikdavo apvalius šlapius ratukus, šnekė- 
davom be galo, be krašto, o dar daugiau gerdavom, ir štai iš 
tokio jau gerokai apdujusio žmogelio prekę gaudavau kone 
pusdykiai. Vėliau, grįžęs į kontorą, aš pateikdavau Hincpėteriui 
šiuos sandėrius, kad įtrauktų juos į knygas, ir, Žinoma, paste- 
bėdavau žvilgsnius, kuriais tas pedantas persimesdavo su mano 
žmona, bet mane tik juokas ėmė. 

Bet vieną rytą po tokio sandėrio, kai aš, gerai pavaišinęs 
gan stambaus ūkio dvaro inspektorių, už pusę kainos nupirkau 
visą vagoną žirnių, taigi tą rytą po šito sėkmingo pirkinio kon- 
toros kieme netikėtai išgirdau piktą šneką, o priėjęs prie lan- 
go, išvydau tą patį inspektorių, tik smarkiai prablaivėjusį — jis 
kažką šaukė mano žmonai ir Hincpėteriui. Gerą valandžiukę 
pro langą patenkintas stebėjau tą įnirtusį vyrą, 0 pats sau gal- 
vojau: nagi, šnekėk, šnekėk, ir dėkis blaivus, kiek tik įstengi! 
Kalbom savo parašo iš vakarykštės sutarties vis tiek neištrinsi! 


Paskui prašneko ir Magda, o inspektorius tik linksėjo arba 
purtė galvą ir mindžikavo. Bet netikėtai jis pažvelgė į viršų ir 
tikriausiai pamatė mane. Ir ką jūs pasakysit — mano Žmonos ir 
Hincpėterio akivaizdoje tas vyras pagrasino man kumščiu ir 
nusikeikė, išvadino mane “senu sukčium“, kuo gi daugiau. 
Laukiau, kol Magda ims ir išgrūs tą įžūlėlį iš kiemo, bet kur 
tau! Ji tik įkalbinėjo jį, o netrukus inspektorius jau nuleido 
kumštį, ir jie derėjosi toliau. Toksai mano pačiutės minkštumas 
mane įširdino, ir jiems ten vis besiderant, pasilenkiau prie sta- 
lo, ištraukiau stalčių ir gerai pasistiprinau. Netrukus, man be 
jokios mintelės galvoj taip sėdint, durys atsivėrė, ir į vidų su 
aplanku rankoje įžengė išblyškusi Magda. Padėjo tą aplanką 
ant stalo, 0 pati puolė raustis po popierius. Kontoroje buvo 

visiškai tylu, tik alkoholis pradėjo zvimbti mano kūne — buvau 
patenkintas ir taikus. Tik staiga Magda skėstelėjo rankom, po- 
pieriai pasipylė ant grindų, o ji prapliupo raudoti. Pasijutau 
visai bejėgis, nesuvokiau, ko griebtis — buvau taip maloniai 
apkvaitęs, kad net jai raudant neįstengiau ką nors daryti. Tik 
vangiai murmtelėjau: 

— Kas gi nutiko? Nagi nurimk, Magda, viskas kaip nors 
susitvarkys! 

Bet ji pakėlė galvą, įsispitrijo į mane užverktom akim ir 
suriko: 

— Tai dar blogiau! Tai dešimtkart blogiau! Negana to, kad 
tu kasdien vaikštai girtas, tu dar trauki mūsų firmai nešlovę! 
Jau visur žmonės šneka, kad mes smukom, kad apgaudinėjam 
savo klientus... 


— Stop, Magda, gana, — neskubėdamas ištariau aš, ir stai- 
ga man pasirodė, kad dabar atsirado proga viską pagaliau iš- 
siaiškinti. Buvau tvirtai pasiryžęs nieko nuo jos neslėpti — kas 
bus, tas... 


— Stop, Magda, gana, — pasakiau. — Palauk, pakalbėkim! 
Jeigu tu sakai, kad aš kasdien vaikštau apgirtęs, tai norėčiau 
tavęs paklausti, ar bent sykį matei mane svyruliuojantį ar tauš- 
kiantį niekus? Teisybė, stiklelį kartkartėm aš išmetu, šitai pri- 
pažįstu be jokių. išsisukinėjimų. Betgi aš moku gerti! Išgėrus 
man prašviesėja galva. Vengti alkoholio privalo tas, kuris ne- 
pajėgia gerti, 0 aš juk ne toks. Nagi žiūrėk, — aš vėl ištraukiau 
tą patį stalčių — štai butelis konjako. Devintą valandą ryto jis 
dar buvo pilnas, o dabar trečdaliu apmažęs, na, tarkim, geru 
trečdaliu. O ar aš svirduliuoju? Ar nepastoviu ant kojų? O gal 
mano protas susidrumstęs? Aš šimtąkart blaivesnis už tave! Ir 
neleisiu, kad koks dvokiantis ožys atlėkęs išvadintų mano žmo- 
ną apgavike — tokiam aš pats užvešiu į dantis! — staiga užri- 
kau. Ir jau ramiau: — O tu deriesi su juo, geriniesi... Jeigu tik 
aš tave ir tą bailią vištą Hincpėterį bent kiek pažįstu, tai jūs 
arba atsisakėt to sandėrio, arba pakėlėt žirnių kainą... 

Pašaipiai pažvelgiau į Magdą. 

— Žinoma! — sušuko ji. Ašaros nudžiūvo, ir Magda žvelgė 

į mane jau piktai. — Žinoma, mes taip ir pasielgėm. Sandėrį 
panaikinom, bet puikų klientą praradom amžinai. 


— Taigi, taigi, — dar pašaipiau tariau aš. — Panaikinot... 
Tai aš čia tik pasiuntinukas, o mano parašas — šnipštas?! Vie- 
„Ra tau noriu, Magda, pasakyti: jeigu tas inspektorius Šmidtas iš 
Flyderhofo iki paskutinio centnerio netesės savo įsipareigojimų, 
aš paduosiu jį į teismą ir laimėsiu. Sutartis yra sutartis, tai 
patvirtins kiekvienas advokatas. Jis pats kaltas, kad sutiko su 
mano kaina, tik pats. Ne aš jį nugirdžiau, tai jis mane bandė 
nugirdyti, o kad smigo, tai aš jau niekuom dėtas! Ir štai dar 
kas, Magda, — aš atsistojau, — noriu tau pasakyti, kad aš čia 
dar šeimininkas, aš vienas, ir jeigu sutartys anuliuojamos, tai aš 
ir turiu tai nuspręsti. Aš ir niekas daugiau! Man nebepatinka, 
kad tu čia kažką vaidini, nori mane paminti po padu, šneki 
apie kažkokį girtavimą. Aš esu visiškai blaivus ir šimtą kartų 
protingesnis ir veiklesnis už tave! Aš čia šeimininkas, ir į gatvę 
tu manęs neišvarysi. Eik sau prie savo puodų, kas čia tavęs 
prašė rodytis? Niekas neprašė, o dabar aš prašau — išeik! 

Kalbėjau labai rimtai ir svariai, ir man darėsi vis aiškiau, 
kad iš tikrųjų aš esu visiškai teisus, o Magda nė trupinėlio. 
Viską išsakęs atsisėdau. 


Kol šnekėjau, Magda nenuleido nuo manęs akių, tarsi bū- 
tų norėjusi nuo mano lūpų nuskinti kiekvieną žodį. Dabar, kai 
baigiau, ji linktelėjo ir tarė: 

— Matau, kad su tavim nebėr ko kalbėtis, Ervinai. Tu jau 
visiškai praradai nuovoką, kas teisinga ir kas ne. Grafas tam 
savo inspektoriui pasakė — jei toji sutartis nebus panaikinta, 
jis veja jį lauk! O tave žada duoti į teismą už sukčiavimą... 

— Tegul tik pabando! — nusišiepiau aš. — Tau, Žinoma, 
imponuoja grafas! Vien dėl to, kad jo keiksmuose verda mė- 
lynas kraujas, bet man, patikėk, tai nieko nereiškia! 

Spragtelėjau pirštais. 

— Tegul jis tik pabando bylinėtis, pats pamatys, kad nieko 
nepešs! 

— Matai, — vėl šūktelėjo Magda, — tau jau tas pats, kad 
tavo garbingas vardas bus valkiojamas po teismus ir purvus, 

dabar, deja, aš jau viską suprantu! Ką čia su tavim šnekėti, 
degtinė aptemdė tau protą... Bet aš norėčiau tavęs kitko pa- 
klaust, Ervinai... 

— Klausk, klausk, — niūriai burbtelėjau, nes nutuokiau, 
kad dabar jau nieko gero neišgirsiu. — Kas daug klausinėja, tas 
gauna daug atsakymų. 

— Daug atsakymų man nereikia, — pasakė Magda, — man 
reikia tik vieno paprasto ir aiškaus “taip" arba “ne". 

Ji sulaikė kvapą ir įtemptai pažvelgė į mane. Tuomet tarė: 

— Ar tu dar gali laikytis duoto žodžio, Ervinai? Ar dar 
pameni, ką esi man pažadėjęs? 

— Žinoma, — atsakiau niūriai, — laikausi. Štai, nepaisyda- 
mas to, ar aš buvau blaivus, ar kiek išgėręs, aš žadu laikytis 
savo sutarčių. 

Į mano ironiją ji visiškai nekreipė dėmesio. 

— Prieš važiuodamas į Hamburgą, — pasakė ji, — tu man 
tvirtai prižadėjai, kad grįžęs nueisi su manim pas daktarą. Tad 
ar tesėsi Žodį, ar eisi šiandien popiet su manim pas daktarą 
Mansfeldą? 

— Nutilk! — sušukau drebėdamas iš piktumo. — Tu vėl 
verti viską aukštyn kojom, Magda! Niekad, jokiu būdu neža- 
dėjau tau grįžęs iš Hamburgo eiti pas jokį gydytoją! Tik pa- 
sakiau, kad eisiu tada, jei grįžčiau sirgdamas. O grįžau visiškai 
sveikas! 

— Taip, — apmaudžiai tarė Magda, — "toks sveikas, kad 
vos grįžęs naktį sandėliuke ištuštinai visus mano butelius. Ir 
nuo to laiko nė minutės nebuvai visiškai blaivus! Bet, matau, 
tu visai nenori laikytis duoto žodžio. 

— Žodžio laikausi, bet tu čia viską supainiojai — to, ką tu 
sakai, aš tau visai nežadėjau. 

— Ervinai, — vėl pradėjo Magda, tik dabar jau švelniau, — 
kodėl tu taip purtaisi vienąkart imti ir nueiti pas gydytoją? 
Jeigu taip ir yra, kaip tu sakai, tai gydytojas patvirtins, ir viskas 
gerai... Bet juk taip nėra... 

— Tai kas gi yra? — ironiškai paklausiau. 

— ... ir tavo sveikatai netrukus kažkas atsitiks. Tu juk ser- 
gi, Ervinai, tu.taip sergi, kad nė pats nenujauti... 

— Ai, — man jau nusibodo, — baik šitas šnekas. Šitaip 

manęs neapmausi. Šneki maloniai, o velnią galvoji! Bet aš ne- 
leisiu, kad moteris man komanduotų, kad ir kokia didi ji būtų! 

— Aš visai nesirengiu tau komanduoti... 

— Še kad nori! Tu panaikini mano sutartis, verti eiti pas 
gydytoją, ir vien dėl to, kad įsišnekėjai kažkokią kvailystę. Ga- 
liausiai atsisėsi į mano kėdę, ką? Kol manęs čia nebuvo, mano 
krėsle tu visai neblogai jauteisi, ar ne? 

— Na gerai, — tarė ji, ir dabar jos akys iš tikrųjų sužibo 
pykčiu, o balse nebeliko jokio švelnumo, — tu nieko nebenori, 
tik girtuokliauti ir krėsti eibes. Bet aš neleisiu, kad sužlug- 
dytum ir firmą, ir mane. Savo gyvenimą griauk, kiek tau patin- 
ka, o aš jau imsiuos kitokių Žygių... 

— Imkis, imkis, — nusišiepiau, — pati matysi, kaip Žlugsi. 
O gal būsi gera ir pasakysi man, kokių gi Žygių tu imsies? 

Patyčios ją visiškai išvedė iš kantrybės. 

— Gerai, pasakysiu, — piktai iškošė ji, — pirmučiausia aš 
su tavim išsiskirsiu! 

— Tik pamanyk! — nusijuokiau. — Išsiskirs mat! Dar ne- 
girdėjau, kad būčiau davęs pretekstą skyryboms. Bet ko nėra, 
tas gali būti. Na, kas dar? 

— Pats pamatysi, — atkirto ji ir sėdo prie popierių. 

— Galiu ir palaukti, — pasakiau. 

Konjako butelį įsidėjau į portfelį šalia savo neliestų pus- 
ryčių. 

— Vis dėlto įsikalk į galvą, kad pagal įstatymus viskas pri- 
klauso man — tekėdama tu nieko neatsinešei! Ir namai, ir 
įrengimai, ir firma — viskas čia mano! 

Išvydęs jos protestuojantį mostą, nusijuokiau: 

— Taip, taip, paklausk bet kurį advokatą, tada dar gerai 
pagalvosi apie skyrybas! O dabar, — aš nusikabinau nuo kablio 
skrybėlę, — aš laikinai išnuomoju tau savo firmą. Dirbk, miela 
Magda, triūsk, stenkis... kas čia dar? Ar dabar jau nori duoti 
man pagrindą skirtis?! 

Mano patyčios tiesiog įsiutino ją. Magda stvėrė, kas pa- 
kliuvo po ranka — spaustuvą — ir paleido į mane. Per plauką 
jo išsilenkiau. Išbalusi kaip sniegas ir įsiutusi ji žvelgė į mane. 
Man pasirodė geriau jos daugiau neerzinti — padėjau spaus- 
tuvą į senąją vietą ir išėjau iš firmos. 

virtai nutariau taip greit atgal negrįžti. Tegul 

ji šiek tiek ramiai pasiknisa viena, aš juk nie- 
ko nedarau už dyką. Visas tas kromelis man jau seniai buvo 
pabodęs, o dabar atsirado kur kas geresnė ir įdomesnė užduo- 
tis, labiau atitinkanti dabartinę mano nuotaiką: kova su Mag- 
da! Tegul tik ji pabando man ką nors iškrėsti! Vienas malonu- 
mas būtų jai įrodyti, kiek aš už ją išmintingesnis ir kaip išma- 
nau įstatymus! 

Pasispraudęs portfelį po pažasčia, puikią, bet jau tvankią 
sprogstančio pavasario dieną aš vėl susiruošiau į kelią. Degti- 
nės karalienė! Štai ką buvau pernelyg ilgai pamiršęs! Ji tai jau 
neleis man nuobodžiauti. Be to, vienąkart reikėjo atsiimti ir 
savo batus, kad paskui niekas nesakytų, jog girtuokliaudamas 
išmėčiau daiktus po pusę Europos. Niekas, rnietgi tokia Magda. 
Juk buvo aišku kaip dieną, ką buvo sumaniusi ši veikli dama, 
su kuria aš lig šiol gyvenau kaip vyras su žmona. Skyrybos? Ką 
gi, tebūnie skyrybos, bet juk taip greitai neišsiskiriama, iki sky- 
rybų reikia dar šį tą nuveikti, pavyzdžiui, apsilankyti pas gy- 
dytoją. Jau daugybę metų Magda kuo puikiausiai sugyveno su 
daktaru Mansfeldu. Vos tik ji truputėlį sunegaluodavo, jis vis 
gydydavo ją. Aš jį menkiau pažinojau, tiesą sakant, lig šiol man 
jo ir neprisireikė. Magda tai jau mokėtų įteigti jam savo nuo- 
monę, o tada, galimas daiktas, jie uždėtų man globą ir įkištų į 
alkoholikų gydyklą. Ak, kaip jai tai patikų, gerajai Magdai! 
Vyras tupi uždarytas, aišku, jei tik pavyks, įkiš į pačią blogiau- 
sią gydyklą, 0 ji sau tvarkosi su jo nuosavybe, vadovauja firmai. 
Bet juk esama ir kitų gydytojų — ir garsesnių, ir padoresnių 
nei gerasis senukas Mansfeldas, kuris, šiaip ar taip, tik neblo- 
gas praktikas. Ryt poryt aš ir nueisiu pas vieną ar net keletą 
tokių ir gausiu pažymą, kad esu visiškai sveikas. Turint tokį 
tikslą, būtų visai nesunku kokias dvi tris dienas prieš vizitą 
apskritai nieko negerti. Tuomet ji, geroji Magda, pamatys, kas 
aš iš tikrųjų — nepaisant penkiolikos drauge išgyventų metų, ji 
nė iš tolo nepažįsta savo vyro! Kad ir kaip ten būtų, užuot 

atidavęs jai turtą, verčiau užkrausiu jai ant galvos vilą, taip ir 
padarysiu! 

Daugmaž taip plaukė mano mintys pakeliui į tą kaimo už- 
eigą — leisdamasis į menkiausias smulkmenas, aš kuo malo- 
niausiai trumpinau kelią. Ilgokai mėgavausi štai tokiu vaiz- 
deliu: aš jau sėdžiu girtuoklių gydyklos kameroj, prausiuos šal- 
tu kaip ledas vandeniu, valgau prastą ėdalą, o tuo tarpu Magda 
mūsų puikiame valgomajame kerta veršienos kotletą su špara- 
gais. Susijaudinau dėl tokio liūdno savo galo ir Magdos bešir- 
diškumo, kone ašaros ištryško. Kadangi pastaruoju metu aš 
beveik niekad nejusdavau alkio, savo pusryčius ištrupinau kai- 
mo antims bei žąsims, o pats, užlindęs už kokios žalitvorės, vis 
gurkštelėdavau. Bet manęs vis nepaliko gėdos jausmelis, kad aš, 
Ervinas Zomeris, slapstausi už žalitvorių ir siurbiu degtinę tie- 
siai iš gurklio, tarsi visai puolęs svyruoklis. Tai man dar ne- 
atrodė savaime suprantamas dalykas, tiek aš dar nebuvau at- 
bukęs. Bet jau buvau visai netoli to, kitaip ir negalėjo būti. 


Jau beveik pasiekęs savo tikslą, užbaigiau butelį, švyste- 
lėjau jį į pakelės griovį ir likusias penkias minutes Žygiavau 
sparčiai. Iš kaimo kirchės bokšto nuaidėjo varpai — buvo pats 
vidurdienis: priešaky, šalia manęs ir iš paskos, užsimetę ant 
pečių kastuvus, iš laukų traukė kaimiečiai. Kai kurie pasvei- 
kindavo mane, kiti tik tiriamai nužvelgdavo iš šalies, 0 treti 
susimesdavo į krūvą ir eidami prošal vaipėsi ir juokėsi. Čia 
galėjo būti kaimiečiams įprastas kritiškas požiūris į miestiškai 
apsitaisiusį Žmogų, bet man kilo įtarimas, kad jie galbūt pa- 
stebi, jog esu užkaušęs, 0 gal mano rūbai netvarkingai atrodo? 
Jau buvau patyręs, kad viena bjauriausių alkoholio savybių yra 
ta, kad Žmogų užvaldo nepasitikėjimo savimi jausmas, įtaru- 
mas, jog kažkas ne taip. Aišku, gali kiek tik nori Žžiūrinėtis 
veidrodyje, rankiotis nuo drabužių šapus, bet kai esi įkaušęs, 
niekad negali būti tikras, kad ko nors vis tiek nepastebėjai, 
nors tas kažkas kaip ant delno, o tu, net įtempęs visą dėmesį, 
nieko nematai. Panašiai būna sapnuojant — siauti linksmas 
išrinktųjų draugijoj, tik staiga apsižiūri, kad pamiršęs užsimauti 
kelnes. Todėl šitoks spoksojimas vargino mane, ir man šovė į 
galvą, kad tokia judri vidurdienio valanda nėra tinkamiausias 

metas ieškoti savo gražuolės — išsukęs iš vieškelio, aš griuvau 
į žolę krūmo pavėsyje. Ir iškart užmigau, nugrimzdau į tokį 
gilų, besapnį miegą, kokį gali teikti tik alkoholis — tuomet 
žmogus taip išsijungia, kad miršta be laiko. Ten nėra sapnų, 
nėra net nuojautos apie šviesą ir gyvastį — gilyn į Nieką! Štai 
kaip. 


Kai nubudau, saulė jau buvo gerokai žemiau — miegojau 
gal keturias ar net penkias valandas. Kaip ir visuomet pasta- 
ruoju metu, miegas manęs beveik neatgaivino — pabudau nu- 
vargęs, tirtančiom rankom kojom. Sąnariai buvo sustingę, eiti 
buvo labai sunku. Bet jau žinojau, kad viskas praeis, vos iš- 
metus pirmą stiklelį degtinės, tad skubinausi kuo greičiau pa- 
tekti į smuklę. 

Aš vėl geru metu pataikiau: smuklė buvo tuščia, net už 
bufeto nieko nesimatė. Kaip stovėjau, taip ir dribau į pintą 
krėslą ir šūktelėjau, kad greičiau aptarnautų. Pro durų plyšį 
išlindo merginos galva, bet čia buvo ne manoji žavi išblyškėlė, 
o kaži koks gauruotas raudonnosis, vyresnis ir kitaip kirptas 
padaras. Į mane žvilgtelėjo kažkokia storulė, šūktelėjo “tuoj, 
tuoj!" ir pravėrė duris į laiptus, kuriais aš lipau aną naktį ap- 
graibom, vedamas už rankos. 

— Elinora! Elinora! Leiskis žemyn! — riktelėjo šeimininkė, 
dar kartą patikino mane, kad tuojau būsiu aptarnautas, ir vėl 
pradingo virtuvėje. Aha, jos vardas Elinora, su savo “Elzabe" 
aš nelabai ir prašoviau. Bet Elinora irgi gerai, netgi geriau. 
Elinora jai tiko — “Elinor, la reine d'alcool", tiesiog puiku! 
Greit išgirdau ją leidžiantis laiptais, beje, lipo visai ne stirnelės 
žingsniais — trinktelėjo durys, ir ji pasirodė. Veikiausiai mie- 
gojo — plaukai buvo ne taip gražiai sušukuoti kaip anuokart, O 
šviesi suknelė suglamžyta. Akimirką ji stabtelėjo ir pažvelgė į 
mane. Žvelgė prieš saulę, ne iškart pažino, paskui smagiai šūk- 
telėjo: 

— Taigi čia tasai tėveliukas, kurs taip mėgsta ruginę! 


Ir vėl nubildėjo laiptais į viršų. Nesupykau už tuos žodžius, 
nors jie ir Žeidė mano sielą, kamuojamą troškulio. Kur ten, 
netgi džiaugiausi tokiu betarpišku sutikimu. Eidamas kiek ne- 


28 51 


rimavau — nežinia, kaip ji mane sutiks po to karstymosi sto- 
gais. Ir šit viskas gerai! Kokias penkias minutes kantriai sė- 
dėjau laukdamas, kol ji, jau pasipuošus ir susišukavus, vėl pa- 
sirodys. Ji tuojau priėjo prie mano staliuko, kaip senam bičiu- 
liui padavė ranką ir draugiškai tarė: 

— O aš jau maniau, kad jūs nebepasirodysit! Ką taip ilgai 
veikėt? Gal jau visai bankrutavot? 

— Dar ne, ma reine, — irgi šypsodamas atsakiau. — Tik 
kuriam laikui reikalus perdaviau Žmonai. Beje, su ja aš ski- 
riuosi. Ką tu į tai pasakysi, gražuolėle? Po mėnesio kito gal jau 
galėsi imtis mane! Neblogai išsilaikęs, ką? 

Akimirką ji Žžvilgtelėjo į mane, šypsena iš veido pranyko, ir 
ji šaltai paklausė: 

— Degtinės stiklelį? O gal vėl visą butelį? 

— Teisingai, aukse mano! — sušukau. — Greit iEmBK čia 
pilną! O tau vėl butelis šampano! 

— Tik jau ne dieną, — burbtelėjo ji ir dingo. Po akimirkos 
aš jau turėjau gėrimo, pilną butelį balkšvo kaip vanduo gėrimo 
— degtinę dabar labiau vertinau nei konjaką. Bet mano išlaidos 
šiandien nuėjo beveik veltui. Elinora vis buvo užimta tiek sa- 
lėj, tiek virtuvėj, ir mudu tik retsykiais persimesdavom keliais 
žodžiais. Dėl to suirzau ir gėriau daugiau nei paprastai. Po 
pusantros valandos Elinorai teko nešti antrą butelį, o aš jau- 
čiau, kad esu jau smarkiai įkaušęs. Tuo metu smuklėn užėjo 
keli vyrukai, vienas jų — tas jaunas mūrininkas, su kuriuo Eli- 
nora anąsyk taip meiliai čiauškė. Vien tam, kad pritraukčiau 
merginą prie savo stalo (tai, beje, truko vos penketą minučių), 
aš juos visus pasikviečiau ir kiekvienam užsakiau, ko tik kuris 
pageidavo. Netrukus mano stalas atrodė klaikiai. Alaus ir deg- 
tinės stiklai, vyno ir šampano buteliai sumišai stovėjo ant jo, o 
aplink stalą spietėsi govėda vienas per kitą šnekančių, rėkian- 
čių, besistumdančių Žmogynų. Aš pats buvau bene pasiučiausias 
ir girčiausias. Jaučiaus visai atleidęs vadžias, buvau visai kaip 
bedugnėn riedantis akmuo — nieko nebegalvojau! 


Taip triukšmaujant, nė neišgirdom, kaip prie smuklės pri- 
važiavo automobilis, o kai vidun įžengė du ponai, mes beveik 
neatkreipėm į juos dėmesio. Priešais mane sėdinčiam vyrukui, 

kuris manęs visai nesiklausė, aš kažką prisiekinėjau — tik stai- 
g2 kaip mietu tvotas užtilau: vienas tų ponų, ką tik prisėdusių 
prie gretimo stalo, maloniai mane pasveikino, pasakė “labą 
vakarą", ir tas ponas buvo ne kas kitas, o daktaras Mansfeldas. 
Antrasis pasirodė man nematytas. Pritilo ir mano sugėrovai — 
neberėkavo net tada, kai pamatė, kad nieko tokio neatsitiko — 
abu ponai prie gretimo stalo ramiai šnekučiuojasi ir gurkšnoja 
alų. Pirmykštė linksmybė nebegrįžo. Mano sėbrai vienas po kito 
pranyko, šitoj stiklų ir butelių maišalynėj aš likau vienas ir 
veltui dairiausi Elinoros, kad ji sutvarkytų šitą chaosą, bet ji 
nesirodė. Tikriausiai kur už durų jau šnibždėjosi su tuo savo 
gerbėju, mūrininku. Visišką atsipalaidavimą manyje ūmai pa- 
keitė nykus nepasitenkinimas — kramčiau lūpą ir svaidžiau pik- 
tus žvilgsnius į kaimynų stalą, nors abu ponai nekreipė į mane 
jokio dėmesio. Visai supykau: klausiau 6avęs, ar daktaras 
Manstfeldas atsitiktinai čia užklydo važinėdamas su vizitais, ar 
atsekė Magdos nurodymu. Sukau galvą — ar aš tuomet girtas 
Magdai nebūsiu prasitaręs, kur yra ši smuklė, o gal kaip nors 
kitaip užsiminiau, kad ji galėjo atspėti — nieko jau nebeži- 
nojau. Antrasis ponas man pasirodė kažkur matytas, tik nie- 
kaip neprisiminiau, kur būčiau galėjęs jį susitikti... 


Su didžiausiu malonumu vėl būčiau išgėręs — degtinės bu- 
telis stovėjo greta, bet daktaro Mansfeldo ir nepažįstamojo 
akivaizdoje taip ir neišdrįsau prisikliukinti stiklelio. Įtikinėjau 
save, kad po to, ką jie čia jau matė, blogiau nebebūtų, bet 
įsipilti vis dėlto neišdrįsau... 


Galop Elinora pasirodė. Šūktelėjau ją ir tyliai paprašiau 
paruošti sąskaitą. Ir tik tada, kai ji pasilenkusi į savo knygelę 
rašė virtinę skaičių ir užstojo mane nuo gretimo stalo, aš greit 
įsipyliau ir išlenkiau du ar tris stiklelius. Paskui rūpestingai 
užkišau butelį ir įsidėjau į portfelį. Ji skubriai žvilgtelėjo į 
mane ir, rodydama į gretimą stalą, kuštelėjo: “Pažįstami?" Aš 
tik gūžtelėjau. Sąskaita buvo tokia didelė, kad man teko iš- 
krapštyti viską iki paskutinės markės, ir arbatpinigiai Elinorai 
buvo visai menki. Ji vėl žvilgtelėjo pakėlusi antakius ir šnibž- 

telėjo: “Prasigėrei?" Irgi tyliai atsakiau: “Žinau; kur daugiau 
gauti. Kitąsyk, ma reine!" 

Ji vos linktelėjo. 

Stebint anam stalui, aš turėjau atsistoti ir išeiti. Paėmiau 
portfelį ir metęs akį pasitikrinau, kur kabo mano skrybėlė, kad 
išeinant nereikėtų ilgai dairytis, ir pakilau. Reikėjo tik lėtai ir 
labai atsargiai judėti — viskas bus gerai. Jutau, kad viskas bus 
gerai. Juk man tik reikėjo išsikapstyti iš šito kaimo ir įlįsti į 
pirmus krūmus. Aha, geniali mintis: reikia tik užsikabinti tuale- 
te, ir baigta — galėsiu ten snausti kiek tinkamas. Juk šviežio 
maisto turiu. 

Jau atsistojęs mandagiai linktelėjau gretimo stalo link, pa- 
sakiau “sudieu" ir jau buvau nuėjęs iki pat durų, tik per 
žingsnį nuo išsigelbėjimo, bet už nugaros pasigirdo: 

— Luktelėkit, pone Zomeri! 

Taip persigandau, kad vos nepargriuvau. 

— Ką sakot? — visai be reikalo garsiai paklausiau. Gydy- 
tojas čiupo mane už rankos ir sulaikė. 

— Išgąsdinau? Visai netyčia, atleiskit. 

— Ak, nieko, nieko, — sumišęs atsakiau. — Tikriausiai 
užkliuvau už takelio... — Ir piktai žvilgtelėjau į lygutėliai pa- 
tiestą taką. 

— Norėjau jūsų tik paklausti, pone Zomeri, — vėl prašne- 
ko daktaras Mansfeldas, — gal galėčiau jums pasiūlyti savo 
automobiliu drauge parvažiuoti namo? 

Jis patylėjo, paskui šypsodamas pasakė: 

— Tai truputėlį papuotavom, ar ne? Nieko, nieko, visi mes 
ne šventieji. Bet pareiti namo jums gali būti per sunku, ar ne? 
Važiuojam su mumis! 

Jis draugiškai, bet tvirtai paėmė mane už parankės. Tuo 
metu jo bičiulis užsimokėjo ir žengė prie mūsų. 

— Galima supažindinti? — tęsė gydytojas. — Ponas Zome- 
ris — ponas medicinos patarėjas, daktaras Štybingas. Mūsų 
apylinkės gydytojas. 

Taip taręs, jis išvedė mane iš smuklės ir palydėjo iki auto- 
mobilio. Sekiau kaip avis, vedama pas skerdiką. Apylinkės 
gydytojas! 

Ne, ne, čia joks atsitiktinumas, čia tik gudriai man paspęs- 
ti spąstai! Prakeikta Magda! Ji norėjo sudoroti mane, ji veikė 
apsukriai — šitą turėjau pripažinti. Bet ir aš geras kvailys — 
reikėjo slėptis, klastauti, gudrų protą nugalėti dar gudresniu! 


— Nagi! — staiga linksmai nusijuokiau. — Du gydytojai 
turbūt nesunkiai susidoros su vienu vargšu įkaušėliu, ar ne? 
Tik būkit, ponai, man gailestingesni, šitai darydami! — Su tais 
žodžiais aš įsitaisiau užpakalinėj sėdynėj, o jie abu, irgi juokau- 
dami, susėdo priekyje. Jau ruošėmės pajudėti, bet pro duris 
išbėgo Elinora. Rankoje ji laikė bjaurų laikraštin suvyniotą 
paketą, kurį pro pradarytas dureles atkišo man. O garsiai pa- 
sakė: 

— Čai jūsų batai, pamiršot anąkart! 

Pašaipiai šypsodama ji žvelgė į mane visu savo blyškiu, 
plačiu veidu ir bespalvėm akim. Lūpos buvo labai raudonos. 


Stojus nesmagiai tylai, gydytojas paklausė: 
— Na, važiuojam? 
— Važiuojam, — atsakiau, ir automobilis pajudėjo. 

JŲ Gira nesugebu nupasakoti savo nuotaikos 
tos kelionės metu. Kartų nusivylimą keitė pa- 
ralyžiuojanti apatija — tai baugino net mane patį. Atrodė, sap- 
nuoju kraupų sapną — tuoj tuoj nubusiu... Bet nubusti neįsten- 
giau, grimzdau vis į gilesnį ir kraupesnį košmarą. Šalia manęs 
ant sėdynės gulėjo paketas su batais, laikraštis prasižiojo, ir aš 
išvydau juos — purvinus, apdulkėjusius, vienas kulnas pasuktas 
į mane — bjauru! Kaip ir šitoks gražiosios Elinoros, degtinės 
karalienės, poelgis! 

Matai, galvojau, kaip tas alkoholis kvailina ir kankina savo 
gerbėjus. Tik jis gali daryti tokius akibrokštus. Manai, kad esi 
saugus, gerai pasislėpęs, įveikęs patį blogumą, bet staiga ima ir 

išlenda jo išsišiepęs velniškas snukis ir letenom ima draskyti 
tavo krūtinę, verčia tirtėti, naikina tavo orumą... La reine d'al- 
cool — sutiksiu. dar kada nors tave, gausi gerą pamoką, 
Elinora! . 

Ilgiau nebeištvėriau. Metęs akį ir įsitikinęs, kad abu ponai 
gyvai šnekučiuoja, aš išsitraukiau butelį, atsargiai atsikimšau ir 
porą kartų gerai patraukiau. Tik visai pamiršau veidrodėlį virš 
vairuotojo. 

— Nepersistenkit, mielas pone Zomeri! Ir neskubėkit, — 
tarė daktaras Mansfeldas ir perspėdamas kilstelėjo ranką. — 
Mes dar norėtume protingai su jumis pašnekėti! 

Šitas niekšas, šitas bjaurus niekšas baltu chalatu! Dabar, 
įsiviliojęs mane į savo automobilį, jis nusimetė kaukę: mane 
veža ne namo, 0 į medicininę apžiūrą, o greta jo, tarsi visai 
atsitiktinai — medicinos patarėjas, einantis apylinkės gydytojo 
pareigas! 


Bet po šitų žodžių pasijutau visai ramus ir susikaupęs. Ką 
tik išgerta degtinė suteikė man jėgų ir padėjo susiimti. Prieš 
akis turėjau aiškų tikslą: pirmučiausia reikia žūtbūt sužlugdyti 
šitą apžiūrą! Vėliau, man palankesnėm sąlygom — prašom, bet 
tik ne šiandien, taip klastingai apgavus, gerbiamos mano Žžmo- 
nelės užsakymu! Oi kaip aš tau dėkingas, brangioji! 


Automobilis vis riedėjo ir riedėjo, pasiekėm miesto pa- 
kraštį, bet vis dar nebuvo nė menkiausios galimybės pasitraukti 
iš šios kelionės draugijos. Tik štai iš Hazės užvažiuojamojo 
kiemo kiek netikėtai išlindo vienas jo didžiųjų sunkvežimių su 
dviem priekabomis. Jau tuomet, kai smarkiai stabdydamas dak- 
taras suktelėjo mašiną į kairiąją pusę, aš tylutėliai atidariau 
dureles, ir kai sunkvežimis pravažiavo, o daktaras pagazavo, aš 
lengvai iššokau ir akimirką susvyravęs, pabėgėjau šalia auto- 
mobilio. Galėjau pargriūti, bet susilaikiau. Atsitiesęs pamojau 
automobiliui iš paskos, kad praeiviai pamanytų, jog mano išli- 
pimas visai natūralus dalykas. Tada nuskubėjau tolyn — pasu- 
kau dešinėn į kitą gatvę, pasileidau ja palei užvažiuojamojo 
kiemo tvorą aukštyn, nedidelės gyvenvietės link — mieste jos 

kitaip nevadino, tik “daržinių kvartalu". Tiesiog tirtėjau viduje 
iš juoko — du gudruoliai daktarai iš savo ekspedicijos par- 
siveža tik girtuoklio batus! 

| 4 ats nemaloniausias dalykas buvo tas, kad atsi- 
dūręs gatvėje aš nebeturėjau nė pfenigo. Juk 
negalėjau eiti namo ir iš rašomojo stalo stalčiaus pasiimti pini- 
gų, ten jų dar buvo kiek likę. Buvau tikras, kad vos pastebėję 
mano dingimą, gydytojai pirmučiausia važiuos į mūsų namus ir 
viską praneš madam Magdai. Eiti į banką buvo per vėlu — jau 
pora valandų, kai langelis ten uždarytas. Tai nustačiau, Žvilgte- 
lėjęs į savo laikrodį, ir man šovė į galvą, kad aš dar turiu šį 
laikrodį, o kur dar sunkus auksinis žiedas su antspaudu, o ir 
aukštos prabos vestuvinis žiedas — po mano šiandieninio kivir- 
čo su Magda jis irgi niekam nebereikalingas. Taigi visai plikas 
aš nebuvau ir taip pasiguodęs, patraukiau į siaurą ir purviną 
skerspatvį, vedantį per tą “daržinių kvartalą". Ši kolonija iš- 
augo skurdo metais po pasaulinio karo iš barakų. Barakus pa- 
keitė visokiausi priestatai, bet nuo to kvartalas gražesnis nepa- 
sidarė. Tarp barakų stovėjo nedideli raudoni plytiniai nameliai, 
kurie, net nebaigti statyti, jau pradėdavo irti. Neskubiai trau- 
kiau tuo skersgatviu, visiškai nenutuokdamas, ko čia man, tiesą 
sakant, reikia, kol žvilgsnis užkliuvo už vienos mūrinės dėžės 
lango: jame kabojo pažįstamas raudonas skydas — tokie daž- 
niausiai skelbia nuomojamus kambarius. Priėjau artėliau ir 
perskaičiau — čia iš tikrųjų nuomojamas jaukus mebliuotas 
kambarys padoriam vyriškiui. Skambučio šiuose namuose nebu- 
vo — pro atviras duris žengiau tiesiai į virtuvę, pilną garų, 
kylančių nuo virinamų skalbinių. Per juos negalėjau įžiūrėti, 
tad garsiai šūktelėjau, ir iš garų išniro aukštas, gunktelėjęs, bet 
dar jaunyvas vyras gelsvo blyškaus veido, apaugęs minkšta tam- 
sia barzda ir kiek šviesesniais rusvais plaukais — jie krito ant 
kaktos ir atrodė tarsi paauksinti. Kiek nustebęs jis pažvelgė į 

mane, 0 tuomet labai mandagiai, švelniu balsu paklausė, kuo gi 
galėtų būti naudingas. 

— Norėčiau pažiūrėti tą nuomojamą kambarį. 

— Jūs pats norite jį nuomotis? — paklausė vyras ir kosčio- 
damas pasitrynė rankas. Aš linktelėjau. 

— Tasai kambarys ne tokiam ponui kaip jūs, jis jums pasi- 
rodys per prastas, tai priebėga darbininkui, pone. 

— Vis dėlto parodykit! — užsispyriau aš. 

Tylėdamas jis žengė prieky manęs, užlipo laiptais, perėjo 
nebaigtą įrengti palėpę ir atidarė duris į vienalangį kambarėlį 
nuolaidžiom sienom, jis buvo pakraigėj. Viskuom jis labai pri- 
minė primityvią Elinoros kamaraitę, ir nejučia aš priėjau prie 
lango — gal ir čia yra toks nuožulnus stogas, kuris pasitar- 
nautų, jei reikėtų sprukti netikėtai užkluptam. Ne, jokio stoge- 
lio čia nebuvo, užtat už lango vėrėsi nuostabus vaizdas į mano 
gimtąjį miestą. Jis plytėjo priešais mane, kiek žemiau akių lyg- 
mens, su savo rausvai rudais stogais, trim kirchių smailėm ir 
apvaliagalviu rotušės bokštu. Skendinti žalumoje, per jį vin- 
giavo upė, čia pranykdama, čia vėl blykstelėdama — sekdamas 
jos tėkmę akimis, kažkur tolumoje, jau tarp sodų ir laukų žal- 
mės, aš išvydau stogą, aptrauktą melsva sutema, — savo stogą. 

— Puikus vaizdas, — patylėjęs ištariau. 

Vyras už mano nugaros kostelėjo. 

— Darbininkui, — pasakė jis, — nerūpi vaizdai. Jis klausia, 
ar lova gera, o lova tikrai gera, pone. 

— Kiekpi toks kambarys kainuotų? — paklausiau. 

— Už savaitę — septynios markės, — atsakė jis, — patalynę 
keičiam irgi kas savaitę. 

— Norėčiau čia ir valgyti, — pareiškiau, — norėčiau tyliai 
ir niekieno netrikdomas pagyventi čia dvi tris savaites ir paštu 
pasiieškoti darbo. Iš namų aš beveik niekur neisiu — galima? 
O gal aš per daug noriu? 

— Mūsų patiekalai ponui bus per prasti, — pasakė jis. — 
Bet jei norėsit, valgį aš jums galėsiu nešioti iš restorano. 

— Gerai, — sutikau, — imu šitą kambarį. Mano lagaminą 
atgabens rytoj. Atneškit man vakarienę. 

Prisėdau prie stalo. 

— Prašyčiau duoti kiek iš anksto, pone, — paprašė šei- 
mininkas ir taip truktelėjo pirštus, kad net trakštelėjo. — Mes 
vargšai Žmonės, pone... 

— Sėskitės, — tariau jam. — Antai ant praustuvės matau 
stiklinę, ar nepaduotumėt? 

Šeimininkas padavė ir, dar kartą paprašytas, prisėdo. 

— Kaip jūsų pavardė? 

— Lobedancas, — atsakė jis. — Gal kiek juokinga... 

— Man visai nerūpi, pone Lobedancai, juokinga jūsų pa- 
vardė ar ne, — globėjiškai pasakiau, — pirmučiausia mudu 
susidaušime. 

Nepaisydamas protestų, prikliukinau jam pusę stiklinės, o 
pats čiupau butelį. 

— Šįkart galiu išgert ir iš butelio, — nusijuokiau. — Jauni 
buvom, visi taip darėm! 

Jis tik blausiai šyptelėjo ir nugėrė gurkšnytį, o aš gerai 
truktelėjau. 

— Norėjau jus paprašyti, pone Lobedancai, — pasakiau 
nesivaržydamas, — kad kartu su vakariene atneštumėt ir butelį 
degtinės, tiktai ne kokio birzgalo, o pačios geriausios, vertos 
pinigo. 

Mačiau, kaip jis krutina lūpas, jau nujaučiau, ką nori pa- 
sakyti. 

— Turiu jums pasakyti, kad aš apsisprendžiau labai ne- 
tikėtai. — Sugavau šeimininko žvilgsnį — jis mąsliai žvalgė ma- 
no portfelį, visiškai tuščią. Nusikvatojau. 

— Na gerai, pasakysiu jums visą tiesą, pone Lobedancai! 
Kai dėl to savo darbo ir tylos, tai, aišku, tik paistalai. O tiesa 
tokia: šiandien popiet aš smarkiai susikirtau su savo žmona. 
Nusprendžiau ją pagąsdinti ir kelioms savaitėms dingti. Supran- 
tat, noriu ją truputėlį pamokyt! 

Ponas Lobedancas linktelėjo. 

— Noriu, kad ji suprastų, ką reiškia gyventi be vyro, 
teisybė? 

Vėl ponas Lobedancas linktelėjo. 

— Tegul ji bent sykį pajunta, koks esu naudingas ir nepa- 
keičiamas! 

Ponas Lobedancas vėl linktelėjo, o paskui savo švelniu, 
kuždančiu balsu tarė: 

— Vis dėlto be užmokesčio, mano pone, aš negaliu jūsų 
priimti. Čia, “daržinių kvartale", mes visi vargšai, o vakarienė 
iš gero restorano ir butelis geros degtinės kainuoja nemažus 
pinigus, argi ne? 

— Ryt, iš pat ankstyvo ryto, pone Lobedancai, turėsit pini- 
gų, kiek tik jums reikia, — įkalbinėjau aš. — Devintą valandą 
ryto aš jau būsiu savo banke ir pasiimsiu pinigų. 

— Ne, — pasakė jis, — man labai gaila, pone, aš mielai 
priimčiau jus, tokį garbų svečią, mokytą Žmogų, kuris nori pa- 
gąsdinti savo žmoną — kaip ponams ir dera. O mes, mes savo 
žmonas lupam — tai paprasčiau ir pigiau. 

— Na aišku, aišku, — kiek sutrikęs nusijuokiau. — Tik 
bijau, kad aš nuo savo Žmonos pats gaučiau į kailį, ji, ko gero, 
pasirodytų stipresnė! 

Aš vėl nusijuokiau ir išgėriau. 

— Bet jeigu jums taip rūpi užmokestis, tai galiu užstatyti 
savo žiedą. 

Nusimoviau žiedą su antspaudu, paskui ir vestuvinį nuo 
bevardžio savo dešinės piršto. Mirksnį padvejojęs, padaviau 
Lodebancui vestuvinį. 

— Būtų labai malonu, jei priimtumėt jį kaip užstatą iki 
rytojaus ryto ir neišleistumėt iš savo rankų. 

Lobedancas paėmė žiedą. 

— Mes baisūs vargšai, pone, — vėl sukuždėjo jis. — Namie 
nė trijų markių nesurasi. Bet žiedą aš užstatysiu pas labai pati- 
kimą Žmogų, 0 ryt perpiet jį išpirksim. 

— Na gerai, gerai, — tarstelėjau. Staiga pajutau nuobodį, 
nors šitos smulkmenos mane ir erzino. — Tik žiūrėkit, kad 
valgis ir degtinė atsirastų kuo greičiau, pirmučiausia degtinė. 
Juk matot — butelis jau beveik tuščias, o graužatį reikia nu- 
skandinti, pats suprantat. 

— Viskas bus akimirksniu padaryta, mano pone, — švelniai 
sukuždėjo mano šeimininkas ir uždarė duris. O aš savo ruožtu 
griuvau į lovą ir vėl gėriau. Taip ir susipažinau su Lobedancu, 
šlykščiausiu niekšu ir veidmainiu, kokį tik esu sutikęs gyvenime. 

| uvau tvirtai nutaręs po vidurnakčio nukeliaut 
į savo namus, susikrauti į lagaminą skalbinius, 
drabužius, tualeto reikmenis, iš rašomojo stalo pasiimti pinigus. 
Nusprendžiau tikrai kelias savaites pagyventi pas šitą Lobedan- 
cą. Man dingojos, kad čia, visiškoj ramybėj, aš pats savaime 
galėsiu atjunkti nuo alkoholio — pirmąją dieną išgersiu. kiek 
esu įpratęs, kitą — trečdaliu mažiau ir taip toliau, o po kokių 
dviejų ar trijų savaičių Magdai ir daktarams pasirodysiu blaivu- 
tėlis ir paklausiu: “Ko gi jūs iš manęs norit?!“ 

Numačiau, jog gali atsitikti ir taip, kad naktį, kraunantis 
lagaminus, Magda mane užklups, bet tokio susidūrimo aš ne- 
bijojau, netgi troškau slapta. Nakties tyloj galėsiu jai ne- 
trukdomas iškloti visą skaudžią tiesą apie jos bjaurumą: pas- 
kui vyrą, su kuriuo ji, šiaip ar taip, išgyveno penkiolika me- 
tų, pasiųsti seklius! Tai ji išdavė mūsų draugystę, ir kuo toliau, 
tuo mažiau aš abejojau, kad ji tik ir trokšta uždėti globą man 
ir mano turtui. Šitai ir ketinau jai be jokių užuolankų išsa- 
kyti. 

Deja, puikus mano planas neišdegė. Alkoholis man dar 
kartą smogė piktą smūgį. Ne, tąkart, kaip dabar dažnai esti, aš 
neištirpau kvaičiam, besapniam miege, nepramiegojau — tąkart 
atsitiko kur kas blogiau: mano kūnas ėmė nebeklausyti manęs, 
o skrandis sustreikavo. Kone prieš savo norą aš dar suvalgiau 
dalį atneštos visai padorios vakarienės, o paskui gerokai išgė- 
riau. Priguliau ir buvau pasiryžęs pusiaumiga sulaukti tos va- 
landos, kai reikės eiti, bet tuomet ir prasidėjo bėda su skran- 
džiu. Mane ėmė pykinti, aš atsikėliau ir baisiausiai kankin- 
damasis ėmiau vemti. Visą kūną pylė prakaitas, rankos ir keliai 
virpėjo, širdis garsiai ir skaudžiai daužėsi, vis stabtelėdama, 
tarsi kiekvieną akimirką jau ruoštųsi sustoti. Akys ašarojo, jose 
kažkas žybsėjo, smegenis apvilko rūkas, kartkartėm prarasdavau 
sąmonę. Pagaliau mirtinai išsekęs, apimtas beprotiškos baimės, 
aš vėl atsiguliau: nejau galas? Nejau taip greitai? Juk aš ne- 
seniai pradėjau gerti ir niekad negėriau be saiko? Negi taip 

greitai tampama alkoholiku? Argi alkoholis gali taip greitai 
suniokoti organizmą? Ne, mirti aš dar nenorėjau! Tą girtuok- 
liavimą aš vertinau tik kaip pereinamąją stadiją, buvau įsiti- 
kinęs, kad bet kuriuo metu galiu nustoti gėręs, visiškai nekenk- 
damas sau — tai nejaugi dabar galas? Ne, tai neįmanoma! Šito 
aš nenorėjau, ne, aš dar pasveiksiu, netrukus, gal jau rytoj — 
vėmimas tulžim prasidėjo visai dėl kitko! Keista, kad šitaip 
smarkiai apsinuodijęs, aš nė nemaniau atsisakyti gėrimo. Prie- 
šingai, net pagalvoti bijojau apie blaivybę! Ne alkoholis čia 
kaltas, jo aš negalėjau išduoti. Šiom vienišom ir pažeminimo 
kupinom dienom jis buvo vienintelis tikras mano draugas. Vos 
tik truputėlį atsipeikėjau, vos kiek atgavau kvapą ir nurimo 
širdis, aš ir vėl stvėriau butelį, vėl gėriau, norėjau sapnuoti, 
užsimiršti, pasinerti į švelnią naktį, kur nėra nei rūpesčių, nei 
džiaugsmų, nėra praeities nei ateities. 

Valandėlei degtinė tarsi išpirko savo kaltę — drybsojau 
atsipalaidavęs ir kone laimingas. Bet ir vėl ėmė pykinti — vė- 
mimas šįkart buvo dar labiau kankinantis ir smaugiantis, mat 
skrandyje, išskyrus tuos kelis gurkšnius svaigalų, nieko nebe- 
buvo likę. 


Taip ir praleidau tą naktį — čia vemdamas, čia vėl 
gerdamas; galiausiai visą valią sukaupiau tam, kad išsilaiky- 
čiau kuo ilgiau nevėmęs, kad alkoholis spėtų pro skrandžio 
sieneles prasiskverbti į kūną, kol vėl užeis naujas vėmimo prie- 
puolis. 


Išsekęs paryčiais pagaliau užmigau neramiu miegu, kurį be 
paliovos trikdė klaikūs sapnai. Mane išbudino Lobedancas — 
jis stovėjo tarpdury ir kosčiodamas tarstelėjo, kad tuoj devy- 
nios, ar jam jau nešti kavą. Nenorom burbtelėjau, kad kavos 
visai negeidžiu, tegul jis tik greičiau neša naują butelį. 

Nekreipdamas dėmesio į mano žodžius, jis pradėjo tvarkyti 
kambarį, atvėrė langą — pro jį plūstelėjo grynas oras ir saulė. 
Išsekęs ir apsiblausęs aš mirkčiojau prieš šviesą. 

— Malonėkit, Lobedancai, — suirzęs tariau. — Aš ką tik 
baigiau butelį, tučtuojau parūpinkit kitą! 

— Devintą valandą jūs ruošėtės eiti į banką, mano pone, 
-— savo kužduliu priminė man Lobedancas. — Jau devynios. 

— Dabar aš niekur negaliu eiti, — piktai atrėžiau. — Juk 
matot, kad aš sergu, Lobedancai! Nueisiu rytoj arba šiandien 
popiet. O dabar tuoj pat atneškit ruginės. 

— Tuomet, pone, turėsiu parduoti žiedą, — pasakė Lobe- 
dancas. — Palūkininkas man už jį norėjo duoti tik penkiolika 
markių, o jei parduosiu, gausiu dvidešimt penkias. 

— Dvidešimt penkias! — sušukau pasipiktinęs. — Naujas 
žiedas kainavo devyniasdešimt markių! 

— Dabar tas žiedas jau nebenaujas, o palūkininkas irgi 
nori gyventi, pone, — abejingai kuždėjo Lobedancas. — Jei lei- 
sit parduoti žiedą už dvidešimt penkias, degtinė tuojau pat bus 
čia. 

— Tai anos penkiolika markių jau baigėsi? — įnirtęs pasa- 
kiau. — Vakarienė ir degtinė juk negalėjo tiek kainuoti? 

— O kambario nuoma, pone? — lipšniai paklausė Lobe- 
dancas. — Argi man, vargšui, jau nieko nebereikia? Beje, turiu 
pranešti, kad už kambarį turėsite mokėti dvylika markių, po- 
ne... Žinau, žinau, — greitai pasakė jis ir itin garsiai ir bjauriai 
sutraškino pirštais. — Teisybė, sakiau septynios, ir žodžio aš 
laikausi. Bet per jus turim daug rūpesčių, pone... jūs sujaukiat 
kambarį, nenusirengęs ir nenusiavęs gulatės miegoti, trinat 
patalynę! Visa tai kainuoja pinigą, 0 mes esam vargšai 
žmonės... | 

— Sukčiai, štai kas jūs esat! — riktelėjau įtūžęs. — Neš- 
dinkitės po velnių, aš išsikraustau! 

— Labai gerai, pone, — pasakė Lobedancas ir išėjo. 

Aišku, jis nugalėjo — kamuojamas troškulio, po valandžiu- 
kės aš dejuodamas nulipau laiptais ir šūktelėjau jį. (Ilgai teko 
Lobedancą šaukti!) Aš jau meilikavau jam, sutikau, kad par- 
duotų mano vestuvinį žiedą už dvidešimt penkias markes — ir 
tik tada, po baisiai ilgo ir kankinamo laukimo, aš gavau pilną 
butelį degtinės ir vėl galėjau gerti ir vemti, vemti ir gerti. Taip 
po pirmosios dienos atėjo antra, paskui trečia — visa virtinė 
dienų, o aš taip ir neišsikrausčiau iš Lobedanco... 

A | au pirmąją savaitę į Lobedanco rankas pakliu- 
vo abu mano žiedai, auksinis laikrodis ir port- 
felis. Esu tikras, kad tas palūkininkas buvo iš piršto laužtas, 
kad tikruoju mano aukso savininku tapo “vargšas? Lobedan- 
cas. Atlygis už viską buvo tiesiog juokingas. Išėjo gal dvylika, o 
gal keturiolika butelių degtinės, skaičiuojant už butelį po ketu- 
rias markes (beje, jis nuolat nešdavo prastesnę rūšį), ir kart- 
kartėm šio to užvalgyti. Man jau beveik niekas nebelindo į 
burną. Jei dabar, pasitaikius progai, kada Žvilgtelėdavau veid- 
rodin, tai su piktdžiuga išvysdavau sulysusį, tarsi išblėsusį savo 
veidą. Štai kaip niokoju pats save, sakydavau sau džiūgauda- 
mas. Ir tuojau pat pagalvodavau apie Magdą — kaip ji persi- 
gąstų, mane tokį išvydusi, ir kaip aš tuomet sviesčiau jai tiesiai 
į akis — tai tu mane tokiu pavertei! 

Mano savijauta tomis dienomis buvo labai permaininga. 
Apie atjunkimą nuo svaigalų man, aišku, daugiau nė minties 
nebuvo — gėriau kiek tilpo. Skrandis dažnai streikuodavo, ir 
tik didžiausiomis pastangomis išgerdavau savo normą, bet kar- 
tais jis kažkodėl paslaptingai būdavo palankus — galėjau gerti 
kiek tinkamas. Tuomet ateidavo gerosios mano valandos. Pasi- 
statęs butelį šalia, aš sėdėdavau prie laugo, tyliai dainuodavau 
liaudiškas ir klajūnų dainas, žvelgdavau į miestą, tysantį žemiau 
— vis tolyn ir tolyn, iki namo, kur dunksojo melsvam ūke ir 
kuris buvo mano. Pagalvodavau, ką gi dabar galėtų veikti Mag- 
da, tokiomis valandėlėmis aš buvau tikras, kad mylėjau ją, kad 
ir dabar dar myliu ir kad tik ji buvo mūsų jausmų išdavikė. 
Vaizdavausi, kaip vieną dieną aš, sveikas ir smagus, pareinu 
namo: kažkokiu paslaptingu, bet visiškai teisėtu būdu aš smar- 
kiai praturtėjęs, visiems nešu tik laimę, visi negali manim atsi- 
stebėti, ir jeigu jie nenumirė, tai gyvena ligi šiol. 

Gana šiurkščiai iš tokių vaikiškų svajų mane pažadino Lo- 
bedancas. Jis pranešė, kad daugiau aš nebegausiu nei degtinės, 
nei kambario, jeigu tučtuojau neatnešiu pinigų. Mudu įsileidom 
į begalinius ginčus — jis kaip visuomet šnekėjo tyliai, manda- 


64 


giai, įtaikiai, 0 aš čia prapliupdavau pykčiu, čia vėl vos neplūs- 
davau ašarom. Bet niekas negelbėjo: kai vėl priminiau, kokiom 
plėšikiškom kainom jis išlupo iš manęs auksą, kiek mažai aš už 
viską gavau, jis vis dangstėsi tuo palūkininku, kuris esą daugiau 
nenorėjęs duoti, gyvybe prisiekinėjo, kad iš manęs jis neuždir- 
bęs nė pfenigo ir kietai laikėsi savo — reikia pinigų! Tiesa, 
dabar jis jau darė niūrias užuominas, kad tokiais asmenimis 
kaip aš tikriausiai labai susidomėtų policija, kad toks nelegalus 
gyvenimas yra draudžiamas ir kelia pavojų jam pačiam. Į tokius 
bauginančius plepalus aš tuomet nė domės nekreipiau. Bet ir 
man pačiam buvo aišku — pinigų reikia, švelnusis Lobedancas 
pasirodė esąs kietas kaip titnagas. 

Vienintelis daiktas, kurį aš iš jo išmeldžiau, buvo iš anksto 
gautas butelis ruginės, kad galėčiau tinkamai pasiruošti nak- 
tinei ekspedicijai. Visa laimė, kaip tik pasitaikė viena mano 
“gerųjų" dienų, kai organizmas buvo palankus alkoholiui. Ku- 
rią nors kitą dieną tokios kelionės aš būčiau neištvėręs. Kad 
kelias į banką man uždarytas, -aš žinojau: ten, aišku, jau seniai 
pranešta apie mano dingimą ir nurodyta, iš anksto negavus 
pranešimo, neišmokėti man nė pfenigo, kai pasirodysiu. Beliko 
tik brautis į savo namus. Mintis, kad ten sutiksiu Magdą, šian- 
dien, kai toks susitikimas beveik neišvengiamas, nebuvo jau 
tokia maloni kaip prieš savaitę, kai aš apie tai net svajojau. Bet 
tai turėjo įvykti. Įsikišau butelį kišenėn — švelnusis Lobedancas 
vengė paskolinti net mano portfelį — ir susirengiau eiti. Buvo 
beveik vidurnaktis. Lobedancas išleido mane pro duris ir šnibž- 
telėjo, kad lauke labai tamsu. Itin atsargiai man reikią pereiti 
tiltą per upę. 

— Aš lauksiu jūsų, pone, — sušnibždėjo jis. — Kad ir kaip 
vėlu būtų. Laikau paruošęs jums butelį. Ir štai kas, pone, — jis 
kuždėjo vis tyliau,— štai kas: jeigu turit kokių papuošalų ar 
bent sidabro, tai žinokit, dabar aš suradau tokį žmogų, kuris 
labai padoriai sumoka, ne taip kaip anas šūdžius, atneškit, ką 
tiktai galit, 0 aš jau jumis pasirūpinsiu. 

Taip ir prasideda mulkinimas, pagalvojau eidamas, ir vis 
dėlto nebuvau toks lepšis, kad šitaip pasakyčiau Lobedancui, 
juk manęs jo namuose lauks butelis. Tiesą sakant, mano planai 
buvo kitokie, apie juos jis nė nenujautė. 

Eiti pasirodė lengviau, nei buvau manęs, netgi nejutau po- 
troškio gerti. Tikriausiai aš gerokai jaudinausi. Gerai menu, 
kad visą netrumpą kelią baimingai vengiau galvoti, kas manęs 
laukia ten nuėjus. Deklamavau nuo mokyklos laikų dar neuž- 
mirštus eilėraščius, bet tuojau susigriebiau, kad po dviejų ei- 
lučių aš jau kalbuosi su Magda arba svarstau, kokį lagaminą 
būtų protingiausia imtis. Galop, žygiavęs kone valandą, atsi- 
dūriau prie savo vilos sodo vartelių. Vienas trijų kirchių laikro- 
džių ką tik išmušė pirmą. Uždariau vartelius ir, nenorėdamas 
eiti Žvyruotu taku, veja pasukau aplink namą. Visur buvo tylu 
ir tamsu. Ilgai stovėjau ties Magdos miegamojo langu, net ta- 
riausi girdįs jos ramų kvėpavimą, bet tai buvo tik mano širdis, 
neramiai tuksinti krūtinėje. Pagalvojęs, kad štai stoviu Čia, per 
kelis metrus nuo savo tikros Žmonos — svetimas, be skatiko, 
naktį, savaitę nesiprausęs ir nesiskutęs, aš taip susijaudinau, 
kad graudžiai pravirkau. Ilgai verkiau, širdis traukė lėkti į 
Magdos kambarį ir imti ieškoti paguodos jos glėby. Bet ir Čia 
degtinė pasirodė geriausia guodėja — gėriau ilgai ir daug. 
Skausmas apmalšo. Nugalėjau pagundą valandėlę nusnausti ir 
grįžau prie pagrindinių vilos durų. 

d | ik su kojinėm stoviu priemenėj — batus pali- 
kau prie durų. Tamsu, bet mano ranka ap- 
čiuopia jungiklį, plykst, ir viskas nušvinta. Taip, čia aš vėl pasi- 
juntu namie, čia mano vieta, kur tvarka ir švara! Kone su bau- 
gia pagarba Žžvalgausi po mažą priemenę su rezetų spalvos kili- 
mėliu, nuo kurio seniausiai dingę bjaurūs anos nykios nakties 
pėdsakai, žvelgiu į drabužių spintą, kur gražiai pakabintas Ža- 
lias Magdos švarkelis, o šalia žydras vasarinis apsiaustas... slen- 
ku prie veidrodžio, prie didelio, aukšto veidrodžio, kuriame gali 
save nužvelgti nuo galvos iki kojų, aš taip ir padarau. Ir net 
sudrebu iš siaubo, pamatęs priešais stovintį išsekusį, purviną 
vyrą, apžėlusį šeriais, įjuodusia apykakle ir paraudusiom akim. 

“Štai kuo pavirtau!" — šaukia mano siela. Pirmasis impul- 
sas — pulti pas Magdą, suklupti ant kelių ir maldauti: gelbėk 
mane! Gelbėk mane nuo manęs paties! Priglausk mane prie 
širdies! Bet jaudulys greit praeina — klastingai šypteliu savo 
atvaizdui veidrodyje. 

Šito tai ji norėtų, pagalvoju. O paskui — kapt ir tiesiai į 
gydyklą, o pati — pirmyn prie firmos ir turto! 

Taip, reikia būti klastingam. Nuolat klastingam! Tad grei- 
tai pristumiu kėdę prie didžiosios spintos, užlipęs pasistiebiu ir 
nusikeliu didelį lagaminą, geriausią mūsų lagaminą — tikros 
odos. Tiesą sakant, tai Magdos lagaminas, mano dovana gim- 
tadienio proga. Bet argi tai dabar svarbu, argi sutuoktinių tur- 
tas nėra bendras? Toliau veikiu karštligiškai — čiumpu savo 
apsiaustą, abu kostiumus, baltinius. Iš vonios pasiimu tualeto 
reikmenis. Tai stebėsis rytoj Magda! Iš dėžės išsitraukiu dvi 
poras batų, šlepetes — tarsi ruoščiausi į didelę kelionę. Šįkart 
man tikrai atrodo, kad rengiuosi kelionėn — šįkart Elinora gal 
bus sukalbamesnė. Na, pagaliau susitvarkiau su visais daiktais, 
ir dabar, prieš sunkiausią užduotį, prisėdu priemenėj, gurkšteliu 
ir ilsiuos. Gerai pastebiu, koks silpnas pasidariau: nedidelis 
krovinys privertė mane įtempti visas jėgas — spurda širdis, pila 
prakaitas. 


Vėl imuosi darbo. Lig šiol viskas ėjo kuo puikiausiai, viską 
dariau tyliai, kad normaliai miegantis žmogus negalėjo nubusti, 
niekas neiškrito iš rankų. Bet, kaip sakyta, sunkiausias darbas 
priešaky. Trukteliu veidrodžio stalčių ir matau — ogi čia Žibin- 
tuvėlis! Spragteliu — dega! Tvarkinguose namuose nieko ne- 
stinga — šlovė tau, Magda! Gesinu visas šviesas ir su Žibintu- 
vėlių slenku į mūsų kambarį. Jis visai šalia miegamojo, abu 
kambarius skiria tik dvivėrės durys, spalvotu stiklu papuoštos 
— pro jas prasiskverbia menkiausias šviesos ruoželis ir mažiau- 
sias garsas. Apgraibom šlepsiu rašomojo stalo link — vidurinia- 
me jo stalčiuje, mažytėje dėžutėje, guli mūsų pinigai. Tai namų 
reikalams atidėtos lėšos, taigi jų nedaug: jei vakare turėdavom 
pelno, o į banką nešti būdavo jau vėlu, tai imdavomės pinigus 
namo. Baisiai nekantravau, kiek jų ten rasiu. Visiškai be garso 
pavyko ištraukti stalčių ir paimti dėžutę, neprisireikė net Žžibin- 

tuvėlio. Tamsoj aptikau ir šalia dėžutės gulinčią čekių knygelę. 
Kyštelėjau ją kišenėn ir atsargiai, žingsnis po Žingsnio, nusi- 
nešiau dėžutę prieškambarin — pirmučiausia ją pasidėjau, už- 
dariau duris, o tada jau uždegiau šviesą. Gal keista, bet prieš 
atidarydamas tą dėžutę, aš pasinėriau į maldą. Meldžiaus seniai 
pamirštam Dievui. Tepadaro jis taip, kad dėžutė būtų pilna 
pinigų. Daug pinigų, kad toks gyvenimas tarp kvaitulio ir pa- 
girių dar ilgai tęstųsi, dar daugiau pinigų, kad suviliočiau Eli- 
norą, la reine d'alcool, iškeliauti kartu. Kas atsitiks firmai, kai 
aš paimsiu pinigus, galvos nekvaršinau. Jei ir būčiau apie tai 
pagalvojęs, manau, būčiau tik džiaugęsis. Kuo smarkiau ji nu- 
kentėtų, tuo daugiau džiaugsmo! Taip melsdamasis atidariau 
dėžutę. Pakėliau viršutinį skyrelį, kur paprastai būdavo mo- 
netos, ir jau godžiai puoliau prie banknotų. Nusivylimas buvo 
beribis. Vos keli banknotai — suskaičiavęs pamačiau, kad čia 
vos per penkiasdešimt markių. Taip ir regiu save ten stovint — 
keli banknotai rankoje ir ledinis šaltis širdyje. 

Galas, pagalvojau, neužteks jų nei Elinorai, nei Lobedan- 
cui. Per dvi tris dienas pinigai išseks ir teks pasiduoti — gulėti 
kryžium, praustis lediniu vandeniu gydykloj — visos viltys Žlu- 
go! Ilgai stovėjau su tokia širdin įsivogusia mintim... 

Paskui tarsi nubudau. Prieš akis iškilo išgeltęs Lobedanco 
veidas su didele barzda, girdėjau švelnų jo balsą, kuždantį apie 
papuošalus ir sidabrą... Apie papuošalus nebuvo ko ir galvoti. 
Tie keli papuošalai, kuriuos turėjo Magda, vargu ar buvo ko 
verti, be to, ji laikė juos tualetiniam miegamojo staliuke. Bet 
sidabro, taip, sidabro mes turėjome! Puikaus, seno, sunkaus 
stalo sidabro — pasitaikius gerai progai, pirkom jį aukcione. 
Lagamine vietos dar pakako... Greitai truktelėjau iš butelio, 
ištuštinau viską iki paskutinio lašo. O buvo likęs dar geras 
trečdalis. Akimirksniu pajutau, kaip smarkiai alkoholis smogė 
man į smegenis, tarsi raudona vilnis užliejo kūną — užsimer- 
kiau, suvirpėjau. Nejau vemsiu? Bet ne, antplūdis praėjo, aš vėl 
susiėmiau. Tada greitai įžengiau į valgomąjį ir užsidegiau švie- 
są. Dabar jau nebereikėjo taip saugotis. Atidariau bufetą ir 
paėmiau sidabrą, tuzinais sudėtą į flanele išmuštus futliarus 
(įrankius naudodavom tik ypatingom progom). Pirmučiausia 
viską sukroviau šalia, paskui pradėjau nešti — didžiuosius 

šaukštus, peilius ir šakutes, mažuosius šaukštelius, įnagius Žu- 
viai... viską kaip pakliuvo sumečiau į lagaminą. Trūko tik si- 
dabrinių samčių, salotinių ir pjaustymo įrankių — jie buvo su- 
berti į atskirą stalčių. Nieko nelaukęs iškrausčiau ir juos, tik 
staiga mane persmelkė — greičiau, lauk iš šitų namų! Vienas 
šaukštelis skimbtelėjęs nukrito ant grindų, aš garsiai nusikei- 
kiau ir paleidau iš rankų antrąjį... 

Nekantraudamas truktelėjau stalčių — norėjau jį visai iš- 
traukti ir su visu sidabru nusinešti prie lagamino. Netikėtai 
lengvai stalčius pasidavė ir žvangėdamas krito. Kaip gebėdamas 
viską sugrabaliojau ir, jau nebekreipdamas dėmesio į keliamą 
triukšmą, nuskubėjau su juo į prieškambarį. Nešant brinktelėjo 
dar keli šaukštai. Viską numečiau ant viršaus ir nubėgau pasi- 
imti to, kas dar liko. Tik staiga tarsi įkaltas sustojau ir valgo- 
mojo vidury, prie išnaršyto bufeto, pamačiau stovinčią Magdą. 

A | i atsisuko ir ilgai žvelgė į mane. Pastebėjau, 
kaip ji išsigando, pradėjo greitai alsuoti, bet 
stengėsi valdytis. 

— Ervinai, — trūkčiodama ištarė ji. — Ervinai! Kaip tu 
atrodai! Iš kur tu čia toks atsiradai? Kur taip ilgai buvai din- 
gęs? Ak, Ervinai, Ervinai, kiek aš dėl tavęs prisibaiminau! Kad 
mums tektų taip susidurti! Ervinai, tu tik pagalvok, juk mudu 
kitados mylėjom vienas kitą! Negriauk visko! Grįžk pas mane. 
Padėsiu tau, kaip tik galiu. Būsiu labai kantri, niekad daugiau 
su tavim nebesipyksiu... 


Ji kalbėjo vis greičiau, paskui užkandusi amą nutilo ir mal- 
daujamai žvelgė į mane. 

Bet mane buvo užvaldę visai kitokie jausmai. Su pykčiu, 
neapykanta, pasidygėjimu žvelgiau į tą išsipuoselėjusią, nuo 
miego raustelėjusią moteriškę, apsivilkusią žydru šilkiniu cha- 
latu — aš, tarsi išsivoliojęs pamazgų duobėj ir dvokiantis kaip 

šeškas. Tikriausiai mane šitaip įsiutino buvusios meilės pri- 
minimas. Užuot sujaudinę, jos žodžiai tiesiog prikišamai pa- 
rodė, kaip toli visa tai, kas seniai nugrimzdo. Mudu buvom 
lygūs, o štai dabar stovi ji — viską turinti, ir aš — kandidatas 
į vėjo pamušalus. 

Įtūžęs nusvyravau prie Magdos, vos nepargriuvau, užkliuvęs 
už sidabrinio samtelio, piktai pasidairiau jo ir, žengęs žingsnį 
atgal, sutrypiau. Magda tyliai šūktelėjo. Aš prišokau prie jos, 
užsimojau kumščiais ir surikau: 

— Norėtum, oi norėtum, kad grįžčiau! O kas paskui? Kas 
paskui bus? 

Kračiau kumščius jai prie veido. 

— Tu mane paguldysi, o pasižiūrėjusi, kaip aš gražiai mie- 
gu, tuoj pašauksi gydytojus ir liepsi mane amžiams išvežti į 
gydyklą! O paskui kikensi į kumštį ir darysi su mano turtu, ką 
tik išmanysi! Taip, tu norėtum šito! 

Dabar jau ir aš nebeatgaudamas kvapo žvelgiau į ją. O 
Magda žvelgė į mane. Ji buvo labai išblyškusi, bet gerai ma- 
čiau, kad nepaisant mano laukiniško elgesio ir grasinimų, ji 
manęs nė kiek nebijo. Ūmai mano nuotaika pasikeitė, jaudulys 
praėjo, ir aš ramiai ir šaltai pasakiau: 

— Nori, pasakysiu tau, kas tu esi. Esi šlykšti dvasna, sakau 
tau šitą tiesiai į akis. 

Ji nė nekrūptelėjo, tik žvelgė į mane. 

— Esi išdavikė — pasiuntei man iš paskos daktarus, išda- 
vei mūsų santuoką! Reikėtų tau spjauti į veidą, tfū, velnias! 

Ji vėl pažvelgė į mane. Paskui greit pasakė: 

— Taip, aš pasiunčiau tuos gydytojus, bet ne išduoti tave 
norėdama, o išgelbėti, jei tai dar įmanoma. Jeigu tu turėtum 
bent krislelį proto, pats šitai suprastum. Turėtum suvokti, kad 
šitaip tu nė mėnesio nebepratempsi, gal nė savaitės... 

Pertraukiau ją. Tyčiodamasis nusijuokiau. 

— Nė mėnesio, sakai? Nė savaitės? Dar ilgus metus aš 
galiu šitaip gyventi — viską iškęsiu ir jau vien tavo piktumui ir 
toliau gersiu, vien tavo piktumui. 

Palinkau visai arti jos. 

— Pasakyt tau, ką aš kitąkart padarysiu, kai nusigersiu iki 
žemės graibymo? Aš ateisiu po tavo langais ir visiems girdint 

šauksiu, kad tu esi išdavikė, godišė, dvėseliena, besigviešianti 
mano pinigų, trokštanti, kad aš greičiau nustipčiau... 

— Taip, — piktai pasakė ji, — tikiu, kad galėtum taip pa- 
daryti! Bet tuomet pakliūtum netgi ne į gydyklą, o į kalėjimą, 
ir aš nežinau, — dabar ji jau atvirai tyčiojosi, — ar tai neišeitų 
tau į naudą. 

— Ką?! — užrikau, nes mano įtūžis pasiekė viršūnę. — Tu 
nori mane ir į kaliūzę patupdyti? Nagi, pakartok dar sykį! Aš 
tau parodysiu... 

Išraudęs iš piktumo, puoliau prie jos. Norėjau čiupti ją už 
kaklo, bet Magda ėmė smarkiai gintis. Ji tikrai buvo beveik 
tokia pat stipri kaip aš, o prisiminus, koks aš dabar buvau, ji, 
ko gero, buvo netgi stipresnė. Mudu galynėjomės — buvo netgi 
saldu šitą kūną, kitados mylėtą, justi kaip priešininką taip arti 
— krūtinę, į mane įsirėmusias šlaunis. Staiga šovė mintis: O 
jeigu pradėčiau ją dabar bučiuoti, jei imčiau jai į ausį kuždėti 
meilės priesaikas? Ar susigrąžinčiau Magdą? Ir aš sukuždėjau: 

— Kitą naktį ateisiu ir užmušiu tave! Tyliai įslinksiu... 

Magda garsiai suriko: 

— Ne, ne, nereikia, viskas gerai, Elze! Aš jau susitvarkiau 
su juo! Skambinkit daktarui Mansfeldui ir policijos budinčia- 
jam, aš jį tvirtai laikau! 

Apstulbęs atsigręžiau. Tikrai, pažadinta mūsų kovos, už 
nugaros stovėjo Elzė, graži kaip paveiksliukas! Dabar ji pra- 
dingo prieškambary, kur buvo telefonas. Staigiai trūktelėjęs, aš 
išsilaisvinau. 

— Tu manęs dar ilgai nenutversi, Magda! 

Ir taip kumštelėjau, kad ji parvirto aukštielninka. 

Skubiai surinkau išmėtytą sidabrą, paėmiau netgi tą su- 
lankstytą samtį ir išlėkiau priemenėn. Viską sumečiau į laga- 
miną ir pabandžiau jį uždaryti. Magda jau irgi buvo čia. 

— Daiktų tu niekur neneši! Mano sidabras liks namuose, 
tu jo nepragersi! 

Visai šalia susijaudinusi į ragelį kalbėjo Elzė. Nugirdau 
sakinį: “Jis nori nužudyti savo Žmoną!" 

O Viešpatie, vaikeli, pagalvojau. Mudu su Magda tampė- 
me lagaminą. Tik staiga aš jį netikėtai paleidau, ir Magda vėl 
pargriuvo. 

Tada išlupau iš jos lagaminą, porą kartų trenkiau jai, išlė- 
kiau į laiptų aikštelę, čiupau batus ir vienom kojinėm išpuoliau 
gatvėn. Akimirką stabtelėjau... 

— Šen lagaminą, mano pone, — išgirdau įtaikų Lobedanco 
balsą. — Aš bėgsiu pirmas. Greičiau, nes tuojau atlėks mo- 
terys!.. 

Nieko negalvodamas atidaviau Lobedancui lagaminą, jis 
nukūrė, o aš, tik su kojinėmis, pasileidau jam iš paskos, gilyn 
į naktį... 

| P obedancas su lagaminu nulėkė, išsuko iš kelio, 
pasileido į senamiestį, skuodė skersgatviais ir 
skersgatvėliais, stebėtinai gudriai kirsdamas kampus; vos spėjau 
jam iš paskos. Buvo labai tamsu, ir tik todėl, kad bėgdamas jis 
smarkiai trepsėjo, pagal tą garsą galėjau jį sekti. Buvau visiškai 
tikras, kad Lobedancas pirmučiausia buvo sumanęs dingti su 
visu lagaminu ir palikti mane bejėgį vidury gatvės! Jis jau tarė- 
si atsikratęs manęs: tykių mano žingsnių jis, aišku, negirdėjo. 
Bet kai gaudydamas kvapą pagaliau sustojo, aš atsidūriau šalia 
ir paklausiau, ko gi jis taip net neatsigręždamas bėgęs. Juk 
mūsų niekas nesivijo! 


Išvydęs mane, niekšas nė akimirkai nesutriko, puikiai už- 
gniaužė nusivylimą ir savo ruožtu paklausė: 

— Ten gi kažkas atsitiko su tom moterim? Ko jos taip 
klykė? Ką jūs joms padarėt? 

— Nieko tokio, ko jūs man nepatarėt daryti, Lobedancai, 
— aš susijuokiau. — Bandžiau jas kiek įbauginti, paleidau į 
darbą kumščius. Tik kad nieko iš to neišėjo. Be to, ko čia ste- 
bėtis, kad moteris priešinasi, kai iš jos namų velkamas sidab- 
ras! Turiu sidabro, Lobedancai. 

— Turit? — paklausė įžūlėlis. — Tik dar nežinia, ko jis 
vertas! Sidabras dažniausiai lengvas ir tuščiaviduris, tie daiktai 

dabar nebemadingi. Sidabras, tinkąs nebent lydiniui, vargu ar 
vertas daugiau kelių markių. 

— Čia jau ne jūsų rūpestis, Lobedancai, — piktai pasakiau. 
— Juk kaip nors ir be jūsų pagalbos sužinosiu jo vertę! Jei dar 
apskritai jį parduosiu, ką aš žinau. Gerai, o dabar savo laga- 
miną nešiu pats. 

Taip sakydamas aš apsiaviau ir, nepaisydamas maldaujamų 
Lobedanco protestų, atėmiau lagaminą. Pagaliau suradau toną, 
kokiu su juo kalbėtis — alkoholis, keldamas vis naujas nuotai- 
kas, ir čia man pagelbėjo. Dabar Lobedancas vėl pasidarė Že- 
mesnis už žolę, įtikinėjo esąs tik vargšas darbininkas, nesugebąs 
bendrauti su tikrai mokytu žmogum. Be jokios abejonės, mano 
sidabras esąs labai puikus, jis pasakęs baisią kvailystę — nejau 
toks Žmogus kaip aš laikytų namie kokį menkavertį metalą. O 
aš tyčia niūriai tylėjau — tyla dar labiau kėlė Lobedanco ne- 
rimą, o aš viduje tirtėjau iš juoko. Parėjus Lobedancas nė ne- 
prašytas tuojau atnešė jau paruoštą butelį degtinės. Stvėriausi 
už kišenės ir tik paklausiau: 

— Kiek? 

— Dvi markės penkiasdešimt, — baisiai nusiminęs sukuž- 
dėjo jis. 

— Štai pinigai, ir kad daugiau man niekad neneštumėt to- 
kio birzgalo! Gal aš dar skolingas? 

Jis užtikrino, kad už viską jau atsilyginta. 

— Puiku, tuomet prašyčiau išsinešdinti! Aš noriu miego. 

Jis pasitraukė nuo durų — šįkart aš jį sugebėjau įvaryti į 
kampą. Bet man nesinorėjo nei miegoti, nei gerti. Po svaigulio 
troškulys pranyko, dėl mįslingų priežasčių gavau truputėlį ato- 
dvasčio, tarsi iš liūno vėl būtų išnirusi veiklaus žmogaus, koks 
aš anksčiau buvau, galva. Galbūt čia prisidėjo ir neseniai pa- 
tirta scena su Magda — ji mane vis dėlto gerokai sukrėtė, nors 
ir stengiausi kuo mažiau apie tai galvoti. Valandėlę sėdėjau ant 
lovos ir mąsčiau. Aiškių aiškiausiai suvokiau — po to, kas įvy- 
ko, aš jau niekad nebegalėsiu grįžti namo. Senas sumanymas 
pačiam atjunkti nuo gėrimo ir blaivutėliam pasirodyti Magdai 
bei gydytojams galutinai žlugo, beje, kiek prablaivėjęs rimtai 
apie jį niekad ir negalvodavau. Bet vien pagalvojus, kad vėl 
turėsiu glaustytis pas Lobedancą, man sukildavo šleikštulys — 

neįmanoma, tai baigsis tik beprotnamiu! Reikėjo rasti kitą iš- 
eitį, ir vieną tokių išeičių aš tariausi suradęs. Daug ką man dar 
reikėjo iškentėti per būsimąsias keturiasdešimt aštuonias va- 
landas, kad galėčiau ateiti į kontorą blaivus. 

Buvo gal trečia ar ketvirta valanda ryto, kai atsikėliau ir 
pradėjau kraustyti lagaminą. Tada visas apsiprausiau ir pusiau 
apsirengęs kuo kruopščiausiai nusiskutau. Viskas ėjo labai lė- 
tai. Mano rankos taip drebėjo, kad keliskart jau nusiminiau, 
jog liksiu nesiskutęs, bet galiausiai pavyko. Iš kažkokių mano 
gelmių paplūdo nauja energija, ji palaikė mano pusiausvyrą, 
užteko tik retkarčiais išgerti po mažytį gurkšniuką. 

Kai apsirengęs švariais drabužiais ir nusiprausęs L 
rėjau į veidrodį, pats nustebau, kaip dar gerai atrodau. Žinoma, 
akys buvo paraudusios, lėliukės mažytės kaip smeigtukai, žandai 
kiek nudribę, bet niekas nebūtų įtaręs, kad čia girtuoklis. Ryt 
rytą aš jau galėsiu šį tą drįsti, ir aš išdrįsiu! 


Nebesiguliau. Susisupau į antklodę ir laukdamas ryto pri- 
sėdau ant sofos. Įsiklausiau, buvo visiškai tylu, bet buvau tik- 
ras, kad Lobedancas nemiega — tyko manęs. Ką gi, palauksim 
— beveik įtikėjau pergudrausiąs jį. 


Prieš sėsdamasis prisipyliau stiklą ruginės, o butelį su li- 
kučiu pastačiau atokiausiam kambario kampe: su šita stikline 
turėjau išsiversti iki ryto, taip nutariau. Bet po neįprasto šios 
nakties darbo tik paragavau — buvau mirtinai nuvargęs, tad 
atsilošiau ir tučtuojau užmigau. 

Nubudau kažkam tylutėliai skimbčiojant. Pusiaumirka ap- 
sidairiau po kambarį — rytmečio šviesa jau buvo nustelbusi 
lemputę. Palinkęs virš mano lagamino, stovėjo Lobedancas — 
iš futliaro jis kaip tik buvo išėmęs peilį, kritiškai jį apžiūrinėjo 
ir svėrė rankoje. Gan ilgai pro pramerktus vokus stebėjau, kaip 
šitas niekšas rausiasi po mano sidabrą, paskui pasirąžiau, gar- 
siai nusižiovavau, tarsi vos nubudęs ir atsimerkiau — kambarys 
buvo tuščias. Dar spėjau pamatyt, kaip pakyla ir sustingsta du- 
rų rankena. Metęs žvilgsnį į lagaminą, įsitikinau, kad tuo tarpu 
Lobedancas pasitenkino tik apžiūra, vogti, matyt, buvo nu- 
sprendęs tuomet, kai būsiu gerai įkaušęs. Atvėriau langą, pa- 
žvelgiau viršum miesto, ar jau aukštai saulė. Ji buvo vos virš 

horizonto, galėjo būti tarp šeštos ir septintos valandos ryto. 
Pradaręs duris, šūktelėjau Lobedancą — lipšnusis klastūnas ge- 
rokai padelsė ir tik tada pasirodė. Riktelėjau jam į apačią, kad 
noriu pusryčiauti. Pusryčius atnešė iškart — bugšti, kone ėriu- 
kiškai švelni išraiška šįkart neįstengė paslėpti buklaus nerimo 
dėl šitokio mano pasikeitimo. Apsimečiau, kad nieko nepaste- 
biu ir pirmąsyk su šiokiu tokiu apetitu sėdau valgyti. Mano 
nuostabai, kava buvo puiki, bandelės traškios, 0 sviestas — 
šviežias ir nepatižęs; šitas niekšas Lobedancas mokėjo gyvent! 
Kol valgiau, jis sutvarkė praustuvę, paklojo lovą ir, aišku, nega- 
lėjo iškęsti keliskart nedėbtelėjęs į mane iš šalies. Ir vis daž- 
niau kosčiojo. Kampe aptiktas butelis pagaliau suteikė jam il- 
gai lauktą progą prabilti. 

— Jūs beveik negėrėt, pone! — tarė jis, kaip įrodymą pa- 
keldamas butelį. 

— Taip, mano mielas pone Lobedancai, — pašaipiai, bet 
kuo puikiausiai nusiteikęs tariau aš ir storai apsitepiau bandelę 
sviestu, — jeigu tu man ir toliau nešiosi tokį birzgalą, aš visai 
atprasiu gerti! 

Mano “tu" jis nurijo neužspringdamas. 

— Čia buvo tik apsirikimas, pone, — suniurzgė jis, — krau- 
tuvininkas neapsižiūrėjo! Kaip Dievą myliu, aš pats sumokėjau 
už jį keturias markes penkiasdešimt, krautuvininkas suklydo. O 
jums aš suskaičiavau tikrąją kainą ir iš savo kišenės pridėjau 
tas dvi markes, nors esu tik vargšas žmogelis. Aš garbingas, 
pone... 

— Nepliaukšk niekų, Lobedancai, — šiurkščiai atrėžiau. — 
Tu garbingas tiek pat kiek ir vargšas! Senas sukčius, štai kas tu 
esi — na, gal ir nesenas, bet jau įgudęs! Gal todėl tu man taip 
ir patinki. Imk tą butelį, — tyčia piktai riktelėjau, — ir pats 
lak! Ir pasistenk, kad po penkių minučių čia stovėtų butelis 
tikrai geros degtinės, štai pinigai! 

— Tuojau pat, tegul tik atidaro krautuves! — pažadėjo jis. 

— Aš nelauksiu, kol atidarys! — dar garsiau užrikau. — 
Dabar nešk, tuojau! Gal tu, idiote, manai, kad potokios 
nakties aš visą dieną čia taip ir sėdėsiu? Noriu pagaliau iš- 
simiegoti. 

Vaidindamas susijaudinusį, aš pašokau, nusimečiau švarką 

ir pradėjau sagstytis liemenę. Reikėjo, kad dabar jis patikėtų, 
antraip viskas nueis šuniui ant uodegos. Todėl čiupęs stiklą su 
degtine — jis artipilnis tebestovėjo ant stalo — susiverčiau ir 
riktelėjau: 

— Pripilk pilną! Prakeiktas birzgalas! Ir būk malonus — 
kad po penkių minučių čia stovėtų tikras gėrimas! Dabar krau- 
tuvininkas tave įsileis pro užpakalines duris — kaip nuolatinį 
pirkėją! 

Nusivilkau ir liemenę, ėmiau sagstytis petnešas. 


— Penkios minutės! — užtikrino Lobedancas ir išskubėjo. 
Jo balse nesunku buvo išgirsti palengvėjimą ir pasitenkinimą. 
Jis jau išsigando — kas čia pasidarė jo melžiamai karvutei, bet 
štai aš ir vėl pradėjau gerti. 

Vos trinktelėjo durys, tučtuojau apsirengiau, uždariau la- 
gaminą, stvėriau jį ir pasileidau laiptais žemyn. Čia galėjo būti 
Lobedanco žmona, o ir Lobedanciukai — tokie pat lipšnūs, 
įtaikūs, niekšingai kuštantys kaip ir jų tėtukas — niekad ne- 
buvau jų nė akyse regėjęs. Ir šįryt nepamačiau. Niekieno ne- 
pastebėtas išslinkau į skersgatvį. Čia, jau beveik išsivadavus iš 
savo kankintojo, alkoholis vėl vos man neiškrėtė kiaulystės. 
Ūmai prisiminiau, kad per visą šitą laiką aš pirmąkart išėjau 
neapsirūpinęs “kasdiene duona", o dar susirengęs į tokį pavo- 
jingą, lemiamą žygį, ir kad mano kambaryje stovi ką tik pri- 
piltas stiklas degtinės. Jau buvau besukąs atgal, kur, be jokios 
abejonės, vėl būčiau pakliuvęs į ilgapirštes engėjo Lobedanco 
letenas, bet nugalėjo šiąnakt pabudusi energija — papurčiau 
galvą ir nuėjau kur ėjęs. 


19 


A išku, neturėjau jokios nuovokos, į kurią pusę 

„buvo pasukęs Lobedancas, ir iš pradžių buvau 

labai apdairus. Tik kai iš “daržinių kvartalo" išsikapsčiau į 
švaresniąsias gimtojo miesto gatves, pasijutau truputėlį sauges- 

nis. Nieko nelaukdamas nužygiavau į geležinkelio stotį ir įsitai- 
siau ten antros klasės laukiamajame. Supratau, kad pernelyg 
įsidrąsinau, bet jau taip buvau įsivėlęs į šią istoriją, kad jau- 
čiaus visai pasimetęs. Bet šįryt man reikėjo išdrįsti dar daugiau 
— sėdėjimas stotyje buvo tik pradžia, palyginus su kitais lau- 
kiančiais reikalais. Aišku, tas kelias valandas, kur kas mažiau 
rizikuodamas, galėjau praleisti miesto parkuose, bet taip pasi- 
keitus mano būdui, aš tiesiog nutariau nekreipti į pavojus dė- 
mesio ir turiu pripažinti, kad šitaip pasielgti padėjo ir svaigalai. 
Visai be jų nepanorau apsieiti, tad užsisakinėdamas gausius 
pusryčius — kiaušinienę, dešrą ir sūrį — paprašiau kelnerį, kad 
atneštų ir grafinuką konjako, kurį, šiandien jau antrąkart ska- 
niai pusryčiaudamas, pyliausi į kavą. Per tuos užtrukusius pus- 
ryčius gilinausi į miesto laikraščius, ilgai buvau jų nesklaidęs — 
perskaičiau pranešimus iš šalies, o baigiau šeimyniškais skelbi- 
mais ir įsitikinau, kad apie mane dar nėra nė menkiausios Ži- 
nutės. Ko gero, būtų buvę visai nenuostabu, jei Magda, “rū- 
pindamasi manimi", būtų įdėjusi laikraštin kad ir tokį skelbi- 
muką: “Prekybininkas E. Z. nuo tada ir tada yra išėjęs iš na- 
mų. Galimas daiktas, kad apimtas dvasinės krizės jis klaidžioja 
po apylinkes. Tas, kuris galėtų apie jį ką nors pranešti..." Ir 
t.t., ir t.t. Bet ne, nieko panašaus. 

Pusryčiaudamas gal dešimt minučių plepėjau su kepėju 
Štrėcu, apie kurį laikraštyje ką tik perskaičiau — Štrėcas nese- 
niai pažymėjo savo kepėjiškos veiklos dvidešimtpenkmetį. Jis 
tiekė mums bandeles, o aš jam vis pristatydavau kvietinių miltų 
— mudu buvom seni pažįstami. Jis prisėdo prie mano stalo ir 
nusistebėjo, kad mudu taip seniai matėmės, o ir tuo, kad aš 
stotyje treškinu savo konkurentų bandeles, užuot namie ramiai 
šveitęs savas. Iškart pastebėjau, kad visa tai buvo pasakyta bi- 
čiuliškai. Paaiškinau, kad esu susiruošęs kelionėn — dabar bent 
žinojau, jog į artimesnių pažįstamų ratą apie mano pakitusį 
gyvenimą dar nėra prasismelkęs joks gandas. Vėliau salėje 
šmėstelėjo keli menkesni pažįstami, draugiškai linktelėdamas 
galva ir kilstelėdamas ranką, aš ramiai sveikinausi su jais. Bet 
rodyklei artėjant prie devintos, kelneris jau trečiąkart atnešė 
man naują grafinuką. Tegu sau galvoja apie mane, ką tik nori. 
Nežinia, kada čia vėl užsuksiu. 

Prieš pat devynias aš užsimokėjau, atsistojau, pasiėmiau 
lagaminą ir patraukiau į miestą. Ėjau Stoties gatve, paskui, 
visiškai nesibaimindamas, mūsų centrine promenada — Ulmen 
alėja iki Marktplaco, kur yra bankas. Čia jau atsidūriau priešo 
apsuptyje. Juk tiesiai priešais banką — Rotušė, kurios pirma- 
jam aukšte yra policijos būstinė, o šiąnakt budinčiajam buvo 
skambinta ir pranešta apie mane. Vos už minutės kelio nuo 
Marktplaco buvo ir mano firma — į ją, ko gero, ir rieda šitas 
grūdų maišais pakrautas vežimas. Gerokai susijaudinau, ir prieš 
įeidamas į banką, sudrėkusius delnus nusitryniau nosine. Tada 
jau įžengiau. 


Metęs akį, tuoj pastebėjau, kad dabar, vos atidarius banką, 
operacijų salėje sukinėjasi tik keli jauni tarnautojai ir merginos 
su popieriais rankose. Pasistačiau lagaminą, pakabinau ant kab- 
lio skrybėlę ir žengiau prie langelio — prie jo nebuvo nė vieno 
žmogaus, 0 už jo sėdintis buhalteris kaip tik tvarkė mano rei- 
kalus. Šypsodamas pasisveikinau, pranešiau, kad esu sugrįžęs iš 
ilgesnės kelionės (čia linktelėjau į savo lagaminą, stovintį prie 
durų) ir labai norėčiau sužinoti, kiek ten pinigų mano einamo- 
joje sąskaitoje. Viduje drebėdamas, bet lengvai, neužsikirsda- 
mas visa tai pasakęs, žvilgtelėjau į buhalterį — ar nėra jo veide 
kokio nepasitikėjimo, įtarumo, abejonės? Ne, jaunikaitis nieko 
panašaus nerodė, paslaugiai atvertė knygą, pieštuku greitai su- 
dėjo keletą skaičių ir visiškai abejingai pranešė, kad mano są- 
skaitoje — septyni tūkstančiai aštuoni šimtai ir dar keletas 
markių su pfenigais. Vos neišsidaviau, kaip esu maloniai nuste- 
bintas. Šitiek nesitikėjau net drąsiausiose savo svajonėse. Kaip 
Magdai pavyko viską taip gerai sutvarkyti, man buvo šiokia 
tokia mįslė. Tikriausiai jau buvo atėjusi perlaida už kalėjimo 
valdybai tiektą lyną, betgi ir ji nė iš tolo negalėjo tiek siekti. 
Šiaip ar taip, tariau sau, slopindamas džiugų jaudulį, pinigų 
pakaks — pakaks prekybai, o pirmučiausia pakaks mano pla- 
nams. Akimirką kovojau su pagunda pasiimti viską. Bet įvei- 
kiau save. Nenorėjau krėsti kiaulysčių Magdai ir prekybai, kad 
ir kaip šlykščiai ji su manim elgėsi. Be to, įnašo paėmimas, 
kuris reikštų, kad sąskaita uždaroma, pernelyg kristų į akis. 

Visa tai it žaibas blykstelėjo mano galvoje; paskui aš jau 

lyg tarp kitko pasakiau, kad šiandien reikėtų pasiimti daugiau 
pinigų, ir paprašiau rašalo ir plunksnakočio. Stovėdamas prie 
langelio, išsitraukiau čekių knygelę, įrašiau čekyje penkis tūks- 
tančius markių ir padaviau jį buhalteriui. Vis dar kiek baimin- 
damasis žvilgtelėjau į jį, bet, negaišdamas nė sekundės, jis pa- 
darė reikiamus įrašus, užantspaudavo čekį ir pats nunešė jį į 
kasą. Ir aš ten nuėjau. Begalinis džiaugsmas, išdidus triumfas 
apėmė mane. Gražiai apstačiau Magdą! Tai, kad ji buvo tokia 
kvaila ir nieko nepranešė į banką, tik įrodė begalinį mano tei- 
sumą. Norėjosi šokti, šaukti iš džiaugsmo ir tik vargais negalais 
sutramdžiau mane tampantį mėšlungišką juoką. 

— Kokiais banknotais norėtumėt gauti pinigus, pone Zo- 
meri? — paklausė kasininkas. 

— Stambiais, stambiais, — greit atsakiau. — Duokit po 
penkias dešimtis ir šimtinėmis. O kokius du šimtus markių ga- 
lima ir pasmulkinti. 

Po dviejų minučių pinigai buvo jau mano rankose, rūpes- 
tingai juos įsikišau į švarko kišenę, pasiėmiau lagaminą ir jau 
kaip išdidus nugalėtojas išėjau į Marktplacą. Žengiant pro su- 
kamąsias duris, man šovė mintis, kad tokią sėkmę būtina ap- 
laistyti. Nors dar ankstyvas metas, užsuksiu į vyninukę Markt- 
place ir ten, pasistatęs vieną ar porą butelių burgundiškojo, 
užkąsiu omarų, austrių — ko tokiu metų laiku pasiūlys Rolofas. 
Išeinu pro duris, ir priešais mane kaip iš po Žemių išdygsta 
visur esantis atkarusis Lobedancas — šitas mano gyvenimo ma- 
ras ir Šypsodamas savo seilėta šypsena žvelgia į mane. 

A | eigu priešais nebūtų plytėjus atvira turgaus 
aikštė, būčiau tą tipą pasmaugęs! O dabar tik 
sviedžiau į jį grasų žvilgsnį, čiupau lagaminą ir nekreipdamas 
dėmesio patraukiau į geležinkelio stotį. Bet puikiai girdėjau, 
kaip jis velkasi man iš paskos, ir tuoj išgirdau nekenčiamą, 
įtaikų kuždulį: 

— Duokit man panėšėti lagaminą, pone! Na, leiskit man 
panėšėti! 

Apsimečiau negirdįs ir paspartinau žingsnį. Tik staiga ant 
lagamino rankenos šalia savosios pajutau kitą ranką. Tiesiog 
vidury dienos Lobedancas išlupo iš manęs lagaminą! 

Įsiutęs atsigręžiau ir riktelėjau: 

— Tučtuojau atiduokit lagaminą, Lobedancai! 

Jis nuolankiai šyptelėjo. 

— Nerėkit taip garsiai, pone, — sukuždėjo jis. — Žmonės 
jau žiūri, 0 jums tai nemalonu. Jums, pone, 0 ne man, vargšui 
darbininkui... 

— Tuojau pat grąžink man lagaminą, Lobedancai! — pa- 
kartojau, bet jau tyliau, nes žmonės iš tikrųjų gręžiojosi į mus. 

— Paskiau, paskiau, — ramino jis mane. — Aš jį mielai 
kiek panėšėsiu. Į stotį, ar ne, pone? 

Nelaukdamas atsako, jis žengė priekin ir nukulniavo sto- 
ties kryptimi. Iš bejėgiškumo kone prarasdamas nuovoką, se- 
kiau jam iš paskos. Su neapykanta žvelgiau į šitą kumptelėjusią 
figūrą su tamsiai mėlynu švarku, į tuos sulaižytus, truputėlį 
nuauksintus plaukus — jie blizgėjo lyg auksas su rūdžių prie- 
maiša. Kaip jaučiasi žudikas, užsimojęs peiliu, man žinoma nuo 
to momento, kai ėjau tada paskui Lobedancą. Nieko negalėjau 
jam padaryti — tiek fiziškai, tiek morališkai jis buvo stipresnis 
už mane. Juk jam tereikėjo tik šūktelėti pirmam pasitaikiusiam 
policininkui, ir aš būčiau Žuvęs — niekšas tai puikiai suprato. 
Jeigu tuomet būčiau turėjęs bent truputėlį šalto kraujo ir šiek 
tiek pagalvojęs, būčiau su visu lagaminu jį ramiausiai palikęs ir 
tyliai šmurkštelėjęs į kitą gatvę. Su tokia pinigų suma, kurią 
dabar turėjau kišenėje, lagamino netektį būtų buvę įmanoma 
kaip nors iškęsti, tai būtų buvusi mano išpirka šitam skurdžiui. 
Bet tokia mintis man net nešovė į galvą, mano kraujas virė, 
ūžė — galvoti aš neįstengiau. 

Priėjęs stoties aikštę, Lobedancas į pastatą nėjo — net ne- 
atsigręždamas, įsitikinęs, kad aš kaip šunelis seku iš paskos, jis 
pasuko į tualetus, jie ten tarp krūmų, kairėj pusėj. Įsukęs į šią 
įstaigėlę, jis pastatė lagaminą, trakštelėjo pirštais ir tarė: 

— Na, pone, dabar mudu galim ramiai pasišnekėti. 

Apsidairiau: unitazuose šniokštė vanduo, bet tokį ankstyvą 
metą čia nebuvo nė gyvos dvasios. Lobedancas buvo teisus: čia 
mes galėjom ramiai šnekučiuotis. 

— Nagi pasišnekėkim! — piktai sušukau. — Ką jūs, Lo- 
bedancai, manot, vis lakstydamas man iš paskos kaip koks šni- 
pas? Ir šiąnakt, ir dabar štai... 

— Kaip šnipas? — pakartojo jis, bjauriai priekaištaudamas. 
— Pone, pone, taigi aš jums nešioju ruginę... 

Ir tikrai iš kelnių kišenės jis išsitraukė degtinės butelį. 

— Šįryt jūs jį pamiršot. Bet aš garbingas žmogus. Aš savo 
žmonai pasakiau: tas ponas užmokėjo man už degtinę, jis ją ir 
gaus. Štai aš ir Čia. 

Jis padavė man butelį. 

— Išgerkit, pone. Aš jau atkimšau, kamštis vos laikosi. 

Nutaisiau įsiutusią miną. Bet Lobedancas neišsigando, vėl 
ištiesė man butelį. 

— Išgerkit, išgerkit, — įtaikiai lindo vėl. — Jūs toksai ma- 
lonus, kai truputėlį išgeriat, taip jums visai netinka -— blaivus 
jūs visuomet suirzęs... 

Jis pats išlupo kamštį ir ėmė sukalioti butelį tarp delnų. 

— Matot, pone, — sukrizeno jis, — degtinėlė pati šaukiasi. 

Dabar tai man atrodo nesuvokiama, bet šitaip kvailai vai- 
pydamasis, tas tipas ir vėl įveikė mane. Dabar jau pats kva- 
todamas stvėriau butelį, sušukau: “Niekingas sukčiau!" ir gė- 
riau gėriau — kiek lindo. Paskui atitraukiau butelį nuo lūpų, 
užkimšau, paslėpiau kelnių kišenėje ir paklausiau: 

— Lobedancai, ko tu, tiesą sakant, iš manęs nori? Taigi tu 
gavai viską, ko troškai? 

— Apie tai nėra ko kalbėti, pone! — karštai sušuko Lo- 
bedancas. — Apie tokias smulkmenas nėra ko kalbėti. Aš Ži- 
nau, jūs garbingas vyras, jūs tikrai kilnus Žmogus. Ir nesat tok- 
sai beširdis, kad leistumėt skurdžiui darbininkui vargti toliau... 

— Ką tai reiškia, Lobedancai? — suklusau. — Manau, kad 
tu jau gavai iš manęs tiek ir tiek, netgi daugiau negu reikia! 
Kai tik pagalvoju apie savo auksą... 

Į mano žodžius jis nekreipė jokio dėmesio. 

— Matot, pone, — pradėjo jis tuo pačiu įtaikiu balsu ir 

bjauriai sutreškino pirštus, — toksai žmogus kaip aš yra tas pat 
ką galvijas — mėšle gimęs, mėšle ir mirs. Bet toks puikus po- 
nas kaip jūs, šito nė neįsivaizduojat... 

— Tave aš galiu įsivaizduot kaip tik nori, Lobedancai, — 
piktai atkirtau. — Tu ir mėšlas lipte sulipę! 

Ir vėl jis tarsi neišgirdo. Labai netgi įtaigiai ir įtikinamai 
pasakė: 

— Ir kai toks galvijas, pone, mato turtą, kuris jį visam 
gyvenimui ištrauktų iš skurdo, tai nėra ko nė galvot — kas 
pasakyta, bus ir padaryta! 

Jis pažvelgė į mane ir pakartojo, ką sakęs, tik dabar jo 
balse jokio švelnumo bei įtaikumo nebebuvo: 

— Bus padaryta, pone, nors tai ir gyvybę kainuotų! 

Viduje aš net sudrebėjau nuo tokio baisaus grasinimo, bet 
susivaldžiau ir ramutėliausiai paklausiau: 

— Ir kaipgi tai turėtų atrodyti, Lobedancai? 

Jis brūkštelėjo sau ranka per akis, tarsi norėtų nusikratyti 
kraupaus vaizdo. Ir nusijuokė — vėl įtaikiai ir švelniai: jis, ma- 
tyt, susivaldė. į 

— Kaip tai turėtų atrodyti, pone? 

Dar smagiau nusijuokė, trekštelėjo pirštais. 

— Ponas turėtų geriau Žinoti, kiek pinigėlių jis pasiėmė iš 
banko ir kiek jų nori duoti man. 

Tiesiog apstulbau nuo tokio įžūlumo, tiesa, tikėjausi, kad 
jis gali gvieštis mano sidabro, ir jau buvau beveik pasiryžęs 
nusileisti. Bet kad pareikalautų mano užvargtų pinigų! To aš 
tikrai nelaukiau. 

— Jūs kvailys, Lobedancai, — nusijuokiau. — Be to, pras- 
tas seklys — iš banko aš negavau nė pfenigo, mano žmona už- 
darė mano sąskaitą, aš nebegaliu iš ten daugiau pasiimti pinigų, 
suprantat? 

Niūriai tylėdamas jis klausėsi mano žodžių. Įkišau ranką į 
švarko kišenę ir ištraukiau likusius pinigus, kuriuos buvau pa- 
ėmęs iš Magdos dėžutės. 

— Patys matot, čia visi mano pinigai! 

Atkišau tuos pinigus jam. Jo niūrus, įtarus Žvilgsnis nuo 
mano veido nuslydo prie banknotų. 

— Kiek čia yra? — trūkčiodamas paklausė. — Parodykit! 

Jis atsidūrė prie pat manęs, akys prilipo prie pinigų. O 
tuomet man visiškai netikėtu judesiu jis kyštelėjo ranką į mano 
vidinę kišenę ir ištraukė pinigų paketėlius. Vienas ar du pa- 
ketėliai nukrito ant šlapio, nešvaraus išvietės asfalto — abu 
sykiu pasilenkėm prie jų. Jo rankos buvo miklesnės, bet aš, 
matydamas, kad nieko nelaimėsiu, stvėriau jam už kaklo, tvirtai 
suleidau į jį nagus ir buvau pasiryžęs nepaleisti, kol neatgausiu, 
kas man priklauso... Jis bandė gintis, bet trukdė godulys — 
abiejose rankose Lobedancas gniaužė pinigus, nieku gyvu neno- 
rėdamas jų paleisti. Keliu jis man smogė į pilvą... Po akimirkos 
mudu jau voliojomės ant grindų — aš vis dar įsikibęs į jo kak- 
1ą, pašėlusiai spurdėdamas kojomis, tarsi į krantą velkama žu- 
vis... paskui jo galūnės suglebo, o iš gerklės pasigirdo siaubin- 
gas kriokimas... Paleidau jį ir pabandžiau atgniaužti jo ranką... 
Labai norėčiau Žinoti, ką pamanė garbusis pašto viršininkas 
Vinderis, užėjęs čia atlikti mažo rytmetinio reikaliuko, kai ant 
išvietės asfalto išvydo du įnirtingai besigalynėjančius vyrus! 

— Ponai! Ponai! Prašyčiau! — išgąstingai riktelėjo jis. — 
Čia, tualete! Prašau jus! Ponai! 


Atgavęs kvapą, Lobedancas pasinaudojo proga — stryk- 
telėjo, stvėrė lagaminą ir, pastūmęs pašto viršininką, išdūmė iš 
tualeto — iki trijų nebūtum spėjęs suskaičiuoti, taip greitai 
viskas įvyko. 


Svyruodamas ir apkvaitęs atsistojau ir aš, nieko neįsteng- 
damas greit nuspręsti. Apstulbusiam ir pasipiktinusiam virši- 
ninkui atsukęs nugarą, aš priėjau prie pisuaro. Šis tarė: 

— Ponas Zomeris, jei neklystu? Stebiuosi, pone Zomeri, 
labai jumis stebiuosi! 

Dar akimirką mano nugara jautė įsmeigtą jo žvilgsnį, pas- 
kui klaptelėjo kabinos durys, tarkštelėjo sklendė, sušnarėjo rū- 
bai — aš likau vienas ir visiškai žlugęs. Ir kaip tik tą akimirką, 
kai visiškai nusiminęs, be skatiko jau ruošiausi eiti iš šitos 
įstaigos, mano žvilgsnis kryptelėjo į šalį ir užkliuvo už melsvo 
paketėlio. Tu tik pamanyk! Suglamžytas ir išpurvintas čia gulė- 
jo paketėlis šimtinių — apvalus tūkstantukas, dešimt šimtmar- 
kinių banknotų! 

mogus, ką tik praradęs puikios odos lagaminą 

su savo geriausiais daiktais ir visu sidabru, 
žmogus, kuriam iš penkių tūkstančių markių beliko vos vienas, 
vargu ar gali įsivaizduoti, kad po viso šito praėjus ketvirčiui 
valandos, galima sėsti į antros klasės kupė ir lyg niekur nieko 
išvažiuoti. Dievai Žino, kaip visa tai aš galėjau suderinti, bet 
man tikrai pavyko įsišnekėti, kad iš niekšiškų Lobcdanco nagų 
aš palyginti dar pigiai išsisukau ir niekad neįstengsiu tinkamai 
atsidėkoti dangui, kad iš šitokios katastrofos išgelbėjau bent tą 
tūkstantį markių. 

Teisybė, negaliu nutylėti, kad laimės jausmui tarpti labai 
padėjo tai, jog mano kelnių kišenėje po tų grumtynių išliko 
sveikutėlis ir net neišsilaistęs butelis ruginukės! Aš gerokai iš 
jo truktelėjau, ir tas gurkšnis itin pagelbėjo optimistiškai ver- 
tinti padėtį. Maloniai žvelgiau į prošal bėgantį žalįą kraštą, į 
besiganančias karvutes, dunksančius miškus ir nė kiek nebesi- 
sielojau dėl savo ateities. Tuo tarpu man užteko to, kad gyvenu 
(ir geriu), o kas bus paskui — tebūnie! Kaip nors jau išsikaps- 
tysiu, aš netgi įsiteigiau, kad šios dienos nuotykiai man pasi- 
baigė visai laimingai. Žinoma, lankymąsi stotyje ir banke aš 
priskyriau pergalėms, o į pralaimėjimą Lobedancui pažiūrėjau 
kaip į neišvengiamą gamtos reiškinį, atsainiai gūžtelėdamas 
pečiais. 

Apypiete jau buvau pasirinktoje vietoje (ją pasirinkau tik 
siekdamas suklaidinti galimus persekiotojus). Tai buvo nedi- 
delis, dar menkai žinomas, bet labai išpuoselėtas klimatinis 
kurortas. Pakrantės viešbutyje aš valgiau žalią ungurį su krapų 
padažu ir agurkų salotomis — sėdėjau įsauly, saulė spigino 
man tiesiai į galvą, tik aš nė nemaniau gręžiotis, gėriau puikų 
išlaikytą burgundiškąjį ir svarsčiau, kaip maloniai galėčiau čia 
leisti laiką, būdamas laisvas, beveik išsiskyręs Žmogus, kurio 
neslegia jokie rūpesčiai. Pavalgęs vaikštinėjau po miestelį, nusi- 
pirkau portfelį, dvi margas šilkines pižamas — tokių papūgiškų 
spalvų jų niekuomet nebuvau turėjęs, puikiausius tualetinius 

reikmenis, kvapnaus muilo ir aštrių prancūziškų kvepalų — 
norėdamas juos išbandyti, tuoj išsikvėpinau ir maloniai, pana- 
šiai kaip pasaulio regėjęs Žmogus, taip smagiai pokštavau su 
jaunom pardavėjom, jog netrukau įgyti širdžių ėdiko ir villiūgo 
reputaciją — nubudo neišnaudoti mano talentai. Tad logiška, 
kad vaistinėje vėliau vėl pirkausi tų pačių kvepiančių pastilių. 
Tuomet netoli aikštės susiradau vieną geriausių viešbučių, tai, 
aišku, siejosi ir su svaigalų krautuve — galėjau joje pasirinkti 
gėrimų. Man pasisekė, sutikau patį šeimininką — gerai išsilai- 
kiusį žilagalvį vyrą, kurio raudonas, žydintis veidas liudijo, kad 
jaukioje tyloje ir jis nevengia ištuštinti butelį kitą burgundiš- 
kojo. Kai paprašiau degtinės, jis tik šyptelėjo iš tokio primity- 
vaus noro. Paklausęs jo patarimo, nusipirkau butelį geltonos 
kaip gintaras saksoniškos ruginės, 0 tuomet jis atkreipė mano 
dėmesį į stipriąją Švarcvaldo slyvinę, tikrą miško pirklių deg- 
tinę, kurią jie gerią per giliausius speigus. Jis įpylė man stiklelį 
paragauti, ir turiu pripažinti, kad tas gurkšnelis man taip pati- 
„ko, jog tuojau paprašiau pripilti dar keletą tokių pat. Tai buvo 
kaip tik tai, ko man reikėjo — šis gėrimas labai praplėtė lig 
šiol gan primityvią mano nuovoką: jis buvo deginantis ir aštrus, 
bet jutai ir sunokusio vaisiaus skonį. Tuojau nusipirkau penkis 
tokius butelius, tad pirkinių susidarė nemažas paketas, ir šitaip 
pasikrovęs, vienoj krautuvėj dar nusipirkęs itin stiprų kamš- 
čiatraukį, kuo puikiausiai nusiteikęs vėl nužygiavau į stotį. 


Važiavau tuo pačiu keliu, kuriuo rytą čia buvau atvykęs, 
vykau į savo gimtąjį miestą. Bet likus iki jo vienai stotelei, aš 
išlipau ir patraukiau — jau temo — į tą pačią kaimo smuklę, 
kur gyveno Elinora, alkoholio karalienė, žygiavau beveik pusę 
valandos. Visiškai pamiršau ir tą klaikią naktį jos kambarėlyje, 
ir tą gėdingą pokylį, kai abiejų gydytojų akivaizdoje mane pa- 
liko visi sugėrovai, pamiršau ir piktai sviestus į automobilį ba- 
tus! Alkoholis neturi atminties, jei jis ir įpykdo, tai vienas Žo- 
dis, vienas stiklelis gali tą pyktį ištirpdyti. Aš Žinojau viena: po 
to, ką patyriau per Magdą ir Lobedancą, dabar man beliko 
Elinora. Norėjau liktis pas ją arba kartu su ja iškeliauti — tai 
buvo viskas, ką man dar galėjo suteikti blėstantis gyvenimas, ir 
to man rodės visiškai gana. 

š pavėlavau. Smuklės langinės jau buvo užver- 

tos, pro jas nesiskverbė nė spindulėlis šviesos. 
Spustelėjau rankeną, bet ir durys buvo užrakintos. Kiek pasto- 
vėjau svarstydamas, ką daryti. Tada, tyliai apsukęs namą, nu- 
ėjau į sodą ir pažvelgiau į Elinoros langą. Ir ten buvo tamsu, 
bet tai dar nieko nereiškė. Laiko turėjau tiek, kiek jo Dievas 
buvo man davęs, 0 tamsoje mudu dar geriau vienas kitą supra- 
sime. Geriau, daug geriau! 


Prisėdau ant žolės ir pradėjau raišioti savo paketą. Gerai 
supakuotas ryšulys yra kažkas puikaus, trūkumas tik tas, kad 
negali pasiekti jo turinio. Jau per ilgai kenčiau troškulį — di- 
delis laimėjimas! — na o dabar — puikioji medkirčių degtinė! 
Po to atsakančiai pasistiprinęs, ėmiausi krauti savo turtą ant 
pašiūrės stogo — jį įstengiau pasiekti rankomis. Iš pradžių už- 
kėliau portfelį, paskui butelius — vieną po kito: butelį sakso- 
niškos ruginės, po to keturis pilnus ir vieną pradėtą Švarcvaldo 
slyvinės. Viską kuo tvarkingiausiai sukroviau ant stogo krašto. 
Dabar jau ir pats buvau pasirengęs ten ropštis. Pakibau ore ant 
išsikišusio stogo krašto ir pabandžiau prisitraukti. Deja, pri- 
gėręs degtinės, pervertinau savo gimnastinius sugebėjimus: pa- 
kadaravęs ore, netekau pusiausvyros ir sunkiai dribtelėjau į 
žolę. Nukritau nevykusiai — dejuodamas likau tysoti. Bet su 
beviltišku girtuoklio užsispyrimu iš naujo pradėjau keberiotis 
— beje, tik vėl gerokai pasistiprinęs, o tam prisireikė visų pir- 
mojo butelio likučių. Bet vis kritau ir kritau žemyn. Paskutinį 
kartą pakilęs supratau, kad šitaip savo tikslo nepasieksiu. Be 
to, puikiai suvokiau, kad esu girtutėlis. 

“Esu girtas, girtas kaip pėdas"... — murmėjau ir sunkiai 
alsuodamas atsirėmiau medžio. Tuomet tarsi pro miglą pri- 
siminiau matęs priešais smuklę pastatytus metalinius stalus ir 
tokias pat kėdes. Vargais negalais atsitempiau vieną kėdę, 
atsargiai užsiropščiau ant jos (dabar jau bijojau nukristi!) ir vėl 
pabandžiau lipti ant stogo. Ir vėl nusiverčiau! Dabar jau rei- 

kėjo daryti pertrauką, pirmiausia dėl to, kad šįkart aš tikrai 
smarkiai susitrenkiau, o antra — turėjau ieškoti kamščiatrau- 
kio, kad galėčiau atsikimšti antrą butelį. Aišku, buvau pasidėjęs 
jį ant stogo krašto, bet jis nesuvokiamu būdu iš ten pradingo. 
Tyliai plūsdamasis repečkojau po žolę — gal rasiu? Pagaliau 
susiprotėjau, kad su kamščiatraukiu yra ir mano kišeninis pei- 
liukas, jis taip puikiai man lig šiol tarnaudavo! Pradėjau raustis 
po kišenes ieškodamas peiliuko — neradau, užtat aptikau ten 
kamščiatraukį, kurį buvau pasidėjęs ant stogo. Vėl truktelėjus, 
man pasidarė aišku: stogu aš niekad nepasieksiu Elinoros lan- 
go! Vėl nuėjau prie smuklės durų ir paklebenau. Jos tebebuvo 
užrakintos. Išsitraukęs iš kišenės raktų ryšulėlį, vieną po kito 
pradėjau juos bandyti. Didelei kaimiško užrakto skylei jie visi 
buvo per maži, bet kvailai užsispyręs ir toliau kaišiojau juos, 
tikėdamasis, kad štai įvyks stebuklas, ir durys atsivers. Užsi- 
ėmęs savo girtu darbu, aš visiškai pamiršau ir nekreipiau dė- 
mesio, kad namų gyventojai jau seniausiai miega, tad ar nuos- 
tabu, kad viršum manęs staiga atsidarė langas ir baisiai piktas 
moters balsas šaižiai prabilo: 

— Ei, kas gi ten? 

Sustingau ir nekrutu tarsi užkluptas nusikaltėlis. 

— Nagi, greičiau dinkit iš čia! — vėl piktai užriko iš vir- 
šaus. — Aš gi aiškiai matau, kad jūs ten stovit! Čia nebėr gerti, 
viskas uždaryta! 

Tada langas vėl užsivėrė, ir aš, vis dar nedrįsdamas pa- 
judėti, likau stovėti tamsoje. Valandėlę taip pastypsojęs, ant 
pirštų galų nutykinau į sodą, pradėjau atsargiai kraustyti savo 
turtą nuo pašiūrės stogo ir tempti jį prie durų, kur viską pe- 
dantiškai kroviau ant metalinio stalo. (Ar verta priminti, kad 
dirbdamas šitą darbą, nepamiršau ir butelio?) Vos užbaigęs 
triūsą, kuris per mano išsiblaškymą ir netvirtas kojas gerokai 
užtruko, aš vėl pradėjau tą patį idiotišką žaidimą su raktais ir 
spyna. Nespėjus kaip reikiant į jį įsitraukti, langas su trenksmu 
vėl atsidarė ir tas pats balsas, dabar jau įnirtęs, suriko: 

— Žinot, šito tai jau per daug! Ar nedingsit iš čia?! Ar 
reikės kviesti policiją? 

“Policija" atrišo mano apsunkusį liežuvį. 

— Būkit gera, — sušukau aukštyn, — negi neįsileisit ma- 
nęs? Aš juk profesorius! 

Kaip man šovė į galvą pasivadinti profesoriumi, neturiu 
nuovokos, tai buvo tarsi paliepimas iš aukštybių. 

— Profesorius? — dabar balsas buvo be galo nustebęs. — 
Koks profesorius? Gal tas, kur čia praėjusią vasarą paveikslus 
piešė? 

— Tas pats! — atsakiau tokiu pasitikinčiu balsu, tarsi būtų 
buvę visiškai suprantama, kad paveikslų tapytojas naktį savo 
raktais bando atsirakinti svetimas duris. 

— Įleiskit! Aš čia stypsau jau dvi valandas! 


— Bent atviruką būtumėt atsiuntęs, pone profesoriau, — 
nepasakytum, kad draugiškai, bet jau kur kas švelniau prabilo 
balsas. — Luktelėkit, aš tuojau! 

Lengviau atsidusęs prisėdau ant kėdės, skubiai gurkštelėjau 
ir užsimerkiau. Buvau labai nuvargęs, beveik nieko nejutau, bet 
vis dėlto nujaučiau, kad manyje slypi kažkas pavojinga — lau- 
kinis nevaldomas pyktis, kuris kiekvieną akimirksnį gali pra- 
trūkti. Tereikėjo kibirkštėlės, o tokia kibirkštėlė galėjo būti bet 
kas. Slyvinė buvo kur kas pavojingesnė nei palyginti nekalta 
ruginukė — ji giliau gėrėsi į kraują ir traukė į nenujaučiamas 
prarajas. 

Pagaliau duryse trakštelėjo raktas ir šviesos pluoštas krito 
ant manęs. 

— Nagi, įeikit, — pakvietė moteris. — Gražu iš jūsų pusės, 
pone profesoriau, neduodat mums miegot. 

Atsistojau ir paskui savo vedlę nusekiau į užeigą, kur da- 
bar, spingsant tik vienai lempelei, buvo visai nepanašu į smuk- 
lę. Palydovė atsisuko į mane, tai buvo baltaplaukė šeimininkė, 
kurią buvau viso labo vieną kartą matęs. Ji nustebus apžiūrėjo 
mane. 

— Betgi jūs visai ne profesorius! — piktai sušuko. — Jūs 
tasai ponas, kuris čia neseniai buvo surengęs gertynes ir kurį 
išsivežė apskrities gydytojas. Kokia begėdystė man šitaip me- 
luoti! 

Išvydusi grasų mano žvilgsnį, ji nutilo. Pajutau baisų pyktį. 
Žinojau, jei dabar kas pasitaikys mano kelyje, viską galiu pa- 

daryti, jaučiau, kad galiu pulti mušti šitą moterį, pargriauti ją 
ant grindų, o jei reikėtų, tai ir nužudyti! Žviigtelėjau į ją ir 
įsakiau: 

— Pašaukit Elinorą! 

Ir dar nespėjus jai paprieštarauti: 

— Tučtuojau pašaukit Elinorą, arba, — mano balsas pritilo 
ir pasidarė grasinantis, — bus blogai! 

Moteris nutaisė bejėgišką veidą ir skubiai, maldaujamai 
prabilo: 

— Pone, nedarykit man tokio vargo. Dabar naktis, mergina 
miega. Norit, aš paklosiu jums čia ant sofos? Pats matot, esat 
kiek kauštelėjęs... 

Ji bandė nusijuokti, bet tame juoke nesunku buvo justi 
baimė. | 

— Išsimiegokit, viskas praeis, o ryt Elinora bus su jumis, 
kiek tik jūs pageidausit. Juk esat mokytas žmogus, pone! 

— Sakau, pašaukit ją! — užsispyręs pakartojau, o kai ji vėl 
bandė prieštarauti: — Na gerai, tada aš pats lipu pas ją į viršų! 
— ir stumtelėjau šeimininkę šalin. 

— Aš pašauksiu Elinorą, — greit prašneko šeimininkė. — 
Tik būkit geras, prisėskit ant sofos... Elinora tuojau ateis. 

— Stop! — sušukau, kai šeimininkė jau buvo belipanti vir- 
šun. — Jūs pakvieskit ją iš čia, iš apačios, iš smuklės jūs niekur 
neisit! Kas bandys iš čia išeit — bus nušautas! 

"Tarsi būčiau turėjęs ginklą, stvėriausi už kišenės. Smuk- 
lininkė tyliai aiktelėjo. 

“ — Aš pasakiau, ką daryt! — niūriai ištariau. — Šaukit Eli- 
norą! 

Šeimininkė šūktelėjo — šaukti turėjo ilgai, kol jai atsiliepė 
— Elinora miegojo kietai. 

— Lipk žemyn, Elinor! — šaukė šeimininkė. — Nagi pasi- 
skubink tu ten! 

— Taigi, — tariau, nutaisęs tardytojo miną, — o dabar no- 
riu paklausti: Švarcvaldo slyvinės turit? 

— Slyvinės neturim, — atsiliepė šeimininkė, o išvydusi pik- 
tą mano veidą: — Užtat turiu vyšninės, ji dar geresnė. 

— Nieko nėra geriau už slyvinę, — atrėžiau, — bet vis dėl- 
to neškit, neškit vyšninę! 

Ji atnešė, buielis ir stiklas jos rankoje virpėjo. 

— Štai šitaip, — tariau aš ir išgėriau. — Gerai, o dabar 
sėskit štai ten ir pasakykit, kas, be jūsų, dar yra šiuose na- 
muose? 

— Tik Elinora! Dievaži, nieko daugiau, tik Elinora! 

— Melas! — įtūžęs sušukau. — Žiūrėkit, daugiau nemeluo- 
kit, nes bus blogai! 

Ir vėl stvėriausi už kišenės. Šeimininkė vėl tyliai spygtelėjo. 

— Aną kartą, — be gailesčio tęsiau, — aš mačiau čia dar 
vieną mergiotę — kuoduotą tokią ir raudonnosę... 

— A, Mariją, — lengviau atsiduso šeimininkė. — Bet, po- 
ne, ko gi jūs taip jaudinatės ir gąsdinat mane? Aš juk nieko 
nemeluoju: Marija čia tik padeda, ji gyvena kaime pas tėvus... 

— Aha, — tariau patenkintas, — kad jau taip, šį kartą 
jums dovanoju... 

Išgėriau. 

— Oho, jūsų vyšninė tikrai neprasta, netgi gera... 

— Argi aš nesakiau, — karštai sušneko šeimininkė. — Vis- 
ką darau, kad tik būtumėt patenkintas. Vidurnaktį išverčiu iš 
lovos merginą. Betgi ir tamsta būk toks malonus ir nebegąs- 
dink ta savo patranka! Geriausiai meskit ją šalin — toks daik- 
tas kartais ima ir pats iššauna, o aš visai to nenoriu. Juk esat 
geras, padorus žmogus... 

Nespėjus pasipriešinti šitam naujam įžeidimui, nes buvau 
nutaręs veikti gražumu, norėjau tik įvaryti baimės ir atrodyti 
piktas, taigi, nespėjus man įtūžti, laiptuose pasigirdo tvirti Eli- 
noros žingsniai, o paskui į šviesą įžengė ir ji pati — apsiren- 
gusi, tik nesusišukavusi savo tamsių plaukų; buvo juos laisvai 
suvertusi aukštyn. Taip dar gražiau atrodė. 

— Elinora! — sušukau. — Mano karaliene! 

Tik akimirką ji nusistebėjo, išvydusi mane, apverstoj smuk- 
lėj sėdintį su šeimininke, o paskui ši nuostabi mergina darė 
viską kaip reikia, tarsi būtų Žžinojus, kas čia įvyko iki jai pasi- 
rodant. Ji prilėkė prie manęs, išbučiavo į abu skruostus ir pa- 
tenkinta šūktelėjo: 

— Tėveliukas! Gerasis, amžinai girtas tėveliukas! Na, dabar 
tai pasilinksminsim, ar ne, močiut Šulcen? Dabar liesis šam- 
panas! 

— Šampanas? — šūktelėjau sužavėtas. — Žinoma! Bus, 
kiek tik jūs panorėsit! Pinigų aš turiu kaip šieno. Elinora, tu 
nuostabi, tu juk Žinai, kad aš tave myliu! Tu esi mano kara- 
lienė, ir mudu iš čia iškeliausim. Elinor, pabučiuok mane, bet 
tiesiai į lūpas! 

Pabučiavo, glustelėjo krūtine prie manęs — aš buvau lai- 
mingas, pagaliau svaigulys suteikė man tikrą palaimą! Mačiau 
vien Elinorą, jaučiau vien Elinorą, galvojau tik apie ją ir šne- 
kėjausi tik su ja. 

Nė nepastebėjau, kad šeimininkė, nepaisydama mano gra- 
sinimų, seniausiai išėjusi... 

| ats nežinau, kiek laiko praleidau Elinoros glė- 
byje. Didelis, baltas jos veidas su išlenktais 
antakiais buvo visai šalia, buvo palinkęs virš manęs — man 
pranyko visas pasaulis. Jau ne bespalvės, o žalsvai žibančios jos 
akys žvelgė į mane, aš jutau, kaip virpu iki kaulų čiulpų, o 
širdis daužosi kaip tuopos lapas vasaros vėjyje. 

— O Elinor, atleisk, atleisk man! Niekados taip nemylė- 
jau! Nė Žinot nežinojau, kad šiame pasaulyje gali taip būti! Tu 
man suteiki jėgų ir atimi jas, mane jaudina tavo kvėpavimas, 
rodos, jog mane skrodžia vėtra ir nudrasko visus sausus pra- 
eities lapus... Tik tavo dėka aš atgimiau — eikš, bėkim iš čia, 
bėkim nuo visko, kas sena! Keliausim į Pietus, kur amžinai 
šviečia saulė, amžinai mėlynas dangus, kur baltos pilys ir nu- 
karusios vynuogių kekės! Štai kur mudu patrauksim! Vykstam 
drauge! Ten lauke aš turiu tik nedidelį krepšį, bet visko jame 
pakanka — važiuok su manim, tokia, kokia esi! Bėkim dabar, 
šią akimirką, nes jaučiu, kad atsitiks kažkas baisaus, jei pasi- 
liksim čia! Jie nepakęs, kad tu esi su manim. Eikš, eime, o 
mano baltas griežtas veideli, ma reine d'alcool! Remkis į mane, 
ir tau nušvis gyvenimas! Aš karščiausiai sveikinu tave! 

Švytėdamas žvelgiau į ją. Ir giliai sunerimęs: 

— Ko gi mudu dar laukiam? 

Ji perbraukė ranka mano plaukus — ramindama, glamonė- 
dama. Ji sėdėjo man ant kelių, ranka apkabinusi pečius, jos 
švelnumas užstojo man visą pasaulį. 

Ji tyliai pasakė: 

— Tuojau važiuosim, tėveliuk, tuojau. Šeštą valandą iš sto- 
ties išeina traukinys, tiek tai tu gali pakentėti! Juk mums taip 
gera čia sėdėti, argi ne? 

Tvirčiau prisispaudžiau prie jos, padėjau galvą jai ant krū- 
tinės — jaučiaus saugus kaip kūdikis motinos glėbyje. 

— Labai gera čia sėdėt. Bet šeštą išvykstam... mudu visuo- 
met mylėsim vienas kitą... 

Ji taip iš arti žvelgė į mane, jog rodės, kad žvelgia viena 
akis, kuri pranyko, lyg būčiau pažiūrėjęs į ryškią saulę. Prie pat 
savo ausies išgirdau jos kuždulį: 

— Taip, keliausim su tavim, tėveliuk. Tik tuomet tu taip 
negersi, ar ne? Nekenčiu vyrų, kurie amžinai girti, bloga man 
nuo tokių... 

— Kol tave turėsiu, negersiu nė lašo! Tu puikesnė nei vy- 
nas ar degtinė, tu degini mane kaip ugnis, tu verti visą pasaulį 
aukštyn kojom! Į tavo sveikatą, mano karaliene! 

— Į sveikatą, tėveliuk! Mudu iškeliausim, tik ar tokiai to- 
limai kelionei užteks pinigų? Juk mudviem ten nereikės dirbti? 

— Pinigų? — niekinamai paklausiau. — Pinigų pakaks 
mums abiems! Visoms kelionėms ir gyvenimui iki mirties! Pi- 
nigų kaip šieno! 

Išsitraukiau iš kišenės pinigus, jų tikrai buvo geras pluoš- 
tas. Elinora paėmė juos iš manęs, išlygino ir suskaičiavo. 

— Aštuoni šimtai šešiasdešimt trys markės, — galiausiai 
pasakė ji ir suraukus kaktą mąsliai pažvelgė į mane. 

— Čia ne tiek jau daug tų pinigų, tėveliuk. Nepakaks nei 
ilgai kelionei, nei dviem bedarbiams! Tai viskas, ką tu turi? 

Akimirksnį aš prablaivėjau. Perbraukiau ranka kaktą ir su 
didžiausiu pasibjaurėjimu pažvelgiau į krūvą nešvarių popierių 
Elinoros rankose. 

— Vienas tipas pavogė mano pinigus, Elinora, — niūriai 
pasakiau. — Penkiskart, dešimtkart tiek, kiek tu laikai savo 

rankoj — tiek pavogė tas niekšas. Ir odinį lagaminą su visais 
mano daiktais, ir mūsų sidabrą... Viską! Ką pasakys Magda! 

Ji žvelgė į mane, ir aš pamažu atsikvošėjau. 

— Nesvarbu, Elinora, įsikišk tuos pinigus, negaliu į juos 
žiūrėti. Iš banko aš galiu pasiimti ir daugiau — kiek tik nori, 
kad ir dešimt tūkstančių! Ateinu su čekiu, jie klausia: pone 
Zomeri? 

— Tai tavo pavardė Zomeris? 

— Taip, Zomeris, Ervinas Zomeris! Jei tu keliausi su ma- 
nim, visą laiką greta bus vasara!* 

Nusijuokiau, bet ji rimtai tarė: 

— Matai, tėveliuk, jie jau pavogė tavo pinigus ir tavo 
daiktus, girtas tu nemoki su jais elgtis. Štai, tėveliuk, įkišu 
kišenėn pinigus, senasis tėveliukas negali likti be skatiko. Čia 
dvidešimt trys markės, jeigu kas ir ištrauks, nieko baisaus neat- 
sitiks... 

Ji šnekėjo vis įtaikiau, buvo tiesiog juokinga, kaip jai rūpi 
tie paiki pinigai. 

— Ir štai dar kas, tėveliuk, — prisiek man, kad tu niekam 
neprasitarsi, jog saugai pinigus pas mane? Nė vienam žmogui! 
Kad ir kas nutiktų! 

— Niekad niekam nesakysiu, Elinora! — pažadėjau. — Pri- 
siekiu tau. Bet tu čia visai be reikalo, juk šeštą mes jau iš- 
važiuojam... 

— Tu man prisiekei, ar neužmirši? Niekam nė žodžio, kad 
ir kas nutiktų! 

— Niekam nė žodžio, Elinora! 

— Gerasis mano tėveliukas! — sušuko ji ir suspaudė mane 
glėby. — O atlygį dabar gausi tiesiai iš mano lūpų! 

Ji prisisiurbė pilną burną vyšninės, tada stipriai priglaudė 
savo lūpas prie manųjų, užsimerkiau, ir iš jos burnos į mane 
plūstelėjo stipri, šilta, gaivinanti vyšninė — tai buvo nuos- 
tabiausia, ką aš kada nors buvau patyręs. Ir aš tarsi pra- 
smegau... 


* Žodžių žaismas: veikėjo pavardė ir "vasara" vokiškai 
skamba vienodai - “Sommer". Vert. 

 aikiaės apsidairau. Ne, aš dar nenubudau, 
dar sapnuoju. Vos atsimerkęs išvydau kalkėm 
išbaltintą patalpą su geležinėm grotom vienoje pusėje — ne, 
tai kažkoks šiurpus sapnas! Guliu užsimerkęs, bandau prisimin- 
ti... juk naktų kažkas atsitiko. Kairioji mano ranka turi geresnę 
atmintį... ji nevalingai grabalioja po grindis ir apčiuopia vėsų 
lygų stiklą. Ranka kelia butelį prie burnos, ir aš vėl geriu, užsi- 
merkęs vėl geriu Švarcvaldo slyvinę... aš vėl pas Elinorą. Aš 
pas Elinorą! Gyvenimas teka, o aš kylu vis aukščiau... Aš tik 
truputėlį numigau, o dabar vėl esu pas Elinorą. 


Du, trys gurkšniai, ir butelis jau tuščias. Daugiau iš jo nė 
lašelio nebeišsunksi. Giliai atsidusęs pastatau jį ir atsimerkiu. 
Vėl regiu baltintą, gerokai prišnerkštą kambarėlį aprašinėtom 
ir šlykščiai nuterliotom sienom. Labai aukštai, kur siena įstri- 
žėja, šviečia mažas grotuotas langutis. Langutis atdaras — regiu 
pro jį blyškiai melsvą, saulės nuauksintą dangų. Ketvirtoj pusėj 
šita celė apkalta tvirtom geležinėm grotom. Lyg narvas zoolo- 
gijos sode. Už grotų — krosnis, o šalia dar vienos, uždarytos 
durys. Aš sučiuptas! Žvilgteliu į savo guolį. Su visais rūbais 
guliu bjaurioj geležinėj lovoj ant šiaudų, užsiklojęs sudriskusia 
antklode. Kameroje dar stovi stalas, suoliukas ir dvokiantis 
naktikubilis. Aha, ir dar tas ką tik ištuštintas butelis... 

Šoku iš guolio, keliu butelį prieš šviesą — ne, tikrai, nė 
lašelio! Pastatau jį už naktikubilio, ir man jau šis tas iškyla, 
kas dėjosi naktį, tvyksteli it Žaibas... 

Išvystu sujauktą, blausią svetainę, matau save — Erviną 
Zomerį, žemės ūkio produktų firmos savininką, gerbiamą ketu- 
riasdešimt vienerių metų pilietį, matau jį besigrumiantį su Žan- 
daru, matau, kaip jis iš paskutiniųjų priešinasi — mudu griū- 
nam ant grindų, o stora smuklininkė su baltu sklastymu, taip 
aikčiojusi dėl mano patrankos, mums grumiantis, mane klas- 
tingai spardo, kumščiuoja ir Žnaibo, nagais drasko mano veidą, 
nors aš kaunuosi dėl savo laisvės. Aš matau ir Elinorą — ji 

žvelgia į mus su paslaptinga šypsena, bet nė piršto nepakrutina, 
kad padėtų vienai ar kitai pusei. Ir netaria nė žodžio. 

Aš, ko gero, būčiau išsivadavęs — mane buvo apėmęs siau- 
bas, kad aš, padorus pilietis, galiu būti uždarytas į tikriausią 
kalėjimą kaip ir bet kuris kitas, aš, gerbiamas žmogus, prieš 
kurį visi kėlė skrybėles, būsiu įmestas į tikrą kaliūzę — tokia 
neviltis suteikė man tiek jėgų, kad aš tikriausiai vis dėlto bū- 
čiau išsivadavęs iš policininko gniaužtų, jei tik nebūtų buvę 
Elinoros. Vieną grumtynių akimirką, tikriausiai tada, kai 
persvara jau krypo mano pusėn, ji staiga žengė prie mūsų su 
buteliu manosios Švarcvaldo slyvinės. Švelniai šypsodama ir 
švitindama mane savo šviesių akių spinduliais, ji draugiškai 
tarė: 

— Nagi, tėveliuk, nusiraminkit! Vachmistras leis jums pasi- 
imti šį butelį. Čia tik vienai nakčiai, tėveliuk, kol jums išgaruos 
šitas kvaitulys... 

Taigi mano pasipriešinimas buvo palaužtas — jie lengvai 
paėmė viršų. Ir vėl mane apgavo alkoholis ir Elinora (tikriau- 
siai tai tokie pat nuodai!), jau tiek kartų jie mane nuvylė, pri- 
vertė gėdingai pralaimėti, bet aš vis niekaip neatėjau į protą. 
Per butelį degtinės aš praradau laisvę. O dabar tas butelis sto- 
vėjo ten, už dvokiančio kubiliuko. Ir čia, tarp baltintų sienų, 
stovėjau aš — iš vienos pusės grotos, iš kitos — mažytis lange- 
lis. Be laisvės. Be Elinoros. Be degtinės. 

Staiga prieš akis iškyla dar viena, paskutinioji, to vakaro 
scena, tokia gėdinga, kad aš tik pniaužiu kumščius ir sukandu 
dantis... Galiausiai mudu — žandaras ir aš — susitarėm. Jis man 
prišnekėjo pilnas ausis apie savo tarnybinius įgaliojimus, bet, 
matyt, aš jau buvau prikrėtęs ganėtinai pokštų, ir jis bijojo, kad 
einant naktį galiu jam pridaryti visokių nemalonumų. Jis, tiesa, 
sutiko, kad pasiimčiau butelį — vos užkimštą, kyštelėjau jį į 
kelnių kišenę. Užtat daviau žodį, kad nesipriešinsiu ir ne- 
bandysiu bėgti. Vis dėlto ant dešiniosios mano rankos jis už- 
dėjo plieninę grandinėlę — girto žodžiu, matyt, vis dėlto ne- 
labai pasitiki. Štai mudu jau stovim tarpdury, aš grįžteliu ir 
sakau: 

— Labanakt, Elinora, ačiū tau už viską, Elinora. 

O ji abejingai: 

— Labanakt, tėveliuk, gerai išsimiegok. — Narsi būčiau 
paprasčiausias lankytojas, kuris, ištuštinęs savo bokalą, skuba į 
jaukų guolį pas žmoną. Mudu jau tikrai ruošėmės išeiti, tik 
staiga kad užriks šeimininkė: 

— O mano vynas! Mano degtinė? O sudaužyti stiklai?! 
Tas girtuoklis dar neužsimokėjo, pone vachmistre! Taip nebus! 
Tegul jis tuojau pat sumoka! 

Vachmistras pirmučiausia mąsliai į mane pasižiūri, atsi- 
dūsta ir tyliai klausia: 

— Ar turit pinigų? 

Linkteliu. 

— Tuomet užsimokėkit, man irgi reikia eiti namo! — Ir 
garsiai: — Kiek jis jums skolingas? 

Šeimininkė suskaičiuoja ir sako: 

— Su aptarnavimu — šešiasdešimt septynios markės. Čia 
bus ir už telefoną, kai pranešiau jums. Taigi šešiasdešimt sep- 
tynios markės dvidešimt pfenigų. 

Kyšteliu ranką kišenėn. Išsitraukiu pinigus. Čiupt už vi- 
dinės kišenės — tuščia. Tik staiga prisimenu... Žvilgteliu į Eli- 
norą — pirmučiausia nebyliai klausdamas, paskui prašydamas, 
reikalaudamas, spirdamas... Juk negaliu stovėt kaip koks suk- 
čius! Į mane Elinora nežiūri — paslaptingai šypsodama žvelgia 
į krūvelę pinigų, padėtą ant stalo. Paskui jos akys nukrypsta į 
šeimininkę... Jos lūpos kiek prasiveria, šypsnys pražysta pla- 
čiau... šeimininkė kaip kulka puola prie pinigų ir akimirksniu 
juos suskaičiuoja. 

— Dvidešimt trys markės! — garsiai šnypščia ji. — Niekše, 
prakeiktas niekše! Jūs atimat man ramybę, grasinat revolveriu, 
paskui... 

Ji vis rėkia, vachmistras nuobodžiaudamas klausosi ir žio- 
vauja. Galiausiai, kai smuklininkė vėl ruošiasi kibti nagais man 
į veidą, jis ramdo ją sakydamas: 

— Gana jau, gana, ponia Šulce. - O man: — Tikrai nebe- 
turit daugiau? 

— Ne! — sakau ir spitriju į Elinorą. Dabar jau ir ji drąsiai 
žvelgia į mane, šypsenos nė ženklo. Staiga ši mergina Žaibiškai 

padaro kažką neįtikėtino: kyšteli ranką į savo palaidinukės iš- 
kirptę, ir mano akyse sumirga iš manęs paimtas pluoštelis pi- 
nigų. Regiu mėlynas šimtines. Lūpų kamputyje kyšteli Elinoros 
liežuvio galiukas, dabar ji pašaipiai šypsosi. Pinigai vėl pra- 
dingsta tarp krūtų. Ji uždeda ranką ant krūtinės, truputėlį kils- 
teli ją, kad aš pamatyčiau šitą puikų, pilną iškilimą, o tuomet 
jau nusisuka nuo manęs ir eina už bufeto. 

O, kokia ji protinga ir rafinuota! Kokiu deramu momentu 
priminė man duotą žodį, bet iki galo tuo Žodžiu nepasitikė- 
dama, priminė ir mūsų kūnų sąjungą. Saldžiarūgštė, šalta ug- 
nis, mylimoji, kuri man niekad iki galo neatsiduos, kurios visos 
niekad neturėsiu — tikra alkoholio karalienė. 

— Ne, — sakau sausai, — daugiau pinigų čia neturiu. Bet 
jūs tik pasiųskit sąskaitą į mano kontorą, ir Žmona ją tuojau 
apmokės. 

Smuklininkė niršta: 

— Negi jūsų Žmona neturi daugiau ką veikti, o tik mokėti 
girtuoklio sąskaitas! Vachmistre, pagraibykit po jo kišenes, gal- 
būt ten dar kas nors atsiras... 

— Nieko, — sakau. — Bet lauke likęs mano krepšys, pone 
vachmistre, gal galėčiau jį atsinešti?.. 

Atnešam portfelį, mano kurortinį pirkinį. Iškraustau viską 
iš jo: abi papūgiškų spalvų pižamas, rafinuotus tualeto reik- 
menis, prancūziškus kvepalus... Kaip, rodos, neseniai išdidžiai 
juokaudamas pirkau viską iš jaunų merginų! Niekad jais nebe- 
sinaudosiu. Kaip, rodos, neseniai paežerės terasoje valgiau un- 
gurį užsigerdamas burgundiškuoju ir svarsčiau — tai maloniai 
pagyvenčiau šičia viską metęs! Kiek praėjo laiko nuo to? Vos 
dvylika valandų! Ir to svajoto malonaus gyvenimo jau niekad 
nebebus! Dabar man ant riešo grandinė, ir aš tarsi koks nusi- 
kaltėlis esu lydimas policininko. Sudie, puikus gyvenimėli! 

— Ką gi aš veiksiu su tais prašmatniais niekais! — plyšauja 
šeimininkė. — Septynetas žirklučių odai ir nagams! Man šito 
nereikia! Man reikia savo pinigų! O dar šitie bjaurūs naktiniai 
rūbai! 

Bet jos balse jau girdėti nubudęs gobšumas — viskas, ką ji 
šneka, gryni atsikalbinėjimai. 

— Už visa aš sumokėjau apie šimtą markių, — sakau. — O 
lauke dar stovi du buteliai Švarcvaldo slyvinės ir butelis deg- 
tinės — imkit ir juos. Na, dabar jau patenkinta? 

Ji dar truputėlį papurkštauja, bet nusileidžia. 

— Šitą buteliuką kvepalų aš norėčiau padovanoti jūsų 
merginai vietoj arbatpinigių, — pareiškiu ir imu flakoną. 

— Šekit, imkit, — sako šeimininkė, — tokiais kekšių 
kvapsniais aš galiu ir nesismardinti! 

Ji jau matuojas, ar margosios pižamos kelnės tiks jai iš 
ilgumo. 

— Elinora! — šaukiu aš per visą smuklę, nes grandinė ne- 
leidžia nė per žingsnį atsitraukti nuo vachmistro. — Čia tau dar 
flakonėlis tikrų prancūziškų kvepalų... Eikš, mergyt! 

— Ak, atstokit nuo manęs! — niūriai atsiliepia ji. — Man 
jau tikrai iki kaklo. Išveskit tą tipą, pone vachmistre, aš noriu 
miego. 

Šitoks brutalus nesivaržymas, su kuriuo ji mane palieka 
nelaimėje, man beveik užima žadą ir aš užrinku: 

— Ar tik tu ne per daug pasitiki mano padorumu, Eli- 
nora! — šūkteliu kiek tik išgalėdamas. 

— Išveskit tą prisisiurbusį kvailį, vachmistre! — rikteli ji. 
— Gana man klausytis jo pliurpalų. Jis man visados buvo kok- 
tus! Tikiuosi, iki gyvos galvos uždarysit jį į kaliūzę! 

Supratau, akimirksniu viską supratau. Dabar ji jau buvo 
rami dėl tų pinigų — aš juk pats pamelavau, kad nieko ne- 
beturiu. Ir su savim ji dabar jų nebeturėjo, užkišo kur nors bu- 
fete. Štai ir nusimetė kaukę — aš jai koktus kvailys! Ko gero, 
toks ir buvau. Visa laimė, kad kelnių kišenėje paguodai dar 
turėjau butelį degtinės! Bet kas bus, kai degtinė baigsis? 

— Na, einam, einam! — vachmistras truktelėjo grandinė- 
lę. 

Tylom nusekiau jam iš paskos. Žandaras sėdo ant dviračio 
ir pradėjo važiuoti — tarsi negreitai, bet pėsčiam to greičio 
užteko. Risnojau šalia jo. Jis nugabeno mane į didelio gretimo 
kaimo nuovadą, toj pačioj apylinkėj, kur aną vakarą išlipau iš 
traukinio. 

pP rsuniu lovą prie mažojo langelio ir prisi- 
traukiu prie geležinių grotų. Matau saulės nu- 
tviekstą Žemę su pievom, laukais, besiganančiais galvijais ir 
miško juosta horizonte. Lauke, po pat mano kojom, matau 
lentelėm aptvertą daržovių lysvę, matau, kaip pešdamas į maišą 
žolę ožkoms ir triušiams, pakele slenka kažkoks senukas. Jis 
gali eiti, kur tik panorėjęs, o aš — suimtas! Dar vakar ir man 
visa tai priklausė, ir aš galėjau daryti, ką tik įsigeidęs, 0 šian- 
dien mano gyvenimas jau kitų rankose, ir man teks palaukti, ką 
jie nutars su manim daryti. 

Krentu ant lovos. Man labai negera, man skauda galvą — 
tų poros gurkšnių galia jau pasibaigė. Kankina troškulys — 
kada pi aš į numalšinsiu? Šiandien pat, raminuosi, aišku, šian- 
dien pat! Siandien pat jie paleis tave. Jie tik nori įvaryti tau 
šiek tiek baimės, taip jau jie daro — įkiša nakčiai girtą Žmogų 
į kamerą, kad tas išsimiegotų ir išsiblaivytų, 0 rytą vėl palei- 
džia. Taip jie pasielgs ir su tavim. Nenoriu su jais pyktis, šiaip 
ar taip, jie daro visiškai teisingai. Iš tikrųjų pernelyg jau aš toj 
kaimo smuklėj įsisiautėjau — tai bus man gera pamoka, svei- 
kas išgąstis. Tuojau spynoje trakštelės raktas, tas pats malonus 
vachmistras žengs vidun ir šypsodamas paklaus: “Na, pone Zo- 
meri, gerai išsimiegojot? Tai greičiau krapštykitės ir, žiūrėkit, 
daugiau čia nepakliūkit!" | 

Ir aš vėl išeinu laisvėn, į gaivų, žalią, saulėtą rytmetį, kur 
anas senukas pakelėmis peša į maišą žolę. Aš vėl laisvas — 
jeigu būtų atsitikę kas rimto, argi vachmistras būtų man leidęs 
neštis į kamerą degtinę? 

Taip raminu save, o kai tik šmėkšteli mintelė apie naktinę 
sceną su Magda, ją tučtuojau veju šalin. Nepaisant visų pasta- 
rojo meto kivirčų, Magda vis dėlto mano žmona, mudu taip 
ilgai gyvenom kartu, ji atleis man, ji jau atleido. Juk ji supras, 
kad tuomet aš buvau ligonis. Bet šitas sukrėtimas mane išblai- 
vė, niekad nebegersiu, nė lašo! 

Pašoku ir imu vaikštinėti iš vieno kameros galo į kitą. Ne, 
dabar aš privalau būti garbingas, sau aš daugiau nemeluosiu: iš 
čia išėjęs, iškart negaliu mesti gerti — jau dabar mane kamuoja 
baisus troškulys. Visas mano kūnas kažko trokšta, toks godulys 
— žmogų, atrodo, užmuštum, kad tik jį numalšintum. Kojos 
rankos virpa, veik be perstogės muša prakaitas, skrandis de- 
juoja. 

Staiga man šauna į galvą, kad prieš išeidamas iš smuklės, 
aš buvau sumokėjęs už visą vyšninės butelį, o jis, tik iki pusės 
nugertas, liko ten ant stalo. Galėjau juk paprašyti vachmistrą, 
kad leistų man jį išgerti iki dugno. Būtų leidęs — dabar orga- 
nizme būtų daugiau alkoholio, ir man nereikėtų kęsti tokių 
baisių kančių! 

Gerai, nuo šiandien būsiu garbingas: iškart nuo alkoholio 
negaliu atprasti, bet dabar jau gersiu labai saikingai, galbūt tik 
po pusę butelio per dieną, o gal tik po trečdalį. Aišku, išsivers- 
čiau ir su trečdaliu. Dabar jau būsiu baisiausiai laimingas, iš- 
metęs mažytį stikliukėlį, patį mažutėliausią, ne taip, kaip lig 
šiol, kai gėriau iki krūminių dantų. 

Jei mane tuojau paleis, aš čia pat kur nors imsiu ir iš- 
mesiu stikliukėlį, vienut vienintelį! Paskui pėsčias pareisiu 
namo ir daugiau negersiu. Tiesa, nebeturiu pinigų, užtat turiu 
savo melsvą pavasarinį apsiaustą, galėsiu smuklininkui jį už- 
statyti. Turėtų duoti man už jį butelį degtinės, gal netgi porą 
butelių — būsiu vėl bent trims keturioms dienoms apsirūpinęs. 
Trims dienoms tai jau tikrai! O per tas tris dienas aš susigrą- 
žinsiu Magdą, būsiu jai labai meilus ir paslaugus, tuomet ir vėl 
gausiu iš jos pinigų... Akimirkai užsimerkiu: ką tik pagalvojau 
apie tuos penkis tūkstančius markių, kurias vakar tokiu metu 
pasiėmiau iš banko. Tai, aišku, didelis smūgis mūsų verslui, 
galimas daiktas, taip lengvai Magda man neatleis... Bet greitai 
nusiraminu, aš juk galiu į ipoteką įtraukti mūsų vilą — ji iki 
šiol nepraskolinta; penkis tūkstančius už ją tikrai gausiu. Tuo- 
met Magda jau atsileis. O Lobedancui tai, Žinoma, aš jau ne- 
leisiu kaip niekur nieko džiaugtis pasiplėšimu! Šiandien pat 
nueisiu pas jį — bent mano sidabrą ir auksą jis turės grąžinti, 
tuomet iš anų pinigų paliksiu jam kokius du tūkstančius. O jei 

nesutiks, įduosiu jį — ir vietoj manęs į kalėjimą keliaus gerasis, 
lipšnusis veidmainys Lobedancas! 

Štai kaip sukasi mano mintys. Apskritai jos — nepaisant 
kai kurių baugių svarstymų — optimistiškos. Juk kaip nors aš 
išsikapstysiu, esu juk gerbiamas pilietis, jie vengs su manim 
šiurkščiai elgtis. 

Beveik be jokios minties spoksau į įrašus ant kameros 
sienų. 

Vieni čia prirašinėję pieštuku, kiti įrėžę vinimi. Dažniau- 
siai viršuje parašytas koks vardas, o žemiau — dvi datos: pate- 
kimo ir išėjimo. Mane labai ramina, kad jos tokios glaudžios — 
sprendžiant iš įrašų, ilgiausiai kalintas Žmogus pratūnojo čia 
vos dešimt dienų. Irgi įrodymas, kad nieko blogo man nesiruo- 
šiama daryti. Dešimt dienų manęs, aišku, čia niekas nelaikys, 
kęsdamas tokį alkoholio badą, tiek ir neištverčiau. Ką čia, ma- 
ne tuoj pat paleis! Aha, o kaipgi su pusryčiais? Ir kaliniai pri- 
valo gauti pusryčius, tikriausiai tik vandens ir sausos duonos, 
bet šiaip ar taip, pusryčiai. Sprendžiant pagal saulę, dabar ma- 
žiausiai pusė dešimtos, o jokių pusryčių niekas man nė nepa- 
siūlė. Dar vienas įrodymas, kad nieko blogo man nedarys. Taip 
greit ruošiasi paleisti, kad nė pusryčių neneša. 

Vachmistras taupo, aš juk galiu ir išėjęs nusipirkti valgyti. 
Tai aišku kaip dieną. Tam kartui visiškai nusiraminęs, aš vėl 
griūnu ant lovos ir bandau užmigti. Galvoju apie Elinorą, ban- 
dau prisiminti tą saldų akimirksnį, kai ji mane girdė vyšnine iš 
savo burnos, bet keista, dabar man tai visiškai neatrodo saldu. 
Ne, apie tą kaimo smuklę aš daugiau nebenoriu nė galvoti — 
ten buvo pernelyg bjauru. Ir kaip ji, kekšiukė, mane gudriai 
apmovė, apstatė kaip paskutinį kvailį. Bet pas ją, kaip ir pas 
Lobedancą, aš neisiu — tegul džiaugiasi savo apgavyste arba 
tegu stimpa, niekad nebenorėsiu matyti jos nė akyse! Nuo šiol 
aš gyvensiu tik Magdai. Visa laimė, kad su smukle aš visiškai 
atsiskaičiau — už viską ten sumokėjau, jie nieko nebegali iš 
manęs reikalauti, niekad jų daugiau ir nebematysiu. Norėjau tik 
žinoti, ką dabar Magda apie mane galvoja, jau dabar norėjau 
žinoti, ką ji galvoja... 

Taip ir sukasi mano mintys. Į tą laiką aš numieguų — pu- 

siausnūda, arba nugrimzdamas staiga, tarsi prarasdamas sąmo- 
nę. O nubudęs vėl jaučiu, kaip kenčia mano kūnas, ir dejuoju: 

— Dieve! Dieve! Nebeištversiu — nejau manęs iš čia ne- 
išleis? 

Lakstau čia į vieną, čia į kitą pusę, net mėginu purtyti 
geležines grotas, įsiremiu į duris, tarsi beprotis vildamasis, kad 
jos neužrakintos, ir galvoju apie Magdą... Tiesą sakant, aš bijau 
Magdos... Juk ji sugeba būti tokia pašėlusiai veikli. Betgi aš 
esu jos vyras, mudu mylėjom vienas kitą, ji atleis man, privalo 
atleisti... Nesustabdomas minčių malūnas taip ir sukasi... 

š ir vėl užmiegu. Mane pažadina raktų skimb- 
čiojimas. Pašoku iš guolio ir viltingai žvelgiu į 
keturis vyrus, įėjusius mano kameron. Į du aš tik užmetu akį — 
jie su policininkų uniformomis. Vienas jų tas pats vachmistras, 
kuris naktį pristatė mane čionai, kitas — policijos valdininkas, 
geras mano pažįstamas, iš mūsų miesto. Kiek kartų su juo prie 
stiklo alaus esame žaidę skatą — puikus, padorus žmogus, Žino- 
ma, ne iš mano sluoksnių, bet aš niekad nebuvau pasipūtęs. Iš 
abiejų civiliai vilkinčių vyrų irgi tik vieno nepažįstu — tai jau- 
nas ponas, griežtų bruožų veido ir kiek išvirtusiom griežtom 
akim. Jo apatinė lūpa gerokai atsikišusi priekin. Tuo labiau 
man pažįstamas antrasis civilis — tai juk gerasis mūsų namų 
gydytojas, dakiaras Mansfeldas. Tą akimirką, kai jį atpažįstu, 
man šauna Žaibiška mintis, kad dabar aš vis dėlto nebūsiu pa- 
leistas. Jis nugabens mane į girtuoklių gydyklą. Bet ir tai nieko 
baisaus, galbūt net daug geriau. Ten jie apmalšins mano kan- 
čias, tam, aišku, jie jau atras būdų. Taip aš ir su Magda neiš- 
siskirsiu. Į tokius namus paguldytam ligoniui Magda bus daug 
atlaidesnė... Visa tai man šmėsteli per kokią sekundę, ir aš 
skubu prie daktaro Mansfeldo. Kratau jam ranką, jausmingai 
sakau: 
— Ačiū jums, kad atėjote, pone daktare Mansfeldai! 

Matot, — kiek sutrikęs juokiuosi, — kaip čia mane įkurdino... 

Metu žvilgsnį į prišnerkštą kamerą. Daktaras Mansfeldas 
stipriai spaudžia man ranką. Pastebiu, kad ir jis jaudinasi, vei- 
das trūkčioja. 

— Taip, mano mielas pone Zomeri, — sako jis, — tik aš 
visai nenorėjau, kad jums viskas šitaip baigtųsi... 

— Baigtųsi? — sakau kiek įmanydamas nerūpestingiau. — 
Baigtųsi, pone daktare? Manau, kad tai tik pradžia! Nugabensit 
mane į savo gydyklą ir išgydysit! 

— Šitai aš norėjau padaryti prieš dvi savaites, mielas pone 
Zomeri, — kraipo jis galvą. — Deja, jūs pats sukliudėt. Dabar 
žodį tars ponas valstybės prokuroras. 

Taip sakydamas jis žvelgia į tą jaunesnįjį poną kiek išvir- 
tusiom akim, kuris dabar savo atvipusią apatinę lūpą papučia 
dar labiau, griežtai žiūri į mane ir kiek padelsęs sako: 

— Taip, taip, žinoma. — Ir jau greitai: — Privalau jus 
areštuoti už kėsinimąsi į savo Žmonos gyvybę, pone Zomeri! 
Jūs suimtas! 

Stoviu kaip perkūno trenktas, akimirką negaliu ištarti nė 
žodžio. Jie turbūt juokauja, karštligiškai galvoju. Jie tik nori 
tave pagąsdinti! Bandymas nužudyti Magdą? 

Pagaliau susiimu ir drebančiu balsu sakau: 

— Kėsinimasis į savo Žmonos gyvybę, tai bent! Aš niekad 
neketinau nužudyti Magdos! 

Prokuroras žudančiu žvilgsniu nužvelgia mane ir griežtai 
kerta: 

— Mes jums tuojau parodysim, kokie čia juokai, pone 
Zomeri! 

Ir: 

— Eikšekit čionai, pone daktare! 

Dar kreipiasi ir į vachmistrą: 

— Jūs žinot, ką reikia daryti, vachmistre. Išveskit suimtąjį! 

— Pone daktare! — be galo susijaudinęs ir nusivylęs šau- 
kiu išeinantiems. — Pone daktare Mansfeldai! Jūs gi Žinot, 
kaip aš mylėjau Magdą... 

Durys paskui abu civilius užsidaro, aš lieku vienas su uni- 
formuotaisiais. Priblokštas tupiuosi ant šiaudų maišo ir slepiu 
veidą delnuose. 

K ol aš valandžiukę nejudėdamas taip tupėjau, 
galvoje be perstojo sukosi ir sukosi kaltinimas 
— “kėsinimasis į savo Žmonos gyvybę", o vachmistras iš mūsų 
miesto, ponas Šulcė, uždėjo ranką man ant peties ir švelniai 
priminė: 

— Mums metas, Zomeri! 

“Zomeri"! Man tarsi į veidą kirto tasai “Zomeri!", jau ne 
“pone Zomeri"! Ir tai pasakė paprastų paprasčiausias Žmo- 
gelis, kurio metinės pajamos vargu ar siekia daugiau kaip du 
tūkstančius keturis šimtus markių! Tai buvo pats aiškiausias 
įrodymas, kaip pasikeitė visas mano gyvenimas. Nuo tada, kai 
baigiau mokslus, dar nė vienas žmogus į mane nebuvo kreipęsis 
kitaip, tik “pone", ir štai... Atitraukiau rankas nuo veido ir su 
ašarom akyse paklausiau: 

— Kur jūs mane gabensite, pone Šulce? 

Aš itin pabrėžiau tą “pone", bet jis nė dėmesio nekreipė 
— tokie Žmogeliai šitokių niuansų nejaučia. 

— Tik į pirmosios instancijos teismą, Zomeri, — pasakė 
jis. — Tik į teismą. — Ir tęsė: — Klausykit, Zomeri, jūs esat 
mokytas žmogus, juk nekrėsit man kokių šunybių? Galėčiau 
jus, tiesą sakant, vestis be grandinėlės, tik turit pažadėt, kad 
nekvailiosit... 

— Pažadu, pone Šulce, — karštai ir kone nudžiugęs tariau 
aš. — Prisiekiu jums savo garbe ir sąžine. 

— Na ir puiku, — pasakė jis. — Norėčiau jumis tikėti. Už- 
sivilkit apsiaustą, antai ir jūsų skrybėlė, daugiau nieko neturit? 
Na, eime! 

Jis išvedė mane iš kameros, nusileidome laipteliais žemyn 
ir atsidūrėme kaimo gatvėje. Vos kelias valandas buvau pralei- 
dęs kameros prieblandoj, ir vis dėlto erdvė ir šviesa mane su- 
krėtė. Nuo laisvės dvelksmo širdis suplakė smarkiau. 

Jei tu dabar, pagalvojau, štai ten peršoksi tvorą ir sodų 
krūmynais per pievas pasileisi į mišką, argi šitas Šulcė labai jau 
tave vytųsi? Argi jis šautų į tave kaip į tikrą nusikaltėlį? Kur 

ten, šyptelėjau, šito jis niekad nepadarytų! Juk mudu dažnai 
žaisdavom skatą, ir jis žino, kas aš esu ir ką galiu. Betgi spruk- 
ti neturiu teisės, greitai pagalvojau. Pažadėjau jam nekrėsti 
kiaulysčių, o žodžio aš laikausi. Be to, man iš jo reikia ko ki- 
to... Kai Šulcė pranešė, kad privalo mane pristatyti į teismą, 
šitokia galimybė pasirodė man labai viltinga. 

— Pone Šulce, — labai mandagiai kreipiausi į jį, — turiu į 
jus tokį prašymą... 

— Na, na, kas gi atsitiko, Zomeri? — sukluso jis. — Gal 
aš per greitai einu? Galim pėdinti ir lėčiau, traukinys išvyksta 
tik po dvidešimties minučių. 

— Matot, pone Šulce, — pradėjau. — Man taip pašėlusiai 
gelia dantį, o aš antai kaip tik matau užeigą. Ar negalėčiau 
užbėgti ir greitosiomis išmesti taurelę konjako arba romo? 
Skausmą kaip ranka nuimtų. Jūs galit, — berte bėriau žodžius, 
— ramiausiai pastovėti šalia bufeto, jei bijot, kad aš pabėgsiu. 
Niekur aš nepabėgsiu, tik baisiai gelia dantį. 

— Meskit tokias mintis iš galvos! — aiškiai pasakė vach- 
mistras. — Aš, ko gero, netekčiau tarnybos, jei paaiškėtų, kad 
gėriau su suimtuoju. Nieko nebus, Zomeri. 

— Ehė! — šūktelėjo vachmistras ir sveikindamasis kilstelė- 
jo ranką prie kiverio. Pro šalį pralėkė automobilis, jame greta 
daktaro Mansfeldo sėdėjo valstybės prokuroras. 

— Jeigu jie būtų pamatę mus įeinant į smuklę, man jau 
būtų galas! Eime, eime, Zomeri! 

— Pone Šulce, — maldaujamai ištariau ir nusprendžiau 
toliau nė žingsnio nežengti nuo užeigos, paskutinės savo vilties. 
— Betgi dabar čia jau tikrai nebėra Žmogaus, kuris mane pa- 
žintų. Būkit toks geras! Vienintelę taurelę! Aš ir savo Žmonai 
pasakysiu, kad ji jums šimtą markių... 

— Šito tai jau per daug! — sušuko vachmistras ir išraudo 
iš pykčio. — Ar jūs, Zomeri, jau visai pakvaišot? Juk tai ban- 
dymas papirkti valdininką! Tiesą sakant, turėčiau apie tai pra- 
nešti! Tuojau pat eime, o jei ne — prisirakinu! 

Baisiausiai sukrėstas, Aka netekęs paskutinės vil- 
ties, seku įtūžusiam ponui Sulcei iš paskos. Valandžiukę mudu 
tylėdami einam vienas greta kito — jis kažką piktai murmė- 
damas po nosim, aš nuleidęs galvą ir vilkdamas kojas. 

Paskui vachmistras jau ramiau sako: 

— Nesuprantu aš jūsų, Zomeri. Juk visuomet buvot pado- 
rus, solidus Žmogus, o dabar krečiat tokias paikystes! Nejau 
jums dar negana tų girtuoklysčių? Nejau dar maža jos atnešė 
nelaimių? Šiaip ar taip, nenoriu jūsų padėties dar labiau pablo- 
ginti. Nieko aš negirdėjau. Bet dabar jau būkit vyras, Zomeri, 
pasistenkit suimti save į rankas. Po poros dienų išeisit iš rūsio 
su blaivia galva, o kad jos jums dar verkiant reikės, tai turėjot 
įsitikint iš to, ką sakė ponas prokuroras! 

Tylom išklausiau visa tai. Mane labai slėgė ir skaudino, 
kad toksai menkas Žmogelis kaip Šulcė pali su manim šitaip 
kalbėti. "Tuomet, žinoma, aš nė nenujaučiau, kad ilgas mano 
kančių kelias tik prasideda ir kad kiti, kur kas menkesni žmo- 
nės, kalbės su manim daug tiesiau. Atėjom į stotį, vachmistras 
nupirko du trečios klasės bilietus. 

— Taigi, — tarė jis ir išėję į peroną mudu įsimaišėm tarp 
laukiančių žmonių. — Tik nenukabinkit nosies, Zomeri, ra- 
miausiai šnekučiuokit su manim, ir niekas ničnieko nepastebės 
— visi manys, kad mudu geri pažįstami ir tik atsitiktinai čia 
susitikom. Juk kadaise, žaisdami skatą, mudu lyg ir neblogai 
sutardavom, tik nei jūs, nei aš nemanėm, kad turėsim šitaip 
susidurti... 

Čia buvo jo teisybė. Kai aš jau kiek susitaikiau su ta bai- 
sia mintim, kad nebepavyks išgerti, mudu pradėjom visai pro- 
tingai šnekučiuotis — pirmučiausia apie prasidedančią šienapjū- 
tę, paskui ėmėm samprotauti apie būsimąjį derlių. Ir aš, ir Sul- 
cė buvom vienodos nuomonės, kad pavasaris buvo pernelyg 
sausas — ne tik vasarojui, bet ir šakniavaisiams lietaus būtų ne 
pro šalį. 

Tad kelionė traukiniu mums neprailgo — nė vienam kelei- 
viui tikriausiai ir į galvą nešovė, kad čia vežamas žmogus, kė- 
sinęsis į kito gyvybę. (Kartais aš tikrai panūsdavau išgarsėti 
kaip baisus nusikaltėlis!) Bet kai išlipom savo miesto perone, 
prasiyrėm pro laukiančius žmones, kai per stoties salę išėjom į 
aikštę, man ir vėl pasidarė labai baugu. Dabar jau kiekvieną 
akimirką galėjau sutikti savo artimą pažįstamą, savo tarnautoją 
ar net savo žmoną. Todėl truktelėjau vachmistrą už rankovės ir 
paprašiau: 

— Pone Šulce, ar negalėtume pasukti truputėlį nuošalesniu 
keliu ir per skverus? Pažįstu čia galybę Žmonių, ir man būtų 
labai nemalonu... 

Šulcė linktelėjo. 

— Tikrai, taip bus geriau. Juk pagaliau vis tiek, ar jūs ket- 
virčiu valandos vėliau, ar anksčiau ateisit į teismą. Bet dabar 
aš norėčiau truputėlį nusilengvinti... 

Taip taręs, ponas Šulcė su manim nužingsniavo per aikštę 
prie tos pačios įstaigėlės, į kurią aš, tik iš kitos pusės, prieš 
dvidešimt keturias valandas užsukau su Lobedancu. Keistas 
jausmas apėmė, vėl stovint šitoj patalpoj su šešiais pisuarais, 
girdint vandens šniokštimą ir Žiūrint į drėgnas, nešvarias asfalto 
grindis. Tai čia aš raičiausi grumdamasis su Lobedancu, tai 
buvo ne sapnas, ir su šiuo suktu niekšu manęs nesaistė nei 
atodaira, nei duotas žodis. Tad kai mudu išėjom iš tualeto ir 
darydami gražų lankstą, vengdami judresnių gatvių, patraukėm 
toliau, aš atvėriau širdį ir iš eilės papasakojau vachmistrui Šul- 
cei viską, ką man pridarė Lobedancas — nuo pirmojo mano 
pasirodymo prigaravusioje virtuvėje, kai pabėgau iš gydytojų 
automobilio, iki grumtynių dėl lagamino ir pinigų anam tuale- 
te. Apie žmogiškąsias kančias ponas Šulcė vachmistraudamas, 
matyt, buvo prisiklausęs tiek ir tiek, bet man pasakojant, jis 
keliskart susijaudinęs stabtelėjo ir gyvai nutraukdavo: 

— Velniai rautų, sunku ir patikėt! Ką jūs sakot! Tai tikrai 
teisybė, Zomeri? 

Ir tik švilpčiojo pro dantis. Bet kai baigiau pasakot ir lau- 
kiau, kad jis puls piktintis tokiom Lobedanco niekšybėm, vach- 
mistras Šulcė valandėlę patylėjo, o paskui, atidžiai žvelgdamas 
į mane, pasakė: 

— Tiesą sakant, aš jus pažįstu tik iš skato. Vadinasi — 
visiškai nepažįstu, bet kad ir kaip ten būtų, visuomet maniau, 
kad jūs protingas ir apdairus verslininkas. Kad jūs, — atleiskit, 
ZŽomeri, — bet tai tikra tiesa, — kad jūs esat toksai baisus gal- 
vijas, man, patikėkit, nė nesisapnavo. Galit sakyt, ką tik norit, 
bet čia buvo ne vien girtuoklystė — tiek kvailysčių pridaręs, 
vien girtuokliavimu jau nesiteisinkit! Pačią pirmą dieną turėjot 
pamatyt, koks sukčius tasai tipas! Juk matėt, bet nėjot į kokią 
mažą užeigėlę, kur būtumėt galėjęs lakti, kiek tik telpa. Ne, 


107 


jums taip ir reikia, kad tas valkata jus apšvarino! Nieko ge- 
resnio jūs nenusipelnėt, man tik gaila, kad jis iš jūsų neatėmė 
ir paskutinio tūkstančio markių, tuomet nebūtų buvę ir to 
triukšmo smuklėje... 

Vachmistras giliai įkvėpė ir rūsčiai žvelgė į mane, o aš 
labiausiai pasipiktinau tokiu netikėtu mano pasakojimo įver- 
tinimu ir įniršęs pasakiau: 

— Ne tam aš pasakojau šitą istoriją, vachmistre Šulce, kad 
skaitytumėt man pamokslą... 

— “Pone vachmistre Šulce", neužsimirškit, — griežtai pa- 
taisė mane Šulcė. 

— „. O tam, — vis piktai tęsiau, — kad jūs tučtuojau pra- 
dėtumėt gaudyti tą niekšą Lobedancą... 

— Nieko sau! — pašaipiai nusijuokė vachmistras. — Pirmu- 
čiausia per savo kvailumą ir girtą galvą kišat nusikaltėliui į 
nagus savo gera, 0 paskui šaukiatės policijos ir reikalaujat, kad 
mes aikčiodami stvertumės už galvų ir galvotrūkčiais lėktume 
ieškoti tų jūsų septynių “ gabalų"! Galiu jums dar sykį pakar- 
tot: nieko geresnio jūs ir nenusipelnėt! Jeigu ne vargšė jūsų 
žmona, aš tikrai nė piršto nepakrutinčiau. Tik dėl jūsų Žmonos, 
gerai įsidėmėkit, Zomeri, tik dėl jūsų Žmonos aš, vos tik prista- 
tęs jus pagal instrukciją į saugią vietą, pranešiu leitenantui. 
Galimas daiktas, paukštelis dar nebus išlėkęs už kalnų — taip 
greit jis gal ir nesitiki būti užkluptas. Na, o dabar prašyčiau 
truputį paskubėti —. noriu jus greičiau perduoti, nes dar vėl 
iškrėsit kokią kvailystę. Juk iš jūsų visko galima tikėtis. Vieš- 
patie! Ne, daugiau aš nebepasitikėsiu jokia fizionomija! Aš 
tiesiog stebėjausi, koks jūs šaunus vyras, bet tikriausiai viską už 
jus darė Žmona. Kaip ji gali jums už tokius mėšlinus darbus 
atleisti! 

Paspartinom žingsnį ir iki pat teismo nepratarėm vienas 
kitam nė žodžio. Šulcė mintyse tikriausiai jau ruošė pranešimą 
leitenantui, o aš buvau giliai įskaudintas tokios neteisybės, ku- 
rią man tiesiai į akis išdėjo šitas klusnus valdininkas. Jeigu 
žmogus nesupranta, kad aš paprasčiausiai sirgau, kad į to niek- 
šo letenas patekau kaip beviltiškas ligonis, tai tokiam nieko 
negalima padėti, toks Žmogus tikras kvailys. O aš toks tikrai 
nebuvau. Aš tiktai sirgau, aš visą laiką sirgau... 

K aip verslininkui man kartais pasitaikydavo 

lankytis pirmosios instancijos teismuose, tad 

žinojau, kaip atrodo tos patalpos. Bet čia, kur mane dabar at- 

vedė vachmistras Šulcė, niekad nebuvau buvęs. Ilgu koridoriu- 

mi (teismas buvo sujungtas su apygardos teismo pastatu) išėjo- 

me į ankštoką vidinį kiemą, iš vienos pusės aptvertą aukšta 

mūrine tvora, o iš kitų trijų apsuptą aukštų pastatų. Mūras, į 

kurį dabar įžengėme, nuo viršaus iki apačios spindėjo tik mažy- 

čiais, beveik kvadratiniais langučiais, apkaustytais tvirtom 
grotom. 

Tikriausiai būsiu priverstas ilgai čia gyventi, pagalvojau, ir 
mane suėmė baimė. Dabar būčiau labai norėjęs savo palydovą 
paklausinėti apie tokio kalėjimo įrangą ir papročius, bet klau- 
sinėti jau buvo per vėlu: Šulcė numygo skambutį, didelės gele- 
žinės durys atsivėrė, ir vyras su Žydra uniforma pasisveikino su 
vachmistru, tvodamas jam per petį, ir šaltu, tiriamu žvilgsniu 
nužvelgė mane. 

— Papildymas, Karlai, — paaiškino Šulcė. — Popieriai 
ateis šiandien popiet iš valstybės prokuratūros. 

— Nagi, stokitės štai ten! — paliepė man uniformuotasis, 
ir aš klusniai atsistojau, kur jis parodė. Kartkartėm dirsčiodami 
į mane, abu vyrai pradėjo kuždėtis, sykį net nugirdau žodį “kė- 
sinimasis", tik neatrodė, kad čia jis būtų kam daręs didelį 
įspūdį. 

Paskui jau iš tolo Šulcė šūktelėjo man: 

— Na, žiūrėkit ten, Zomeri! — ir durys užsivėrė — jis išėjo 
į laisvę, o aš, kad ir kaip ten būtų, pasijutau tarsi netekęs 
draugo. 

— Eime su manim,-— atsainiai paliepė uniformuotasis ir 
nuvedė mane į raštinę, kuri, beje, buvo tuščia. 

— Kraukit ant stalo viską, ką turit kišenėse! 

Išverčiau kišenes — beveik nieko jose ir nebuvo: raktų 
ryšulėlis, kišeninis peiliukas ir gerokai aptrinta, nešvari nosi- 
nė. 

— Čia viskas, ką turit? O pinigai? Na, tuomet pakelkit 
rankas! 

Pakėliau ir buvau nuo galvos iki kojų apčiupinėtas — tik- 
riausiai jis ieškojo slaptų kišenėlių. 

— Na, gerai, — iškrėtęs mane, pasakė uniformuotasis. — 
Pradžiai nuvesiu jus į vienuoliktąją, inspektoriaus dabar nėra, 
jis pietauja. 

Mandagiai pasiteiravau, ar ir aš negalėčiau gauti pietų. Aš 
mat dar nepietavęs. | 

— Pietūs jau buvo, — šaltai atsakė jis. — Nieko nebeliko. 

— Bet aš šiandien ir nepusryčiavęs! — piktai šūktelėjau. 
Iki šiol didelio alkio nejutau, užtat dabar žarna žarną rijo. Su- 
sivokiau, kad pažeistos mano teisės: kalinys irgi privalo valgyti. 

— Tuo gardesnė bus vakarienė! — atsakė jis nesutrikęs. — 
Na, eime! 

Jis nuvedė mane koridoriumi — pro grotas pakilom laip- 
tais, paskui įėjom pro geležines duris. Išvydau ilgą koridorių — 
niūrų, su daugybe geležim apkaustytų durų, su sklendėm ir už- 
raktais. Ir vėl laiptai į viršų, vėl aukštyn, vėl geležinės durys — 
visur tam vyrui teko atrakinėti, ir jis tai darė kaip savaime 
suprantamą dalyką... Bet man suspaudė krūtinę: visos šios du- 
rys, dabar atskyrusios mane nuo pasaulio, aiškiausiai įrodė, kad 
esu kalinys ir kaip sunku bus vėl ištrūkti į laisvę. Jau pirmą 
akimirką pajutau, koks a tas posakis, kurį vėliau taip 
dažnai girdėdavau kalėjime: “Cia durys plačios įeiti ir siauros 
išeiti". 

Prie vienų tokių geležinių durų mano vedlys sustojo, ant 
jų baltavo skaitmuo “11". Tai čia aš kalėsiu. Jis atrakino — už 
šitų durų pasirodė esančios dar vienos. Ir jas atrakino. 

— Eikit į vidų, — nekantriai pasakė mano palydovas, ir aš 
įėjau. Nuo siauros lovos pakilo didžiulė figūra — nepaprastai 
stambus vyras su šviesia plike ir akiniais. 

— Draugija auga? — paklausė jis. — Na ir puiku. Iš kurgi 
tu? 

Taip buvau apstulbintas, jog kameroje turėsiu bičiulį, kad 
tik daug vėliau tai pastebėjau. Raktininkas jau buvo išėjęs, 0 aš 
dabar galutinai ir neatšaukiamai įkalintas. 

— Tūpkis ant suoliuko, — tarė dičkis. — Aš dar truputėlį 

padrybsosiu. Tiesa, tai draudžiama, bet Fermis nieko nesako. 
Fermis tai tas, kuris tave čia ką tik atvedė. 

Prisėdau ant suoliuko ir įsispoksojau į gulintį vyrą. Jis, 
kaip ir aš, buvo apsivilkęs civiliais rūbais — kitados gal labai 
elegantišku kostiumu, siūtu gero siuvėjo. Bet dabar tasai kos- 
tiumas atrodė gerokai suglamžytas ir dėmėtas. 

— Jūs irgi kalinys? — galiausiai paklausiau. 

— Atrodo! — nusikvatojo storulis. — O gal tu manai, kad 
šitoj skylėj aš lindžiu savo malonumui? Beje, sakyk man tiesiai 
“tu", čia visi vienas kitą tujina. Aha, — tęsė jis ir stenėdamas 
pasirąžė, — čia aš tupiu jau vienuolika savaičių. Bet, manai, 
man pateikė kokį kaltinimą? Išgraužk! Tie vyrukai čia niekur 
neskuba — jiems nei šilta, nei šalta, gali čia supūt ir supelėt, 
niekas nepajudins nė piršto! Ką prisidirbai? 

— Prokuroras suėmė mane, apkaltinęs kėsinimusi į žmo- 
nos gyvybę, — atsakiau net truputėlį didžiuodamasis. Ir greit 
pridūriau: — Bet tai netiesa. Nė lašo teisybės! 

Storulis vėl nusijuokė. 

— Aišku, tu nekaltas! — kvatojo jis. — Čia sėdi vien ne- 
kalti — gali klaust, ką tik nori! 

— Bet aš tikrai nekaltas, — patikinau jį. — Neketinau Žu- 
dyti savo Žmonos, mudu tik truputėlį susipykom. 

— Na, aišku, — pasakė storulis. — Praeis kiek laiko, ir tu 
imsi taukšti niekus. Kiekvienas, kas nepratęs sėdėti, netrukus 
ima nusišnekėti. Tik tada jau žiūrėk, su kuo šneki, nes daugu- 
ma nori pasirodyt inspektoriui geri vaikučiai. Viską jam išplepa 
— nespėsi apsidairyti, ir tu įkliuvęs! 

Jis atvirai pažvelgė į mane savo mažom akutėm iš po rie- 
bių raukšlių ir pasakė: 

— Su manim gali neslapukauti, aš širdingas Žmogus, aš ne 
bildukas! 

— Kas jūs, kas? 

— Aš ne plepys — priešingybė bildukui. Aš neplepu, su- 
pratai? 

— Bet kad aš tikrai neturiu ką prisipažinti, — vėl pati- 
kinau jį. 

— Na, mes dar pažiūrėsim, — meiliai pasakė storulis. — 

Gal tau pasiseks, gal tardytojas irgi bus tokios pat nuomonės ir 
nepasirašys įsakymo tave suimti. 

— Bet juk mane jau suėmė pats valstybės prokuroras! 

— Tai dar nieko nereiškia, — pamokomai tarė jis. — Tik 
ryt, O gal poryt tave iškvies pas tardytoją. Jis išklausys tave, ir 
jeigu jūsų nuomonės apie tavo nekaltumą sutaps, išeisi lais- 
vėn... 

„ — Tikrai? — aš net susijaudinau. — Mane dar gali pa- 
leisti ? 

— Žinoma, gali, — tik ne taip jau dažnai šitaip atsitinka. 
Na, pagyvensim, pamatysim. 

Ir jis vėl patogiai išsitiesė. Galbūt netolimos laisvės viltis 
mane apsvaigino — pašokau ir kupinas minčių pradėjau lakstyti 
iš vieno kameros galo į kitą. Jeigu Magda palankiai apie mane 
atsilieps, aš būsiu išvaduotas! O ji turi būti man palanki, aš 
nujaučiu. Netgi jei dar tebetūžta, niekad nepasakys, kad aš no- 
rėjau ją nužudyti. Juk aš ir nenorėjau šito padaryti. Tiesa, man 
dingtelėjo, kad kažką panašaus jai sakiau: “Šiąnakt ateisiu ir 
nužudysiu tave!" — bet juk tai buvo girto šnekos, ir tiek. 

— Klausyk, — vėl prabilo storulis, — tu nelakstyk po ka- 
merą, mane tai erzina! Sėsk sau ant suoliuko ir sėdėk, tik nu- 
imk nuo jo pagalvę — tai mano, asmeninė. O tau dar teks pa- 
kentėti — tavo šiaudmaišį jie atneš tik ryt vakare. Dieve, kaip 
man koktu šitam tvarte! 

Taip sakydamas jis širdingai pasirąžė, išleido baisų garsą — 
aš net susigūžiau! — sudejavo: “Gerai driokstelėjau!" ir čia 
pat užmigo. 

Nenoriu smulkiai pasakoti apie savo pirmąsias dienas kalė- 
jime. Jos buvo tokios slogios, jog vieną naktį aš tyliai atsikė- 
liau, nutykinau prie storulio spintelės ir iš jo skutyklės išsi- 
ėmiau peiliuką: norėjau persirėžti gerklę. Tiktai pristigau drą- 
sos. Norėdamas pabandyti, pirmučiausia persirėžiau riešą — 
kraujas vos ištryško, bet tai mane apramino. Noras gyventi nu- 
galėjo, ir dar tą pačią naktį aš įdėjau peiliuką į skutyklę. 

iaip jau atprasti nuo alkoholio man buvo lengviau nei 
tikėjausi. Matyt, dar nebuvau tapęs tikru girtuokliu, palyginti 
neilgai išdraugavau su svaigalais — baltosios pelės prieš mano 
akis dar niekad nešmirinėjo. Atjunkti nemaža padėjo tai, kad 

jau trečią ar ketvirtą dieną aš pats pareiškiau norą dirbti. Ne- 
begalėjau iškęsti tūnojimo kameroje, nuolatinio galvojimo, kas 
bus toliau, o labiausiai — storulio (beje, jis vadinosi Dufter- 
manas) draugijos. Manau, kad jeigu būtų reikėję visą tą laiką 
dienąnakt kiurksoti drauge, man būtų tekę jį nudobti. Duf- 
termanas elgėsi kaip tikras galvijas — tokio atviro egoisto aš 
dar niekad nebuvau sutikęs. Jis turėjo visas lengvatas, kurios 
tik buvo teikiamos kaliniui tardomajame kalėjime: be kieto 
šiaudų maišo, jis turėjo antklodes ir pagalves, nuolat gaudavo 
rūkalų ir ėdalo siuntinius, bet man nepasiūlydavo nė trupinio. 
Pirmosiom dienom, kai aš neturėjau jokių tualetinių reikmenų, 
jis man netgi draudė naudotis savo šukomis. Jo veidrodėlio 
neturėjau teisės net paimti į rankas, ir tik labai nenorom jis 
leisdavo naudotis savo senais laikraščiais, kai prisireikdavo į 
naktikubilį. 

— Ne, ne, Zomeri, — daugmaž taip sakydavo jis tuomet, — 
štai kaip čia sakoma: “Padėk pats sau, ir Dievas tau padės!" 
Kurių galų aš turiu tavim rūpintis? Kuo tu man atsidėkosi? Tu 
mane tik erzini! 

Šis jo nuolatos kartojamas žodis irgi mane siutino: ką tik 
aš dariau, viskas jį erzino. Negalėdavau net vaikštinėti po ka- 
merą — jis tuoj pradėdavo bambėti, kad nėr ramybės; vos tik 
susiruošiu praverti orlaidę, jis šaukia, kad persišaldysiąs plikę, 
ir vėl esu priverstas tupėti tvankoj ir smarvėj. O jis pats dary- 
davo ką įsigeidęs. Kimšo ir kimšo dukart per savaitę žmonos 
tempiamus siuntinius. Šešiskart per dieną jis tūpdavosi ant 
naktikubilio, viską darė kaip kiaulė, o naktimis taip garsiai ir 
taip ilgai knarkdavo, jog aš negalėdavau užmigti ir tik varinė- 
davau savo liūdnas mintis. Jei kada kokio Žmogaus iš visos 
širdies nekenčiau, tai tik Duftermano. Dažnai svarstydavau, 
kaip toks viskuom patenkintas galvijas galėjo gyventi laisvėje, 
netgi turi žmoną, ir dar tokią, kuri ir dabar laikosi jo įsikibusi. 
Pagalvojęs nutardavau, kad anapus šitų sienų Duftermanas tu- 
rėjo vaidinti vitališką, malonumų ištroškusį ir neva dorą storulį. 
Į tokius Žmonės žvelgia pritariamai šypsodami. Aišku, laisvėje 
jis nebuvo toks apsileidęs kaip čia, kameroje, bet aš jam buvau 
tik to paties narvo gyvulys, ir jam čia nebuvo ko stengtis. Jau 
vėliau, ilgų savo kančių dienomis, vienoje kameroje man teko 

glaustytis su daug prastesniais žmonėmis nei Duftermanas, bet 
nė vienas jų nebuvo taip baisiai smukęs, taip baisiai apsileidęs 
kaip šitas Duftermanas. Profesijos jis neturėjo jokios — buvo 
namų savininkas. Turtingas jo tėvas buvo seniai miręs — tas 
tėvas buvo palikęs jam keletą puikiai įrengtų nuomojamų namų 
ir kitokio nekilnojamojo turto. Valdydamas šitokius turtus, 
Duftermanas lig šiol taip ir vertėsi. Bet vėliau jam kažkas ne- 
pasisekė — pakliuvo kalėjiman ir štai sėdi su manim vienoje 
kameroje. Ir būdamas laisvas jis viską leido vien sau, tik jokiu 
būdu ne kitiems, o kadangi darė ką nori, tai vieną savo labiau- 
siai nugyventų nuomojamų namų pats padegė — norėjo gauti 
didelę draudimo sumą ir pradėti naują statybą. Per gaisrą su- 
degė moteris su vaiku. 

— Paika maita! — plūdosi Duftermanas. — Negalėjo išbėg- 
ti laiku, kaip kiti? Tai ne, ta trenkta dvasna dar susigalvojo 
kimšti į lagaminą kažkokį šlamštą, o paskui sprukti jau buvo 
per vėlu. Ką aš galiu padaryti, jei jie visi tokie kvaišos? Žino- 
ma, kaltintojas nori sukurpti man iš to bylą. Bet jis blogai pa- 
žįsta Duftermaną. Aš nusisamdžiau geriausius advokatus, 0 jei- 
gu viskas pakryps į blogąją pusę, prisiimsiu 51 paragrafą — 
esu psichinis ligonis ir kaip pensininkas gyvensiu kurioje nors 
puikioje prieglaudoje. 

Kad pats padegė namus, Duftermanas nė nemanė slėpti. 

— Žmogau, kurio galo man meluoti! Juk jie sučiupo mane 
su žibalo skardine rankoje! Meluoti nėra jokios prasmės! Aiš- 
ku, jei atsidurčiau tavo kailyje, meluočiau kaip pasiutęs, bet aš 
juk psichinis ligonis! 

Jis griausmingai nusikvatojo. 

— Kai pagalvoju, — tęsė jis, pats save užjausdamas, — tai 
dėl visko kaltas tik mano gerumas. Aš tiesiog geraširdis avinas. 
Negalėjau žiūrėti, kaip Žmonės vargsta tokiam apgriuvusiam, 
blakėm knibždančiam barake. Norėjau pastatyti jiems padorius 
būstus — vien iš savo gerumo! 

Duftermanas ir privertė mane savanoriškai pasiprašyti į 
darbą, nors jau žinojau, kaip kandžiai jis iš manęs tyčiosis. Kai 
vakare po darbo grįždavau į kamerą, — geliančiais kaulais, bet 
ramia širdimi — jis mane pasveikindavo daugmaž šitaip: 

— O, pavyzdingas berniukas jau čia! Ar uoliai plušai? Įsi- 
teikei tam kiaulei inspektoriui? Tau sumažins bausmę! Tokie 
šliužai kaip tu gadina visą kalėjimą! Per tokius, ko gero, susi- 
lauksim, kad visus privers dirbti! Na palauk, aš tavim dar už- 
siimsiu! 

Beveik nesiklausydavau jo pliurpalų, visai nebesišnekėjau 
su tuo bjaurybe. Tai, aišku, jam nė kiek nekliudė, Duftermano 
oda buvo kaip raganosio, jis ir toliau šnekėjo su manim, ne- 
paisydamas, kad aš nepratariu nė žodžio. 

"r aigi aš pats pareiškiau norą dirbti. Vyresnysis 
prižiūrėtojas Šplitštioseris išdavė man kalinio 
rūbą — naujintėlaitę mėlyną palaidinę, ir aš drauge su vienuo- 
lika ar dvylika kitų buvau išvestas į aukšta mūrine tvora ap- 
tvertą kalėjimo kiemą, kur riogsojo kalnai malkų. Anksčiau, 
rodos, ir mes girininkijoje pirktas malkas veždavom į kalėjimą, 
kur jas supjaudavo ir suskaldydavo. Kas jas tenai doros, niekad 
nesukdavau sau galvos. O dabar jau aš pats po aštuonias valan- 
das kasdien išstovėdavau prie ožių, 0 priešais mane linguodavo 
daugybę sykių teistas ir dirbti labiau įgudęs plėšikas Mordhors- 
tas: mudu ir džyruodavom pušis, bukus bei ąžuolus. Po kiemą 
vaikštinėdavo sargybinis ir žiūrėdavo, kad mes per daug neple- 
pėtume ir padarytume tiek, kiek reikia. Buvau pjovėjas, ruo- 
šiantis malkas savo miesto piliečiams, ir pirklys Hiolšeris, kurio 
malkas dabar kaip tik dorojome, nė neįtarė, kad kurą jam ruo- 
šia jo ilgametis klientas Zomeris. Iš pradžių man dar labai 
kliuvo, kad ketvirtoje kiemo pusėje dunkso teismo pastatas, 
kurio daugybė langų žvelgė į mane ir mano kalėjimiškan rūban 
įkištas rankas, bet po kelių dienų pripratau ir prie to — kai 
Mordhorstas sukuždėdavo, aš vos kryptelėdavau galvą. 

— Prokuroras vėl stovi prie lango, — kuždėdavo jis, — no- 
ri įsitikinti, ar mudu tikrai užsidirbam ėdalą. Trauk lėčiau, 
drauguži! Kol tas tipas spokso, aš visai neturiu noro dirbti. 

Mordhorstas buvo nedidukas, dygaus būdo vyras raukšlėtu 
įskaudintu veidu ir pilkšvais plaukais. Daugiau nei pusę gyve- 
nimo jis buvo praleidęs katorgoje ir kalėjimuose. Tai jam atro- 
dė taip suprantama, kad nė burnos aušinti neverta. Dėl nieko 
jis nesigraužė ir apie kitokį gyvenimą niekad negalvojo. Apie 
savo darbelius jis nesipasakodavo, kaip kad apie savo kasdienę 
duoną nešneka amatininkas. Ką nors apiplėšti jam buvo tas 
pats, kaip kokiam siuvėjui pasiūti kelnes. Tik iš kitų kalinių 
nugirdau, kad nusikaltėlių pasaulyje jis buvo plačiai žinomas — 
Mordhorstui paklusdavo net moderniausių seifų užraktai, jis 
garsėjo ir tuo, kad dirbo be pagalbininkų, be “draugelių". Plėš- 
davo vienas — tipiškas visuomenės priešas. Mordhorstui nedavė 
ramybės tik viena — kad įkliuvo tokioj “skylėj" — čia jis apie 
mūsų miestą — ir už tokį “šūdą". Jis buvo susiruošęs į Ham- 
burgą, kur ketino atlikti stambesnį reikalą, dienai užkliuvo mū- 
sų mieste ir nieko tokio nepadarė, tik naktį, kadangi buvo 
įkaušęs ir pristigo rūkalų, įsilaužė į tabako kioską prie Markt- 
placo. Čia jį ir sučiupo. 

— Tu tik pagalvok! — tūžo Mordhorstas. — Kišenėj turė- 
jau tris mėlynukus, išvažiavęs juk galėjau rūkyt, kiek tik širdis 
geidžia. Viskas per girtą galvą! Ir už tokį šūdą jie dabar laikys 
mane penkerius metus už grotų — sprogt gali, kai pagalvoji! 

Man atrodė visiškai tas pats, ar Mordhorstas tuos penke- 
rius metus gavo už galingo seifo išlaužimą, ar už tabako kioską 
— šiaip ar taip, penkeri metai, ir baigta! Bet garsiai nieko ne- 
sakiau, nes Mordhorstas buvo karštakošis, ūmus vyrukas — iš 
pat pradžių, kai aš per neįgudimą ne taip trūktelėjau pjūklą ir 
šis užstrigo, jis mane tuoj išdėjo į šuns dienas. Kitą kartą įtū- 
žęs jis jau mojosi pagaliu perskelti man makaulę — išgelbėjo 
tik laiku prisiartinęs sargybinis. 

Bet tuojau pat Mordhorstas vėl pasidarydavo romus ir 
protingas — manau, kad jis sulaukėjo ir nervus sugadino per 
ilgus kalinimo metus. Jam, aišku, trūko vieno šulo; tas, kuris 
ilgus metus duodasi iš vienos kameros į kitą, nuolat laukdamas 
dienos, kai galės išeiti laisvėn, ir kuris giliai širdyje jaučia, kad 
toji laisvė vėl bus tik viešnagė, užtruksianti ilgiausiai mėnesį, o 
paskui vėl seks ilgi metai už grotų, ne, toks Žmogus negali būti 
normalus. 

Daug ko aš išmokau iš Mordhorsto. Apie teismus, kalėji- 
mus ir katorgą jis išmanė viską. Buvo tiesiog stebėtina, kaip 
šitas nedidukas, tykus žmogelis, kuris, rodės, su niekuo nebend- 
rauja, viską taip puikiai išmano. Jis žinojo, kokią mėsą mes 
gausim sekmadienį ir ką yra iškrėtęs ką tik į dvidešimt pirmą 
kamerą atgabentas Žmogus. Viską žinojo apie kiekvieno pri- 
žiūrėtojo šeimyninius santykius, algą ir rūpesčius. Su kelnių 
saga, siūlgaliu ir akmenuku Mordhorstas sugebėdavo uždegti 
cigaretę. Nors siuntinių jam niekas nesiuntė, jis visuomet turė- 
davo ką rūkyti ir užkrimsti. Jo kišenėse vis atsirasdavo pinigų, 
nors tai buvo griežtai draudžiama; jis turėjo peilį (irgi drau- 
džiamą daiktą) ir kažkaip sugebėdavo pasiųsti iš kalėjimo cen- 
zūros netikrintus laiškus. Žinojo ir visus slaptus kelius, kurie 
visuomet atsiranda tarp žmonių, kad ir kaip griežtai jie būtų 
saugomi. Palyginus su juo, aš buvau tikras geltonsnapis, pien- 
burnis. Mordhorstas perteikė man truputėlį savo gyvenimiško 
patyrimo, bet jokių savo paslapčių niekad nepatikėjo. Nors aš 
gerai mačiau, kad su kitais kalėjimo gyventojais jis elgiasi ki- 
taip. Seni kalėjimo vilkai vienas kitą supranta iš menkiausio 
žvilgsnio ar mirktelėjimo. Eina vienas kitam iš paskos, vos kru- 
tina lūpas, o žiūrėk, kažkas jau ir išslydo iš rankų į rankas. 
Tokiam Mordhorstui prižiūrėtojai duodavo kur kas daugiau 
laisvės nei, pavyzdžiui, man. Jie tiesiog užsimerkdavo, ir jis 
galėdavo daryti beveik viską. Galbūt kai kas jo bijojo dėl tokio 
didelio žinojimo, bet aš buvau linkęs manyti, kad jie tiesiog 
vengia nemalonumų, kurie, susipykus su tokiu Žmogum, būtų 
neišvengiami. Kai jis kokias penkias minutes nieko neveikda- 
mas stypsodavo prie ožių ir aš jam kuštelėdavau: “Ei! Pjau- 
nam! Prižiūrėtojas jau tik ir spokso!" — Mordhorstas nė ne- 
manydavo paklusti. Ir jeigu prižiūrėtojas tikrai prieidavo ir 
tardavo: “ Mordhorstai! Jau prisitinginiavai, nagi čiupk!" — tai 
jis kandžiai atkirsdavo: “ Ar negana aš jau prisikankinau už 
tuos trisdešimt pfenigų per dieną?" (Mes gaudavom trisdešimt 
pfenigų “atlyginimo", pinigus išduodavo išeinant.) Argi aš 
tiems rajūnams turiu dirbti taip, kad oda nusinertų?!* 

Ir jis piktai dirstelėdavo į teismo rūmų langus. Tuomet 
prižiūrėtojas dažniausiai nusijuokdavo ir sakydavo: “Vėl seną 

giesmę trauki, Mordhorstai! Nuo tavo pjovimo prokuroras nei 
nutuks, nei suliesės!" 

Bet Mordhorstas tik sumurmėdavo: “O ką aš žinau!" — 
čiupdavo mano jau atkištą pjūklo rankeną ir mudu pjaudavom 
toliau. Rąstą po rąsto, kaladę po kaladės — visą dieną. 

Tiesą sakant, kieme praleistos valandos buvo geros valan- 
dos. Kad ir kaip jos mane tuomet slėgdavo, rodydavos begali- 
nės ir sunkios, šiandien aš jas mielai prisimenu. Po neišven- 
giamo rankų ir kojų gėlimo, kurį iš pradžių kėlė neįprastas 
užsiėmimas, netrukus aš pripratau prie jo, o darbas lengvino 
abstinenciją. Pavasaris pamažu jau krypo į vasarą, kieme kilo 
aukšti vaismedžiai — kriaušės ir obelys — ir kai pernelyg už- 
kaitindavo saulė, į jų pavėsį traukdavom ožius. Kai už pjūklo 
danties užkliūdavo kokia skiedrelė, jis kartais džergždavo ir 
cypdavo. Iki mūsų ataidėdavo monotoniškas kapotojų klapsėji- 
mas; anapus sienos nematomi triukšmavo ir žaidė vaikai. Iš 
pradžių nusimesdavom palaidines, paskui ir liemenes. Kai kurie 
išsirengdavo pusplikiai, bet aš nesiryždavau. Valandos tekėjo, 
gyvenimas slinko, aš gyvenau jausdamas apgaulingą tikrumą ir 
pastovumą. Netvarkos ir pavojų laikai atrodė negrįžtamai pra- 
ėję, ir man rodės, kad ir laisvėje būtų lengva taip gyventi — 
tyliai, ramiai, beveik be jokios ateities. Su Mordhorstu mudu 
pusbalsiu šnekučiuodavom, ką šiandien gausim vakarienei arba 
kokie buvo pietūs, valgis mūsų pašnekesiuose užėmė svarbiau- 
sią vietą — kaip ir Mordhorstas, aš irgi negaudavau siuntinių ir 
dar labiau nei jis buvau priklausomas nuo kalėjimo virtuvės. 
Be to, jis buvo geresnis bičiulis nei viskuom aprūpintasis Duf- 
termanas — kiekvieną dieną Mordhorstas man ką nors vis at- 
nešdavo. Laisvėje tai būtų buvęs menkas niekas — koks svogū- 
nėlis, kurį, sutrynęs šaukštu, užsidėdavau ant duonos, arba ci- 
garetė ir degtukas — tuomet vakare, jau uždarytas kameron, 
kai viskas nurimdavo, ramiai sutraukdavau pasiliktą nuorūką. 
Taip, kalėjime aš įpratau rūkyti — dideliam Duftermano piktu- 
mui, kuris be perstogės dūmijo cigarus, 0 cigaretes niekino 
kaip moterišką žaislą. Aš netrukdžiau jam bambėti, man jau 
buvo vis tiek. 

Kad ir koks Žmonijos priešas buvo tasai Mordhorstas, jis 
daug man pagelbėjo, be to, pasidarė geriausias “mano bylos" 

patarėjas, kur kas geresnis nei mane aplankęs advokatas. Deja, 
pas tardytoją ėjau Mordhorsto dar nepatartas ir, kaip vėliau 
supratau, tardomas padariau didelę klaidą. 

4 I ai atsitiko trečiąją mano suėmimo dieną — ta- 
da aš dar nepjoviau malkų. Ketvirtą valandą 
po pietų į kamerą užėjo vyresnysis prižiūrėtojas Šplitštioseris ir 
pasakė: 

— Eime, Zomeri. Užsivilkit švarką ir eime. 


Nusekiau paskui jį, ir buvau dar toks žalias kalėjimiškuose 
subtilumuose, kad mandagiai paklausiau: 

— Kur jūs mane vedat, pone vyresnysis prižiūrėtojau? 

Dar nežinojau, kad kaliniui niekad nevalia ko nors klausti, 
kad į savo klausimą jis niekad nesulauks atsakymo, kad jam 
belieka tik laukti, ką atneš likimas, prižiūrėtojas ar prokuroras 
— jie viską už Žmogų nusprendžia. Tad į mano klausimą nu- 
skardėjo šiurkštus atsakas: 

— Kas jums darbo! Nueisim ir pamatysit! 

Teisme viešpatavo tikra vasaros popietės nuotaika: dau- 
gelio kambarių durys buvo atdaros, mačiau rašomuosius stalus, 
prie kurių niekas nesėdėjo. Paaiškėjo, kad teismo justicijos 
vachmistras išėjęs į paštą, taigi mane atlydėjęs valdininkas ne- 
turėjo kam manęs perduoti, todėl tarp storulio, pagyvenusio 
tarnautojo ir mano palydovo kilo nedidelis ginčas. 

— Ne tam aš čia pasodintas, kad ganyčiau jūsų kalinius, — 
piktai pasakė storulis. — Tik jūs vis bandot man tai įpiršti. Kai 
pabėgs kuris, aš liksiu kaltas. 

— Jūsų vachmistrui irgi nėra ko vis kažkur lakstyti, juk 
žino, kada kalinys atvedamas tardyti. 

Taip jiedu valandėlę ginčijosi, niekas nenorėjo manęs imti, 
kol galiausiai viena nebe pirmos jaunystės panelė, visus nuste- 
bindama, tarė: 

— Na gerai, šiandien dar sykį paimsiu aš, nuo manęs po- 
nas Zomeris niekur nepabėgs. 

Taip sakydama ji draugiškai šypsojosi ir žvelgė į mane, 
taigi pažino. Aš prisėdau, Šplitštioseris išėjo ir pirmąkart po 
daugelio dienų į savo miesto gatvę aš pažvelgiau pro langą be 
grotų — mačiau, kaip Žaidžia vaikai, gatve kaip tik prariedėjo 
Trapės bravoro alaus vežimas. Ant pasostės sėdėjo pats Trapė 
— geras mano pažįstamas, kone bičiulis. Į patalpą įžengė jauna 
mergina, tikriausiai irgi tarnautoja, pažvelgė į mane ir šyptelė- 
jusi pasisveikino: 

— Laba diena, pone Zomeri. 

Ji mane pažino, elgėsi draugiškai, nors buvau suimtas kaip 
pasikėsinęs į savo tikros žmonos gyvybę. O ir vyresnioji tarnau- 
toja buvo maloni, juk tai ji pasakė: “Ponas Zomeris niekur 
nepabėgs"; visi čia man buvo draugiški — geriausias įrodymas, 
kad mano reikalai neblogi. Tikriausiai tardytojas dar nepasirašė 
įsakymo mane suimti, galbūt po pusvalandžio aš jau būsiu lais- 
vas! Mano širdis smarkiai ir džiugiai suplakė. 

Dabar į kambarį įžengė toks pagyvenęs ponas — ilgas, pa- 
sausęs, žilaplaukis; jis Žžvilgtelėjo į mane kiek sutrikęs ir susi- 
rūpinęs. 

— Čia ponas Zomeris, pone direktoriau! — pranešė vyres- 
nioji tarnautoja ir linktelėjo į mane. 

— Taip, taip, — kostelėjo senasis ponas — teismo valdybos 
direktorius, kaip vėliau sužinojau. Pavargusiom, susirūpinusiom 
akim jis vėl žvilgtelėjo į mane ir padavė man ranką. 

— Tuomet eime, pone Zomeri. 

Vėl apsimestinis draugiškumas, rankos paspaudimas, krei- 
pimasis “pone" — ak, visas tas maivymasis mane, nepatyrusį, 
baisiai apgavo, aš visiškai pamiršau, kad jie visi mano priešai, 
nusiteikę mane nubausti, laikyti už grotų, pergudrauti. 

Pamiršau neseniai išmoktą posakį: “Durys čia plačios įeiti, 
siauros išeiti“. Maniau, kad išeiti bus dar lengviau — ponui 
teismo direktoriui aš nesvarstydamas atvėriau širdį, pasakiau 
viską, kaip iš tikrųjų buvo, 0 tuomet jau teko pjauti, ką pa- 
sėjau — savo patiklumo derlių. Ponas direktorius, žengdamas 
priekyje, įėjo į labai jaukiai įrengtą darbo kambarį su daugybe 
knygų pasieniais, aš buvau pasodintas į kėdę priešais rašomąjį 

stalą, direktorius atsisėdo prie jo. Pasirodė vidutinio amžiaus 
dama ir į rašomąją mašinėlę įsuko didžiulį lakštą popieriaus. 
Direktorius persibraukė plaukus, pasičiupinėjo akinius, pažvel- 
gė į mane ir tarė: 

— Turim su jumis daug rūpesčių, pone Zomeri. 

Tada kostelėjo ir paliepė tai panelei: 

— Surašykit pono Zomerio asmens duomenis. 

Į tuos klausimus buvo lengva atsakinėti, tik Magdos gim- 
tadienį aš, atrodo, neteisingai pasakiau (varžiausi prisipažinti, 
kad gerai jo nepamenu). Kai buvau paklaustas, ar turto ir pa- 
jamų reikalai sutvarkyti, aš negalvodamas patvirtinau ir dėl to 
vėliau turėjau daug sunkių svarstymų. Dabar aš jau suabejojau, 
kaip po to, kai aš išėmiau tuos penkis tūkstančius, Magda su- 
sitvarkys su verslu. Bet jau nieko nebegalėjau nei pasakyti, nei 
pataisyti — ponas direktorius pradėjo klausinėti. Geriau pasa- 
kius, paėmė didelį lapą, glaudžiai prirašytą mašinėle, vėl persi- 
braukė plaukus, pasitaisė akinius, kostelėjo ir tarė: 

— Taigi jūs įtariamas ketinimu nužudyti savo žmoną ir 
suimtas, pone Zomeri. Ką jūs į tai pasakysit? 

Per tą laiką aš jau buvau įgijęs tokį pasitikėjimą šiais žmo- 
nėmis, kad, nieko blogo negalvodamas, surikau: 

— Dėl Dievo meilės, nejau jūs vis dar manote, kad tai 
tiesa, nejau manote, kad aš norėjau nužudyti savo žmoną? Nie- 
kad nė į galvą nebuvo atėję. Aš juk myliu savo žmoną, o jeigu 
aš... 

— Ne, ne, pone Zomeri, — ramindamas mane tarė teismo 
direktorius, — apie ketinimą nužudyti nėra nė kalbos. Buvo 
bandyta kirsti mirtiną smūgį, ar ne? Juk jūs veikėte afekto bū- 
senoje, jūs buvot girtas, juk taip? 

— Betgi, pone direktoriau, aš visai nenorėjau smogti savo 
žmonai tokio smūgio, tai buvo tik šiaip girtos šnekos, aš labai 
norėjau išsinešti lagaminą, o mano žmona juk daug stipresnė 
negu aš. 

— Na jau, na, — pasakė direktorius ir vos šyptelėjo. — Vis 
dėlto tai nebuvo tokios jau nekaltos kačių niautynės. Pasta- 
ruoju metu jūs smarkiai gėrėt, ar ne, pone Zomeri? Nagi, pa- 
pasakokit, ką jūs ten gėrėt, ruošdamasis naktiniam vizitui pas 
savo žmoną? 

Pamažu įsileidom į apklausą, aš papasakojau viską, kaip 
buve, sukau galvą, kad tik nepraleisčiau nepaminėjęs kokios 
taurelės ruginukės. Viską išklojau nieko negražindamas, mat aš, 
kvailys, maniau, kad sakydamas šventą tiesą lengvai išsisuksiu. 
Tik užsispyręs kartojau, kad niekad neketinau rimtai ką nors 
padaryti savo Žmonai, norėjau tik pasiimti daiktus. Teismo di- 
rektorius kostelėjo smarkiau, kažką perskaitė mašinėle prirašy- 
tam lape ir tarė: 

— Noriu jums dar kartą paskaityti, ką pareiškė jūsų Žžmo- 
na. Štai: “Jis smaugė man kaklą ir bandė įspirti į pilvą". O 
čia: “Jis šnibždėjo man į ausį: “Ryt naktį aš ateisiu ir nužu- 
dysiu tave!“. Tai skamba kur kas stipriau nei tušti grasinimai, 
ar ne, pone Zomeri? 

Išgirdęs tokius šlykščius Magdos liudijimus, aš netekau 
amo — bent būtų paminėjusi, kad visa tai jai atrodo tik girto 
šnekos! Pabandžiau direktoriui taip viską ir paaiškinti, atkrei- 
piau jo dėmesį ir į tai, kad Magda irgi buvo susijaudinusi ir 
viską suprato rimčiau, nei buvo iš tikrųjų. Direktorius linkčiojo 
ir dūsavo, šluostinėjo akinius, nežinau, ar aš jį įtikinau. 

Galiausiai jis pasakė: 

— Na gerai, šiandien aš jūsų daugiau nevarginsiu. Pirmą 
sykį pakaks. 

— Tai jūs nesirašot įsakymo mane suimti? — apsidžiaugęs 
paklausiau. Direktorius vėl kostelėjo. 

— Ne, tikro įsakymo suimti tai ne, taip sakant. Taip sa- 
kant. Matot, pone Zomeri, jūsų paties parodymu, jūs buvot 
visiškai girtas... 

— Nevisiškai, pone direktoriau, aš galiu labai daug išgerti. 

— Jūs buvot, — pasitaisydamas tęsė direktorius, — pernelyg 
išgėręs. Tad dabar ir kyla įtarimas, kad darydamas nusikaltimą, 
jūs iš tikrųjų nesuvokėt, ką darot. O ką jūs dabar veiktumėt 
namie? Vėl pradėtumėt bartis su žmona. Vėl gertumėt. Ne, 
pone Zomeri, pirmučiausia jums reikia kaip reikiant pasveikti. 
Aš išsiųsiu jus į gydymo ir globos įstaigą, gydytojai ten jus 
prižiūrės, ir jūs iš tikrųjų pasveiksite... 

— Dėkoju, dėkoju jums, pone direktoriau, — sušukau aš, 
kvailys. Iš to džiaugsmo buvau pasiruošęs pulti jam ant kaklo. 
Už tokį didelį jo gerumą, taip, už tokį didelį gerumą. 

"r ik vėliau, po dviejų ar trijų dienų, iš Mord- 
horsto išgirdau (niekas neskubėjo manęs per- 
kelti į gydymo ir globos įstaigą — teisme, atrodo, jie visi turi 
marias laiko, tik kaliniai jo neturi, nors taip lėtai jiems tas 
laikas slenka), taigi iš Mordhorsto išgirdau, kad aš elgiausi 
kaip paskutinis idiotas. 

— Žmogau, — sakė jis man, — kaip tu galėjai būti toks 
kvaiša? Tas laputė tik kikeno į kumštį, kai tu jam skaičiavai 
savo išgertus butelius. Šauniai jis tave prisigerinęs sutvarkė! Tu 
privalėjai muštis į krūtinę, prisiekinėti: buvau visai negirtas, nė 
lašo į burną nebuvau ėmęs! Viską padariau turėdamas visą są- 
monę, iki smulkmenų apgalvojęs! Kodėl tau taip reikėjo saky- 
ti? Ogi todėl, kad taip mažiausiai rizikuoji! Žiūrėk: už ban- 
dymą smogti mirtiną smūgį tu gauni pusę, na daugiausia metus 
kaliūzės. Atsėdi ir vėl vaikštai sau laisvas, niekas negali prie 
tavęs prikibti. O kas gi dabar? Pirmučiausia pakliūsi šešioms 
savaitėms į tą įstaigą, ten stebės tavo sveikatą. Gal manai, kad 
ten geriau negu kaliūzėj? Ten blogiau! Viskas kaip ir čia — 
ėdalas, darbas, prižiūrėtojai, bet ten tu jau tarp kvailių, aplink 
gryni idiotai! Paskui gydytojas surašys išvadą, ir tave teis pagal 
51 paragrafą, tau bus iškelta byla. Būsi paskelbtas visuomenei 
pavojingu psichiniu ligoniu, ir tau bus skiriamas ilgalaikis gy- 
dymas. Sėdėsi ten penkerius, dešimt, dvidešimt metų, niekas 
dėl tavęs nė piršto nepajudins, o tarp tų idiotų ir pats pamažu 
virsi idiotu. Na, dar daug kas priklausys nuo to, ko jie iš tavęs 
nori. Kaip tu man pasakojai, tavo senei labai jau rūpi tas vers- 
las, tuomet ji gaus viską, kas priklausė tau. Tu būsi tik vargšas 
globon paimtas kvailelis ir džiaugsies, jeigu ji tau Kalėdoms 
atsiųs gabaliuką pyrago ir žiupsnį tabako... 

Taip šnekėjo visko matęs Mordhorstas, ir sulig kiekvienu 
jo žodžiu mano viduje kažkas sakė “taip". Elgiausi kaip tikras 
kvailys, susiviliojau gražiom pasakėlėm, ir štai sėdžiu baloj. Aš 
juk visuomet nujaučiau, ką yra sumaniusi Magda, nuo pat pra- 
džių, tik paskui apmiršau — nebenorėjau apie tai galvoti. Pats 

sau truputėlį melavau — ji mane kažkada vis dėlto mylėjo, tad 
neišduos manęs... Bet štai išdavė, jau seniai gviešėsi mano tur- 
to. Pirmučiausia ji pasiuntė man iš paskos gydytojus, o paskui 
taip baisiai apjuodino mane, girtas mano šnekas pateikdama 
kaip gryną pinigą. 

O kaip ji elgiasi su manim nuo to laiko, kai aš čia sėdžiu? 
Argi taip, kaip pritiktų Žmonai, kurios vyras pakliuvęs nelai- 
mėn? Ar ji bent kartą bandė gauti leidimą pasimatyti, pasi- 
kalbėti ir ar ieškojo progos išsišnekėti ir susitaikyti? Kur tau! 
Magdai aš parašiau. Parašiau rimtą, draugišką laišką, turėjau 
tokį parašyti. Man reikėjo švarių baltinių, tualeto reikmenų, 
reikėjo užvalkalo šiaudmaišiui, lininės paklodės ir pagalvės. 
Man reikėjo ir kokio laikraščio, taip pat ko nors užkrimsti. 
Tikrai prašytus daiktus ji atsiuntė, bet jokių laikraščių ir valgio 
lagamine nebuvo nė kvapo! Ir neparašė man nė eilutės! 

Dabar, kai tupiu už grotų, ji jau nusimetė kaukę, pasijuto 
užvaldžiusi mano turtą. Pasiuntusi mane į tą globos įstaigą, ji 
tarėsi amžinai manęs atsikračiusi. | 

Bet kaip ji klydo, taip apie mane galvodama: aš juk dar 
nepasidaviau! Ne, aš tik pradedu kovoti! Aš tapau aiškiaregiu, 
aš jau nebe vaikas, tirpstąs prieš Magdos uolumą, dabar man 
patarinėja pats Mordhorstas, o geriausią miesto advokatą, dak- 
tarą Husteną, aš irgi pasikviesiu! 

dvokatas daktaras Hustenas, kurį lig šiol paži- 

„nojau tik iš matymo, buvo trečią dešimtį be- 
baigiąs vyras, jau pilnokos figūros ir raukšlėtu, blyškiu, sėkmės 
lydimo mimo veidu. Mūsų mieste jis dar neseniai dirba, bet 
buvo laikomas apsukriu, beveik nekeliančiu abejonių ir labai 
brangiu advokatu. Dėl verslo reikalų aš niekuomet nebūčiau 
kvietęsis jo į patarėjus, bet šitai baudžiamajai bylai jis, man 
rodės, buvo kaip tik tinkamas. Mane pašaukė iš malkų kiemo, 
inspektoriaus kabinete jau radau jį laukiantį manęs — advoka- 

tas nedelsdamas atsiliepė į mano raštišką kreipimąsi. Daktaras 
Hustenas kone artistiškai paspaudė man ranką, dusliu balsu, su 
tarsi riedančiu “r" garsu užtikrino mane, jog jis nepaprastai 
džiaugiasi, turėdamas laimės susipažinti su manim, o tuomet, 
tarsi juokaudamas, jau kreipėsi į inspektorių, prašydamas skirti 
mums kokią jaukią vietelę nuoširdžiam pokalbiui. Inspektorius 
nusiviepė ir paliepė prižiūrėtojui nuvesti mus į mano kamerą. 
Pasipiktinęs Duftermanas buvo išgintas į kiemą vaikštinėti. 

— Nedrįskit liesti mano daiktų! — sušnypštė jis ir išsi- 
nešdino. 

Užuot ėmęsis mano reikalų, daktaras Hustenas pašnibždom 
pasiteiravo, kas gi esąs tas šiurkštus, impozantiškas ponas, ir 
kai aš trumpai papasakojau, jis giliamintiškai linktelėjo: 

— Aha, čia tasai! Esu apie jį girdėjęs. Kas gi jį gina? Pi- 
nigų tas tipaš turi kaip šieno! Ar gali iš to kas išeiti? 

Mane labiau domino, kas gali išeiti iš mano bylos, tad ne- 
iškenčiau ir gan irzliai priminiau tai daktarui Hustenui. 

— Ak, jūsų! — šūktelėjo jis nustebęs. — Jūsų reikalai kuo 
puikiausi! Aš jau varčiau popierius — jūs gaunat 51 paragrafą 
ir išeinat nebaustas, jau leiskit man tuo pasirūpinti, mielas 
pone Zomeri! 

Dar labiau suirzęs paklausiau: 

— O kas bus man, kai gausiu tą 51 paragrafą? 

Advokatas vėl nusistebėjęs šūktelėjo: 

— Kas jums bus? Teisiniu požiūriu jūsų byla jau baigta. O 
asmeniniu? Manau, kad jeigu jūs kiek pailsėsit toje gydymo ir 
globos įstaigoje, tai, turint galvoje jūsų sveikatą, jums tai išeis 
tik į gera! 

— O kiek laiko “poilsis" toje įstaigoje gali užtrukti, pone 
daktare Hustenai? — piktai paklausiau. — Penkerius metus? 
Dešimt? Iki karsto lentos? 

Advokatas nusijuokė. 

— Aha! Kuris nors kalinys jau pripliurpė jums pilnas au- 
sis! Iki karsto lentos! Nieko sau! Jūsų atveju apie tai nėra ko 
ir kalbėti. Juk esat protingas Žmogus, pačiam jėgų žydėjime... 

— Aš irgi taip manau, — pritariau jam, — ir kaip tik todėl 
nenoriu to paragrafo. Ne, pone Hustenai, aš prisiimu visą atsa- 
komybę už tai, ką padariau, ir esu pasiryžęs atsakyti už pa- 
sekmes. 

— Mielas mano pone Zomeri! — įtaigiai sušuko jis. — Juk 
tuomet jūs metams pakliūsit į kalėjimą — mažiausiai metams! 
Ir išeisit iš ten su nuplėšta garbe! Žmonės jus pirštais badys! 

— Na ir kas! — spyriausi aš, ištikimas Mordhorsto moki- 
nys. — Geriau metai kalėjimo negu neaišku kiek laiko toje 
įstaigoje... 

— Neaišku kiek! Pabūsit ten pusmetį, daugiausiai metus, 
pone Zomeri... 

— Ar galit man tai patvirtinti raštu, pone daktare Hus- 
tenai? Advokato žodžiu... 

— To, aišku, mano mielas drauge, aš negaliu padaryti, — 
atsakė advokatas. 

Dabar ir jis atrodė gerokai suirzęs ir pirštais nervingai 
barbeno į stalą. 

— Aš ne gydytojas. Tik gydytojas gali spręsti, kiek jūs esat 
įklimpęs į alkoholizmo liūną ir kiek laiko reikia, kad visiškai, 
be pavojaus atkristi, pasveiktumėt. Bet, mielas pone Zomeri! — 
sušuko jis, suėmė save į rankas, netikras jo optimizmas vėl 
paėmė viršų, — meskit iš galvos šį niūrų nepatiklumą! Neabe- 
jodamas pasikliaukit stebukladarių gydytojų rankom! Pagalvokit 
ir apie tai, kad nei dvasiškai, nei fiziškai jūs nesat prisitaikęs 
ilgai kalėti. Negaliu patikėti ir tuo, kad šitoks kalėjimas patik- 
tų ir jūsų mielai Žmonai... 

Netikęs žodis, sviestas netikusioj vietoj! 

— Pone daktare! - pasipiktinęs pašokau. — Kieno intere- 
sams jūs atstovaujate? Mano ar mano žmonos? Ar prieš šitą 
pokalbį lankėtės pas mano žmoną? 

Iš susijaudinimo visas drebėjau. 

— Mano mielas pone Zomeri, — ramindamas tarė jis ir 
uždėjo ranką man ant peties. — Ko jūs taip jaudinatės? Su- 
prantama, aš aplankiau jūsų žmoną. Ir galiu pasakyti, kad ji 
apie jus galvoja labiau su liūdesiu nei su įtūžiu. Esu įsitikinęs, 
kad ji nepaprastai sielojasi dėl jūsų likimo... 

— Taip, taip! Geriausiai šitas gailesys išreikštas jos rašy- 
tame pareiškime, kuris įtrauktas į bylą! — vis labiau piktinda- 
masis sušukau. — Nejau to pareiškimo jūs neskaitėte, pone 
advokate? Ne, man atrodo, kad jūs, kaip mano gynėjas, pasiel- 

gėte tiesiog neatsakingai, neatsiklausęs manęs ir aplankęs kal- 
tinimo liudytoją. 

— Bet aš privalėjau tai padaryti, mano mielas! — paaiš- 
kino man advokatas, švelniai šypsodamas iš mano neapykantos 
visam pasauliui. — Man juk reikėjo rasti orientacijos tašką, 
reikėjo rasti, kas man mokės už jus honorarą. Tam tikra pras- 
me šiuo metu jūs be jokių lėšų... 

— Klystat, pone daktare Hustenai, — šaltai atsakiau. — 
Ten, laisvėje, viskas — verslas, banko indėlis, įplaukos, namas 
— priklauso man, man vienam. Man, o ne mano žmonai. Aš 
dar ne gydykloje, globon aš dar nepaimtas... 

— Žinoma, žinoma, — ramino mane advokatas. — Tai, su- 
prantama, tikra teisybė. Deja, aš blogai pasakiau, aš neturėjau 
teisės taip sakyti — “be jokių lėšų". Tarkim geriau taip: šiuo 
momentu jūsų veika valdyti savo turtą yra truputėlį trukdoma, 
tuo tarpu jūsų Žmona, kaip ištikima jūsų turto valdytoja... 

— Aš jau pasirūpinsiu, pone daktare Hustenai, — tariau ir 
atsistojau, — kad mano žmona daugiau neužimtų šių pareigų. 
Tuomet, tikiuosi, gerokai sumažės ir jūsų uolumas iki karsto 
lentos patupdyti mane į kvailyną! Savo Žmonai aš pranešiu, 
kad jūsų vizitas galutinai mane įtikino, jog turėsiu su ja skirtis. 

— Mano mielas drauge! — sugriaudėjo advokatas ir pa- 
purtė savo didelę mimo galvą. — Koks jūs dar vaikas, nors jau 
sulaukėt keturiasdešimties! Juk jums keturiasdešimt, ar ne? Vis 
dar norit galva pramušti sieną! Išmaudęs kūdikį, norit išpilti jį 
drauge su vandeniu... Nieko, nieko, rūpestingai prižiūrimas gy- 
dytojų, jūs dar nusiraminsit! 

Atkariai bičiuliškoje jo šypsenoje slypėjo kažkas nenusa- 
komai pašaipaus. 

— Tikriausiai nesuklysiu pasakęs, kad nebegaliu vadinti 
savęs jūsų advokatu? 

— Visiškai teisingai, pone daktare Hustenai! 

— Nuoširdžiai apgailestauju, apgailestauju ne dėl savęs — 
jūsų byla, pone Zomeri, man tik lašas jūroj, visai mažas lašelis 
— man gaila jūsų ir jūsų žmonos! Jūs aklai veržiatės į nelaimę, 
pone Zomeri, o kai akys atsivers, bus per vėlu. Gaila. 

Jis greit čiupo mano ranką ir papurtė. 

— Bet mudu juk išsiskirsim ne kaip priešai, pone Zomeri? 

Mudu susipažinom, pasisveikinom, o dabar atsisveikinam. “Lai- 
vai, susitikę naktį" — skaitėt šitą puikią baronienės knygą? 
Linkiu jums sėkmės, pone Zomeri! 

Pakelta galva ponas daktaras Hustenas išėjo iš mano ka- 
meros, luktelėjęs išėjau ir aš — patraukiau į kiemą prie malkų. 
Įvykusį pokalbį smulkiai atpasakojau Mordhorstui — pirmąkart 
jis mane pagyrė ir sustiprino mano pasiryžimą kuo skubiau 
pareikalauti iš Magdos skyrybų bei neleisti jai valdyti mano 
turto. 

|| et tuo tarpu aš negalėjau tuo pasirūpinti — 
kiti, svarbesni įvykiai nustūmė tai į šalį. Kai 
kitą rytą po advokato Husteno apsilankymo prižiūrėtojas atida- 
rinėjo kamerų duris ir aš su pilnu naktikubiliu skubėjau prie 
išmatų statinės, staiga sustojau it įbestas. Netikėjau savo ausi- 
mis, bet vis dėlto neapsirikau: iš vienos ką tik atvertų kamerų 
sklido įtaikus, tykiai kuždantis balsas, su mano girtu kvaituliu 
neatskiriamai susijęs balsas, kurio nekenčiau iš visų širdies gel- 
mių — Lobedanco balsas! 

Įsidrąsinau ir skubriai žvilgtelėjau. Tikrai ten stovėjo jis — 
veikiau gelsvo nei rusvo veido, didele tamsia barzda ir kukliai 
aukštyn suglostytais, blizgančiais, su rūdžių priemaiša plaukais. 
Stovėjo ir kažką švelniai ir įtaikiai kuždėjo savo kameros drau- 
gui, tuo pačiu metu trakščiodamas pirštus. Aišku, tam kitam jis 
norėjo kažką papasakoti, paaiškinti, kad jis vargšas, bet doras 
darbininkas! 

Kaip įmanydamas greičiau praskubėjau pro tą kamerą, iš- 
vertęs išploviau naktikubilį ir žiūrėdamas, kad niekas manęs 
nepastebėtų, nutykinau į savo kamerą. Šįryt buvo Duftermano 
eilė tvarkyti: kad ir kaip jis burbėjo, bet privalėjo iškuopti ka- 
merą, atnešti vandens. Aš neturėjau jokio noro, kad Lobedan- 
cas mane pamatytų. 

Mane užplūdo piktdžiuga ir triumfas: tai jie vis dėlto su- 

čiupo klastūną ir veidmainį Lobedancą! Sučiupo ir įgrūdo jį į 
kaliūzę. Ir tik viena mintis kėlė nerimą: ar jiems pavyko atimti 
iš Lobedanco priplėštą grobį ar bent jo dalį? Bet ir čia man 
ilgai kankintis nežinioje nereikėjo. Kaip visada dirbau malkų 
kieme; Lobedanco čia nebuvo. Arba jis pats nepanoro eiti į 
darbus, arba inspektorius žinojo, kad mudu bendrabyliai. To-- 
kiais atvejais jie labai paisė, kad abu kaltinamieji neturėtų jo- 
kių kontaktų. 


Mordhorstas ir aš stojom prie ožių ir pradėjom dienos 
darbą, šįkart tai buvo vienas malonumas: lygūs, nestori pušiniai 
rąsteliai — juokų darbas tokiems įgudusiems pjovėjams kaip 
mudu. Pirmas rąstigalis buvo supjautas, ir taisydamas ant ožių 
antrąjį, savo draugužiui uždaviau kasryt kartojamą įprastą klau- 
simą: 

— Kas naujo kalėjime? 

— Kchm! — krenkštelėjo Mordhorstas ir priglaudė pjūklą. 
Tada: — Naujas papildymas. Sprendžiant iš visko, sukčius. 

Pradėjom pjauti. Aš ir vėl neiškenčiau: 

— Ką gi jis ten iškrėtė? 

— Kas? Ką iškrėtė? — Mordhorsto mintys jau buvo nukly- 
dusios visai kitur — tikriausiai jis ir vėl gana skaudžiai prie- 
kaištavo likimui, kad “už tokį šūdą" turi lindėti šitoj skylėj. 

— Kas? Ką iškrėtė? 

— Tas gi, naujokas! — priminiau. 

— Ak, šitas! A, ką ten toks dvasna iškrės. 

Ir jis jau ruošėsi pjauti toliau. Bet aš tvirtai laikiau pjūklo 
rankeną. 

— Ne-e, Mordhorstai, sakyk! Man tikrai įdomu. Man ro- 
dos, tą dvasną šįryt aš jau mačiau. 

— Galimas daiktas, jis tavo skyriuj. Parūpo, ką jis iškrėtęs? 
Marodierius, lavonplėšys, ką toksai dar gali? Aptvarkė vieną 
švaistūną, girtą kaip lavoną, na girtą pilietį, supranti? 

— Suprantu, — atsakė girtas švaistūnas. — O savo grobį 
spėjo paslėpti? 

— Nežinau. Atrodo, spėjo, ne toks jis jau kvailas. 

— Pasiteirauk, Mordhorstai, mane tai labai domina. 

— Kas gi tave taip domina? Man tik juokas! 

— O man visai ne. Tai aš esu tas girtas švaistūnas, kurį tas 
tipas apšvarino! Juk pameni, Mordhorstai, tą šeimininką, kuris 
per mano girtumą darė su manim, ką tik norėjo! Aš juk tau 
pasakojau apie jį. 

— Ak šit kaip! — šūktelėjo Mordhorstas ir patenkintas 
išsiviepė. — Tai bent bus, kai jis išvys tave čia! Juk tai tu jį 
čionai įgrūdai! 

— Tu pasiteirauk, pasiteirauk, Mordhorstai, ar jis spėjo 
paslėpti tuos daiktus? Jis paėmė iš manęs du auksinius žiedus, 
auksinį laikrodį, sidabrinius įrankius dvylikai asmenų, odinį 
lagaminą su daiktais, odinį portfelį ir keturis tūkstančius mar- 
kių. 

— Puikumėlis! — šaipėsi Mordhorstas. — Tokiam nukva- 
kėliui kaip tu tikrai per daug. Gerai, paskui aš tau pasakysiu. 

Dabar mudu pjovėm tylėdami — labai jau atidžiai stebėjo 
mus prižiūrėtojas. 

Praslinko keletas dienų, kol aš vėl išvydau Lobedancą ir 
išgirdau jo balsą. Rytais, kai eidavau išpilti kubiliuko, jo ka- 
mera visąlaik būdavo užrakinta, ją atrakindavo tik tada, kai 
mes apsiruošdavom — ženklas, kad jie žino, jog mudu sėdim už 
tą patį. Ir iš Mordhorsto nieko daugiau nebesužinojau. Kai 
spirdavau, jis tik atsakydavo: 

— Palūkėk, drauguži. Pirmučiausia aš turiu viską gerai iš- 
šniukštinėti. Neiššniukštinėjęs Mordhorstas neatidarys nė vieno 
seifo. 

Bet pagaliau jis pasiekė savo. 

— Kai jį faraonai sučiupo, tas vyrelis turėjo per šešis tūks- 
tančius markių, — pranešė Mordhorstas. — Tai teisybė. Ne tik 
dėl to, kad jis pats tai pasipasakojo — aš viską sužinojau iš 
kalifaktoriaus, kuris valdo kontorą. Pinigai atgabenti čia. 

— Tai jis bus pardavęs visus mano daiktus, aš jų daugiau 
nebematysiu... — Staiga man labai pagailo tų sidabrinių ir auk- 
sinių daiktelių. — Grynais jis iš manęs atėmė keturis tūkstan- 
čius, ne daugiau. 

— Jis galėjo ir šiaip turėti pinigų, — paprieštaravo Mord- 
horstas. — Neaišku dar, ar jis “prakalė" tavo daiktus. Gali 
būti juos ir paslėpęs. 

— Gali būti, — nusileidau. — Tik nelabai tuo tikiu. 


130 


Kurį laiką — valandą ar dvi — pjovėm buką tylėdami. Pas- 
kui Mordhorstas netikėtai paklausė: 

— Ką tu, drauguži, man duosi, jei aš iššniukštinėsiu, kur 
tas niekšas paslėpęs tavo šlamštą? 

— Šlamštą? Kokį šlamštą? 

— Na, tavo daiktus. Ką duosi? 

— Ką aš tau galiu duoti čia, už grotų? Aš juk pats nieko 
neturiu! 

— Bet tu turi šį bei tą anapus! 

— Tai ne mano valioj, žmona neleis! 

Ir vėl pjovėm. Kitą dieną Mordhorstas tarė man: 

— Tave netrukus tikrai kviesis teisėjas — klausinės apie tą 
tipą. Tu turi sakyti — reikalauju tų pavogtų pinigų, kurie yra 
čia. 


— Čia tai tu gali manim pasikliauti, Mordhorstai, būtinai 
taip pasakysiu! — piktai tariau. 

— O prokuroras privalo tau tuos pinigus atiduoti, tai aiš- 
ku kaip dieną, — tęsė Mordhorstas. 

Valandžiukę jis patylėjo. Paskui paklausė: 

— Ar parašytum tokį čekį: pateikėjas gauna penkis šimtus 
markių. Žinoma, jei išknisiu, kur paslėpti tavo daiktai. 

Aš pradėjau svarstyti. 

— Penkių šimtų tie daiktai, žinoma, verti, — galiausiai 
pasakiau. — Bet tuomet aš viską turėčiau atgauti, auksinius 
daiktus irgi, 0 aš tuo netikiu. 

— Jei atgausi ne visus, mažiau ir mokėsi. Aš esu realistas, 
— atsakė nepataisomas seifų plėšikas. 

— Mordhorstai! — mane šugraudino jo paprastumas. — 
Nejau tu tikrai tiki, kad jie čia tau ar kitam sėdinčiam ka- 
lėjime taip ir duos į rankas pinigus, vien tik man parašius tokį 
raštelį? 

— Tuo jau leisk pasirūpinti man, — tvirtai atsakė jis. — Tu 
juk verteisi grūdų prekyba? 

— Grūdų irgi, — atsakiau. — O iš kur tu viską taip gerai 
žinai, Mordhorstai? 

— Aš Žinau viską, — atrėžė jis su visu mažo Žmogelio pra- 
našumu. — Klausyk: štai atvyksta žmogus iš laisvės su sąskaita 

tų grūdų, kuriuos jis tau tiekė prieš ketvirtį metų ir reikalauja 
savo pinigų, o tu imi tą sąskaitą ir pripažįsti ją — kertu lažybų, 
kaip geri sumokės! 

— Galimas daiktas, — sutikau. — Bet kas gi su tokia są- 
skaita atvyks? 

— Čia jau mano rūpestis, — šaltai atsakė Mordhorstas. — 
Svarbiausia — tavo žodis ir tai, kad pripažįsti sąskaitą. 

— Tą žodį tu jau turi, — pasakiau. — Ir aš jį išlaikysiu. 

— Taip būtų ir geriau, — šyptelėjo Mordhorstas ir vėl įni- 
ko pjauti. — Gali būt ramus, apgausi, aš tave nutrėkšiu — rytoj 
ar po penkerių metų. Ten ar čia, aš pats ar kas kitas, mano 
lieptas. 


Taip ir prasidėjo šitas Žaidimas, žaidimas, kuris gali būti 
žaidžiamas tik kalėjimuose. Jis raizgėsi požeminiais kanalais, 
per tarpininkus, Žaidimas su kalifaktorių šnibžduliais prie už- 
rakintų durų, su begale įžvalgumo, gimstančio daugelio žmonių 
smegeninėse per ilgas valandas. O viso to žaidimo tikslas buvo 
klastūnas Lobedancas. 

Šito žaidimo iki galo aš niekad neperpratau, niekad nesu- 
vokiau, kaip Mordhorstas, ypač griežtai saugomas, sugebėjo 
palaikyti ryšį ne tik su daugybe kalinių, bet ir su išoriniu pa- 
sauliu. Bet jis sugebėjo! Kartais iš pusės mesto žodžio aš galė- 
davau atkurti visą eilutę. Buvo, pavyzdžiui, keturi rūpestingai 
parinkti kaliniai, kurie mūsų paruoštas malkas neapsakomai 
dideliu vežimu vežiodavo po miestą ir po namus. Suprantama, 
lydimi prižiūrėtojo. Arba štai — kalėjimo virėjui buvo priskir- 
tas senas patikimas kalinys, kuris kartais triūsdavo priemiesti- 
niame inspektoriaus sode — kasdavo, grėbdavo ir laistinėdavo. 
Galbūt šitie kaliniai ir nebuvo tokie patikimi, kaip tarėsi kalė- 
jimo vadovybė. Buvo dar ir barbenimas į duris, pro kurias 
mums būdavo išduodami dubenėliai. Kai ateidavo metas srėbti 
putrą, pasigirsdavo slapti kužduliai, kažkas eidavo iš rankų į 
rankas. Kaip sakyta, apie čia Žaidžiamą žaidimą aš beveik nieko 
neišmaniau, antraip būtinai papasakočiau. Buvau Žaliasnapis, 
bet svarbiausia, kitų akyse aš buvau “netikras nusikaltėlis" — 
nebuvau kėsinęsis į svetimą turtą. 


132 


O ir Mordhorstas tikriausiai saugojosi, kad nepasakytų 
man per daug. Aš tik sužinojau, kad Lobedancą jie užspeitė į 
kampą. Tiesiog prižiūrėtojui matant, jie įsigudrino jį apvalgyti. 
Privertė jį trupučiuką pabadauti. Jo kameros bendras valgyti 
visuomet turėdavo iki soties, bet Lobedancui neduodavo. Tai 
viena. Antra — namuose Lobedancas iš tikrųjų turėjo krūvą 
vaikučių ir žmoną, o taip netikėtai sėdęs kalėjiman, jis juos 
tikrai paliko be pfenigo ir duonos kąsnio. Tuomet jam buvo 
pasiūlyta, kad vienas netrukus paleidžiamas kalinys galįs paimti 
paslėptus daiktus, parduoti juos ir pelną duoti jo Žmonai — 
žinoma, atskaičius tam tikrą sumą už paslaugas. Esu tikras, kad 
klastingas ir įtarus Lobedancas kovojo sunkią vidinę kovą, bet 
jie jį suminkštino. Jie neduodavo jam ramybės, rašė slaptus 
raštelius, paskui palikdavo be žinelės, o kai jis klausdavo, jam 
būdavo atsakoma: “Jau sutvarkyta. Tu juk nenori". O juk ir 
toksai Lobedancas tikriausiai myli savo vaikus, jam skaudu, kad 
jie badauja ir elgetauja. Atėjo diena, ir Mordhorstas manęs 
paklausė: 

— Tai davei man žodį? 

— Daviau! Tu jau ką nors Žinai? 

— Aš žinau viską. Daiktai... — Mordhorstas griežtai pa- 
žvelgė į mane, — ... daiktai paslėpti pakeliui į Kėnę, pirmojoj 
pakelės daržinėj. Užpakalinėje sienoje yra kelios atluptos 
lentos, ten, po šiaudais, jie ir padėti. Na, dabar jau ir tu Žinai... 
Trūksta tavo sutuoktuvinio žiedo, jis jį pardavė, bet visa kita, 
kaip tu ir sakei — ten. Na, verta penkių šimtų markių, drau- 
guži? 

— Tai verta penkių šimtų, — atsakiau. Keista, širdis nepai- 
so jokios logikos — aš beveik džiaugiausi, kad Magda atgaus 
savo sidabrą, o juk Magdos aš baisiai nekenčiau. 

— Aha, — prabilau patylėjęs. — O kas man dabar iš to 
žinojimo? Juk negaliu išsiduoti, kad viską sužinojau iš tavęs. 

— Šiandien, kai dalys duoną, — pasakė Mordhorstas, — tu 
gausi raštelį. Rasi jį duonoj. Ten bus patvirtinta, ką aš tau 
dabar pasakiau. Parodysi jį prižiūrėtojui, o paskui viskas jau eis 
savaime. 

— Bet kas gi man galėtų tokį raštelį parašyti? 

— O kas tau darbo? Buvo čia toksai — tu jo nepažįsti — 
jis nekenčia Lobedanco ir nori jį suvirškinti. Nekvaršink sau 
dėl to galvos! 

1. tai buvo sugalvota su tikra išmone, vyk- 
doma su begaliniu kantrumu, tiktai gaila, kad 
ir šitas reikalas, beje, kaip ir diduma kalėjimuose sumanomų 
dalykų — svarbių įsilaužimų, plėšimų, šantažų ir suktybių — 
baigėsi kitaip, negu mes visi tikėjomės. Magda, deja, taip ir 
neišvydo savo sidabro. 

Viskas vyko lygiai taip, kaip buvo sakęs Mordhorstas: ra- 
dau raštelį, užrakinant kamerą, atidaviau jį prižiūrėtojui, buvau 
nuvestas pas inspektorių ir apklaustas. Paskui mane nuvedė į 
kamerą, ir aš išgirdau, kaip jie už mano nugaros, tame pačiame 
koridoriuje, atrakina kitą: dabar jie kvietėsi Lobedancą. O pas- 
kui — tyla. Daugiau apie tai nieko negirdėjau — nei naktį, nei 
kitas dvi dienas. Šįkart ir Mordhorstas nieko nežinojo. Paskui 
jie mane vėl atvedė pas inspektorių ir pranešė, kad policija tą 
daržinę patikrinusi — lentos užpakalinėje sienoje tikrai buvu- 
sios atluptos, bet šiauduose jie nieko neradę. Išnaršę visą dar- 
žinę, bet neradę nieko paslėpto. Labai nusivylęs grįžau į savo 
kamerą. Vis dėlto Lobedancas pergudravo juos — arba tų daik- 
tų ten visai nebuvo, arba jis juos buvo paslėpęs kitur. Bet 
Mordhorstas tik purtė galvą. 

— Tu tik luktelėk, — kalbėjo jis, — viskas čia įvyko kitaip, 
aš jau beveik žinau kaip. Tu tik palauk, aš viską sužinosiu, ir 
jeigu tikrai yra taip, kaip aš manau, vienam žmogui iš galvos 
tuoj išdulkės visi juokai. 

Ir jis tikrai sužinojo — bent jau aš tikiu, kad tai, ką jis 
man pasakojo, buvo tiesa. 

— Tas paleistasis laisvėn viską pasiglemžė ir pardavė. Tas, 
kuris iš Lobedanco sužinojo apie slėptuvę. Tiesiai iš policijos 
panosės spėjo nugvelbti — o, kad jie bent kiek būtų pasisku- 

binę! Bet aš tau sakau — vienąkart tą šunį aš vis tiek pričiup- 
siu! Juk jis vėl grįš į kaliūzę, o tada jau galės klausytis savo 
paties riksmų! 

Po visą kalėjimą buvo paskleistas prasižengėlio vardas. Še- 
šiasdešimt kalinių vienas iš kito įsiminė, kuo jis vardu. O lai- 
kui bėgant, jie jau pasirūpins, kad tas vardas būtų žinomas 
daugybėje kalėjimų. Visur į jį bus žiūrima kaip į bjaurų išda- 
viką, nes netgi tarp nusikaltėlių egzistuoja saviška garbės sam- 
prata. O jai tas vyras ir buvo nusižengęs. 

Bet man, šiaip ar taip, menkiausiam sąmokslo prieš Lobe- 
dancą dalyviui, vėliau baisiai viskas atsirūgo. Vieną rytą — pri- 
žiūrėtojas tikriausiai buvo truputėlį užsimiegojęs ar išsiblaškęs 
— nieko nenujausdamas aš tempiau koridoriumi naktikubilį ir 
visai nepastebėjau, kad, priešingai nei visuomet, Lobedanco 
kameros durys jau atdaros. Ir šit švelnusis padaras kaip tigras 
šoko pro jas ant manęs, su visu naktikubiliu parvertė mane ant 
grindų ir abiem kumščiais ėmė taip tvatyti per veidą, kad aš 
beveik iš karto praradau nuovoką. Aha, dabar jie Lobedancui 
jau pasakė, kad ir aš tupiu čia, kaliūzėj, ir kalinių papročiu 
baisiausiai jį erzino ir kankino dėl tų prarastų daiktų. Tik- 
riausiai jie papasakojo jam ir tai, kad iš jo atimti pinigai vėl 
guli čia, mano sąskaitoje. Galbūt jie netgi primelavo, kad ir 
daiktus aš atgavau. Kad ir kaip ten būtų, Lobedancas dabar 
virte virė iš piktumo. Tikriausiai visas tas dienas jis tūždamas 
savo kameroj tik ir svarstė, kaip jis ilgas savaites visai veltui 
kentėjo ir kad tik per mane jo dabar laukia didelė bausmė. Ir 
dar visiškai nieko nepešus! Paraudusiom iš pykčio akim jis, 
matyt, be paliovos galvojo, kaip čia man atkeršijus, kad atsi- 
minčiau visą gyvenimą — neapykanta ir tūžmastis paėmė viršų 
prieš visą jo tariamą švelnumą, veidmainybę, įgimtą bailumą ir 
apdairumą. Išvydęs atdaras kameros duris, jis patykojo manęs, 
pasivertė ir taip sudaužė man veidą, kad iš nosies ir burnos 
iškart pasipylė kraujai. Savo papratimu kaliniai tyliai, nesikiš- 
dami, o ko gero, ir piktai džiūgaudami, žiūrėjo į mus — kai du 
pešasi, kalėjime nėra mados kištis. Esu tikras, kad Mordhorstas 
būtų mane užstojęs, bet Mordhorsto arti nebuvo, jis kalėjo 
aukštu žemiau. Kol prišoko prižiūrėtojas, kol jis šiaip taip at- 

plėšė Lobedancą nuo manęs, šis dar spėjo pasilenkti ir taip 
krimstelėti man į nosį, kad paženklino visam gyvenimui — ak, 
jis beveik nukando man pusę nosies! 

Kalėjime neretai atsitinka bjaurių dalykų, dažnai niekas 
didelio triukšmo ir nekelia. Lobedancą įgrūdo į arešto kamerą, 
o vėliau prie kitų kaltinimų pridėjo ir kaltinimą už sunkų kū- 
no sužalojimą. O mane kameroje paguldė ant šiaudų, kiek api- 
plovė kraują ir laukė, kol ateis telefonu iškviestas gydytojas. 
Pirma, ką atgavęs sąmonę aš vėl išgirdau, buvo Duftermano 
keiksmai — jis plūdo “kiaulystę kameroje" ir reikalavo, kad 
mane perkeltų kitur. Šitas balsas be paliovos plūdo mane visas 
tas dienas, kurias man dar teko praleisti su juo vienoje kame- 
roje, kai tik nemiegojo. Gydytojo nuomone, aš buvau pernelyg 
menkai sužalotas, kad reikėtų guldyti ligoninėn. Jis tik šiaip ne 
taip susiuvo man nosį, tikindamas, kad po trijų keturių dienų 
viskas vėl bus kaip buvę. Bet mano nosis jau niekad nebepa- 
sidarė tokia kaip anksčiau, nė nekalbant apie tai, kad aš lig 
šiol negaliu ramiai pažvelgti į veidrodį — taip esu pasikeitęs, 
taip mane pykina pažvelgus. Aš nebegaliu kaip reikiant užuosti 
kvapų, negaliu ir laisvai kvėpuot pro nosį. Kvėpuoju pusiau 
pražiota burna kaip koks nevisprotis, o šalia miegantys drau- 
gužiai naktį mane keikia ir kumščiuoja, nes mano knarkimas, 
dejavimas ir gaudimas trikdo jų miegą. Tikra tiesa, šitas šun- 
snukis Lobedancas paženklino mane iki karsto lentos — niekad 
negalėsiu jo pamiršti. Tiesą sakant, Lobedancas mano gyvenime 
paliko gilesnį pėdsaką nei kuris nors kitas Žmogus, netgi Mag- 
da. Kartais prisėdus prieš mane ima ir iškyla toks vaizdas: sto- 
viu anoj palėpėj prie lango, žvelgiu į vakarėjančius tamsiai 
raudonus savo miesto stogus, matau, kaip tarp žalmės blyksi 
upė, 0 ten toli, beveik jau apgaubtas melsvos sutemos — mano 
namų stogas. O už mano nugaros kažką švelniai kuždėdamas 
stovi Lobedancas ir įtikinėja, kad jis esąs didelis vargšas, bet 
doras darbininkas, ir traškina savo pirštus. Tuomet, vos metęs 
akį, aš supratau, koks jis niekšas ir melagis, ir jeigu būčiau 
turėjęs bent kiek proto ir orumo, būčiau tuojau pat trenkęs 
durim ir grįžęs į tuos namus melsvoj migloj. Bet aš likau su 
blogiu, ir už tai man bus atseikėta, tūkstantį kartų atmokėta. 

HD ar tris ar keturias dienas praleidau kameroje 
su besiplūstančiu Duftermanu, kenčiau baisius 
skausmus ir keikiau savo nelaimingą likimą. Iš galvos man iš- 
dulkėjo bet kokia mintis keršyti Magdai ar reikalauti skyrybų: 
būčiau buvęs tik laimingas, jei mane būtų išleidę pas ją į na- 
mus. Būčiau puolęs ant kelių ir meldęs atleidimo — ji būtų 
galėjusi mane priimti kaip niekingą vergą, aš to nusipelniau. 
Bet ir tai buvo tik nuotaikos svyravimai. Mano jausmai Magdai 
dar kelis kartus keitėsi. Malkų kiemo aš daugiau nebeišvydau 
niekad, savo draugužio Mordhorsto irgi. Keista, šiandien prisi- 
minus tą kiemą, man dingojas, kad ten, prie ožių, praleistos 
valandos buvo gražios, taikios... apsivilkus mėlyna kalinio palai- 
dine, virš galvos siūbuojant obelų ir kriaušių vainikams ir švie- 
čiant nuauksintam dangui. 


Vieną vėlyvą popietę, kai žudiko ir padegėjo keiksmai bu- 
vo įvarę mane į neviltį, visai neįprastu metu barkštelėjo kame- 
ros sklendė, į vidų įžengė prižiūrėtojas ir šūktelėjo: 

— Zomeri! Tuojau pat kelkitės ir rinkitės savo daiktus! 
Jūs išleidžiamas! 

Stryktelėjau iš savo guolio ir išpūtęs akis įsispoksojau į 
prižiūrėtoją. 

— Paleidžiamas? — sušnibždėjau, ir mano širdis smarkiai 
suplakė. Vis dėlto! Vis dėlto! Vis dėlto! 

— Taip, — be jokio gailesčio tarė prižiūrėtojas, — palei- 
džiamas į gydyklą. Greičiau, greičiau, vyruti, kraukitės! Gal 
manot, kad, be jūsų, aš neturiu ką veikti? 

— Ak, šit kaip! — lėtai pratariau ir pradėjau krautis. — 
Ak, šit kaip — į gydyklą. 

Duftermanas akylai sekė, kad nepastverčiau ko iš jo bran- 
giųjų daiktų, ir tuo pat metu šnekėjo prižiūrėtojui, kaip jis 
džiaugiasi, kad aš išeinu. Aš buvęs pats blogiausias kameros 
kompanionas, kokį tik įmanoma įsivaizduoti, niekad neištaręs 
nė vieno protingo žodžio, o mano kriokimas naktimis esąs tie- 

siog nepakenčiamas. Netaręs jam nė žodžio, išėjau ir daugiau 
niekad nebesutikau. 

Inspektoriaus kontoroje stovėjo svetimas prižiūrėtojas ir 
tiriamai Žiūrėjo į mane. Gerai mačiau, kad man pažvelgus, jis 
nusisuko. Mano nosis dar tebebuvo aptvarstyta. 

— Taip, — tarė inspektorius, — štai tas žmogus, kuriam 
kitas kalinys norėjo nukąsti nosį. Tikriausiai, vachmistre, jūs 
girdėjot apie tai? 

Taip, jis girdėjęs. 

Inspektorius pridūrė: 

— Bet šiaip jis yra visiškai padorus, ramus vyras, man ro- 
dos, jūs galit apsieiti ir be grandinėlės. 

— Ne, ne! — karštai šūktelėjo vachmistras. — Aš už jį at- 
sakau, dar pabėgs... 

— Tuomet darykit taip, kaip jums geriau, vachmistre, — 
vėl pasakė inspektorius. — Aš tik pasakiau savo nuomonę. 
Klausykit, Zomeri, — kreipėsi jis į mane, — pasirašykit štai čia, 
kad atgavot iš mūsų visus savo daiktus. Jūsų pinigus mes paštu 
išsiųsime į... 

— Pasiųskite juos mano Žmonai, — staiga pasiryžęs pasa- 
kiau aš. — Man nereikia pinigų. 

— Irgi gerai, — abejingai pasakė inspektorius, ir aš buvau 
paleistas. Vachmistras uždėjo man ant riešo grandinėlę, ir aš 
per savo miestą buvau nuvestas į stotį, bet tai manęs nė kiek 
nevaržė. Kaip sakiau, mano nosis tebebuvo sutvarstyta — netgi 
Magda nebūtų manęs pažinusi. 


Gatvėje aš pastebėjau Žmonių, su kuriais šiaip jau būčiau 
sveikinęsis. Vienas kitas irgi pažvelgdavo į mane, bet tai manęs 
beveik nejaudino. Tarsi savo paties šmėkla aš traukiau per 
miestą, kuriame kadaise gimiau, žaisdavau jo skersgatviuose, 
štai ten, ant ano suolo, kadaise sėdėjau su Magda, tuomet ji 
dar buvo su kuodu, 0 mudu abu po pažastim laikėm pasibrukę 
mokyklinius portfelius... O štai dabar einam pro mano nuosavą 
firmą — “Ervinas Zomeris — Žemės ūkio produktai en gros ir 
en detail", taip tebeskelbė užrašas ant dūminio stiklo — ar 
ilgai dar? Vedamas su grandinėle, nešinas lagaminėliu laisvoje 

rankoje, pro šalį ėjo tas pats Ervinas Zomeris — gyvas ir jau 
miręs, likę tik jo gyvenimo pėdsakai — ar ligam? 

“ — Man tik keturiasdešimt vieneri metai, — pasakiau savo 
vedliui. 

— Ką jūs turit galvoj? — griežtai paklausė jaunas valdi- 
ninkas. — Ką jūs norit tuo pasakyti? 

— Ak, nieko tokio, pone vachmistre, — atsakiau. — Tik 
kai sulaukęs vos keturiasdešimties, gyvas turi lįsti žemėn... 

— Ką jūs, vykit šalin tokias mintis, — taikiai pasakė vach- 
mistras. — Toji gydykla, kur aš jus vedu, vis dėlto geriau nei 
kalėjimas, o jūs darot visai protingo Žmogaus įspūdį... galbūt 
kada nors ir išsikapstysit iš ten. Žinot ką, — tęsė jis vis žmo- 
niškiau, — kai įsėsim į traukinį, aš nuimsiu tą grandinėlę, o 
išlipus nebeuždėsiu. Tai tik čia, mieste, niekad nežinai, kas 
tokiems kaip jūs gali šauti į galvą... 

Tylėjau. Jis norėjo gero, tik nė nenujautė, kad toji gran- 
dinėlė man jau buvus nebuvus. Bet taip nevykusiai guosdamas, 
jis ištarė žodžius, kurie trenkė mane kaip žaibas. “Galbūt kada 
nors ir išsikapstysit iš ten", — štai kaip pasakė jis! Galbūt... 
kada nors... O aš tikėjausi tik šešių savaičių stebėjimo, taip juk 
buvo man sakęs Mordhorstas. 

Galbūt... kada nors... 

Ar tas vachmistras tik šiaip pasakė, ar tas vyrukas tikrai 
ką nors žino? Juk mano popieriai tai pas jį! Aišku, jis ką nors 
žino: mane uždarys visam gyvenimui! Gyvas lavonas, taip aš 
dabar pasijutau. Ant mano akių tarsi rūkas krito ir saulė, kuri 
švietė visiems, bet man jau nebešvietė. Niekad jau nebešvies. 
Ak, toji baimė... 

udu abu — vachmistras ir aš — traukiam gra- 
žiu plentu. Aš jau tikrai be grandinėlės ir ne- 
lengvą lagaminą galiu nešti čia kairiąja, čia dešniąja ranka. 

Vachmistras užsitraukė trumpą pypkutę, maloningai leido 
rūkyti ir man. Bet kadangi neturėjau nė trupinio tabako, tas 
leidimas tik tušti žodžiai. Be to, sukandžiota nosimi traukti 
dūmą gal nelabai ir sektųsi. 

Paplentėm šlama aukšti, seni kaštonai, jie jau nužydėję. 
Saulė leidžiasi, prošal kartkartėm pragirgžda koks susivėlinęs 
šieno vežimas. Žmonės į mus beveik nė neatsisuka — šalia tos 
gydyklos gyvendami, prie tokių vaizdų jie seniausiai pripratę. 
Nebent kokia smalsi moterėlė dirsteli į mano sutvarstytą nosį. 
Vachmistras norėtų išgirsti apie mano “nusikaltimus" ir mano 
“ankstesnį gyvenimą", bet užuot atsakinėjęs į jo klausimus, aš 
tik trumpai burbteliu. Bet jis, matyt, nusiteikęs kelią trumpinti 
šnekomis, tad pats pasakoja apie save — apie sodą, kurį jis 
užsiveisęs su savo jauna Žmona. Jis mielai išsinuomotų prie to 
sodo prisišliejusį sklypą, tad ūkiškai svarsto visus “už" ir 
“prieš" — menką algą ir didelę nuomą, piktžolėtą dirvą ir mig- 
lotą derlių — ak, viskas tik “prieš", kai gerai pagalvoji. Vach- 
mistras išpučia melsvai balkšvą dūmelį ir užbaigia: 

— Taigi, nepaisant nieko, tą sklypą aš išsinuomavau. Ga- 
balas žemės geriau nei tūkstantis markių taupomojoj kasoj! 

Beveik nesiklausau, ką jis ten tauškia. Ir tik kai baigdamas 
prieina prie tokios stulbinančios išvados, apmaudžiai šypteliu: 
“Štai su kokiais bukagalviais dabar turiu bendrauti — jie sako 
man tiesiai “Zomeri", nesivargina pridėti “pone" ir gera- 
širdiškai guodžia, kad aš darąs “visai protingo Žmogaus 
įspūdį!" 

O garsiai klausiu: 

— Ar jau čia toji gydykla? 

— Čia, — atsako jis. — Gal paspartintum koją, ten tuojau 
uždarys raštinę, 0 vyresnysis inspektorius pyksta, kai kas taip 
vėlai atsibeldžia kaip aš dabar su jumis! 

Žvelgiant iš lauko pusės, gydykla atrodo visai neprastai, 
mano širdis ima plakti kiek ramiau. Iškilusi ant neaukštos kal- 
velės, apsupta senų, tankiai suaugusių medžių, ji atrodo įspū- 
dingai — tarsi kokie rūmai ar senovinė pilis. Vakaro šviesoj 
blyksi dideli langai. 

Bet priėjus artėliau, išvystu aukštas raudonų plytų tvoras, 

apraizgytas geležim ir spygliuota viela, ant didelių spindinčių 
langų pamatau grotų virbus, ir mano palydovas visai be reikalo 
aiškina: 

— Anksčiau čia kalėjo katorgininkai. 

Aš ir pats matau, kad čia ne ligoninė, o katorginis kalė- 
jimas. Platus apsauginis griovys juosia visą pastatų kompleksą, 
jame ramiai plūkauja antys ir žąsys, bet kai Žžengiu ant tiltelio, 
matau ant jo stovintį žalia uniforma aprengtą sargybinį su 
ginklu, o ir kontora, į kurią mane atveda, nė kiek nesiskiria 
nuo kalėjimo raštinės, iš kurios mane prieš pusantros valandos 
paleido. Netgi valdininkai čia airodo visai tokie patys — toks 
pat kupinas nuobodžio, atsainus, bet tiriamas Žvilgsnis į naujo- 
ką, toks pat manieringumas, vachmistrui perduodant mane į jų 
rankas, kol tvarkomi mano popieriai. Šįvakar tik trumpa ap- 
žvalga: suimtas dėl pasikėsinimo į gyvybę, dėl bandymo smogti 
mirtiną smūgį. Senojo teismo direktoriaus nurodymu perkelia- 
mas į gydymo įstaigą, pristatytas čia su pastaba — “dėl grasi- 
nimo". Tad be jokių pastangų gerokai sumenko man mestų 
kaltinimų našta. Vieną akimirką aš netgi tariau sau, kad už 
tokius menkniekius manęs čia tiesiog neįmanoma laikyti ilgiau, 
griauti man visą gyvenimą. 

Bet kiek vėliau, kai aš iš paskos savo vedliui — Žalia uni- 
forma aprengtam, tuklaus, liūdno veido vyrui — ėjau per niū- 
rius akmeninius kiemus, į kuriuos žvelgė tik grotuoti langai, 
kai aš, įleistas pro dvejas geležines duris į milžinišką akmeninę 
dėžę, lipau nykiais akmeniniais laiptais, kai supratau, kad ši 
ligoninė niekuom nesiskiria nuo kalėjimo, kad čia, kaip ir ten, 
ir grotos, ir prižiūrėtojai, ir geležinė disciplina, ir aklas klus- 
numas, jau nebegalvojau apie kokį nors skirtumą tarp “pasikė- 
sinimo į gyvybę" ir “grasinimo" — jau nebesitikėjau, kad vis- 
kas kaip nors susitvarkys; supratau, kad čia įmanoma viskas, 
pajutau, kokį bejėgį mane perdavė galingoms jėgoms, jėgoms, 
kurios neturi širdies, nepažįsta užuojautos, neturi nieko Žžmo- 
giško. Pakliuvau į didžiulę mašiną — daugiau nieko nebereiškė, 
ką aš veikiu ar jaučiu; mašina riedėjo savo netrikdomu ritmu, 
galiu verkti ar juoktis — mašina to nė nepastebėtų! 


141 


37 


G eležinės grotos, vėl geležinės grotos, pagaliau 
įeinam į ilgą, niūrų koridorių, pilną blyškių 
figūrų. Čia dvokia, čia viskas persismelkę išviete, anglimis, 
prastu tabaku. Lauke, už koridoriaus langų, blykšta paskutinė 
vakaro žara, aš žvelgiu už aukštos sienos į ramų vakaro kraštą 
su pievom ir lėtai bręstančiais laukais iki tolimo horizonto 
palei žemą miško juostą. Blyškios figūros aplink mane tyliai 
stoviniuoja, ramstosi sienų. Kai pypkės sušvinta skaisčiau, aš 
galiu net įžiūrėti jų veidų lopus. Vienas vyras — kresnas, stip- 
rus, su balta palaidine — nusiveda mane į mažą kambarėlį už 
pertvaros koridoriaus gale. Tai jo šventovė, “stiklinė dėžė" — 
taip vadinama šita patalpėlė. Sėdėdamas čia, jos šeimininkas, 
tituluojamas “ponu sanitaru“, gali stebėti viską, kas vyksta 
koridoriuje. O jis labai akylas, šitai aš dar patirsiu. Jis mato 
net tuos daiktus, kurių negali matyti, jis žino, kas dedasi kame- 
rose, jis jaučia viską, kas nutinka darbe — jis yra rūsti trečiojo 
skyriaus sąžinė, gydytojo Žiniatiekis. 

— Pirmučiausia, Zomeri, statykit savo lagaminą štai Čia, — 
sako vyriausiasis sanitaras. — Ryt rytą aš jums išduosiu mūsiškę 
aprangą. Civiliai rūbai čia draudžiami. O dabar parodysiu jūsų 
lovą, jau metas miegoti. Čia gulamasi pusę aštuonių vakaro, o 
rytą be penkiolikos šešios mes jau keliamės. 

— Galbūt galėčiau paprašyti kokios vakarienės? — klausiu. 
— Ten aš nieko negavau... 

Laukiau pasigirstant “ne", kaip tuomet, kai atsidūriau ka- 
lėjime. Tiesą sakant, aš nė nesiruošiau klausti, juk buvau įsi- 
kalęs — kalinys neturi teisės nieko sakyti, nieko klausti, nieko 
prašyti. Bet, o stebukle! Sanitaras linkteli ir sako: 

— Tuojau gausit, Zomeri. Eikit į valgyklą ir palaukit. 


Įeinu į valgyklą, prisėdu. Tai pailga patalpa su trimis lan- 
gais — čia nieko daugiau nėra, išskyrus nubrūžuotus, kadaise 
baltai lakuotus medinius stalus, paprasčiausius medinius suolus 
be atlošų ir kažką panašaus į virtuvės laikrodį ant sienos. Sė- 

duosi ant suolo — virtuvės laikrodis rodo kelias minutes po 
pusės aštuonių. 

Netoliese pasigirsta: 

— Miegoti! Daiktus paimt! 

Prasideda skubus šlepsėjimas — rodos, daugybė Žmonių 
gyvena šitam skyriuje! Pyška durys, gretimai, kur, atrodo, įreng- 
ta išvietė, pradeda be perstojo šniokšt vanduo. Pusė aštuonių 
— ir į lovą, kaip vaikai! Kaip aš praleisiu šią naktį? Kaip pra- 
leisiu trisdešimt šešias “stebėjimo" naktis? Ir galbūt dar galybę 
naktų? Nesibaigiančio laiko tėkmė, kai nieko neįvyksta, tarsi 
švinas slegia mane. Šita plika patalpa su būtiniausiais daiktais 
man pasirodo tarsi mano būsimojo gyvenimo atspindys. Nieko 
nebelaukti, nieko nebenorėti, nieko nesivilti... Gyventi ir laukti 
— toks gyvenimas, kai viskas nukreipta tik į ateitį, kai kiek- 
viena dabarties minutė tuščia, o ateitis irgi tuščia... 


Priešais mane išdygsta aliumininis dubenėlis, šalia tarkšteli 
šaukštas... Mažytis žmogiukas su murzina linine palaidine — 
štai kas visa tai padaro. Jo veidas šlykštus, ypač jį bjauroja tai, 
kad viršuje, iki pat juosvai pageltonijusių kaplių, jis neturi 
priekinių dantų. 

Tas žmogus atrodo kaip piktas Žvėris. 

— Kas tu toksai? — klausia jis įžūliu, šaižiu balsu. — Iš 
kur atvykai? Ką esi prisidirbęs? Kas tavo nosiai? 

Nieko jam neatsakau, tylom pradedu srėbti iš aliumininio 
dubenėlio. Ten tik vanduo su kopūstais — sūdytas vanduo ir 
truputėlis kopūstų. 

— Čia jūsų vakarienė? — klausiu. — Visai be duonos? 

Nors jau metas miegoti, aplink mane slankioja keletas fi- 
gūrų, apvilktų rusvais nudyžtais drabužiais, kai kurių jie visai 
nuplyšę... Mažasis kapliadantis šaižiai juokiasi. 

— Ar čia mūsų vakarienė? — piktai kvatoja jis. — Girdit, 
ko jis klausia? Jis turbūt mano, kad jam bus atskirai verdama? 
Jis mano, kad atėjo į restoraną! Jis toks išdidus, kad net ne- 
nori su mumis šnekėtis! Duonos nėr, sako jis! 

Žmogutis dar sykį nusižvengia, tik staiga stoja tyla. Jau 
šešios ar septynios mane apspitusios figūros ramsto sienas ir 
tyli. Dedu šaukštą į dubenėlį — kokia nauda pilti pilvan drung- 

ną vandenį? Atsistoju, žengiu į duris. Tą pačią akimirką man 
už nugaros kyla sąmyšis. Jie užpuolė mano paliktą dubenėlį, jie 
kaunasi dėl jo kaip žvėrys! Prislopinti šūksmai garsėja.. girdžiu, 
kaip pilasi smūgiai... O viešpatie Dieve! It žvėrys grumiasi dėl 
puslitrio šilto vandens su kopūstlapiais! Štai — triumfuojantis, 
šaižus žvengimas! Tai mažasis kapliadantis, tai jis nugalėjo! 

— Nagi, malonėkit dingti iš čia! Aš paskųsiu jus sanitarui! 
Tai aš atnešiau naujokui dubenėlį, man jis ir priklauso! Ar ne, 
naujoke, juk man palikai savo valgį? 

Dingstu už durų, vėl stoviu koridoriuje prieš stiklinę dėžę. 
Išeina sanitaras. 

— Na, tai eime, Zomeri. Ar jūsų tvarstis dar laikosi? Ryt 
rytą aš jį pažiūrėsiu. 

Dabar ilgajam koridoriuj prie kiekvienos kameros durų 
kūpso po drabužių ryšuliuką. 

— Savo rūbus jūs irgi padėkit prie durų, galit pasilikti tik 
marškinius. 

— O ar negalėčiau iš lagamino pasiimti naktinių baltinių? 

— Pamirškit — čia tokių nėra. Gausit padorius įstaigos 
baltinius, jų pakaks savaitei. 

Įeinam į ilgą, siaurą kamerą — oras joje jau dabar troškus 
ir pridvisęs. Ankštoje patalpoje stovi aštuonios lovos — ketu- 
rios apačioj, keturios viršuj. 

— Jūsų lova apačioje, dešinėje prie lango. Greit susitvar- 
kykit ir padėkit rūbus už durų. Tuoj rakinu. 

Už mano nugaros trinkteli durys, einu prie savo lovos. 
Jaučiu daugybę į save įsmigusių tiriančių akių, bet niekas neiš- 
taria nė žodžio. Lova geresnė nei kalėjime. Čia nėra šiaudų 
maišo, čia tikri čiužiniai — kieti kaip akmuo, bet geriau priglu- 
dę. Yra ir viena paklodė, yra ir graži balta vilnonė antklodė, 
kurią man, kad ir nevykusiai, pavyksta 1 Yra ir pagalvis. 
Lovos skalbiniai melsvai pamarginti. Sitaip kuisdamasis, vis 
jaučiu tiriančias akis, bet Žodžio nė vienas neprataria. Skubiai 
išsivelku iš drabužių, negrabiai surišu juos, padedu ir skubu 
prie savo lovos. Įsirangau, virš pat manęs — viršutinio gulto 
lentos, negaliu net laisvai atsisėsti. Rodos, lova viršum manęs 
tuščia. Glaudžiai susivynioju į antklodę, išsitiesiu. Skrandyje 
nemaloniai kliuksi šiltas vanduo. 

Tik štai kažkuris garsiai sako: 

— Nei labas, nei sudie. Šiknius! 

Pritariamas murmesys vis garsėja. Pašoku — juk negaliu iš 
pat pirmos dienos pyktis su šitais žmonėmis. Man jau iki kaklo 
anų kivirčų su Duftermanu. Šokdamas stipriai susitrenkiu galvą 
į viršutinio gulto lentas. Gulintieji priešais mato visa tai, Žven- 
gia. Vienas šaukia ant viso miegamojo: 

— Jis gavo guzą! 

O kitas: | 

— Gražiąsias savo kelnaites sumaigęs įkišo į švarką — jam 
dar mokytis ir mokytis, šitam pirdylai! 

Vėl pritariamas ūžesys. Išsirangau iš lovos. 

— Mano ponai, — kreipiuosi, — labai atsiprašau, jei netin- 
kamai pasielgiau, visai nenorėjau jūsų užgauti! Jei aš tylėjau, 
tai tik todėl, kad man pasirodė, jog kai kurie jau miega. 

Balsas iš viršaus: | 

— Tai Cyzė, jis kurčnebylis, jis nieko negirdi! 

Aš karštai varau toliau: 

— Čia aš dar ničnieko neišmanau. Aš tik dvi geras savaites 
praleidau tardomajame kalėjime. Už pasikėsinimą į savo Žmo- 
nos gyvybę... 

Pritariamas, kur kas palankesnis murmesys. Tiksliai patai- 
kiau: pasikėsinimas į gyvybę čia skamba geriau nei grasinimas. 

— Aš — Ervinas Zomeris, turiu maisto prekių krautuvę ir 
esu atsiųstas čia tik šešioms savaitėms stebėti... 

— Žiūrėk tik, kad jos nepavirstų šešeriais metais! — šaukia 
ir kvatoja vienas. — Medikai mus čia taip myli, kad nė vieno 
nenori paleisti! 

Vėl juokas, bet ledai jau pralaužti, prastas įspūdis išsklai- 
dytas. Einu nuo vienos lovos prie kitos ir girdžiu sakomas pa- 
vardes: Bulis, Mejerholdas, Brachoviakas, Markvartas, Heinė ir 
Drėgeris. Niekad neįsiminsiu jų veidų, nes jau tamsu ir kai 
kurių tarp priegalvių gulinčių Žmonių aš neįžiūriu. Vėl lendu į 
savo lovą. 

Vienas balsas rėkia: 

— Ei, naujoke, papasakok, kaip tu ten sumanei nudobti 
savo bobą! | 

Kitas ūmiai ir dar garsiau pertraukia: 

— Uždaryk koserę, Drėgeri! Iš kur tu čia toksai smalsus? 
Leisk žmogui pasakoti, ką jis nori! Ketini jau ryt prisimeilinti 
sanitarui ir paskųsti! 

Užverda karštas ginčas — kuris jų sanitaro “ausis"? Kiti 
irgi netyli, pasipila klaikūs keiksmai. Džiaugiuosi, kad bent 
mane palieka ramybėje. Esu nuvargęs, man labai skauda nosį. 
Išsisėmus barniai palengva ima rimti, užtat garsūs keiksmai 
pasigirsta koridoriuje — triukšmas, smūgiai, aimanos. Mūsų 
kameros durys atsilapoja, pro jas kažkas įvirsta. 

Sodrus balsas šaukia: 

— Ei tu, gal eisi pagaliau gultis, užuot trankęsis po sve- 
timas kameras, tu, prisidrėbęs maiše! 

Atsiliepia verksmingas, šaižus balselis — iškart jį atpažįstu, 
tai kapliadantis: 

— Pone vachmistre, jūs mane taip pridaužėt! Pone vach- 
mistre, aš negalėsiu rytoj dirbti! 

— Tu, išmatų kubile! — iš anapus dar kartą nuaidi gra- 
sinimas. — Marš greičiau į savo migį! Antraip bus riesta! 

Kapliadantis pasilenkia prie manęs. 

— Na, naujoke, po manim įsitaisei? Tai žiūrėk, naktį nė 
krus*, nesivartyk! Vartysies — nulipsiu ir taip tave pavartysiu! 

— Aš guliu, ramiai guliu, — tikinu jį ir neramiai galvoju 
apie savo šnopavimą ir knarkimą. 

Mažylis neįtikėtinai greitai nusirengia ir meta savo drapa- 
nas prie durų. Tuomet begėdiškai, nesivaržydamas čiurškia į 
ten stovintį naktikubilį. 

— Galėjai ir kitur, Lekseri! — šūkteli kažkuris nepaten- 
kintas. 

— Nedidelis ponas, gali uostyt! — tuojau įžūliai atkerta 
šis. — Dabar, kai turim naujoką, pas mus, ko gero, bus smagu! 
Mėlynas kraujas! O dabar kaip reikiant driokstelėsiu! 

Ir jis griausmingai sugadina orą. 

Pragaras čia, galvoju. Patekau į pragarą. Kaipgi čia galima 
gyventi? Miegoti? Čia juk nebe žmonės, čia gyvuliai! Ir aš turė- 
siu tarp jų gyventi šešias savaites, o gal ir ilgiau? Galbūt net 
labai ilgai? Šitokiam pragare? Tas Lekseris, ar kaip jis ten, 
tikras velnias! 

Jie dar bando mane kvosti. Tik aš nieko nebenoriu nei 

girdėti, nei matyti. Apsimetu miegąs. Pamažiukais nurimsta ir 
jie, nutyla ir tas nepakenčiamas šaižus balsas. Vis labiau tems- 
ta, kiti tikriausiai jau miega. Girdžiu, kaip tris kartus išmuša 
laikrodis. Kiekgi dabar valandų? Be ketvirčio devynios? Be 
ketvirčio dešimt? Galbūt tasai laikrodis muša ir pilnas valan- 
das? Tai trumpina naktį. Lekseris virš mano galvos neramiai 
vartaliojasi nuo šono ant šono, ir mano lova vis siūbuoja. O aš 
privalau nė nekrustelėt! Tylutėliai guliu, veidą prisidengęs ran- 
ka. Esu vienut vienas su savo mintimis, man visiškai aišku — 
nuo šiol aš būsiu visuomet vienas, pats su savim. Esu čia, kur 
nėra nei meilės, nei draugystės. Esu pragare... Taip trumpai 
truko mano nuodėmė, o dabar už tai esu Žiauriai nubaustas. 
Žiauriai ir ilgam! Prieš nusidedant reikėjo bent žinoti, kokia 
bausmė laukia... Dieve, nejau išgerti šlakelį degtinės iš tikrųjų 
yra tokia baisi blogybė? Tos niautynės su Magda — na gerai, 
teisiniu požiūriu ji pavertė tai grasinimu, bet nejau už tai gyvas 
turiu degti šitam pragare? Jei Magda bent žinotų, kaip aš ken- 
čiu, ji užjaustų ir pagelbėtų, kad ir nebemylėdama manęs. Liko 
vienui vienintelė galimybė — gydytojas. Tasai medicinos pata- 
rėjas Štybingas anąkart, važiuojant automobiliu, padarė man 
visai neblogą įspūdį. Jis su daktaru Mansfeldu krėtė pokštus ir 
juokėsi kaip Žmogus. Galbūt jis visai neblogas Žmogus, o ne 
mašinos dalis. Pakalbėsiu su juo kaip su Žmogum, pakovosiu 
dėl savo sielos, gal dar išsigelbėsiu iš šito pragaro... 

Pone medicinos patarėjau, taip pasakysiu jam, aš atsakau 
už viską, ką esu prikrėtęs. Niekad nebuvau toks apsvaigęs, kad 
nežinočiau, ką darau. Trokštu būti už tai nubaustas — metams, 
dvejiems sutinku eiti į kalėjimą, su malonumu! Tik nepalikit 
manęs šituose namuose, šitam pragare, kur Žmogų uždaro, ir 
niekas nežino, kada jis iš čia išeis — galbūt tiktai kojom į prie- 
kį. Pone medicinos patarėjau, dar pasakysiu jam, jūs juk pažįs- 
tat mūsų namų gydytoją, poną daktarą Mansfeldą, aš žinau. Jūs 
su juo juokavot ir plepėjot tada automobilyje. Paklauskit dak- 
tarą Mansfeldą: jis pažįsta mane daugybę metų, jis patvirtins 
jums, kad esu padorus, solidus, blaivus žmogus. Tai, kas įvyko, 
buvo tik priepuolis, pats nežinau, kaip aš iki to nusiritau. Ne, 
pertraukiau save, šitaip patarėjui negalima sakyti. Jis pamanys, 
kad aš psichinis ligonis. Bet daktaras Mansfeldas patvirtins, 

kad visuomet buvau doras Žmogus: ligoninėje paguldžiau Mag- 
dą į antrą klasę, nemurmėdamas sumokėjau didelius pinigus už 
operaciją ir nieko negailėjau jos priežiūrai. Taip, aš visuomet 
buvau padorus Žmogus, pone medicinos patarėjau, leiskit man 
ir vėl gyvent padoriai. Suteikite man tokią galimybę... 

Muša laikrodis. Muša pilną valandą, praslinko ketvirtis 
ilgos nakties, dabar dešimta. Taip ir leidžiu pirmąją nakų gydy- 
mo ir globos įstaigoje, kas ketvirtį valandos skaičiuodamas laik- 
rodžio dūžius, sakydamas kalbas ir rašydamas laiškus, visąlaik 
pusiaumiga — štai kokia globa ir gydymas! Kartais, apimtas 
nuovargio, jau būnu beužsnūstąs, bet ir vėl pašoku — čia, Žiū- 
rėk, Lekseris viršuje apsivertė, čia kuris nuėjo prie naktikubi- 
lio. Įdomumo dėlei pirmąją naktį suskaičiavau: nuo dešimtos 
valandos vakaro iki be ketvirčio šeštos ryto septyni Žmonės 
trisdešimt aštuonis kartus tūpėsi ant kubilo. Kai rytą tą patį 
norėjau padaryti ir aš, jis jau buvo toksai sklidinas, kad vos 
nesiliejo per kraštus. Ir nė vienas čia nesinaudojo popieriumi 
— ne tai jiems rūpėjo! O, per šią naktų aš iš tikrųjų gerokai 
paragavau šito pragaro! 

M i sanitaras man davė aprangą — £a- 
vau rudą palaidinę, dryžuotas gelumbės kelnes 
ir dar odines šlepetes. Visi daiktai buvo nauji, sanitaras apren- 
gė mane kuo puikiausiai. Tik gal būtų buvę geriau, jei jis ir 
man būtų davęs tokius pat senus skudurus kaip kitų — pamatę, 
kad aš dėviu naujus drabužius, jie tik dar labiau ėmė skersa- 
kiuoti į mane. 

— Nori atrodyt geresnis už kitus? Dabišius! — sakė jie ir 
svaidė į mane piktus žvilgsnius. 

Beje, kol mane aprenginėjo, aš pasielgiau gan keistai. Iš 
savo lagamino man buvo leista pasiimti muilą ir dantų šepe- 
tuką. Aš nutykojau akimirką ir pasivogiau skutimosi peiliuką. 
Sykį jau buvau taip padaręs, bet tuomet dar buvau tik bailus 

išgeibėlis, dar nieko nenujaučiau, kas manęs laukia. Dabar aš 
jau veiksiu kitaip — rėšiu nebijodamas jokio skausmo! Ne, dar 
ne dabar — peiliuko nukniaukimas man pačiam pasirodė stebė- 
tinas. Dar ne dabar — pirmučiausia aš dar pakovosiu. Bet jeigu 
tą kovą pralaimėsiu... Na gerai, jeigu man bus paskirtas termi- 
nas, jei bus nutarta, kad lindėti šitoje gydykloje man reikės 
nežinia kiek laiko, štai tada, tada.... Šitam pragare negyvensiu, 
tai aš tvirtai Žinau. 


Pirmąsyk pusryčiavau su savo kančių draugais — pusę sep- 
tynių ryto jų veidai, nutvieksti rytmečio saulės, atrodė visiškai 
beviltiškai. Šiurkštūs, gyvuliški, buki veidai. Smakrai arba per- 
nelyg išsivystę, arba jų nė ženklo. Bailiai dirsčiojantys, sukum- 
pę, rūpesčių iškankinti žmonės. Tokie pat blyškūs ir niūrūs 
kaip ir jų nunešioti drabužiai. Sanitaras nurodė man vietą prie 
paskutiniojo stalo, visai pasienyje. Tai gerai — galiu 
netrukdomas visus matyti ir stebėti. Kalifaktorius padavė man 
puodelį karšto cikorijos antpilo, o sanitaras davė tris storas 
riekes duonos — dvi apteptas margarinu, vieną — marmeladu. 
Kramtau neskubėdamas ir su apetitu — kas žino, ką šiandien 
duos pietums. Tas vanduo su kopūstais mane labai pašiurpino. 
Kai kurie duonos gauna daugėliau, jie gauna ir “priedą" — 
pjaustytų porų arba svogūnų, arba varškės. Sužinau, kad tai 
žmonės, dirbantys už gydyklos sienų — kiaurą dieną jie sunkiai 
pluša, todėl ir gauna tokį vertingą priedą! 

Tuojau po pusryčių pasigirsta komanda: “Rikiuotis!" Visi 
išsirikiuoja, vachmistras išleidžia juos pro grotuotas duris, o 
viduje lieka tik pagalbiniai, vadinamieji kalifaktoriai, taip pat 
ligoniai ir aš. Ligonių čia daug... 


Atsistoju prie lango ir žiūriu, kaip iš visų pusių į kiemą 
plūsta žmonės. Tokia daugybė, kairėje stovi ir moterų kolona. 
Daug uniformuotų — jie visus tuos Žmones saugo, prižiūri dir- 
bančius, gainioja ir neleidžia pabėgti. Kiemas pamažu ištuštėja. 
Vyriausiasis inspektorius, toks stambus vyras, apsivilkęs baltu 
švarku, jau paskirstė juos į darbus — vieni išėjo su dalgiais, 
kiti su kapliais, daug žmonių išvedė į fabriką. Dabar aš su Hil- 
šeriu vaikštinėju iš vieno koridoriaus galo į kitą ir vėl iš naujo. 

Hilšeris mažas ir pakumpęs, švelniu ir labai aiškiu balsu kalbąs 
taisyklinga vokiečių kalba. Hilšeris kreipiasi į mane “pone Zo- 
meri" ir “jūs", man tai patinka. Savo aiškia, švelnia kalba jis 
man daug pasakoja apie šiuos namus ir jų gyventojus. Šiaip jis 
skuta bulves, o gydykloje jau vienuolika metų! 

— Aš.esu moralės pažeidėjas, — parinkdamas žodžius, 
švelniai sako jis. — Medicinos patarėjas panaikino man režimą. 
Esu apsigimęs silpnaprotis, praradęs savikontrolę ir beveik ne- 
pakaltinamas. Be to, esu kuprotas ir šlubas, tai matyti. Ar tai 
labai blogai, pone Zomeri? 

Klausimas mane tiesiog apstulbina. 

— Blogai? — klausiu sutrikęs. — Kaip blogai? 

— Na, ar sunki mano liga, ar nelabai sunki, pone Zomeri? 

Ir žvelgia į mane savo gyvom, bet vis dėlto liūdnom akim. 

— Na, tikriausiai nėra taip jau blogai. 

— Ir aš taip manau, — sako Hilšeris. — Aišku, jie netru- 
kus mane paleis. Gal surastumėt man žiupsnelį tabako, pone 
Zomeri? 

Sakau Hilšeriui, kad aš pats svajoju apie dūmą, tad, deja, 
nieko negaliu jam pasiūlyti. Jo dėmesys man kaipmat išgaruoja, 
jis palieka mane vieną toliau vaikštinėti koridoriumi. Šita 
priešpietė — begalinė. Žingsniuoju ir žingsniuoju, o laikrodžio 
rodyklė tarsi stovi vietoje. Kartais užmetu akį į dieninius kam- 
barius, bet ten sėdintys ir priešais save spoksantys Žmogynai, 
tikros griuvenos, verčia mane tuoj pat sprukti šalin. Užsiėmę 
su šluotom bei kibirais buvo tik kalifaktoriai, kaip ir visur ka- 
lėjimuose, palyginti sveikai ir švariai atrodantys Žmonės — su- 
krūs ir besmegeniai, ant kelių šliaužiojantys prieš vyresnybę, 
skubantys pranešti kiekvieną smulkmenėlę apie savo nelaimės 
draugus, parsidavėliai ir įžūlėliai. Mačiau, kaip jie vaikšto iš 
kameros į kamerą neva darydami tvarką, o iš tikrųjų rausiasi 
po lovas ir ieško jose paslėptos duonos riekės ar žiupsnio ta- 
bako. Mano antipatija jiems dar labiau sustiprėjo, kai pama- 
čiau, kad ir mano taip nekenčiamas Lekseris irgi buvo lyg ir 
kalifaktorius — pagalbinis kalifaktorius, kuris, atrodo, didžiąją 
dalį dienos praleidžia viename kalėjimo dirbtuvių priestate pas 
šepečių dirbėją ir kuris betgi sugeba rasti kokį užsiėmimą ir 
skyriuje. Štai laiptinę tvarkė toks pusamžis vyras, kitados, ma- 

tyt, protingo, o dabar sutrikusio ir beviltiškai liūdno veido; 
kartkartėmis jis nustodavo šlavęs, atplėšdavo langą ir pro gro- 
tas imdavo nepadoriai plūsti įsivaizduojamus žmones. Stebėjau, 
kaip Lekseris pritykino keikūnui už nugaros, užšoko ant jo ir 
daužydamas vargšo galvą į virbus šaižiai šaukė: 

— Ką, driskiau, nenori dirbti?! Ėst tai nori, o darbo ne- 
dirbi! Na, palauk tu man! 

Ir vėl pradėjo jį tvatyti. Mielai būčiau atėjęs tam mulkiui 
į pagalbą, bet grotos į laiptinę buvo užrakintos, be to, šiąnakt 
buvau tvirtai nutaręs nesikišti čia į jokius kivirčus ir laikytis 
visiškai neutraliai. Kuo mažiau čia krisiu kam į akis, tuo palan- 
kiau vertins mane gydytojas. O ir privengiau šito Lekserio. 
Tam buvo kiek tik nori priežasčių. Į šitą vyrutį, veikiau vaikėzą 
— jis neturėjo nė dvidešimties, tik buvo labai neišsivystęs — aš 
ilgai žvelgiau su budria neapykanta. Jis buvo apsigimęs plėšrus 
vilkšunis. Didžiausias malonumas jam buvo kankinti kitus ka- 
linius. Jis nuolat sukinėdavosi tarp jų, žnaibydavosi, stumdyda- 
vosi, mušdavo juos, įdavinėjo vyriausiajam sanitarui — niekuom 
nesibodėjo. Štai atsineš koks kalinys iš pasivaikščiojimo nusi- 
gvelbtą svogūnėlį, o Lekseris arba atima, arba įduoda vargšą 
sanitarui už vagystę. O kadangi tas svogūnėlis tikrai vogtas, 
tiesa, iš įstaigos daržo, tad vagišius dviem savaitėms uždaromas 
į belangę. Silpnesniuosius Lekseris užspeisdavo kur atokesniam 
kampe ir tol kuldavo, kol šie atiduodavo tabaką ar kokį kitą 
daiktą, Lekseriui pasirodžiusį vertą. Stipresniuosius jis įveik- 
davo klasta — prišnekėdavo jiems pilnas ausis apie duoną ir 
visuomet apgaudavo. Užtat nepasakysi, kad Lekserio nebūtų 
mėgusi valdžia. Čia jis atlikdavo tarsi rūmų juokdario vaidmenį 
— jo įžūlus, šaižus liežuvis visuomet būdavo pasirengęs sviesti 
kokį sąmojį, dažniausiai kitų nelaimingųjų adresu. Valdinin- 
kams jis buvo paslaugus, kiekvieną jų užduotį įvykdydavo ne- 
delsdamas, vikriai ir noriai, o užkluptas darant kokią kiaulystę, 
imdavo kvailai vaipytis ir leisdavosi prilupamas. 

— Negali ant tokio šunsnukio pykti, — sakydavo prižiūrė- 
tojai ir toliau kęsdavo jo begėdišką tironiją prieš kitus. Jiems 
tai buvo ir naudinga — iš Lekserio jie sužinodavo viską, kas 
dedasi skyriuje. 

Būdamas vos šešerių metų, Lekseris pateko į našlaičių 
prieglaudą ir nuo to laiko jis tik po kelias savaites ar mėnesius 
būdavo laisvėje — nuolat sugrįždavo į tvirtus valdiškus namus: 
į vaikų pataisos koloniją, į nepilnamečių kalėjimą, pagaliau į 
tikrą kalėjimą. Galiausiai jį, kaip nepataisomą, uždarė į šitą 
gydymo ir globos įstaigą visam gyvenimui — beje, šitai jis ir 
pats puikiai žinojo. Bet tai jam buvo nė motais. Šiuose na- 
muose, kurie man atrodė tikras pragaras, jis jautėsi kuo pui- 
kiausiai, kaip kiaulė srutose. Čia jis visur buvo savas, čia galėjo 
iškrėsti bet kokią kiaulystę. Vaidino kalifaktorių, prižiūrėtojo 
padėjėją, patį viršiausią velnią. Pamišusį šizofreniką jis čia dau- 
žė galva į grotas ir, ko gero, dar laukia pagyrų, kad taip griež- 
tai myga žmones prie darbo. 

d ačiau baigiasi net pati ilgiausia priešpietė. 
Atėjo pietų metas, ir kaliniai šypsojosi: šian- 
dien gera diena — skanus valgis! Iš špagato nunertam tinkliuke 
kiekvienas gavo po pusantro svaro neluptų bulvių, o į aliumi- 
ninius dubenėlius šliūkštelėjo po kaušelį aštraus padažo, kuria- 
me plaukiojo reti mėsos plaušeliai. Vargais negalais nusilupau 
savo bulves šaukštu — čia, kur amžinai kildavo muštynės, pei- 
liai ir šakutės buvo pernelyg pavojingi. Stebėdamas valgančiuo- 
sius, išvydau keletą tokių, kurie irgi luposi bulves, merkė jas į 
padažą ir tik baigę lupti, imdavo valgyti. Bet tokių buvo ma- 
žuma — daugelis buvo taip išalkę, kad nebetvėrė: vos nuluptą 
bulvę kišo tiesiai burnon, dažniausiai nė nepadažę. Pastebėjau, 
kad visai neluptų niekas nevalgė. Bet visai netoli pamačiau tokį 
storą, kresną vyrą Žila galva ir tamsiai įdegusiu žemdirbio veidu 
— Ilupdamas bulves, jis lupo ir lupenas. Vos tik aš baigiau lup- 
ti, jis metė į mane klausiamą žvilgsnį, nuospaudų nutrintas 
delnas jau užsimojo per stalą — vienu ypu subraukė mano at- 
liekas ir susigrūdo burnon. 

— Vyruti! — šūktelėjau. — Ten gi buvo viena visai supu- 
vus bulvė! 

— Niekis, drauguži, — uoliai kramtydamas atsakė jis. — Aš 
žiaumočiau nuo ryto iki vakaro — niekad nepasisotinu. Galbūt 
vakare pavyks nusikniaukti kiaulinių bulvių. Tikiuosi! 

Jis nebuvo čia vienintelis rajūnas, čia visi nuolat būdavo 
alkani, net tuoj po valgio. Mačiau, kaip ligoniai sukinėjasi ap- 
link ir rankioja nuo stalo menkiausius bulvių trupinius, kiti 
gremžia iki mėlynumo išgramdytus dubenėlius. Vieną tokį uŽ- 
mačiau prie durų — į katilą su padažu jis vis kaišiojo ir laižė 
blizgančius pirštus. Visa tai matė prižiūrėtojas — jiems tai bu- 
vo savaime suprantamas dalykas. Man buvo be galo graudu ir 
šlykštu, kad ligoniai verčiami taip alkti, bet lygia greta nega- 
lėjau pateisinti tokio nuosmukio iki dubenėlių laižymo ir atlie- 
kų rijimo. Bet praėjo vos kelios dienos, ir aš apie tai jau visai 
kitaip ėmiau galvoti — lupdamas bulves, buvau pats labai ap- 
dairus, lygias vietas palikdavau neluptas. Yra labai paprastas 
posakis: “Badas ne teta", bet paprastumas šios tiesos nė kiek 
nekeičia. Tas, kuris kas vakarą iš alkio negali užmigti, iš bado 
kasdien svyruliuoja, tas jau beveik negalvoja, kokį valgį gaus, 
kad galėtų numarinti baisų kirminą. 

Kiek užbėgsiu už akių, bet šiame skyrelyje norėčiau baigti 
šneką apie valgį gydykloje, nors man ir po šiai dienai viskas 
liko lygiai taip pat. Visoje įstaigoje viešpatavo tiesiog niekšiš- 
kas godulys. Sviežios mėsos niekad negaudavom, kartais tik 
išpurtusių plaušų — gabalėlių niekad nepasitaikydavo — senos 
rausvos sūdytos mėsos skaidulų valgyje ar padaže, beje, labai 
retų plaušų! Niekad negaudavom sviesto, niekad dešros nei 
sūrio. Niekad nė obuoliuko kokio. O ir tai, ką gaudavom, nie- 
kad neužtekdavo iki soties, viskas būdavo prastai paruošta ir 
praskiesta vandeniu. Kodėl čia viskas taip buvo, aš ir šiandien 
nesuvokiu. Kaliniai tvirtino, kad vyriausiasis inspektorius viską 
suryja vienas pats. Bet kad ir koks rajūnas tas inspektorius 
būtų, šimtams žmonių skirto maisto jis nesukimštų. Tikriausiai 
vadovybė norėjo, kad mes pernelyg nenutuktume, ir aš turiu 
pripažinti, kad netgi šitaip badmiriaujant, aistros čia virė gana 
gyvai. Juk tarp mūsų visuomet atsirasdavo žmonių, kurie tokio 
baisaus alkio nejusdavo, tam tikra prasme gyveno netgi sočiai. 

Kad ir kalifaktoriai — jie raikydavo, sverdavo ir tepdavo mūsų 
duoną. Šalia jų, tiesa, stovėdavo prižiūrėtojas, bet štai suskam- 
ba telefonas, prižiūrėtojas iš virtuvės nuskuba į savo “dėžę", ir 
kelių storai apteptų riekių jau kaip nebuvę. Kalinių žvilgsnis 
skvarbus, nuo alkio jis dar labiau užaštrėja — buvo tiesiog ne- 
įmanoma, kad jie tokių darbelių nepastebėtų. Vienas matė, 
kaip kalifaktorius išvietėje springo sumuštinį, kitas — kaip pa- 
kišo tokį savo draugužiui ar išmainė į tabaką. Skųsti jų nebuvo 
jokios prasmės. Pirmučiausia buvo sunku ką nors įrodyti: tai 
buvo beveik neįmanoma, nes jeigu duona būtų surasta, ko be- 
veik niekad neatsitikdavo, kadangi jos ir nebūdavo ieškoma, 
kalifaktorius galėtų pasakyti: “Čia aš susitaupiau nuo pusry- 
čių". O antra, kalifaktoriai buvo gerieji prižiūrėtojų vaikučiai, 
jų ausys ir akys, tad valdininkai visai nenorėdavo klausytis 
skundų. Taigi nors skundų beveik nebūdavo, užtat klestėjo 
nuolatinis pavydas ir neapykanta. Be paliovos skardėdavo kan- 
dūs žodeliai, užuominos, kildavo ir muštynių. Mušeikos čia 
visuomet prakišdavo, tuojau keliaudavo į areštinę, nes nieko 
neįstengdavo įrodyti. Ir aš pats, turiu tai pripažinti, dažnai ko- 
ne sprogdavau iš pavydo matydamas, kaip vis labiau tunkantis 
mūsų kalifaktorius, pasrėbęs porą šaukštų, pastumia pietus į 
šalį — tuos pačius pietus, kuriuos valgydamas, aš drebėdavau 
dėl kiekvieno kąsnio, o jis arba atiduodavo juos kuriam, arba 
išmainydavo į pypkę tabako ar porą degtukų. 

Godišiau, sakydavau mintyse kaip ir kiti, tu prisisprogai 
mano duonos, mano margarino, o dabar švaistaisi vertingu 
maistu, kurio taip reikėtų man! Kad tu uždustum savo paties 
taukuose! 

Štai ką aš jausdavau, bet tuo pat metu man būdavo gėda 
tokio žemo pavydo dėl duonos riekės, į kurią namuose nė 
žvilgtelėjęs nebūčiau. Mokiausi nekęsti tų, kurie mane tokiu 
vertė — apgailėtinu pavyduoliu! 

Tiesą sakant, buvo ir kitas, visiškai legalus būdas sočiai 
prisiryti, vyresnybė jam pritarė ir netgi skatino. Šių namų gy- 
ventojai, dar turintys laisvėje palankiai nusiteikusių giminaičių, 
be jokių suvaržymų galėjo gauti maisto siuntinukus — kiek tik 
širdis geidė. Pamanytum, kad beveik kiekvienas turėjo nors 

vieną giminaitį, kuris bent retsykiais atsiųstų duonos — džiū- 
vėsiai čia buvo nepaprastai geidžiami. Bet šitaip nebuvo. Nė 
nekalbant apie tai, kad daugelis nemokėjo nei skaityti, nei ra- 
šyti (šiuose baisiuose namuose buvo surinktos tikros padug- 
nės!), arba jie tiesiog jau buvo taip nukvakę ir atbukę, kad 
apie daugelį jų jokie giminaičiai nė Žinoti nenorėjo. Tiems gi- 
minaičiams jie buvo pakankamai gėdos ir rūpesčių pridarę dar 
tada, kai buvo laisvi, o išgyvenę gydykloje penkerius, dešimt, o 
kartais ir dvidešimt metų, laisviesiems žmonėms buvo seniausiai 
žuvę ir užmiršti, mirę ir palaidoti. Ne, tokių, kurie gautų siun- 
tinius, buvo labai nedaug! Iš penkiasdešimt šešių vyrų, gulė- 
jusių mano skyriuje, siuntinius gaudavo tik penki ar šeši. Tokie 
prie mūsų bendro stalo sėdėdavo pasipūtę ir sotūs — šalia pil- 
no dubenėlio vandeningos sriubos priešais juos gulėdavo storai 
aptepta riekė su dešra ar sūriu — gardumynai, kurių mums nė 
pauostyti netekdavo! Savo akim mačiau, kaip vienas riebuilis 
ūkininkas, patekęs čionai už nuolatinius šmeižtus, patogiai įsi- 
taisęs vienas pats sudorojo keptą antį — sutriauškė ją su visais 
kauleliais! Nuo jo varvėte varvėjo riebalai, o mes visi sėdėjom, 
mūsų akys lipo iš kaktų, burnose tvenkėsi seilės, varvėjo per 
smakrus, mūsų rankos virpėjo — baisus godulys ir pavydas 
graužė mūsų širdis. Niekad neįstengiau suprasti, kodėl visa tai 
leidžiama. Tie pateptieji būtų bent riję tą savo maistą kur pasi- 
slėpę — bet ne, mes turėjom visa tai matyti! Teisybė, nei mūsų 
skyriuje, nei visoje gydykloje kokios atkampesnės vietelės ir 
nebuvo — kamerose visur gulėjo po šešis, po aštuonis žmones; 
niekur nepasislėpsi, netgi išvietėje nebuvo kabliukų ir kas nors 
vis atplėšdavo duris. Dėl viso to nuolatinio alkio ir neapykan- 
tos vagišiams kalifaktoriams, iš pavydo rajūnams ir kildavo ne- 
sibaigiantis irzlumas, niautynės, muštynės, 0 paskui būdavo ski- 
riamos bausmės. Nė viena diena čia nepraeidavo ramiai, vis kas 
nors atsitikdavo. Jei tarpduryje kas imdavo šlykščiai plūstis, 
niekas net nesiklausydavo. Traukdavausi šalin, kai tokie vienas 
kitą pradėdavo marginti mėlynėmis, o iš nosių pasipildavo 
kraujas. Reikėdavo tik džiaugtis, kad pats likai sveikas. Teko 
paisyti kiekvieno ištarto žodžio — jis tuojau pat nukeliaudavo 
toliau, o sugrįžęs iškart atsisukdavo prieš jį ištarusį Žmogų. 

Turiu prisipažinti, kad į siuntinių rijikus iš pradžių aš žvel- 
giau ne tik pavydžiai. Juk atrodė taip paprasta: reikia tik pa- 
rašyti Magdai, ir atsidursiu tarp tų turtuolių. Magda juk ne 
tokia, kad leistų savo vyrui dvėsti badu! Savaitę dar grūmiausi 
su savimi, paskui nugalėjo alkis, ir aš susiruošiau rašyti laišką. 
Neturėjau nei rašomojo popieriaus, nei voko, o čia niekas nie- 
ko panašaus nedalijo, bet aš sutaupiau riekę duonos ir gavau, 
ko man reikėjo. Parašiau laišką ir iškart pradėjau laukti. Vaka- 
re atsigulęs vaizduodavausi, kas tame siuntinyje turėtų būti — 
pagalvojus apie riekę duonos, apteptos riebia kepenine dešra, 
iš geidulio ir alkio man darydavosi bloga. Buvau apskaičiavęs, 
kad siuntinys turėtų ateiti jei ne ryt, tai poryt, bet praėjo ir ryt, 
ir poryt, o siuntinio vis nebuvo. Tik paskui aš sužinojau, kad 
laiškas pirmučiausiai pakliūva medicinos patarėjo cenzūron, 
paskui kontoroje užklijuojamas ženklas ir išsiunčiamas ne vos 
įteikus, o tik tada, kai tokių laiškų susikaupia keletas. 

— Niekur jie ten neskuba, — kalbėdavo kaliniai. — Manai, 
jie ir bėga, vos tau įsigeidus? Jie ten tik tvirtai sėdi ant savo 
užpakalių. 

O aš vis laukiau ir tikėjausi. 

Vieną dieną mūsų sanitaras lyg tarp kitko tarstelėjo: 

— Kontoroj guli jūsų laiškas, Zomeri. Man ten pasakė, 
kad negali jo išsiųsti — jūsų sąskaita tuščia. 

— Ką?! — riktelėjau. — Dėl dvylikos pfenigų ženklo nega- 
lima išsiųsti mano laiško? Juk tardomajame kalėjime savo 
žmonai aš grąžinau keturis tūkstančius markių! 

— Reikėjo bent porą pasilikti, — pasakė sanitaras ir jau 
rengėsi eiti. | 

— Ponas sanitare! — sušukau. — Taip negalima! Dėl dvy- 
likos pfenigų! Juk jie gali paskambinti mano žmonai, ji pa- 
tvirtins... 

— Pokalbis telefonu irgi kainuoja dešimt pfenigų, kurių 
jūs, Zomeri, neturit! — šaltai atkirto sanitaras. — Nagi, nurim- 
kit, kitą mėnesį jūsų laišką išsiųs, jeigu sąskaiton bus įrašytas 
pirmasis jūsų atlyginimas! 

Nenutuokiu, ar laiškas Magdai pagaliau buvo išsiųstas, ar 
taip ir pražuvo kur. Kad ir kaip ten būtų, siuntinio su maistu 
aš negavau, taip ir likau tarp amžinai alkanų, godžių pavyduo- 

lių. O kai aš iš tikrųjų gavau algą, jau seniausiai buvau prara- 
dęs norą dar kartą rašyti Magdai. Buvau nusprendęs, kad joks 
žmogus nebelinki man gero. 

4 
"D ia gerokai užbėgau įvykiams už akių. Štai aš 
dar tik pirmą dieną gydykloje, dar labai išdi- 
džiai lupuosi ir valgau bulves ir esu mirtinai nuvargęs po ne- 
miegotos nakties. Kreipiuosi į sanitarą prašydamas, kad leistų 
man bent valandą pagulėti — aš visą naktį negalėjęs miegoti. 

— Draudžiama! — griežtai sako sanitaras. Paskui švelniau: 
— Tiek to, gulkitės. Tik nusirenkit ir atsigulkit kaip reikia. 

Taip ir padarau, bet vos tik atsigulu, užmerkiu akis, pasi- 
girsta šaižus nekenčiamas balsas: 

— Nagi, kiaule, greit lipk iš lovos! Tu, niekdary, čia dryb- 
sosi, 0 mes už tave dirbsim? Marš, ropškis iš migio! 

Suuodė mane šitas pėdsekys šuo! Bet dabar ir aš įsiuntu, 
neapykanta suteikia jėgų protestuoti. 

— Tučtuojau užčiaupk žabtus! — šaukiu. — Gal tu čia 
aukštesnis už vyriausiąjį sanitarą? Jis man leido, o tu, kiaule... 

— Jis tau leido, jis tau tikrai leido? — putoja tas išsišiepęs 
ir atveria savo kaplius. — Na tai tu tiesiog puikus paukštukas, 
jei sanitaras daro tau tokias išimtis! Nepyk, drauguži, aš čia 
tam ir esu, kad skyriuje būtų tvarka, antraip sanitaras duos 
man velnių! — Taip taręs, jis pranyksta, 0 aš vėl atsigulu — 
labai patenkintas, kad pagaliau ir aš jį priveikiau. 

Aš tikrai užsnūstu, bet po kokių kelių minučių mane kaž- 
kas prižadina. Veikiausiai net ne koks nors garsas, 0 greičiau 
instinktas, kurį išugdė pavojus: šioje gydykloje išsiugdžiau uja- 
mo gyvulio instinktą. Guliu ant šono ir žiūriu tiesiai į suoliuką, 
ant kurio pasidėjau savo rūbus. Blėsteliu ir matau, kad po juos 
rausiasi kažkas baltas. Taigi čia vėl tas Lekseris! Atsargiai, be 
galo tyliai jis ima vieną drabužį po kito, naršo kišenes, čiu- 
pinėja siūles... Pirmas mano impulsas — šokti ir pulti ant to 

šėtono, tos nerimstančios dvasios. Bet susivaldau, ramiai guliu, 
stebiu, ką jis daro. Leidžiu jam raustis. Šypsaus. Mano kišenėse 
nieko nėra, nieko, kas galėtų sužadinti jo godulį. Nieko? Man 
stabteli širdis, vėl noriu šokti ir išplėšti iš jo nagų skutimosi 
peiliuką, kurį jis vis dėlto surado, kad ir kaip gerai aš jį buvau 
įvyniojęs į seną laikraštį. Lekseris žvilgteli į mane. Užmerkiu 
akis, miegu. Paskui, kai vėl dirsteliu, matau, kad jis jau vynioja 
peiliuką į laikraštį ir kiša į mano kišenę. Tada išeina. Bet aš 
jau suvokiau pavojų — mikliai šoku iš lovos, susirandu peiliuką 
ir skubu su juo išvietėn. Vienas truktelėjimas, ir peiliukas am- 
žinai dingęs — šitoks brangus daiktas, turėjęs atverti man kelią 
į laisvę, kai nieko daugiau nebeliks. Po minutės aš vėl guliu 
lovoje. Nė kiek nepaankstinau, nė kiek! Prie mano lovos jau 
stovi sanitaras ir deda ranką man ant peties. 

— Nubuskite, Zomeri! 

Nubundu, atrodo, kaip reikia — nei per sunkiai, nei per 
lengvai. 

— Kelkitės, Zomeri! 

Atsistoju ir stoviu prieš jį tik su marškiniais. 

— Zomeri, ar turit savo kišenėse ką nors draudžiamo? 

— Ne, pone vyriausiasis sanitare! 

— Jūs juk žinote, kad visi aštrūs daiktai čia draudžiami — 
kišeniniai ir skutimosi peiliukai, nagų brūžekliai taip pat! Jūs 
žinote? 

— Tikrai taip, pone sanitare! 

— Ir nieko draudžiamo savo kišenėse neturit? 

— Nieko, pone sanitare. 

Trumpa pauzė. Paskui: 

— Zomeri, perspėju jus geruoju! Prisipažinkit, ir aš dova- 
nosiu. Antraip jau pirmą dieną keturioms savaitėms įkišiu į 
šaltąją! 

— Neturiu ką prisipažinti, pone sanitare! 

— Puiku. Tuomet išverskit savo kišenes. 

Paklūstu — pradedu nuo palaidinės, tą kišenę palikdamas 
pabaigai. 

— Išlankstykit laikraštį, Zomeri! 

Išlankstau. Nieko, tikrai nieko. Sanitaras valandžiukę stovi 

kažką mintydamas, paskui pats patikrina visus mano drabužius, 
bet vėl nieko neranda. 

— Apsirenkit, Zomeri. 

Apsirengiu. 

— Gerai, dabar atsiųskit pas mane Lekserį, o pats iki lais- 
valaikio pabūkit dieniniam kambary. 

— Klausau, pone sanitare! 

Nuveikiau puikų darbelį — prižiūrint vyriausiajam sanita- 
rui, visi aliai vieno kalifaktoriai pėda po pėdos išnaršo ir iš- 
krečia visą kamerą. Jie netgi kai ką randa, tik ne skutimosi 
peiliuką. Galiausiai jie išplūsta Lekserį — įtaria, kad šis tyčia 
sumanė taip idiotiškai iš jų pasityčioti. Bet jau kas kas, o Lek- 
seris tai žinojo, kad aš tikrai turėjau tą peiliuką. Aš apmoviau 
jį. Ir keista, nors -dabar visi, pradedant sanitaru, jį plūdo, ant 
manęs Lekseris netūžo. Aš jį apstačiau, ir tai jam imponavo. 
Nuo to laiko atvirai jis prie manęs nebekibo, nors ir neatsisakė 
savo intrigų. 

p opietė irgi atrodė begalinė. Vienintelis mažy- 
tis pajvairinimas buvo tas, kad nuo antros iki 
ketvirtos popiečio valandos mus išvedė į lauką “laisvalaikiui". 
“Laukas" reiškė nedidelį sodelį tarp kalėjimo mūrų — kokių 
keturių šimtų kvadratinių metrų plotas, aplink kurio veją suko 
vienintelis siauras, dviem žmonėms greta eiti tetinkamas takas. 
Švietė saulė, buvo puiki vasaros diena. Tik tai, ką ta saulė 
apšvietė, visai nebuvo puiku. Nė nekalbu apie aplinką — 
raudonas, nuogas, arba negyvu pilku cementu aukštas sienas, 
grotas ant langų, aklus stiklus — vien jau tai gali užgožti 
gražiausios saulėtos dienos spindesį. Žydras dangus ne tau, ka- 
liny; saulė, kuri vis dėlto šildo tavo odą, kaliny, ne tau šviečia. 
Tau stinga erdvės — čia, kur mėlynė, grynas oras ir saulė, tu 
tik svečias, tavo minutės čia suskaičiuotos, kaliny. Tavo pasaulis 
— niūriuose, nykiai aidinčiuose namuose, kur niekad nesu- 

skamba laisvas juokas, o čia tu daraisi svetimas saulei, kaliny. 

Bet aš ne apie iai norėjau. Kalbu apie bičiuiius, Kaučių 
bendrus, kurie čia, išplėšti iš tamsos, su savo blukiais skarma- 
lais ramsto sienas, tupi ant suolų arba apsiavę medinėm klum- 
pėm ir basi šliaužioja tuo smėlio taku. Kaip negailestinga sau- 
lėkaita nuvelka šydą nuo šitų veidų, kurie dabar panašūs į to- 
limus, nugrimzdusius prisiminimus, į skausmą ir liūdesį, sugy- 
vulėję ir puolę į bepročių neviltį! Užsimerkiu ir vis matau juos 
ten stovint, tupint, šliaužiojant, kaip jau šimtus kartų esu ma- 
tęs ir tūkstančius kartų dar matysiu. 

Antai toks vienas kretantis ilgšis — jo trumpai kirpta, pli- 
ka kaip kulnas galva nusagstyta krauju pritvinkusiais ar pūlin- 
gais “kiauliagumbiais" — taip čia vadinami furunkulai. Jo kie- 
tas kampuotas veidas apaugęs šeriais, 0 tamsiose, giliai įkritu- 
siose akyse nematyti jokio šviesos atšvaito. Šis reinietis, kita- 
dos, matyt, buvęs gatvės prekijas, be paliovos murma: 

— Du centneriai — Kanalo gatvė dvidešimt, centneris Me- 
jeriui, Trifištrasė dešimt, amatų policija, amatų policija... 

Jis šneka garsiau, pakelia galvą į aklus grotuotus langus, 
jis laukia užsakymų. 

— Sėklinės bulvės, sėklinės bulvės — pirkit sėklines bul- 
ves! 

Bet kadangi paklausos nėra, nusivylęs jis purto savo bjau- 
rią galvą ir pradeda iš naujo: 

— Du centneriai — Kanalo gatvė dvidešimt, centneris... 

Bet paklausk jį kelinta valanda — jis pažvelgs į saulę ir 
visiškai protingai atsakys, 0 jau tardamas paskutiniuosius Žo- 
džius vėl pradės savo litaniją: 

— Sėklinės bulvės, sėklinės bulvės — pirkit sėklines bul- 
ves! 

Kaip visa tai dar tebeskamba man ausyse! 

O antai kitas — apie jį aš jau buvau užsiminęs, tai tasai 
balsus girdintis šizofrenikas, kurio galvą Lekseris taip negai- 
lestingai daužė į geležines grotas — jis šliaužioja apsiavęs 
klumpėm, kurios jau be kulnų, vis tuo pačiu ratu, vis ratu. Tik 
staiga sustoja, iškelia ranką, graso dangui, sienoms ir grotoms, 
bet dangaus, sienų ir grotų jis nemato — jis regi nematomą 
priešą, kurį garsiai, kaip tiktai geba, plūsta. Jis čia vienintelis 

saksas. Jo keiksmai skamba gryniausiu saksų dialektu, ir pora 
žmonių, dar išlaikiusių proto kibirkštėlę, juokiasi. Bet ko čia 
juoktis, kai šitas paklydėlis sūnus iš gerų namų plūsta nema- 
tomą priešą už tai, kad šis jam kliudąs viską išaiškinti tėvams. 
Ko jis vis kaišioja tuos pačius žodžius, ką gi galėtų reikšti tas 
jo “amžinas erzelis"? 


Aš jau sakiau, o jeigu dar nesakiau, ir taip turėjot supras- 
ti, kad šiuose niūriuose namuose būdavo laikomi tik tokie ligo- 
niai, kurie jau buvo padarę kokį kriminalinį nusikaltimą. Čia 
esama žudikų, vagių, moralės pažeidėjų, dokumentų klastotojų, 
religinių pamišėlių. Prieš patekdami į gydyklą, daugelis jų buvo 
atlikę ilgesnę ar trumpesnę bausmę. Iš kalėjimo jie tikėjosi 
išeiti į laisvę, o pateko į baudžiamojo pobūdžio ligoninę, kaip 
mėgsta sakyti mūsų sanitaras. Jų pakaltinamumas jau buvo su- 
mažėjęs, jie nebeturėjo būtiniausios savitvardos, jie kėlė pavojų 
visuomenei: “gydyklos" vartai visam gyvenimui užsivėrė jiems 
už nugarų. 

Vėliau gydytojas pats man sakė, kad iš penkiasdešimt šešių 
mano skyriaus vyrų į laisvę sugrįžti galėtų nebent kokie šeši. O 
juk tarp mūsų buvo šešiolikos -—septyniolikos metų vaikinai — 
ir visam gyvenimui! 


Tikriausiai ir tas šizofrenikas iš gerų namų kada nors buvo 
padaręs nusikaltimą, atskyrusį jį nuo tėvų. 

Tada galbūt jis buvo tik neatsargus — šiaip ar taip, jis 
buvo švelnaus būdo: nuolat veržėsi pas tėvus, norėjo viską 
jiems paaiškinti. Bet jis buvo jau uždarytas. O metai slinko, 
ėjo, bėgo, bet jį nuo tėvų vis tebeskyrė grotos, kaip ir grotos 
tarp jo kaltės ir širdį išganančios atgailos. Jis daužydavosi į 
grotas netgi tuomet, kai tas šlykštus šuo iki kraujų talžydavo 
jam veidą, diena iš dienos jis kovojo su nematomu priešu, tik 
veltui. Bet kasdien pradėdavo tą kovą iš naujo. Ir su juo kartais 
būdavo įmanoma persimesti protingesniu žodžiu apie papras- 
čiausius gyvenimo reikalus — kaip patiko sriuba, kur padėtas 
šluotražis. Jis netgi truputėlį dirbo, jau sakiau — šluodavo laip- 
tinę. Beje, šitas saksas, pavarde Lechsas, buvo iš tų, kurie bene 
dažniausiai gaudavo maisto siuntinius. Tik, deja, jam buvo vis 

tiek, ką jis valgo — ką sanitaras įdėdavo į ranką, tas būdavo 
gerai. 

Trečiasis daug plepantis vyras buvo toks priešgina su ašt- 
riai nusklembtu veidu ir siaura, ereliška nosimi: atrodė kaip 
šviesiaodis arabas. Jis kentėjo nuo beprotybės — tarėsi esąs 
anuo metu labai žymi politinė asmenybė, dėl savo beatodai- 
riško troškimo žudyti pelniusi blogą šlovę. Šis ligonis, visą lai- 
ką vienas, sukdavo ratus arba ramstydavo tvorą, skiriančią mažą 
mūsų pievutės kvadratą nuo didžiojo kalėjimo kiemo. Kai jis 
taip parimdavo, kildavo įspūdis, tarsi jis amžinai ten stovėtų, 
nuo neatmenamų laikų: blukūs, praradę spalvą jo drabužiai 
ištirpdavo saulėje, matydavai tik šią kitados narsią arabo galvą, 
kuri visąlaik kalbėdavo ir juokdavosi, juokdavosi ir kalbėdavo. 
Didumos to, ką jis klastingai, sardoniškai kikendamas pliauškė 
pats sau, neįmanoma perduoti — jis leisdavosi į vingrias fanta- 
zijas, kaip savo priešams — vyrams ir moterims — pjausto lyti- 
nius organus, įvairiai juos paruošia (būdus irgi smulkiai išklo- 
davo) ir valgo. Bet kartais jis pradėdavo taip išvedžioti: “Lo- 
giška, kad tas, kuris nori tapti Anglijos maršalu, pirmučiausia 
privalo išlaikyti egzaminus Landsberge prie Vartos. Antraip 
nieko nebus. Ant dešinės kojos avimas raudonas, ant kairės — 
žydras lakuotas aulinis batas..." 

Jis atsigręždavo į mane ir kikendavo, pats baisiausiai tuo 
patenkintas. Ir čia pat leisdavosi iš kulkosvaidžių pyškinti į 
prancūzus, tuo pačiu įkvėpimu reikšdamas pastabas apie baisų 
tungusių merginų ištvirkimą. Jo smegenys vis bandė suderinti 
nesuderinamus dalykus, jis tarsi verdavo vėrinius, kur skardinė 
nuo batų tepalo kabodavo šalia stručio plunksnos. Su šiuo 
žmogum buvo neįmanoma persimesti nė vienu protingu žodžiu, 
jeigu jį užkalbindavai, net neišgirsdavo, o kalbėdavo sau ramiai 
toliau arba tylėdavo. Vienas kalinys man pasakojo, kad šis 
“arabas", pavarde Šnymanas, anksčiau buvęs kur kas protin- 
gesnis ir sugebėdavęs daug geriau dirbti. Su kitais, kurie dirbo 
anapus tvoros, kartą jis išėjęs į fabriką, ten bandęs pabėgti, bet 
buvęs sugautas. Kadangi suimamas gynėsi kone su gyvulišku 
nirtuliu, kilo smarkios grumtynės — kažkas užmynė jam ant 
rankos, ir ranka lūžo. Kai sugrįžo iš ligoninės, jau buvo toks 
kaip dabar — blogai sugijusios rankos nebevaldė, visą laiką 

laikė ją kišenėje. Net ir ši detalė liūdnai jo figūrai teikė nepa- 
mirštamo charakteringumo. 

itie trys žmonės, kurie, beje, greitai nuvargin- 

„davo, nes visą laiką elgdavosi taip pat, buvo 
vis dėlto vieninteliai, kurie, išvesti į lauką, šnekėdavo. Visi kiti, 
apie dvidešimt vyrų, tylėdavo tarsi nebyliai, snūduriuodavo arba, 
nugrimzdę į niūrią tylą, sukdavo ratą po rato. Visi jie man 
atrodė kaip pilka, bespalvė masė — vienoda ir niekuom neišsi- 
skirianti. Tikriausiai savo kilme, amžiumi, išvaizda jie buvo 
gerokai skirtingesni, skyriau juos iš tokių nepanašių vienas į 
kitą veidų, bet kadangi jie niekuomet nereikšdavo jokios nuo- 
monės, niekad iš jų neišgirsdavau savito žodžio, neturėjau nuo- 
vokos, kas juos džiugina ir liūdina. Nuolat matydamas juos tik 
niūriai ir abejingai tylint, neįstengdamas iš jų elgsenos išskirti 
jokių “ypatingų" bruožų, priskyriau visus abejingųjų ir indife- 
rentų kastai, apie kurią irgi nieko negaliu pasakyti. 

Išimtis čia buvo nebent vienas epileptikas, jau pagyvenęs 
vyras, su kuriuo aš susikirtau vos atvykęs, pirmosiomis die- 
nomis, ir jis visam laikui liko mano priešas, nes buvo nepa- 
prastai dirglus ir garsėjo kaip rankų nevaldantis mušeika, ga- 
lintis ir užmušti. Kadangi už tvoros manęs neleido ir man ne- 
reikėjo be dešimties minučių septintą rikiuotis kieme, likusį iki 
darbo laiką aš išnaudodavau savaip — eidavau į prausyklą ir 
antrąkart gerai nusiprausdavau. Anksti rytą, kai prie penkių 
praustuvų mažiau nei per dvidešimt minučių turi spėti apsi- 
švarinti penkiasdešimt šeši vyrai, apie kokį nors prausimąsi 
negali būti nė kalbos. Galėdavai tik pakišti rankas po čiaupu, 
susišlapinti jas, štai ir visos dienos maudyklė! Daugeliui tokio 
prausimosi įr pakakdavo, muilas čia buvo beveik nežinomas 
daiktas, o dantų šepetėlius turėjo du ar trys. Kartą per du mė- 
nesius visą skyrių vesdavo praustis po labai primityviais dušais 

— iš jų tekėdavo šiltas vanduo, bet daugelis sugebėdavo klas- 
tingai išsisukti ir nuo šios retos pirties. 

Nuo keturiasdešimties metų gyvenimiškų įpročių aš taip 
greitai negalėjau atjunkti (vėliau visam tam pasidariau abejin- 
gesnis). Taigi kai išėjus miesto darbininkams skyrius ištuštėda- 
vo, po pusryčių aš antrąkart apsiprausdavau. Tuo metu pagy- 
venęs epileptikas šluodavo mūsų kamerą; kai grįždavau nusi- 
prausęs, jis dar tebešluodavo, nes darydavo tai lėtai, kad ir 
prastai. Savo žvairom akim jis tikriausiai matydavo, kaip aš 
atsistojęs prie lango tvarkydavausi nagus, bet į tą bedvasį šla- 
vėją aš tuomet nekreipdavau dėmesio. Kai susiruošdavau dar- 
ban, ir jis dažniausiai jau būdavo dingęs iš kameros. Bet sykį 
atsitiko taip, kad skubėdamas iš kameros, aš pastūmiau į lauko 
pusę atsidarančias duris ir šluojančiam koridoriuje seniui tren- 
kiau jomis tiesiai į galvą. Iš širdies apgailestaudamas, karštai jį 
atsiprašiau — jis tik niūriai kažką subambėjo. Po dviejų ar trijų 
dienų, tapęs atsargesnis, duris vos pastūmiau, bet jos ir vėl 
tvojo šlavėjui į galvą! Ant manęs pasipylė srautas keiksmų — 
“idiotas" buvo pats švelniausias. Veltui atsiprašinėjau ir aiški- 
nausi, kad stengiausi būti atsargus — vos išvengiau smūgių. 
Šitaip romiausią žmogų gali paversti priešu, ir epileptikas tikrai 
tapo toks, nors, vengdamas susidūrimų, prausdavausi jau vė- 
liau. Kiekvieną mano žingsnį jis nuolat sekdavo niūriais, įta- 
riais žvilgsniais, ir tik mano didžiausiam atsargumui reikia dė- 
koti, kad naujų susikirtimų daugiau nepasitaikė. Po galais, man 
jau užteko ir nukąstos nosies! 


43 


ano pasivaikščiojimai po kiemą būtų buvę la- 

„bai vieniši ir nuobodūs, jei tomis valandomis 

pak piot nebūtų buvę išleidžiami ir įnamiai iš darbo kamerų. 
ia kalbu apie tuos kalinius, kurie arba dėl nepakenčiamo bū- 
do, arba dėl ankstesnių mėginimų pabėgti nebūdavo leidžiami į 
miesto brigadas, todėl per dienų dienas vienutėse dirbdavo še- 

pečius arba rišdavo čiužinius. Iš jų aš ir rinkdavausi pasivaikš- 
čiojimų pašnekovus — tokių, su kuriais aš pakaitom vaikščio- 
davau, buvo ketvertas. 

Pirmasis buvo toksai Kurmanas — mažytis, sukrypęs, šlub- 
čiojantis inteligentiško veido akiniuotis. Jis sakėsi turėjęs Ber- 
lyne spaustuvę, tarėsi esąs suimtas dėl politikos ir vylėsi iš Čia 
tuoj tuoj išeiti. Nuolat kartojo — ryt poryt būsiu laisvas! Jį vis 
ruošėsi aplankyti Žmona, bet niekad taip ir neaplankė (siun- 
tinius, tiesa, siuntė), o jis pats ir po šiai dienai kasdien po dvi 
valandas suka ratus tuo pačiu taku, bet jau rytoj jį tikrai pa- 
leisią. Šiaip su juo būdavo galima persimesti ir protingu žo- 
džiu, ypač kai jis imdavo kalbėti apie savo jaunystę ir apie tai, 
kaip mokėsi spaustuvininko amato. Jis buvo gan paslaugus, 
pasiryžęs padėti, nuolat duodavo man paskaityti laikraštį, yra 
pavaišinęs keliom cigaretėm. Ypač jis buvo naudingas kaip di- 
dinamojo stiklo savininkas — šviečiant saulei, juo puikiausiai 
buvo galima užsidegti cigaretes ir pypkes. Viena iš valdžios 
kvailysčių — rūkyti mums buvo leidžiama, bet griežtai drau- 
džiama turėti degtukus ir žiebtuvėlius. Duoti mums ugnies ofi- 
cialiai buvo įpareigotas prižiūrėtojas, bet kadangi gydyklos val- 
džia degtukų jiems netiekė, šie buvo visai nelinkę iš savo kuk- 
laus atlyginimo pirkti juos mums. Kaip dažnai matydavau ne- 
kantriai laukiantį šešių ar aštuonių vyrų būrelį, su pypkėmis ir 
cigaretėmis apstojusį mažą suklypusį Kurmaną! 

Vos pradeda dienoti, saulė dar menka, o Kurmanas jau 
laiko nukreipęs spindulių pluoštelį į cigaretės galiuką, kol pa- 
galiau pakyla melsvai balta dūmo sruogelė, o Kurmanas jau 
šaukia: 

— Zomeri, trauk greičiau, kol neužgeso! 

Arba nuleidžia tą savo stiklą ir sako: 

— Ketvirtį valandos teks luktelėti, saulutė dar nekaršta! 

Tuomet labai nusivylę skirstomės, nes po ketvirčio valan- 
dos mes jau turim sėdėti prie darbo, o dirbant rūkyti griežtai 
draudžiama. 

Iš pradžių aš buvau dar toks naivus, kad tikėjau kone 
kiekvienu Kurmano žodžiu. Nors jis čia buvo išbuvęs vos pus- 
antrų metų, apie šiuos namus žinojo aibę visokiausių dalykų. 
Netrukus išmokau jo žinias vertinti atsargiau, o galiausiai, vos 

Kurmanui ėmus berti gydyklos naujienas, jau nebetikėdavau 
beveik nė vienu jo žodžiu. Jis tarėsi esąs apsuptas politinių 
priešininkų, bet daugiausia rūpesčių jam kėlė komunistai. Čia 
jis spręsdavo labai primityviai: jei tik kuris nesutikdavo su jo 
pažiūromis, arba dalydamas duoną jį apsverdavo kalifaktorius 
— toks Žmogus Kurmanui jau būdavo komunistas. O mūsų vy- 
riausiasis sanitaras, su kuriuo jis visiškai neįstengė sugyventi, 
buvo “komunistų vadeiva“, kuris “kiekvieną sekmadienį komu- 
nistiškai nusiteikusiems kaliniams dalija po šešias cigaretes". 

— Ar jums, Zomeri, neatrodo, kad tai siaubinga? 

Čia turiu įterpti, jog žmoniškiau atrodantiems kaliniams aš 
nedvejodamas sakydavau “jūs", bent jau iš pradžių. Visa mano 
esybė priešinosi pakliūti į koktų lygiavos katilą. Aš buvau tru- 
putėlį kitoks nei kiti ligoniai — buvau visiškai sveikas ir ga- 
lėjau tikėtis netrukus vėl išeiti laisvėn, tad žodelytis “jūs* bu- 
vo tarsi paskutinis priminimas apie žmonišką gyvenimą, į kurį 
taip troškau kuo greičiau sugrįžti. Pastebėjau, kad ir mano kai- 
mynai, netgi bukesnieji, mielai atsiliepdavo į šitą “jūs". Tai 
priminė jiems tuos laikus, kai dar niekas jų kiekviename žings- 
nyje nevaikė, neskaičiavo kąsnių ir, dar nesutemus, neguldė 
kaip mažų vaikų miegoti. 

Antrasis mano kiemo bičiulis buvo toks vokietis nuo Hali- 
geno, kuris netgi karštai nekentė visko, kas vokiška, ir visą 
Šlėzvigo-Holšteino žemę mieliausiai būtų atidavęs Danijai. Tad 
aš nenoriai leisdavaus su juo į kalbas, vos galėjau kęst jo kal- 
bas apie vokiečius — jie mat esą pati nepilnavertiškiausia tauta 
visame pasaulyje, jis galįs tai pagrįsti savo praeitim. Už tą pra- 
eitį jis turėjo dėkoti savo Biblijos tyrinėjimams. Tokiais tyri- 
nėjimais jis, aišku, nesitenkino — nekenčiamus kitatikius pul- 
davo vos ne kumščiais. Kempas buvo jau įmetėjęs vyras, įkopęs 
į septintą dešimtį, o paskutiniuosius penkiolika suvisai nebuvo 
išėjęs iš gydyklų ir kalėjimų. Jis vis dar tebebuvo stambus, iš- 
vaizdus vyriškis: tvirtų bruožų, aiškių toliaregių akių po tan- 
kiais, beveik baltais antakiais ant nepaprastai tvirtos kaukolės. 
Priešingai nei daugumos kalinių, kurie dirbo tik verčiami, 
Kempo darbštumas buvo begalinis. Savo čiužinių normą jis 
įvykdydavo tarsi juokaudamas, o laisvu laiku nenuilstamai rišo 
puikiausius rankų darbo kilimėlius, kuriuos siuntė žmonai, kad 

ta parduotų. Už tai retsykiais jis gaudavo maisto siuntinius ir 
siūlų — dažniausiai siūlų daugiau nei maisto. Bet niekuomet 
nesiskundė. Tikriausiai ir laisvėje jo gyvenime būta maža 
džiaugsmo. Gimęs Haligene, jis jau nuo mažų dienų plaukiojo 
žvejų kateriu, o vedęs persikėlė į Hamburgą ir atidarė ten bu- 
rių dirbtuvę, kuri, deja, niekad neklestėjo — tikriausiai todėl, 
kad troškimas atversti visus į tikrąjį tikėjimą niekais pavers- 
davo visus jo triūso vaisius. Užtat dykas valandas jis dažnai 
leisdavo plukdydamas jachtomis turtingus Hamburgo pirklius, 
kurie įstengdavo jas nusipirkti, bet nesugebėdavo vairuoti. Kai 
užsidegęs, su humoru Kempas imdavo pasakoti apie pašėlusias 
keliones Elbe tarp Šulau ir Blankenzės, aš pasijusdavau tarsi 
trumpam ištrūkęs iš ankšto, koktaus kalėjimo kiemo arba iš 
širdies kvatodavau klausydamasis, kaip vienam išlepintam pirk- 
lio sūneliui (kuris su savo jaunom damom privėmė pilnus gul- 
tus) įkalė į galvą, kad ir škiperis, vedąs laivą per audrą, yra 
žmogus, ir norint su juo sutarti, neužtenka vien pakrapštyti 
piniginę. Jis vis dar buvo puikus žmogus, šitas Kempas (kol 
nešokdavo ant tų savo dviejų arkliukų), šiaip jis laikėsi visiškai 
atokiai kitų, ir kiti ligoniai niekad nedrįsdavo jo ilgai šnekinti 
ar velti į ginčus. Gydyklos valdžios, ypač jos medicinos dalies, 
kuri, jo nuomone, elgėsi baisiai, atžvilgiu Kempas buvo nusi- 
teikęs itin tūžmingai. Žinios apie tų ponų intrigas, kurias man 
jis perteikdavo, o ir apie teisėtumo pažeidimus bei žiaurų el- 
gesį dažnai skambėdavo įtikinamai, bet vis dėlto visuomėt bū- 
davo neteisingos. Vyriausiojo mūsų sanitaro kitaip nevadino, 
tik “valkata ir žmogžudžiu". 

Tikra teisybė — ligoniai mirdavo gan dažnai, bet, nepaisant 
to, kad išsekę Žmogystos visai neturėjo noro gyventi, tai pri- 
klausė ne nuo sanitaro, 0 nuo visos šitos sistemos — kupinos 
godulio, badmiriavimo ir nešvaros. Kas antras žmogus vaikščio- 
jo čia su “kiauliagumbiais", sirgo furunkulioze. Kai atvykau, 
po poros savaičių jos apniko ir mane. Organizmas visiškai pra- 
rado atsparumą, jame suvešėdavo bet koks užkratas, gydykloje 
siautė ir vis naujas aukas nešėsi tuberkuliozė. Džiovininkus, 
kurių plaučiai kvėpuojant tiesiog švilpė, čia, beje, vadino tik 
“švilpikais". Sergantiems ir mirštantiems užuojauta irgi niekas 
nesišvaistė, juolab kad mūsų sanitaras buvo kietas vyras, nepri- 

pažįstantis jokių sentimentų. Dauguma ligonių jam atrodė nie- 
kam nereikalingi padarai, juk jų vis tiek niekur nebe;manoma 
panaudoti. Todėl būtų daug geriau, jei jie visai pranyktų nuo 
žemės paviršiaus. 

Trečiasis mano bendras buvo nedidukas, kresnas vyras, 
perkopęs penkias dešimtis, pavarde Ceisė. Tai buvo tamsios 
praeities žmogus — pasak jo paties, daugiau nei pusę gyvenimo 
jis praleidęs kalėjimuose, katorgoje ir panašiose įstaigose. Jis 
buvo nepataisomas vagis — smulkus vagišius, visad tenkinęsis 
tik smulkiu grobiu. Bet pats laikėsi nuomonės, kad jo vagi- 
liavimas yra visiškai teisėtas — mat jam atrodė, kad prie gy- 
venimo stalo jis visad likdavo alkanas, tad tarėsi turįs teisę 
savąją dalį pasiimti pats. Visi kiti Žmonės jam buvo kur kas 
didesni vagys, o pirmučiausia įstaigos prižiūrėtojai ir slaugytojai 
— jų nagai esą labiausiai į save lenkti. Jis tiksliai žinojo, kiek 
nuo mūsų maisto nusuka prižiūrėtojas, ką kuris sanitaras pavo- 
gęs fabrike iš ten dirbančių ligonių. Jis ne tik žinojo, bet ir į 
valstybės prokuratūrą nuolat rašė skundus, kuriuos be galo 
slaptai, aplenkdamas cenzūrą, sugebėdavo išsiųsti. Anksčiau už 
tai, kaip už neteisingus kaltinimus ir valdininkų įžeidinėjimą, 
jam dažnai pridėdavo papildomą laiką kalėti. Bet, matyt, vals- 
tybės prokuratūra irgi pavargo, tad jau keleri metai visai nebe- 
reaguodavo į jo rašymus, tarsi tų skundų nė būti nebuvo. Tai 
dar labiau siutino jį — čia buvo dar vienas įrodymas, kad jie 
visi ten “vieną dūdą pučia!" Kai mudu eidavom greta — jis 
visuomet su iki juodumo nučiulpta trumpa pypkute burnoje, į 
kurią vis kimšdavo nespragintą vokišką tabaką, jo gaudavo iš- 
keitęs gerą tabaką, kurį valdžia pirko darbininkams (keturi pfe- 
nigai per dieną!) — taigi kai Ceisė baisingai dvokdamas pėstin- 
davo greta, mudu beveik nesikalbėdavom, nebent jis leisdavosi 
į savo tiradas, kupinas neapykantos. Šitas žmogus neturėjo ką 
pasakot — nei apie savo ankstesnį gyvenimą, nei apie Žmones, 
kuriuos kitados mėgo, nei apie savo įsilaužimus, nei pagaliau 
apie savo dažnus, kartais net sėkmingus pabėgimus, iki gyve- 
nimo galo uždariusius jį vienutėn. Ne, dažniausiai mudu žings- 
niuodavome tylėdami, persimesdami vos keliais žodžiais apie 
kiaulišką ėdalą, kurio vis tiek neužtenka, ir vėl ilgam nutil- 
davom. Vis dėlto aš mielai vaikštinėdavau su šituo nykiu, niū- 

riu žmogeliu. Tikriausiai todėl, kad jutau, jog jis prie manęs 
lyg ir prisirišęs, vos juntamai — be tokio prisirišimo negali 
gyventi joks žmogus, kad ir koks niaura jis būtų. Jis net pasiū- 
lydavo man savo tabako, nors jam, užkietėjusiam rūkoriui, jo 
visuomet stigdavo! Sekmadieniais mudu kartais žaisdavom 
šachmatais. Čia jis irgi ieškodavo priekabių, elgdavosi valdingai. 
Neretai, padaręs prastą ėjimą, siekdavo sugrąžinti figūrą, o jei 
tik aš pabandydavu prisiliesti figūros, jau nebeleisdavo eiti kita. 
Įnirtęs jis dažnai nubraukdavo visas figūras nuo lentos, imdavo 
niūriai svaidyti į mane kibirkštis ir plūstis. Paskui prisikimš- 
davo naują pypkutę, sustatydavo figūras iš naujo ir lyg niekur 
nieko pradėdavo naują partiją. | 

Šie trys mano pasivaikščiojimų bičiuliai valdžios akyse tu- 
rėjo pačią prasčiausią reputaciją, o ketvirtasis mano bendras, 
kurpius Bukas, nuteikė tą valdžią ir prieš mane. Ten, viršuje, 
sakė: iš to, su kuo tu bendrauji, mes ir spręsim, kas tu pats. 
Netrukus apie mane susiklosčiusią prastą nuomonę — prade- 
dant prižiūrėtojais, baigiant medicinos taryba — lėmė tik tai, 
kad aš netikusiai pasirinkau bičiulius. Pasiteisindamas galėčiau 
pasakyti, kad šie keturi mano skyriuje buvo vieninteliai žmo- 
nės, su kuriais iš tikrųjų būdavo įmanoma kiek pasišnekučiuoti. 
Būčiau jų atsisakęs — būčiau likęs vienui vienas, trypinėjęs 
aplink be žmogiško žodžio, o to iš manęs reikalauti būtų buvę 
per daug. Vienas aš niekad gerai nesijausdavau. Kai Magda 
kelioms dienoms kur išvykdavo, aš visuomet nerimaudavau net- 
gi laisvėje, gyvendamas patogiai — tad kaipgi būčiau įstengęs 
tokiom nejprastom, sunkiom sąlygom vienas ištverti tokią ny- 
kią būtį — amžinai vienas? 

Tikra teisybė — dėl to buvau perspėtas, bet joks perspė- 
jimas negalėjo suturėti manęs nuo to, kas man atrodė gyvy- 
biškai būtina. Šiandien visame kalėjime aš jau garsėju kaip 
“valdžios priešas“, kaip su priešu su manim ir elgiamasi, nors 
tai valdžiai aš niekad niekuom nesu pakenkęs. Teisybė, galvoju 
apie ją prastai, tai matyti kad ir iš to, kas čia toliau rašoma. 

Tiesą sakant, aš ir pats nežinau, kas mane patraukė prie 
to kurpiaus. Juk jis buvo tamsus, savim patenkintas, atstumian- 
tis tipas, klastingas intrigantas — visi jo nekentė. Bet juk visi, 
netgi tie trys mano pasivaikščiojimų bendrai, taip pat nekentė 

ir gydyklos valdžios. Bet ir šie Bukui niekad nepratardavo nė 
žodžio. Kurpius Bukas — kurpius jis buvo laisvėje, toks liko ir 
čia — nuolatos tikindavo, kad jis elgiasi visiškai neutraliai, su 
niekuom neprasideda, niekur nesikiša. Bet, nepaisant tokių ti- 
kinimų, jis amžinai kivirčydavosi su kitais ligoniais, plūsdavosi 
su jais, kol keiksmai galiausiai virsdavo peštynėm —- čia jis 
visad gaudavo lupti, nes nepaisant galingo stoto, buvo bailys ir 
nedrįsdavo smogti atgal. Bukas nuolat juodindavo kitus. Bū- 
davo, tik užmato kurį ne laiku kramtant žiauberę duonos, tuoj 
apšaukia vagimi, o po penkių minučių jau žino, iš ko ta duona 
pavogta. Ir lekia įsikarščiavęs skųsti vyriausiajam sanitarui. Gy- 
dytojui vizituojant, jis visuomet stovėdavo prie kabineto durų 
— tik ne skausmais norėdamas pasiskųsti, o ketindamas ką 
nors įduoti. Tik į vidų retai jis pakliūdavo. Ne vieną valandą aš 
praleidau su šiuo be galo sugedusiu žmogum, klausydamasis jo 
tūžmingų pasakojimų, kuriais jis kankindavo visus. Su didžiau- 
sia piktdžiuga jis piešdavo kitų šlykštybes ir smukimą — rodės, 
jis žino kiekvieną kitų ankstesnio gyvenimo smulkmenėlę. O su 
kokiu pasitenkinimu jis stebėdavo kokį fizinį ar dvasinį mo- 
ralės pažeidėjo pasikeitimą — pavyzdžiui, kai kuris nors, tikė- 
damasis būti paleistas (neišsipildanti viltis!), leisdavosi iškast- 
ruojamas. Beje, apie save jis nepasakodavo nieko blogo. Iš savo 
tėvo jis buvo paveldėjęs klestinčią avalynės krautuvę, bet žlugo, 
nes žmonės buvę tokie niekšai! Jis buvo vedęs, bet išsiskyrė, 
nes jo Žmona “irgi buvus tokia". Savo draugus ir gimines Bu- 
kas užversdavo laiškais, tik jau seniai niekas į juos nebeatsaki- 
nėjo. Kas gi norės prasidėti su žmogum, uždarytu tokioje įstai- 
goje. Ir, aišku, uždarytu nekaltai — jei jis kada bent iš tolo 
paminėdavo savo nusikaltimus, tai sumurmėdavo kažką apie 
“nedarbą" ir kad “vargas nežino bargo". Įdomiausia man bū- 
davo šitą perdėm sugedusį Žmogų išgirsti pasakojant apie jo 
paties nutikimus panašiose įstaigose ir istorijas su gydytojais. 
Beje, dvejus metus jis buvo laikomas universiteto klinikoje ir 
per tą laiką keturis kartus — po kartą per kiekvieną semestrą 
— profesorius jį rodydavęs studentams. Ir dabar girdžiu to avi- 
galvio balse kvailą pasitenkinimą, kartojant ano profesoriaus 
žodžius: “Ką jūs galėtumėt pasakyti apie šitą Žmogų, mano 
ponai? Gerai, žinome, kad šitas Žmogus yra mokytas ir moka 

elgtis. Jis patinka moterims, trumpai tariant, tai visuomeniškas 
žmogus..." 

Visa tai profesorius, atseit, kalbėjęs apie jį, šitą plikšį kur- 
pių, kuris niekad nebuvo pakėlęs nosies aukščiau savo kurpalio, 
beveik nemokėjo bendrinės kalbos ir kone ištisai plepėjo tar- 
miškai! Žinoma, čia nebuvo nė lašo teisybės — taip kalbėti tas 
profesorius galėjo apie ką tiktai nori, tik ne apie kurpių Buką, 
gal apie kokį kitą ligonį, pristatytą per tą pačią paskaitą. 


Arba štai Bukas pasakoja, kaip medicinos taryba visiškai 
neteisėtai pareiškė apie jį teismo nuomonę (Bukas taip ir sakė, 
kaip ten įprasta — “pareiškė nuomonę"), visai nepaisydama 
nagrinėjimo. 

— Tai gal sprendė pagal ankstesnius aktus? — įsiterpiau 
aš. 

— Kur ten! — pasipiktinęs atkirto Bukas. — Sakau gi 
jums, kad jie apie mane visiškai nieko nežinojo, visą tą savo 
nuomonę nuo A iki Z jie išlaužė iš piršto! 

Po to ėjo be galo išsamus dviejų valandų pasakojimas apie 
tai, kaip medicinos patarėjas, talkinamas teismo sekretorės ir 
parsidavėlio advokato, prasmuko į tardomojo Buko kamerą, o 
pasakojimo gale pasidarė visai aišku, kad tas medikas Buko 
kameroje pabuvojo tris ar keturis kartus ir susidarė apie jį 
puikią nuomonę. Iš paskutiniųjų valdžiausi neatkreipęs Buko 
dėmesio į šitą mažą skirtumą tarp pasakojimo pradžios ir pa- 
baigos, nes teisybės požiūriu jis, kaip ir visi melagiai, buvo 
nepaprastai įžeidus, o aš nieku gyvu netroškau, kad šitas pavo- 
jingas žmogus pasidarytų mano priešu. 

Aš jau mieliau klausiaus jo pasakojimo, kaip jis žlugo, 
kreipęsis pagalbos į teisininką, kuriuo pasitikėjo ir kuris vėliau 
dejavo: “O kas grąžins mano septyniasdešimt penkias markes? 
Juk šį svarbų laišką aš parašiau jūsų labui..." — “UŽ šį laišką 
jūs norit gauti septyniasdešimt penkias markes? — atsakęs jam 
Bukas. — Ar žinot, kas čia parašyta? Tai idioto paistalai, štai 
kas! Už tai tiek pinigo aš niekad nemokėsiu!" Taip, pasak 
kurpiaus Buko, ginčas liepsnojęs toliau, ko! galutinai palaužtas 
advokatas ne tik atsisakęs tų markių, bet — mano nuostabai! 

— sutikęs ginti kurpių iki galo, aišku, vėl elgdamasis kaip tik- 
ras idiotas. 

Toks nenuoseklumas, beje, būdingas daugumai ilgai kalina- 
mų žmonių — jle netgi apsikula, nors šiaip yra geriausi drau- 
gai. Štai matau kurpių prie pat nekenčiamo sanitaro durų, nu- 
tarusį įduoti kalifaktorių, kuris dalydamas duoną į jo dubenį 
privertė per daug druskos, nors su tuo kalifaktoriumi jis pats 
ką tik mainikavo: Žiupsnį tabako iškeitė į riekę duonos ar šu- 
kas. Jau laisvėje beveik nėra jokio pastovumo, o' čia, kalėjime, 
tokio pastovumo nėra ko nė tikėtis. Konsteliacija kinta nuolat, 
išlieka tik viena: vieno pavydas ir neapykanta kitam, Žvėriška 
tarpusavio neapykanta. Tokiame urve nėra nei ištikimybės, nei 
draugystės, nei menkiausio padorumo. 

“Ėsk, nes tave suės, Zomeri!" 

Sunkiai išmokau šitą frazę. Aš ir iki šiol jos dar kaip rei- 
kiant nemoku. Niekad neišmoksiu, ir ne dėl to, kad esu pado- 
rus — aš paprasčiausiai silpnas Žmogus. 


A4 


p grįždamas prie grynai asmeninių išgyve- 
nimų, būtinai turiu paminėti dar vieną vyrą, 
iškilią asmenybę, pasirodžiusią vos man pradėjus kalėti, 0 pas- 
kui amžinai pradingusią — tai buvo tarsi sveikinimas iš pla- 
čiojo, man tokio svetimo pasaulio. Jau pirmąją dieną išgirdau 
apie kalinį, už smarkias muštynes aštuonioms savaitėms įkištą į 
griežtąjį karcerį, kur jis gaudavo tik vandens ir duonos, 0 mie- 
godavo ant plikų gultų. Vos tik išdrįsdavau apie tai pagalvoti, 
ir mane imdavo krėsti šiurpas nuo tokios man nesuvokiamai 
ilgos izoliacijos. Įsivaizduodavau tą žmogų kaip tokį trisdešimt- 
metį Lysmaną iš mūsų skyriaus — brutalaus, šiurkštaus veido 
tipą su juodu raiščiu ant vienos akies, niūrų ir nešnekų. Visi 
traukdavosi Lysmanui iš kelio, netgi peštukai vengė turėti su 
juo kokių reikalų, nes šis, vos užuodęs ką nors panašaus į įŽei- 

dimą, iškart smogdavo ir lupdavo tol, kol auka išvirsdavo iš 
koto. 

Ir štai mūsų skyriuje pasirodė Hansas Hagenas — gražus, 
žydintis trisdešimtmetis vyras, treniruoto sportininko sudėjimo, 
tamsiai juodais, vos banguojančiais aukštyn sušukuotais plau- 
kais ir drambliakaulio spalvos oda, dengiančia klasikinių bruo- 
žų veidą — toks stulbinantis grožis, kad ir nenorom, ypač šiuo- 
se baidyklių pilnuose namuose, tiesiog kėlė pasigėrėjimą. Vie- 
toj skudurų, kokius dėvėjo kiti, jis gavo visiškai naujus rūbus. 
Rudas velvetines kelnes bei meldų spalvos palaidinę dėvėjo su 
tokia elegancija, tarsi šitą kostiumą būtų kirpęs pirmarūšis siu- 
vėjas. Kiekvienas Hageno judesys buvo greitas, tikslus, gražus. 
Kalbant jo tamsios akys švytėdavo, net paprasčiausiam žodžiui 
jis gebėdavo suteikti žavesio ir meilumo — tokioj nykioj aplin- 
koj tai buvo tikrai Žavu. 

Kaipgi toksai jaunas dievas pateko į šitą pragarą, klausiau 
pats savęs. O garsiai: 

— Naujokas? 

— Ne, — buvo atsakyta man, — čia gi tas kalinys, kuris už 
muštynes aštuonias savaites tupėjo karcery! 

Negalėjau tuo patikėti — nenorėjau tikėti. Vėliau su Han- 
su Hagenu mudu kartais kiek pavaikštinėdavome skyriaus kori- 
doriumi ar kiemo sodelyje. Vis iš naujo žavėdamasis aš klau- 
sydavausi jo pasakojimų — apie jo jaunystės klajones po Ro- 
česterį — jis ilgai buvo auklėjamas Anglijoje — arba apie jo 
nutrūktgalviškas keliones burlaiviu iki Nordkapo. Jo pasakoji- 
mas sukėlė man įtarimą, kad šitas buriavimas ir bus jį pražu- 
dęs. Jis pirkdavosi vis didesnes ir prašmatnesnes jachtas, O įsi- 
gydamas paskutiniąją, atrodo, apgavo kažkokią draudimo ben- 
drovę, ir ši apgavystė supykdė jį su įstatymu — pirmučiausia 
Hagenas pakliuvo į kalėjimą, o paskui ir į šiuos liūdnus na- 
mus. Bet, kaip sakyta, tai buvo tik versija, paremta jo skubriu 
ir lengvabūdišku pasakojimu. Vėliau patyriau, kad su kitais 
kaliniais jis elgėsi atvirai ir garbingai. Hagenas buvo vienas iš 
trijų Rostoko pirklio sūnų. Tėvas turėjo puikią sporto prekių 
krautuvę ir galėjo savo vaikams suteikti gerą išsilavinimą. Tik 
su jauniausiuoju Hansu niekaip nesisekė. Jau gimnazijoje jis 

krėtė tokias išdaigas, kad teko jį skubiai iš Vokietijos išsiųsti į 
Angliją. Tik, atrodo, jis ir ten gyveno lengvabūdiškai ir nė ne- 
siruošė atsidėti rimtam darbui; jis pasakodavosi man apie savo 
naktines iškylas iš Ročesterio į Londono priemiesčius ir jei 
būdavo gerai nusiteikęs, gražiu tenoru Hansas Hagenas dainuo- 
davo negrų daineles, kurių buvo prisigraibęs tenykščiuose ba- 
ruose ir šokių salikėse. Dainuodavo, aišku, angliškai, bet man 
vis tiek rodės labai puiku, kad jis stengiasi mane prablaškyti. 
Galop parsiradęs Rostokan, jis dėjosi studijuojąs mediciną, o iš 
tikrųjų atrado savo aistrą jūrai ir burlaiviams. Jis pirko savo 
pirmąją jachtą, tik aš labai abejoju, ar už pirkinį mokėjo jo 
tėvas. Netgi klestinti sporto prekių krautuvė vargu ar gali skirti 
sūnaus užgaidai trisdešimt tūkstančių markių, o juk jachta bu- 
vo tik priemonė tikslui pasiekti; Hansas Hagenas ketino joje 
puikiai gyventi, su savo bičiuliais leistis į brangias tolimas ke- 
liones, kiekvieną naktį išlipti uostuose ir nedrebėti dėl skatiko. 
Tada jis ir patyrė, kaip lengvai toks puikus jaunikaitis kaip jis 
gali bizniauti su aukštuomene, neturėdamas kišenėje nė pfe- 
nigo. Jis prekiavo namais, sudarinėjo efektingus sandėrius, tar- 
pininkaudavo parduodant automobilius, darydavo gyvybės drau- 
dimo sutartis, į visas puses prekiavo provizija. Jo išradingas, 
žaibiškai veikiantis protas kiekvieną pasitaikiusią progą sugebė- 
davo panaudoti geram sandėriui. Savo žavesiu jis beatodairiškai 
suko galvas moterims, nedaug buvo ir vyrų, kurie atsispirtų jo 
kerams. Bet su didžiuliais pelnais augo ir jo poreikiai. Hagenas 
atsidūrė per žingsnelį nuo kracho — jo kasa beveik visuomet 
būdavo tuščia. Bet jis Žinojo viena: šiame tiek malonumų jam 
žadančiame gyvenime jie bet kuria kaina privalo tęstis. Jis da- 
rėsi vis mažiau išrankus rinkdamasis būdus: tiesiai iš gatvės 
pradėjo vogti automobilius, nesibodėjo pasirausti netgi su juo 
šokančių damų rankinukuose — trumpai tariant, jis pasidarė 
sukčius ir vagis. Ilgai taip trukti negalėjo. 


Kadangi jis buvo gerbiamo tėvo sūnus, pirmoji byla buvo 


numarinta, antrąsyk jis sėdo į kalėjimą, o iš ten pateko į šiuos 
liūdnus namus, kuriuose gyveno jau šešti metai. 

Naka tikėti savo ausimis — šešeri metai! 
Šešerius metus jis gyveno šitoj beviltiškoj sky- 
lėj ir išlaikė visą jaunystės energiją ir žavesį! Nieko panašaus į 
nykų liūdesį, nė lašo bjauraus pavydo! Niekas netemdė jo vei- 
do, čia jis atrodė tarsi atsitiktinis svečias, ką tik atvykęs ir jau 
susiruošęs išeiti su visais žydinčio pasaulio burtais. Kokios ga- 
lios turėjo valdyti šitą Hansą Hageną, kokią nesugriaunamą 
reikėjo turėti energiją, kad po šešerių metų, praleistų už grotų, 
po aštuonių savaičių griežto karcerio neprarastum jėgų, išlaiky- 
tum laisvojo pasaulio spindesį! Man tai buvo mįslė — vos porą 
dienų čia išbuvęs, aš jaučiausi visiškai išsekęs ir sugniuždytas. 
Vėliau ilgai galvodavau apie Hansą Hageną ir tariuosi suvokęs 
priežastis, padėjusias jam taip ilgai nepalūžti. 

Pirmučiausia jis nieko giliai neimdavo į širdį, tad niekas ir 
neįstengdavo jo iš tikrųjų pažeisti. Jis gyveno tarsi paviršiuje, 
nuostabūs gabumai traukė jį čia į vieną, čia į kitą pusę — jis 
imdavosi bet kokios veiklos, bet nieko nedarydavo. Net ir čia, 
kalėjime, jis sugebėdavo viską: pagal madingiausią fasoną kirp- 
davo prižiūrėtojus — sutvarkydavo jų plaukus naujoviškai drą- 
siai ir elegantiškai. Jis mūrijo geriau už tikrą mūrininką, jis 
duodavo stenografijos, anglų, prancūzų, rusų kalbų pamokas. 
Jis sunkiai triūsė fabrike, mokėjo dailidės darbus ir net prižiū- 
rėjo kiaules — jis sugebėjo viską, bet viską darė lyg tarp kitko, 
jo asmenybei tai neuždėdavo jokio antspaudo. Bet svarbiausia 
tokio jo atsparumo ir neįveikiamo jaunatviškumo priežastis 
buvo ta, kad čia, mirusiųjų namuose, jis gyveno beveik lygiai 
taip pat kaip ir laisvėje. Žinoma, aplinka pakito, bet tik ne 
Hansas Hagenas. Laisvėje jis užburdavo moteris, o čia — nelai- 
mingus vyrus. Net paties bukiausiojo jis neišleisdavo iš savo 
akiračio — tol nenurimdavo, kol jo Žavingas spindesys išbu- 
dindavo ir tokį. Būdavo tiesiog juokinga žiūrėti, kaip jie pra- 
žysdavo, jo užšnekinti. Taip ir matau stovint juos sykiu: už 
paskalas uždarytą storulį Meklenburgo ūkininką Redeminą, tą 
neįtikėtinai didelių siuntinių su taukais gavėją, ir Hansą Ha- 

geną, kuris smagiai nusiteikęs sykį pats prisistatė kaip tango 
šokėjas. Didesnės priešingybės tiesiog buvo neįmanoma įsivaiz- 
duoti. Rodės, tarp jųdviejų negali būti jokio ryšio: to liekno 
lėbautojo ir rambaus, beveik septyniasdešimtmečio ūkininko su 
buliaus sprandu, kurį už šitų sienų atvedė nenuilstamas užsispy- 
rimas, kovojant dėl tariamos teisybės. Ir vis dėlto šis senas, 
visada niūrus vyras tiesiog spindėdavo, kai jį tas vėjo pamuša- 
las užšnekindavo — Redemino akys kibirkščiuodavo, jis griaus- 
mingai kvatodavo, įsijautęs draugiškai plodavo pašnekovui per 
pečius. Hansas Hagenas — tikras šitų namų karalius, tai žinojo 
ir valdžia. Ligoniai aklai darydavo viską, ką tik jis jiems patar- 
davo. Jis ne tik rašydavo jiems prašymus bei pareiškimus, puo- 
selėdavo jų viltis išeiti laisvėn ir guosdavo. Jis ne tik, kaip 
buvęs medikas, gydydavo jų “kiauliagumbius" ir darbe gautas 
žaizdas bei patarinėdavo, kokių tvarsčių ir medikamentų reikia 
prašyti iš gydytojo, ne tik tarsi išradingiausias advokatas teikda- 
vo juridines konsultacijas — ne, jis rengdavo ir mažus, atsar- 
gius sąmokslus prieš kalifaktorių godulį, valdžios vyrų tironiją, 
jos mėšliną dvasią. Jis visur sugebėdavo prikišti savo nagus, ir 
šios protingos, gyslotos rankos sugebėdavo veikti labai išradin- 
gai — tikrai Hansas Hagenas, šitas mirusiųjų karalius mirusiųjų 
karalystėje, valdžiai kėlė daug rūpesčių. 

Kaip karalius jis imdavo ir duokles — visai kaip laisvėje. 
Kaip ir laisvėje, kur jis pakerėdavo merginas ir moteris ir ne- 
galvodamas imdavo iš jų bet kokias dovanas, taip jis elgėsi ir 
čia. Niekad nemačiau, kad Hansas Hagenas būtų ko reikalavęs, 
ko nors prašęs. To jam ir nereikėjo daryti, juo pasirūpindavo 
patys jo gerbėjai. Vienas prižiūrėtojas man pasakojo, kad Han- 
sui Hagenui sėdint karceryje, ten nuolat šmirinėdavo jo bi- 
čiuliai, tykodami menkiausios progos jam ką nors perduoti. 
Nuolat būdavo pakuždama šnipui, kurią riekę Hansas turi per- 
laužti, kad rastų joje didžiausią turtą kalėjime — degtukus. Jei 
į rūsį pakliūdavo koks kitas, tučtuojau būdavo pamirštas, nie- 
kas apie jį net nepagalvodavo. Tokio pasirodymas būdavo su- 
tinkamas lygiai taip pat abejingai kaip ir ankstesnis išnykimas. 
Kas kita Hansas Hagenas! Simtus kartų pats matydavau, kaip 
jie eina pas jį — vargšai vargšiausi, kuriems alkis tiesiog žarnas 
suka. Dirbantis mieste tempdavo jam agurką, kitas — pilnas 

kišenes virtų neluptų bulvių, trečias vėl — čia gabalėlį duonos, 
čia kokį svogūną, kelias petražoles, morkas, krituolius obuolius, 
druską, saują surankiotų nuorūkų. O visa tai kalėjime yra di- 
delės, sunkiai įgyjamos vertybės, čia nėra nė vieno, kuris justų 
jų perteklių — viskas būdavo suaukojama iš vargo. Ir Hansas 
Hagenas priimdavo viską o viską. Jis šypsodavo, dėkodavo, juo- 
kaudavo. Jis taip žaviai mokėjo dėkoti! O paskui atsukdavo 
nugarą ir pamiršdavo aukotoją. 

Kartais iš savo pertekliaus Hansas Hagenas ką nors pakiš- 
davo ir man — irgi negalvodamas, spontaniškai, kaip buvo pra- 
tęs. Sėdžiu nusiminęs prie savo pavandeniavusios sriubos, O 
Hagenas šūkteli: “Ei, Zomeri, gaudyk!" Ir nuo gretimo stalo 
man atskrenda gabalas duonos, 0 jis kvatoja, jei man nepavyks- 
ta jo sugauti, bet jis jau pamiršęs tą savo juoką, pamiršęs, kad 
padovanojo man kažką vertingo, už ką aš privalau būti dėkin- 
gas. Toks jis jau buvo — mokėjo tuojau pat pamiršti. Toks ir 
stovi mano akyse: be praeities, be ateities, gyvenąs tik šia die- 
na, viską atiduodamas tik jai, užsibūdamas tik akimirkose. Man 
būdavo nesmagu, kad aš, imdamas jo dovanas, dalydamasis jo 
draugija, klausydamasis jo pliauškalų, niekaip neįstengiau paro- 
dyti savo gilaus dėkingumo. Kas gi aš jau toks buvau? Mažytis, 
vidutinis, žlugęs krautuvininkas! Taip, nepraėjo nė trys dienos, 
o aš jau buvau vienas uoliausiųjų Hanso Hageno garbintojų. 
Ne, ne iš pačių akliausių — aš jį gana greit iki galo perpratau. 
Naktimis prastai miegodamas, ilgai mąstydavau apie Hansą Ha- 
geną — galvoti vien apie Magdą ir liūdną savo likimą tiesiog 
pavargau. Taip, aš sukau galvą, kaip galėčiau jam atsidėkoti, 
bet aš juk nieko 0 nieko neturėjau. Todėl ir likau amžinas 
Hanso Hageno skolininkas. 

4) ai, kad šitame penkiasdešimt šešių susidėvė- 
jusių, sugyvulėjusių nusikaltėlių būryje gyveno 
ir du jauni vaikinukai — vienas septyniolikos, kitas aštuonioli- 

kos metų — buvo viena iš neapdairių mūsų vyresnybės nesąmo- 
nių. Reikėjo tik pagalvoti, kad šitos sienos, nuolat aidinčios 
nuo nešvankybių, keiksmų ir kivirčų, ši atmosfera, prisigėrusi 
neapykantos ir niekšybės, tikrai neauklėjo jaunuolių, kuriems 
prieš akis dar buvo visas gyvenimas. Bet jie gyveno tarp mūsų 
— ne vieną dieną, ilgai gyveno: miegojo tose pačiose kamerose, 
sėdėjo prie vieno stalo ir dirbo tą patį darbą. Nė kiek neabe- 
joju, kad jie perėmė ir mūsų mąstymą bei jauseną, ir jei juos 
nuo mūsų, vyresniųjų, kas ir skyrė, nebent tai, kad jų blogis 
buvo nutviekstas jaunystės spindesio, tad buvo dar labiau sava- 
naudiškas ir parsidavėliškas nei mūsų. Abudu buvo dailūs vai- 
kinai, vienas jų, pavarde Kolseris, kaip aš sužinojau iš Hanso 
Hageno, gyveno čia itin savitą gyvenimą, kita proga aš dar pa- 
pasakosiu apie jį. Kitas, aštuoniolikmetis Šmeidleris, priklausė 
artimam Hanso Hageno rateliui. Šitam glaudžiam ratui dar pri- 
klausė ir jau minėtasis Lysmanas — niūrus, nešnekus mušeika 
su raiščiu ant dešiniosios akies ir to paties lizdo paukštis — 
ilgas, keistas, truputėlį donkichotiškas dvidešimt devynerių me- 
tų Brachoviakas. Visą šį trejetą, priešingai Hansui Hagenui, 
siejo tai, kad jie jau nuo pačios vaikystės buvo laikomi štai 
tokiose įstaigose. Kitados glaudęsi našlaičių prieglaudose, auk- 
lėjimo namuose, prisišaukę kalėjimo, jie galiausiai pakliūdavo į 
šiuos namus. Nors jie nuolat šiaušdavosi prieš prievartą, nepa- 
tenkinti murmėdavo, bet geriausiai jausdavosi kaip tik tokiose 
vietose. Užnuodyta kalėjimo atmosfera jiems buvo tarsi Žuviai 
vanduo. Visus tris jau ne kartą buvo bandyta išleisti laisvėn, 
tik nė vienas ten ilgai neužtrukdavo: po keturių, šešių savaičių 
jie vėl sugrįždavo į šiuos patikimus namus, nes laisvėje vengda- 
vo bet kokio darbo, norėdavo gyventi tik vogdami. 
Didžiausiai savo nuostabai aš išgirdau, kad šitas Lysmanas, 
kurį nuolat matydavau šalia spindinčio Hageno, buvo ištiki- 
miausias pastarojo bičiulis, toks, su kuriuo dalijamasi paskuti- 
niu kąsniu, ir kad ne kas kitas, o Lysmanas buvo tasai, su ku- 
riuo Hagenas taip žiauriai susimušė ir dviem mėnesiams pa- 
kliuvo į karcerį. Bet turėjau patikėti, nes tai papasakojo pats 
vyriausiasis sanitaras. Pasirodo, kad Hagenas, nė nekalbant apie 
smulkius susirėmimus, jau triskart rimtai buvo susikovęs su 
Lysmanu: sykį išnarino jam žandikaulį, kitąkart perdūrė plaš- 

taką, o šį kartą taip sužeidė akį, kad Lysmanas beveik nieko 
nebematė. Taip, turėjau patikėti, nes pats Hagenas kartą, nu- 
traukęs juodą raištį nuo Lysmano akies, parodė man negyvą 
tamsų krešulį ir pasakė: 

— Tai aš čia Heinį truputėlį kepštelėjau... Ar tu jau bent 
kiek matai, Heini? — Tie žodžiai skambėjo jaudinamai. 

— Aha, tarsi būčiau per ilgai Žžiūrėjęs į saulę... — taikiai 
atsakė Lysmanas. 

Taip, jie buvo geriausi bičiuliai ir rūpinosi vienas antru. 
Visur slankiodamas Lysmanas parūpindavo tabako — jis nesuk- 
damas galvos engė silpnesniuosius, mušdavo juos, 0 paskui da- 
lydavosi grobį su Hagenu. Jie buvo tikri bičiuliai, o paskui 
lupdavosi — lupdavosi ne juokais, žūtbūtinai, rėkdami: “ Galas 
tau!", apimti aklo, siautulingo pavydo. Juk jie varžėsi dėl šito 
nediduko, gražučio aštuoniolikmečio vaikėzo Šmeidlerio, šitos 
vyriškos lyties kekšės, nors šiaip jau abu juo taikiai dalydavosi. 
Tik paskui Georgas Šmeidleris, Očė, vienam jų pradėjo teikti 
pirmenybę, ir užvirė kova. Viskas čia buvo kaip anapus tvoros, 
kaip puikiojoje laisvėje! Hansas Hagenas nebūtų Hansas Ha- 
genas, jei jis ir Čia, šiuose mirusiųjų namuose, nebūtų susikūręs 
malonumų — iškreiptos, piktavalės meilės, bet vis dėlto meilės 
su visa jos palaima ir pavojais. Tas šviesiaplaukis, garbanotas 
vaikas mėlynom akutėm, kone graikišku profiliu, tiesia nosimi 
ir tvirtu smakru taip ir lakstė tarp šitų dviejų vyrų, trumpais 
marškinėliais rytą taip ir nardydavo po prausyklą — jo lieknų 
baltų kojų dar nebuvo subjaurojusios šunvotės — jiedu atsisuk- 
davo, jų akyse užsidegdavo žiburiukai, jų širdys suplakdavo 
smarkiau — ir šiuose nevilties namuose ši diena jau nebebū- 
davo tokia beviltiška. Meilė, tarsi gėlė šiukšlyne, vedė iš proto 
visus namus — kiti vyrai, nedrįsdami prisiartinti, geidulingai 
slankiodavo aplink šitą ratą — bijojo ir brutalios Lysmano jė- 
gos, ir klastingų Hageno džiudžitsu kirčių. Tačiau Šmeidleris, 
šitas vaikas, šitas kekšė, neišleido iš akių ir tyliųjų, droviųjų 
gerbėjų. Jis “įkaitindavo" juos ir atimdavo paskutinį tabaką, 
už šypseną gaudavo duonos, už meilų čiuptelėjimą — gardžiau- 
sią kąsnį iš ką tik gauto siuntinio. O, jis rūpinosi bendru ūkiu, 
šitas Očė Šmeidleris, jis ne tik plūduriavo, jis ir vairavo. Abu 
jo bičiuliai buvo didžiadvasiai, tikri vyrai — dėl tokių niekų jie 

užmerkdavo akis, trumpai tariant, netgi Žavusis Hansas Hage- 
nas buvo suteneris, nei daugiau, nei mažiau. Jis leisdavo Očei 
lakstyti, jei tik tas ką nors pešdavo. Argi aš nesakiau, kad mes 
gyvenome pragare? Ir tame pragare nieko nestigo, netgi meilės, 
bet ir meilė čia buvo subjaurota, ji dvokė! 

iekad nebūčiau apie šiuos keistus santykius 

tiek žinojęs, jei mano stalo kaimynas būtų bu- 
vęs ne Emilis Brachoviakas. Esu pastebėjęs, kad žmonės mielai 
patiki savo paslaptis tyliems, nekalbiems žmonėms, o patekęs į 
šitą gydyklą, pirmąją savaitę aš beveik visai nešnekėjau. Tad 
Brachoviakas ir pasirinko mane savo patikėtiniu, kasdien supil- 
damas man į ausis visus savo rūpesčius. Jis netgi norėjo mane 
paversti savo meilės pasiuntiniu. Kai tik mes po vakarienės 
pradėdavom vaikštinėti ilgu koridoriumi, jis mane imdavo ne- 
nuilstamai įkalbinėti. Mačiau jį ir verkiant, ir juokiantis iš lai- 
mės. Lauke jau temo, viskam abejingi ligoniai ramstė sienas. 
Kai jie stipriau patraukdavo savo pypkutes, jos rausvai sušvis- 
davo. Vienoje kameroje savo paslaptimis dalijosi Hagenas, Lys- 
manas ir Šmeidleris, o atstumtasis vis karščiau įkalbinėjo mane 
ir klausė, kaip jam geriau pasielgti — “visą šitą kiaulystę" at- 
skleisti medicinos tarybai, taigi sukelti skandalą, ar verčiau 
parašyti Očei laišką. 

Oče, taip esą reikėtų parašyti jam, aš tau tiek gero esu pa- 
daręs. Padovanojau tau pusantro pakelio tabako ir auksinį Žie- 
delį, rastą fabrike. Tu tuojau atidavei žiedą Hagenui — aš tai 
puikiai žinau, o šis išmainė jį su kalifaktorium į pusantro svaro 
lašinių, vogtų iš virtuvės. Bet aš dėl to nesiskųsiu, jei tu būsi 
man meilus. Nuo vakar tu man jau nė “labas rytas" nebesakai, 
tu nebežiūri daugiau į mane. Arba vėl būsi man meilus, arba aš 
einu pas gydytoją ir pakeliu vėją. Pasakysiu jam viską, ką esi 
man šnekėjęs apie tas kiaulystes, kurias su tavim išdarinėja 
Lysmanas ir Hagenas! Taip, girdi, reikėtų jam parašyti. 

— Tavim dėtas, vėjo aš jokiu būdu nekelčiau, — sakiau 
jam. — Tik pats įkliūtum. 

— Taip, gerai, bet ar nuneši Očei laišką? Šiandien pat, 
vakare? 

Tai jau ne, aktyviai kištis į šiuos santykius aš visai netu- 
rėjau noro. Juolab kad atsisakymas man nė kiek nepakenkė — 
Brachoviakas lengvai susirado kitą pasiuntinį, 0 ateinantį rytą 
drebančiu iš pasipiktinimo balsu jis man pranešė, kad Očė 
Šmeidleris jau parašęs jam atsakymą... 

— Na ir ką jis tau rašo? — paklausiau. — Sutinka? 

— Rašo, kad pabučiuočiau jam į šikną! — įsiutęs riktelėjo 
Brachoviakas. — Šitas snarglius, šitas kekšiukas šitaip man! Bet 
palauk, vaikuti, dabar aš su tavim iki galo susidorosiu! Nieko 
daugiau iš manęs negausi, nė Žiupsnio tabako! 

Ak, šitas Brachoviakas galėjo kalbėti ką tik nori, aš gerai 
žinojau, kad to tabako jis nebeturi nė kruopelės, Očė jį visiškai 
nustekeno, o ir pats Očė šitai žinojo. 

Bet ką gi apie visa tai galvojo Hagenas, mūsų karalius, 
šitas malonus ir žavus jaunikaitis, kuris vis dėlto bandė išlaikyti 
bent tariamą padorumą? Emilio Brachoviako kančios buvo tie- 
siog begėdiškos — juk jis puikiai žinojo apie Hageno santykius 
su Smeidleriu, nuolat matydavo jaunikaitį pačioje artimiausioje 
karaliaus svitoje, Očė jam pats pasakojo apie tas kiaulystes, 
kurias jiedu kartu išdarinėja! Nepaisant viso šito, Brachoviakas 
nulėkė pas Hageną ir, kaip ir man, pradėjo guostis savo kančia. 
Hagenas jį išklausė, jis buvo malonus ir švelnus, guodė ir paža- 
dėjo tarpininkauti. O už Brachoviako nugaros jie tyčiojosi iš 
šito išsunkto, niekam nereikalingo kvailio — ak, kokia iš tiesų 
pragariška melo ir niekšybės atmosfera! 

Brachoviakas buvo sumanus ir stropus darbininkas — iki 
tam tikro laipsnio fabrike juo būdavo pasitikima. Ten jis susi- 
durdavo su laisvais darbininkais, be to, mokėjo įsiteikti ir kau- 
lyti, tad netrukus jis ir vėl turėjo tabako. 

— Šįkart būsiu tvirtas, dabar jis nieko negaus, nė žiups- 
nelio! 

Dabar Brachoviakas vaikštinėjo koridoriumi, dūmijo savo 
ilgakotę pypkę ir pūtė Šmeidleriui dūmus į akis, nė nežiūrėda- 
mas jo pusėn. Brachoviakas užsirašė pas gydytoją, nėjo į darbą, 

išėjo.su manim į lauką ir — tu tik žiūrėk! — sodely iškart pasi- 
rodė Šmeidleris, vienas Šmeidleris, be Hageno ir Lysmano. Re- 
tas vaizdelis! 

— Aš jo nematau! — patikino Brachoviakas, kai mudu 
žengėme pro Šmeidlerį, sėdintį atokaitoje ant laiptų. Lengvas 
vasaros vėjelis kedeno jo šviesias garbanas, jis atrodė jaunas, 
gaivus ir nekaltas. 

Kai ėjom pro šalį antrąsyk, Brachoviakas man tarė: 

— Očė man ką tik šyptelėjo! 

— Laikykitės! — įspėjau jį. — Tam vaikėzui rūpi tik jūsų 
tabakas! Beje, galėtumėt ir man vienai cigaretei pasiūlyti. 

— Čia aš tabako neturiu, — skubiai pasakė Brachoviakas. 
— Ne, tegul jis pasikankina. Negaus nė trupinėlio. 

O einant trečiąsyk, Šmeidleris visai draugiškai kreipėsi: 

— (Gal sulošiam skatą? 

Ir jis išsitraukė iš kišenės nuzulintas, beveik neatpažįsta- 
mas kortas. Brachoviakas sutiko, aš irgi buvau nieko prieš, tik 
aš jį niūktelėjau, ir jis ramindamas, tvirtai pasa nepra- 
skysti, linktelėjo galva. Pradėjom žaisti — Smeidleriui nepap- 
rastai sekėsi. Brachoviakui lygiai taip pat nesisekė. Šmeidleris 
laimėjo, aš baigiau antrasis. 

Vaikinukas tuoj šūktelėjo: 

— Už tai priklauso žiupsnelis tabako, Emili! — jis nusi- 
šypsojo, ir šit Brachoviakas išsitraukė tabaką (0 juk sakėsi ne- 
turįs!), gerokai prikrovė į Očės tabokinę, o kai atkišau ranką 
aš, vos užteko cigaretei. Paskui abu susiėmę už rankų, susiglau- 
dę patraukė taku aplink. 

Tą patį vakarą Emilis Brachoviakas vėl verkavo: Šmeidleris 
jį visiškai apšvarinęs ir jau nieko nebenorįs apie jį girdėti! O 
kitą dieną Emilis Brachoviakas iš tikrųjų pakėlė vėją, tik ne 
pas medicinos tarėją, 0 pas vyriausiąjį sanitarą. Bet nieko, 
visiškai nieko nepešė. Valdžia savo rankose turėjo visas prie- 
mones — ji galėjo nubausti kaltuosius, išskirti juos, vaikiną — 
nuolatinių kivirčų priežastį iškelti į kitą įstaigą. Manding, val- 
džia nieko nedarė todėl, kad jai tiesiog nerūpėjo, kaip mes 
gyvenam ir kokiam purve skęstam. Iš penkiasdešimt šešių vyrų 
nebuvo nė šešeto, kurie dar galėjo tikėtis laisvės. Visi ar beveik 
visi buvo amžinai pasmerkti kalėti šiuose namuose. Ir buvo 

visiškai nesvarbu, kaip jie stumia savo dienas — niekam tai 
nerūpėjo. Kol jų išsekinti kūnai dar galėjo dirbti kokį darbą, 
jie privalėjo triūsti, o visa kita nieko nedomino! Jie galėjo būti 
sau laimingi ar dvėsti — gyvenimas virė už tvoros, 0 čia buvo 
mirusiųjų namai! 

š jau sakiau — Hansą Hageną neilgai tema- 

čiau. Apgailestauju dėl to, mielai būčiau ilgė- 
liau su juo pabendravęs. Jis buvo sugedęs iki pačių šaknų, bet 
puikus — veidas spindėjo kaip Liuciferio, puolusio angelo. 
Mums jis buvo tikras Liuciferis, šviesos nešėjas, atnešęs į pilką 
ir nykų mūsų gyvenimą šviesą, judėjimą, netgi juoką. Aš ne- 
paprastai juo Žavėjausi — nuo to laiko niekad nebesutikau to- 
kio, kuris būtų galėjęs jį atstoti, kuris būtų turėjęs bent lašą jo 
žavesio ir gyvasties. Galbūt šiuose niūriuose namuose aš ir la- 
bai smukau, bet drįstu pasakyti: tegul Žmogus būna blogas, bet 
jeigu jis turi gyvasties ir spindesio, tai yra daug geresnis nei ši 
pilka, nualinta, skarmaluota būtis, kurią mes ir dabar diena iš 
dienos velkam — be jokios prošvaistės. 

Pasigirdo šnibžduliai — Hageną kažkur iškelia, bet rimtai 
tuo niekas netikėjo. Kurgi jį galėjo iškelti? Į laisvę? To ne- 
leistų nei gydytojas, nei administracija. 

Mirusiųjų karalystės karalius, krėtęs čia tik šunybes, šis 
brutalus mušeika, geriausiam savo bičiuliui išnarinęs žandikaulį 
ir išmušęs akį, kaipgi jis jaustųsi laisvėje? Jo tėvas remti jį 
toliau atsisakė — iš ko gi jis ten gyvens? Šis žmogus, kuris 
nieko iš tikrųjų nemoka, negyvens kaip paprastas darbininkas. 
Tam jis ir netinka — pernelyg jau trokšta malonumų. Ne, 
Hansas Hagenas, trisdešimt vienerių metų, nepaprastai gabus, 
visapusiškai išsilavinęs vyras ir žavingas lėbautojas, buvo pa- 
smerktas visą tolesnį savo gyvenimą praleisti šitame beprotna- 
myje — niekad daugiau jis laisvas nebevaikštinės jokio miesto 

gatvėmis, jam nebesišypsos nė viena mergina, jis nebenudirbs 
nė vieno doro darbo. 

— Antai Hansas! — parodė man kalifaktorius, ir aš apa- 
čioje, kieme, išvydau, kaip civilis vyras su grandinėle veda jį, 
apvilktą kalinio drabužiais: nendrių spalvos švarkeliu ir rudom 
velveto kelnėm. Kalifaktorius pasakė man, kad vyriausiasis sa- 
nitaras buvęs toks bjaurus, jog neleidęs užsivilkti jam Žmoniškų 
rūbų. Hansui Hagenui buvo uždrausta, kad jis dar turėtą duoną 
bei tabaką padovanotų Očei Šmeidleriui, lygiai kaip ir tiek 
daužytam savo bičiuliui Lysmanui padovanotų savo skutyklę ir 
jo paties pasiūtus sandalus. 

— Antai Hansas! 

Kur jį veda? Aišku, į kitą gydyklą. Čia jis jau šešetą metų 
krėtė šunybes, tegul dabar kiti su juo pasikankina! Garsas apie 
jį greičiau už jį patį plinta su išsiųsta byla, niekas jam nesu- 
kliudys vėl apžavėti visus namus, tapti karaliumi, imti duokles 
ir rengti mažus sąmokslus, kurie jam pačiam niekad nebus pa- 
vojingi. Bet aš matau jį, Hansą Hageną, jau senstantį, jo gra- 
žiai banguojantys juodi plaukai jau žyla ir plinka — kiti, jau- 
nesni, dabar jau pranašesni už jį. Dabar jis priverstas griebtis 
klastos, o anksčiau ganėdavo džiudžitsu smūgių, betgi vieną 
dieną nieko nebepadeda ir gudrybės. Jaunystės spindesys išblė- 
sęs, jis jau senas nuverstas karalius, o prieš jo akis vis tie patys 
kalėjimo grotų virbai. Visą gyvenimą tik pro juos jis ir žvelgė 
į laisvę. Veltui jam šypsojos merginos, veltui švytinčios jachtos 
skleidė prieš jį baltus sparnus — jis pateko į mirusiųjų namus, 
mirusiųjų namuose ir numirė. Vargšas Hansas Hagenas — toks 
jaunas, toks gražus, toks spindintis! Vargšas Hansas Hagenas? 
Ak, visi mes vargšai! Visų mūsų nelaimės prasidėjo kokiu nors 
mažmožiu — man tai buvo pamiršta dovana, kaip tik sunkią 
valandą pasipainiojusi bufete — raudonvynio butelis. Jam irgi 
bus kažkas panašaus nutikę. Juk visuomet kas nors prasideda 
mažmožiu, o paskui jau apraizgo mus, daugybę kartų praauga 
mus pačius, ir į laisvę jau žvelgiam tik pro grotas. Bokšto lai- 
krodis muša valandas — šimtus, tūkstančius, dešimtis tūkstan- 
čių valandų — viskas veltui! Vėjas pučia iš šiaurės, pietų, iš 
rytų ir vakarų, jis tvoskia švelniai ir rūsčiai — jau nebe mums, 

niekad nebe mums! Ak, kad mes būtume žinoję! Vargšas Han- 
sas Hagenas! Turiu tarti dar keletą žodžių apie tai, kas mums 
liko iš Hanso Hageno — liko, kitaip aš negaliu to pavadinti. 
Visi, vos iš čia išėję, mums iškart numirdavo — niekad jų nebe- 
matysim, niekad neskaitysim nė vienos jų parašytos eilutės. O 
dabar ištisas savaites matydavom Lysmaną ir Šmeidlerį, kai tik 
jie ištrūkdavo iš darbo, stovint koridoriaus gale vieną šalia kito. 
Jaunuolis atrodė labai išblyškęs, jo akys dažnai būdavo raudo- 
nos nuo ašarų. Lysmanas pasidarė dar niūresnis ir agresyvesnis 
nei paprastai — dėl menkiausio nepatikusio žodžio jis smog- 
davo net neįspėjęs ir mušdavo taip brutaliai, kaip tik įstengė. 
Tiesiog jaudino, kaip jiedu dabar vienas antru rūpinosi, dalijosi 
rūkalais ir maistu. Abu visą laiką kartu, abu nebylūs, suvienyti 
bendrų godų apie tą, kurio nebėra. Laisvom sekmadienio po- 
pietėm, kai aš su niūriuoju Ceise ir paskalų nešiotojų Rede- 
minu pildavau skatą, jie abu — Šmeidleris ir Lysmanas — sėdė- 
davo priešais ir žaisdavo “Nepyk, žmogau". Valandų valandas 
jie lošdavo nepratardami nė žodžio, tik vaikinas kartais nusi- 
šypsodavo, kai jam iš pat pradžių pavykdavo įveikti savo prie- 
šininką. Jie kentė tabako stygių, ta pati pypkutė nuolat keliau- 
davo iš burnos į burną. Bet jau tuomet, kai jų santykiai buvo 
dar kuo puikiausi, kai juos tebevienijo bendras liūdesys, mane 
jau kamavo baimė, pažvelgus į be galo niūrų, kampuotą, aštrų 
Lysmano veidą, kurį tas raištis ant akies darė dar atgrasesnį. 
Ilgainiui viskas turėjo baigtis blogai. Tas parsidavėlis jaunikai- 
tis negalėjo likti ištikimas tokiam atstumiančiam, šiurkščiam 
Lysmanui, jis neįstengtų pakelti ir tų stygių, kuriuos tektų kęsti 
per tokią ištikimybę. 

Paskui viskas atsitiko taip „kaip ir turėjo atsitikti. Bet Očė 
pasirinko ne pavyduolį Brachoviaką, o begaliniam mano nuste- 
bimui, intrigantą kurpių Buką — taigi aš išvydau visai naują, 
tik vėlgi toli gražu ne patraukliausią, jo esybės pusę. Padariniai 
buvo Žiaurūs: kaip obuolys sudaužytas kurpius, sulaužyta koja 
Očė, o Lysmanas savo ruožtu dabar uždarytas aštuonioms sa- 
vaitėms į karcerį. Kai jis iš ten išėjo — ypatingom dovanom jo 
ten niekas nelepino — Šmeidleris jau buvo dingęs, perkeltas į 
kažkurį nepilnamečių kalėjimą, kur jam jau seniai buvo vieta. 

G rįžtu prie savo išgyvenimų. Štai dar tebeslenka 
pirmoji mano diena gydymo ir globos įstaigo- 
je. Ką tik baigėsi mano laisvalaikis, vos spėjau apsidairyti, už- 
megzti naujas pažintis ir vėl stoviu vienas niūriame koridoriuje 
— jis slogus net pačią vaiskiausią, giedriausią vasaros dieną. 
Valanda po valandos aš vaikštau iš vieno galo į kitą, niekuo 
neužimtas, iškankintas ir atbukęs. Kone džiaugsmas būdavo, kai 
prošal praeidavo vyriausiasis sanitaras ar kai prižiūrėtojas kaž- 
kur vesdavo kokį ligonį su skalbiniais ar kupeta senų bylų. 
Kažkas vis dėlto vyksta! Kas man darbo, kad kažkas vyksta! 
"Tiesą sakant, juk nieko ir nevyksta, aš tik bandau atitraukti 
dėmesį nuo savo migloto likimo: aš noriu, aš galiu nieko bend- 
ro su savim neturėti! 

Kartais atsistoju prie vieno man pasiekiamo lango — kitą 
užstoja toji stiklinė dėžė — ir spoksau į lauką, Žvelgiu į tolį už 
spygliuota viela apraizgytų sienų — į laisvę, švytinčią saulėje 
anapus. Prieš akis iškyla — vėl “anapus" — aukšti medžiai. 
Tikriausiai liepos, jų šešėliai krenta ant plento, kuriuo dumia 
automobiliai — matau, kaip apsivilkusios šviesiom suknelėm, 
pro šalį dviračiais važiuoja merginos — aš vėl nusigręžiu ir 
žengiu į niūraus koridoriaus gelmę. Gyvenimas anapus tvoros 
mane kankina, jis man nebepriklauso, aš nuo jo atskirtas, nie- 
ko nebenoriu apie jį žinoti. Važiuokit sau visi prošal, dinkit 
man iš akių! Tegul tie medžiai nudžiūna, o pievom ir laukais 
lekioja smėlio debesys, čia, aplink mirusiųjų namus, turi plytėti 
dykuma, išdžiūvus, mirus dykuma! 

Kartais užmetu akį į vieną ar kitą dieninį kambarį — į 
didįjį arba mažąjį, pasėdžiu ten truputėlį su savo nelaimės 
draugais. Nelaimės draugais? Juk jie nebegali taip kentėti kaip 
aš, jų likimas jau nulemtas — nežinomybė, štai kas mane ka- 
muoja! 

Kai kurie miega padėję galvas ant stalų (lovose miegoti 
draudžiama!), kiti abejingai snūduriuoja. Mažytis, visas persisu- 
kęs dar jaunas Žmogynas, Žžvairuojantis abiem akimis (bet 

abiem skirtingai), kriaušės pavidalo galva, priešais save pasi- 
dėjęs neįtikėtinai nešvarią kortų kaladę, lėtai, vieną po kitos 
dėlioja jas, ilgai žiūrinėja ir kvailai šypsosi. Vienas laiko laik- 
raštį, bet pro jį spokso kažkur visai kitur. O vienas, nusimovęs 
kelnes, skausmingai susiraukęs Žiūrinėjasi savo pūlingas, krauju 
srūvančias votis — prie stalo, kur mes valgom! 

Pasišlykštėjęs sprunku ir vėl stypsau koridoriuje. Skaitau 
pavardes ant kamerų durų: Gotaras, Gramackis, Doičmanas, 
Brandtas, Vestfalis, Burmėsteris, Riorigas, Klingeris. Eidamas 
aš jas vis kartoju, kartoju tarsi atmintinai kaldamas: Gotaras, 
Gramackis, Doičmanas, Brandtas... kartoju ir kartoju, kol įsi- 
menu. Tada einu prie kitų durų... Begalines pustrečios valan- 
dos stumiu laiką, įsimindamas pavardes. Ką laisvėj reiškia pus- 
trečios valandos! Bet ką jos reiškia čia! O, pagaliau iš savo 
darbo kamerų pradeda lįsti darbininkai — čiužinių rišėjai ir 
šepečių dirbėjai. Pyška durys, aidi šūksmai, prausykloje su- 
šniokščia vanduo, pradeda rūkti pypkės. Ačiū Dievui, gyve- 
nimas, jau truputėlis gyvenimo! 

Tik staiga pasigirsta: 

— Fabrikas eina! — Ir iškart kitas šūksmas: — Valgiane- 
šiai, renkamės! 

Netrukus vėl sėdim pilnutėliame valgomajame — tie, kurie 
dirba fabrike, turi naujienų ir smulkiai pasakoja, kad šįkart jie 
nešioję dėžes, kurios svėrusios pusantro centnerio, o vakar dė- 
žės svėrusios tik centnerį dvidešimt. Tuojau pat užverda lauki- 
nis, siautulingas ginčas — iš kur atsirado toksai skirtumas? Dėl 
valgio nėra ko rūpintis — kramtyti nereikia, šiandien vanduo 
su griežčiais. Aš dar toks išrankus, kad sumedėjusius griežčių 
gabalėlius kraunu šalia dubenėlio. Didžiulė, įdiržusi letena nu- 
slysta per stalą, subraukia tuos gabalėlius ir susiverčia į plačiai 
pražiotus nasrus. Iš kito galo tuoj pasigirsta tūžmingas balsas: 

— Kam tu, po velnių, duodi Jankei savo griežčius? Šitas 
tipas kemša viską, ką tik pamato, jis ir šūdą ėstų! 

Į tą balsą Jankė užbaubia: 

— O kas tau, snargliau, darbo, ką aš ėdu? Jei naujokas 
duoda man griežčius, tai jo reikalas! Gal tu jo globėjas? Cia gi 
kiekvienas snarglius gali vaizduoti globėją... 

Ačiū Dievui, šiame iš naujo plykstelėjusiame ginče, į kurį 

tuojau pat įsiterpia kiti (“Baikit vieną kartą, po velnių, nio- 
vęsi! Ar negalit bent sykį patylėti?!" — “Kas tau darbo?!" — 
“Jo teisybė! Tylėkit!" .— “O aš rėksiu, kiek man patinka!“), 
šitame kilusiame sąmyšyje mane visiškai pamiršta. O prižiūrė- 
tojas stiklinėje dėžėje, kurios vienas langas atsuktas į valgo- 
mąjį, kilus tokiam staugimui, nė nepakelia galvos, toliau ramiai 
skaito laikraštį. 

Valgymas baigtas — aš padariau tai, kas vakar man atrodė 
neįmanoma: išsrėbiau visą litrą gryno drungno vandens. Aki- 
mirką pasijuntu sotus. Bet naktį pilvo urzgimas man dar pri- 
mins, kad esu baisiausiai alkanas. Užtat dabar jau ir aš lakstau 
ir lakstau į naktikubilį. 

Vyriausiasis sanitaras šaukia žmones, kuriems reikia arba 
kurie nori eiti pas gydytoją, pastaruosius kviečia tik savo paties 
nuožiūra. Vien iš mūsų skyriaus susirenka dvidešimt vyrų, ma- 
nęs tarp jų nėra. Daugiausia tai Žmonės, darbe susižeidę ran- 
kas ar kojas. Beveik visi sužeidimai labai panašūs — arba tame 
fabrike darbo apsauga niekam tikus, arba silpnapročiai darbi- 
ninkai itin neatsargūs. Bet tuomet jiems reikėtų duoti ne tokį 
pavojingą darbą! 

Prie grotų, skiriančių mūsų skyrių nuo laiptinės, susirinkę 
ligoniai iš abiejų korpusų — jų suskaičiuoju per trisdešimt. 
Vedamos savo prižiūrėtojos, pasirodo ir “bobos", daugiausia 
merginos, jų gal dvidešimt. Jas sustato prie pat sienos, ir pri- 
žiūrėtoja griežtai stebi, kad nė vienas vyras nepersimestų su 
jomis nė žodeliu. Betgi čia gal per septyniasdešimt ligonių, oO 
dabar jau septinta valanda vakaro! Nejau gydytojas priiminės 
iki vidurnakčio? Tuomet mano reikalai prasti! 

— Ar visuomet čia tiek daug? — klausiu vieną ligonį. 

— Daug? — pasipiktina jis. — Šiandien čia visai nedaug! 
Šitoj prakeiktoj skylėj — visi ligoniai. Tik aš jau seniai nebe- 
užsirašinėju, tai neturi jokios prasmės. 

Gydytojas pasirodo, man stovint kitam koridoriaus gale. Aš 
jo nė akyse nematau. Bet nieko, šiandien dar ne mano eilė. 
Netgi geriau — kai šitiek ligonių, argi jis atrastų man laiko? 
Verčiau palauksiu kitos dienos, kai bus ramiau. Juk savo isto- 
riją turiu papasakoti jam kuo smulkiausiai. 

Sanitaras šaukia: 

— Tie, kur su kojom, paruošt kojas apžiūrai! Į eilutę, vie- 
nas paskui kitą! 

Dabar viskas eina pašėlusiu tempu. Į gydytojo priimamąjį 
iškart eina po šešetą vyrų ir ilgiausiai po minutės pirmasis jau 
lenda pro duris lauk: apžiūrėtas ir pagydytas! 

Sanitaras šaukia: 

— Likusieji — nusirengt iki pusės! Į eilutę vienas paskui 
kitą! 

Merginos žiūri, kaip vyrai nusivelka marškinius. Prižiū- 
rėtoja — šiurkšti, raudonveidė, nebejauna moteris — dėl to 
baisiausiai širsta. Štai ji šoka ant vienos mergaitės, kuriai iš po 
skarutės kyšo kelios garbanėlės. 

— Iš kur šitie gaurai?! — rėkia ji piktai. — Tau tik vyrai 
galvoj! Na, palauk, aš tau parodysiu, kaip čia kaišiot savo gro- 
žybes! — Ir šiurkščiai nutraukia skarutę mergaitei nuo galvos. 

— Ką? — šaukia ji dabar. — Tu ten net garbanų prisiau- 
ginai? Argi aš tau šimtą kartų nesakiau, kad plaukai turi būt 
trumpi? Na, dabar aš tau parodysiu! 

Ji čiumpa mergaitę už plaukų, stveria už tų kelių varganų 
garbanėlių. Mergaitė klusniai, nė truputėlio nesigindama ir ne- 
šaukdama iš skausmo, kraipo galvą taip, kaip ją sukalioja kan- 
kintoja. Tik aš nebeturiu kada sekti šito piktinančio (tai tik 
man vienam taip atrodo!) elgesio toliau. 

Vyriausiasis sanitaras žengia prie manęs: 

— Zomeri! Greičiau rinkitės savo patalynę ir daiktus. Jūs 
perkeliamas! 

Patalynė ir daiktai greit surišami į ryšuliuką, ir aš seku 
paskui sanitarą, kuris netoli savo stiklinės dėžės atidaro vienos 
kameros duris. Ši kamera mažesnė už mano buvusiąją, čia tik 
keturios lovos. Ačiū Dievui, jos vienaukštės! Kamera šviesesnė, 
erdvesnė, joje taip bjauriai nedvokia. Mano nuotaika gerokai 
pasitaiso, visai teisingai nusprendžiu, kad čia bus įsikišęs gydy- 
tojas. Ačiū Dievui, jis man palankiai nusiteikęs, pamanau sau. 
Viskas gerai. Tuo tarpu sanitaras guja iš gulto tokį senuką. 

— Nagi, marš, Mejeri! — griaudžia jis. — Nagi, pasisku- 
binkit! Jūs perkeliamas į antrą skyrių! 

— O viešpatie! — dejuoja senukas. — Negi tikrai man vėl 
reikės kraustytis, pone sanitare? Varinėja mane ir varinėja! 

Šitoj lovoj vos porą savaičių pragulėjau! Taip ramu čia buvo, 
toks grynas oras... 

Bet slaugytojas visai nesiruošia klausytis senučio dejonių. 

— Lauk iš čia, Mejeri! — šaukia jis seniui ir gerokai kumš- 
teli jį. — Ir baikit čia mykęs! 

Savo plonom kaip voro kojytėm senutis išsvyruliuoja iš 
kameros su ryšulėliu: trumpi marškiniai vos dengia jo sėdynę. 
(Beje, marškiniai čia beveik visiems buvo per trumpi, kai ku- 
riems jie nedengdavo net lyties: prausykloj vyrai dėl to atrody- 
davo liūdnai ir netgi kiek juokingai. Tikriausiai ir čia buvo 
kaltas valdžios godumas — taupydama ji trumpino net mūsų 
marškinius.) 

— Patalynę ir vėliau galėsit apsivilkt, — skubiai sako man 
sanitaras. — Dabar einam pas gydytoją! Jis jau laukia. 

"r ikrai gydytojas manęs jau laukė — nepraėjo 
„nė valanda, o jis jau buvo susitvarkęs daugiau 
nei su septyniasdešimčia ligonių. Medicinos patarėjas daktaras 
Štybingas, užsivilkęs baltą chalatą, man įeinant draugiškai nusi- 
šypsojo, pasiūlė sėstis ir netgi paspaudė ranką. Budriai lauk- 
damas, kambario gilumoj stovėjo vyriausiasis sanitaras — ne- 
krustelėdamas ir netardamas nė žodžio. Buvau patenkintas, jog 
jis matė, kaip maloniai su manim elgiasi medicinos patarėjas — 
draugiškai sutinka, štai perkėlė į geresnę kamerą — turės į tai 
atsižvelgti uidamas mane. 

— Tai mat, — tarė medicinos patarėjas tebesišypsodamas, 
— vis dėlto pakliuvot pas mane, pone Zomeri! O prieš dvi 
savaites mudu su kolega Mansfeldu būtume nugabenę jus į 
truputėlį malonesnę vietą. Nieko, nieko, jūs ir čia nepražūsit. 
Čia geri namai, apsiprasit, ir bus visai neblogai. Šiek tiek dis- 
ciplinos dar niekam nepakenkė, ar ne? 

Jis tikrai buvo be galo malonus. Sujaudintas padėkojau 
jam už geresnį guolį. 

— Ką jau čia, — gynėsi medicinos patarėjas. — Ką galė- 
sim, tą jau tikrai padarysim, kad jums čia būtų kiek įmanoma 
lengviau. Žinoma, čia egzistuoja tam tikros geležinės, nepa- 
žeidžiamos taisyklės... 

Jis žvilgtelėjo į mane su bičiuliška pagaila. Tada: 

— O jūs savo ruožtu juk irgi viską padarysit, kad mums 
būtų lengviau vykdyti savo užduotį, ar ne, pone Zomeri? 

Patvirtinau, kad taip, paklausiau, ar medicinos patarėjas 
jau galįs pareikšti apie mane savo nuomonę. 

— Dar ne, dar ne, — greitai pasakė jis. — Manau, kad iš 
manęs bus tokios pareikalauta, bet kol kas, pone Žomeri, jūs 
tik esat apgyvendintas pas mane, ir tiek. 

— Bet tuomet juk viskas labai ilgai užtruks! — apmaudžiai 
sušukau. — Kodėl gi iškart nepasakius šitos nuomonės? Juk 
viskas aišku kaip dieną. Na, buvo menkas grasinimas, bet aš 
esu įsitikinęs, kad Magda, mano žmona, pati pasakys, jog vi- 
siškai nesijautė įbauginta. Dėl tokio menko nieko juk negalima 
manęs ištisas savaites čia laikyti! 

Kalbėjau vis rimčiau, vis įtaigiau — norėjau iš anksto Ži- 
noti, koks atstumas susidaręs tarp mano poelgio ir mano užda- 
rymo į globos įstaigą. 

— Nagi, nagi! — šūktelėjo gydytojas ir ramindamas uždėjo 
ranką man ant peties. — Kurgi taip skubėti? Pirmučiausia jums 
reikia gerai pailsėti ir visiškai pasveikti... 

— Betgi aš visiškai sveikas! — užtikrinau jį. 

— Galva nesvaigsta? — paklausė gydytojas. — Prakaitas 
nepila? Ar nebūna taip — nėra apetito, o paskui iškart baisus 
alkis? Kaip su potraukiu į alkoholį? 

— Aš apskritai negalvoju apie alkoholį! — sušukau pasibai- 
sėjęs tokiu įtarimu. — Jaučiuosi visiškai sveikas! 

— Ką, tikrai jokių abstinencijos požymių? — abejodamas 
paklausė gydytojas. — Kaip ten iš tikrųjų, sanitare, ar paste- 
bėjot ką? 

Kupinas vilčių pažvelgiau į sustingusį, tamsų vyriausiojo 
sanitaro veidą. Buvau tikras — ničnieko jis negalėjo pastebėti. 

— Vakar vakare, — pranešė šis, — Zomeris pademonstravo 
vilkišką apetitą ir pareikalavo vakarienės, bet paskui pasrėbė 
vos keturis ar penkis šaukštus. Šiandien Lekseriui kilo pagrįs- 

tas įtarimas, kad kišenėje Zomeris laikė skutimosi peiliuką — 
tiesa, nesuradome jo, bet šiaip ar taip, iki šiol tokie Lekserio 
įtarimai visuomet pasitvirtindavo. Pats Zomeris niekaip nenu- 
rimsta, nė penkių minučių vienoj vietoj nepasėdi, neįstengia 
kuo nors užsiimti, laikraščio nė į rankas nepaima... 

— Klausykit! — sušukau pasipiktinęs ir pasibaisėjęs tokiu 
iškreiptu raportu. — Juk čia visai kitos priežastys! Tai neturi 
nieko bendro nei su alkoholiu, nei su abstinencija! Pone medi- 
cinos patarėjau, aš tikrai visai negalvoju apie svaigalus! 

Abu, patarėjas ir sanitaras, vos šyptelėjo. 

— Iš tikrųjų! — dar įtikinamiau sušukau. — Suėmimas ir 
jo pasekmės mane taip sukrėtė, kad aš daugiau niekad negersiu 
nė lašo! 

— Tai skamba jau geriau, — draugiškai linktelėjo daktaras 
Štybingas. 

— O kopūstų vakar aš tik todėl vos paragavau, kad esu 
visiškai nepratęs prie tokio maisto. Aišku, — skubiai pridūriau, 
— ta sriuba buvo tiesiog puiki, bet namuose aš valgau kitką... 

Abu įdėmiai pažvelgė į mane. 

— O kad aš vis lakstau ir lakstau, kad nerimstu, tai mano 
vietoj kiekvienas taip elgtųsi. Kai nieko nežinai, kas tavęs lau- 
kia, tai ir nerandi vietos. Kas priverstas ilgai laukti, tas laksto 
— pažiūrėkit į Žmones pas dantų gydytoją ar teismo korido- 
riuose... 

— Gerai jau, gerai, — nutraukė mane gydytojas, bet manęs 
nepaliko nuojauta, kad aš jo neįtikinau, kad jam toli gražu 
viskas neatrodo taip gerai. 

— Aha, o kaip ten su tuo peiliuku? Nė žodžio apie jį ne- 
pasakėt. 

Stengiaus neparaust, ir vis dėlto... Ne, galbūt aš visai ir 
neparaudau, tik įsikalbu. Kad ir kaip ten būtų, tvirtu balsu 
pareiškiau: 

— Aš pasakiau viską, daugiau neturiu ką pridėt. Niekad 
neturėjau čia jokio skutimosi peiliuko. Kuriam galui jis man, 
jei aš neturiu skutyklės... 

Gal pernelyg paprastu dėjausi, gal ir gydytojas manė, kad 
kaltinamasis dažniausiai itin karštai protestuoja prieš neteisingą 
kaltinimą. Bet man vis tiek atrodė, kad šis įvadinis pokalbis, 

kurio metu beveik nė žodžio nebuvo pasakyta apie mano bylą, 
buvo pinklus ir klastingas. 

Bet pažiūrėjus į gydytoją, negalėjai suprasti, ką jis apie 
mano žodžius mano. 

Jis gan maloniai pasakė: 

— Girdėjau, kad jūs visai neseniai pradėjot girtauti, tad ir 
abstinencijos reiškiniai negali būti ryškūs. O juk prieš patek- 
damas pas mus, jūs dar buvot tardomajame kalėjime... 

— Taip, — tariau, — kiekvieną dieną aš ten pjaudavau 
malkas, pats pasiprašiau į darbą ir — paklauskit ten bet kurį 
prižiūrėtoją — ar aš ten nedirbau kaip visi, nors prie tokių 
darbų esu, tiesą sakant, nepratęs. 

— Bet jūs jau smarkiai girtavot? — paklausė gydytojas. Jis, 
atrodo, buvo daugiau nenusiteikęs klausytis apie mano pasie- 
kimus pjaunant malkas. — Galima būtų pasakyti — labai smar- 
kiai? 

— Teisybę sakant, niekad negėriau daugiau, nei pajėgiu! — 
patikinau jį. — Niekad nesvyrinėjau, pone medicinos patarėjau, 
niekad nesu nugriuvęs. 

Akimirką prisiminiau scenelę, kai aš po Elinoros langu 
stengiausi užsiropšti ant stogo ir aukštielninkas vis krisdavau į 
krūmus. Tuojau pat mano atminty iškilo ir antroji scenelė, ku- 
rią savo akimis matė ir patarėjas — kaip aš, girtas it pėdas, su 
keliais lygiai tokiais pat girtais kaimiečiais šūkaliojau smuklėje, 
kaip iš ten išeidamas vos nepargriuvau, kaip daktarui Mans- 
feldui teko mane vesti į automobilį... 

Šitaip tai man nederėjo sakyti, nusiminęs pagalvojau. Ne- 
gerai, padariau klaidą. Tai verčia niekais kitus, absoliučiai tei- 
singus mano teiginius. 

Bet aš draudžiau sau apie tai galvoti, nenorėjau, kad apie 
tai galvotų ir patarėjas, tad skubiai tęsiau: 

— Šiaip ar taip, kai įvyko tas atsitikimas su žmona, kuri 
pirmučiausia ketino mane apkaltinti pasikėsinimu į gyvybę, aš 
turėjau aiškiausią sąmonę. Puikiai Žinojau, ką darau, ir nič- 
nieko nedariau, ko nenorėjau daryti. O anksčiau aš palyginti 
tikrai nedaug gėriau. 

— Taip, mano mielas, — kone pašaipiai juokdamasis, stai- 

ga tarė gydytojas, — mūsų požiūriai į saikingą gėrimą, atrodo, 
gerokai skiriasi. Nagi, išvardykit man, kiek ir ko jūs vidutiniškai 
per dieną išgerdavot, jei tik prisimenat? 

Prisiminiau Mordhorstą — kaip jis tuomet išpeikė paiką 
mano meilę teisybei, kai taip smulkiai išpasakojau teisėjui apie 
savo girtavimus. Pagalvojau, ar gydytojas jau bus vartęs tuos 
popierius ir nutariau — jeigu iš jo dar niekas nereikalavo iš- 
vados, tai ir tų popierių jis nė nematė. Bet nusprendžiau būti 
labai atsargus, per daug neskiesti ir padaryti jam kuo geresnį 
įspūdį. Iki šiol mano šnekos didesnio pasisekimo neturėjo, tai 
buvo aišku. Reikėjo tik iš pat pradžių padaryti jam gerą įspūdį: 
jeigu Žmogui iš karto patiksi, tai vėlesnės, netgi labai nepa- 
lankios Žinios, jau nebejstengs to pirmojo gero įspūdžio suga- 
dinti. Kaip svarsčiau, taip ir pradėjau pasakoti. Beveik niekad 
neišgerdavęs per dieną daugiau kaip butelį, o dažniausiai ne- 
įveikdavęs nė to... Ką gerdavęs smuklėje, dabar jau gerai ir 
nebepamenu — gerdavau ten iš mažų stiklelių, mokėdavau ir 
už kitus, taip dėsčiau aš. Gydytojas, parėmęs ranka smakrą, 
klausėsi pernelyg išsamaus mano pasakojimo tylom, tik kart- 
kartėm įterpdamas kokį trumpą klausimą. Galiausiai, kai nebe- 
turėjau ką sakyti, jis tarė: 

— Jau sakiau — mano nuomonės čia niekas dar nereika- 
lavo. Mudu čia tik pasišnekučiavom pirmai pažinčiai. Tik mes- 
kit iš galvos mintį, Zomeri (“Zomeri"! Jau nebe “pone Zome- 
ri"!), kad jūsų pasakojimai apie praeitį gali turėti lemiamą 
įtaką jūsų likimui šiuose namuose. Ateitį lems tik jūsų valios 
stiprybė ir sugebėjimas atsispirti ankstesnėms pagundoms... 

Jis rimtai pažvelgė į mane. Nesugebu akimirksniu visko 
suvokt, esu veikiau lėto mąstymo žmogus, tad karštai link- 
telėjau, patvirtindamas savo norą pasveikti. (Tik po dešimties 
minučių, kai jau gulėjau savo lovoje, man pasidarė aišku, kad 
šitaip sakydamas, gydytojas mano pasakojimą pasmerkė kaip 
melagingą — ak, ką čia, aišku, jis be jokios abejonės jau buvo 
vartęs tuos popierius ir perskaitęs, kad aš buvau nurodęs kur 
kas didesnę kasdienę gėrimo “normą", nei dabar čia jam 
skiedžiau. Bet “pirmam geram įspūdžiui“ tai jau buvo per 
vėlu.) 

Dabar medicinos patarėjas vis dėlto draugiškai padavė man 
ranką ir tarė: 

— Na, mudu dar pasikalbėsim. Aš jus pakviesiu. Labanakt, 
pone Zomeri! 

Jau norėjau eiti, bet čia sanitaras paklausė: 

— Zomeriui juk reikia dirbti, pone medicinos patarėjau? 

— Savaime aišku! — šūktelėjo jis. — Dirbant neprailgs lai- 
kas, dings blogos mintys. Juk jūs pats norit dirbti, uolusis mal- 
kapjovy? 

Patvirtinau, kad neturiu jokio didesnio noro, tik dirbti. Aš, 
girdi, pastebėjęs už tvoros didelį, puikų sodą, tai galbūt ten ir 
galėčiau triūsti? Man visuomet labai patikdavę sodo darbai... 

Medicinos patarėjas ir jo dešinioji ranka susižvalgė, paskui 
pažiūrėjo į mane. Jiedu vos šyptelėjo. 

— Ne, iš karto, vos atvykus, nenorėtume jums leisti dirbti 
"anapus", — švelniai pasakė daktaras Štybingas. — Pirmučiau- 
sia mums derėtų trupučiuką geriau susipažinti... 

— Tai gal jūs manot, kad aš pabėgsiu? — šūktelėjau pasi- 
piktinęs. — Betgi, pone patarėjau, kur aš nubėgsiu su šiais dra- 
bužiais, be pinigų — nė dešimties kilometrų nenubėgčiau... 

— Ir dešimties būtų per daug, — pertraukė mane gydy- 
tojas. — Kaip manot, sanitare? 

— Manau, įkišiu jį dirbti šepečius, ten mums kaip tik stin- 
ga Žmogaus. Lekseris galės jį pamokyti... 

— Lekseris? — pasibaisėjęs pertraukiau sanitarą. — Klau- 
sykit, tik ne Lekseris! Jeigu aš ko nekenčiu, tai tik šito mažo, 
šlykštaus, atgrasaus, spiegiančio žvėries! Man vidurius suka, vos 
tik išgirstu šitą balsą... Kas tik norit, tik ne Lekseris! 

— Ar jūs ir laisvėje jautėte kam nors tokią stiprią antipa- 
tiją, Zomeri? — švelniai paklausė gydytojas. — Juk jūs čia pra- 
leidot vos dvidešimt keturias valandas, o jau tokią baisią ne- 
apykantą jaučiat kažkokiam silpnapročiui vaikėzui. 

Sutrikau, susigūžiau — vėl padariau klaidą. 

— Būna gi tokių ūmių antipatijų, pone patarėjau, — su- 
murmėjau aš. — Vos išvysti žmogų, išgirsti jo balsą, ir jau... 

— Taip, taip, — nutraukė jis mane ir staiga pasirodė man 
liūdnas ir nuvargęs. — Apie visa tai mudu dar pasišnekėsim. 
Labanakt, Zomeri! 

"r ai buvo pralaimėjimas, gėdingas pralaimėjimas 
— tokio baisaus pralaimėjimo niekas nebega- 
lėjo sušvelninti. Buvau demaskuotas kaip melagis — mane sle- 
gia abstinencija, aš kenčiu nuo ūmių, liguistų antipatijų! Ko 
gero, dar ir apie pabėgimą galvoju. Be galo nusiminęs gulėjau 
tovoje, iš graužaties ir gėdos man norėjosi verkti. Šitiek gal- 
vota, šitiek iš anksto saugotasi! Ir vis tiek pakliuvau į spąstus 
kaip koks paikas, besmegenis berniūkštis! Juk tikrai ne viskas 
teisybė, ką jis apie mane galvoja, nusiminęs šūktelėjau sau. Aš 
tikrai negalvojau apie pabėgimą, tikrai nejaučiau jokių absti- 
nencijų, gal tik pirmąsias dvi ar tris dienas, ir tai tik vos vos. 
O jeigu gydytojui truputėlį ir pripaisčiau apie saikingą svaigalų 
vartojimą, tai visai neketindamas jo apmauti. Tai paprasčiausiai 
siejosi su išankstine bloga nuomone apie mane čia, gydykloje. 
Tai buvo žūtbūtinė mano pastanga atsilaikyti, bet kokiais bū- 
dais tą išankstinę nuomonę sugriauti! 

Bet galėjau sau kalbėti ką tik noriu. Faktas, kad patyriau 
skaudų pralaimėjimą — gydytojo ir vyriausiojo sanitaro akyse 
pasirodžiau kaip lengvabūdis padauža, savo suktumu ir buklu- 
mu siekiąs išsiginti savo kaltės. 

Kaltės?! Kuo gi aš nusidėjau? Truputėlį pagąsdinau — 
Mordhorstas juk sakė, kad už tokį grasinimą duoda daugiausiai 
tris mėnesius kalėjimo! Tai niekis, to net negalima lyginti. O 
jie viską suplaka į krūvą, jie įmeta mane į kalėjimą ir į gydyk- 
lą, nebesako man “pone", aš jau tik “Zomeris"! Jie šeria ma- 
ne kopūstuotu vandeniu, rengia apklausas, tarsi būčiau nuož- 
miausias motinžudys! Esu tikras — leistų man bent penkias 
minutes pasišnekėti su Magda, aš ją tuojau pat įtikinčiau. Mu- 
du kartu atsistotume prieš tą valstybės prokurorą su atvipusia 
lūpa, ir tas tipas turėtų tuojau pat nutraukti bylą! Bet, greitai 
ir kankinamai variau mintį tolyn, bet ir Magda čia kalta! Jeigu 
ji būtų man bent kiek ištikima, bent kiek mylėtų mane, kaip ir 
dera sutuoktiniams, jau seniausiai būtų pareikalavusi pasimaty- 
mo, seniausiai būtų išmaišius dangų ir pragarą, kad tik ištrauk- 

tų mane iš šitų mirusiųjų namų! Nieko panašaus! Neparašė 
man nė vieno laiškelio! Bet aš jau žinau, kaip čia yra — Ir ji, 
ir daktarai pučia į vieną dūdą! Jie pasakoja jai, kad man čia 
visko pakanka, ir jai to gana, juk ji visai apie mane nebegal- 
voja. Savo tikslą ji pasiekė — su mano turtu gali tvarkytis, kaip 
tik patinka — tai jai ir svarbiausia! Bet palauk tu, vieną dieną, 
nepaisant visų gudrybių ir suktybių, aš dar iš čia išeisiu, O tuo- 
met ir pamatysi, ką padarysiu... Baisiausiai įtūžęs pradedu kurti 
keršto planus. Štai, Magdai nieko nenujaučiant, aš parduodu 
krautuvę! Mėgaudamasis imu vaizduotis, kaip ji vieną gražią 
dieną pasirodo kontoroje, o jos vietoje, tai yra mano vietoje, 
prie šeimininko stalo sėdi jaunas konkuruojančios firmos vers- 
lininkas ir pašaipiai šypsosi: “Na, ponia Zomer, norit sudaryt 
sandėriuką su manim? Gal malonėsit dešimt kilogramų gelto- 
nųjų “ Viktorijos" Žirnių? O gal kilogramą mėlynųjų aguonų 
sekmadienio pyragui?“ 

Bet iš gėdos ir pykčio ji tik parausta iki plaukų šaknų, 0 
aš, džiugiai plakančia širdimi, pasislėpęs didžiojoje registratūros 
spintoje, viską matau! Arba štai: ištrūkęs iš šitų mirusiųjų na- 
mų, aš išklystu į platųjį pasaulį, ilgus metus elgetaudamas ir 
valkataudamas bastausi po svetimus kraštus ir tik sulaukęs se- 
natvės, niekam nebepažįstamas, grįžtu į gimtąjį miestą. Ten 
prie savo nuosavo namo durų paprašau kąsnelio duonos, bet 
Magda griežtai atsisako man duoti. O naktį pasikariu ant sly- 
vos priešais jos langą, įsikišęs kišenėn raštelį, kuriame parašyta, 
kas esu iš tikrųjų ir kad atleidžiu jai visas padarytas skriaudas... 
Dėl tokio liūdno likimo mano akyse kaupiasi graudžios ašaros, 
ir kad ir kokios vaikiškos šitos mano fantazijos, jos truputėlį 
apramina širdį. 

Mano kameros bendrai seniausiai miega. Iki pat sutems- 
tant jie plepėjo, tai yra plepėjo dviese — trečiasis, jau pagy- 
venęs, gražaus, liūdno veido vyras su nuostabiu kaktos skliautu, 
iškart užsitraukė antklodę ant galvos. Džiaugiuosi ramiais bi- 
čiuliais, pastebėjau tai šiąnakt: jie buvo taip išauklėję vienas 
kitą, kad į naktikubilį ėjo tik mažu reikaliuku, visas sunke- 
nybes palikdami dienai. Manyje vėl sukirbėjo dėkingumo jaus- 
melis klastingajam medicinos patarėjui, kad parūpino man ra- 
mų miegą. Buvau įsitikinęs, kad mane paguldė su nekalčiausiais 

ir sveikiausiais žmonėmis visoje įstaigoje. Tiesa, šitaip maniau 
vos tris dienas, vėliau patyriau, kad tasai pagyvenęs gražiakak- 
tis liūdno veido vyras, keista pavarde Kvalis*, buvo Žudikas, 
tiesiog žvėriškai dėl pinigų nužudęs savo pusbrolį. Jo siela, 
iškankinta katorgos, o vėliau ir šitų namų, dabar buvo visiškai 
palaužta. Jau vien jo vardas buvo jo likimas, tai tarsi buvo 
parašyta jo veide. 

Ištisas dienas Kvalis tylėdavo, tik paskui staiga tarsi kas 
užeidavo, ir jis aukštu smagiu balsu (o iš tiesų beveik be garso, 
be skambesio) imdavo šnekėti visokiausias keistenybės: apie 
visa džiovinantį saulės dievą, apie stiklinį namelį ant Monbla- 
no, kur būsią galima praleisti atslenkantį ledynmetį, ir apie 
kaštonus bei giles, kuriuos, pagal jo metodą pakeitus “syvų 
apykaitą", būtų galima valgyti. Tuomet ir mūsų gydyklos val- 
džia atsidursianti tokioj padėty, kad būsianti priversta mus ge- 
riau ir visai už dyką maitinti. (Kvaliui, kaip ir mums, tik ir 
zvimbė, kaip čia prasimanius dar truputėlį ėdalo.) Kitu metu 
Kvalis tylėdavo arba darydavosi dirglus ir greitas ginčytis — 
tuomet visi iš tolo jo lenkdavosi. Apie jį sklido — galbūt visai 
nepagrįstai — garsas, jog jis esąs “bejausmis Žudikas", bet ką 
galįs užmušti už vieną žodį. Manau, kad šitas girdas neturėjo 
jokio pamato, bent jau aš niekad nemačiau, kad jis prieš ką 
nors būtų pakėlęs ranką. 

Kvalis turėjo vieną tikrai didelę godą: jis manė, kad dar 
nemoka taisyklingai kalbėti ir rašyti vokiškai. Dažnai jis įtiki- 
nėdavo mane, kad už knygą “Taisyklingai skaityk ir rašyk vo- 
kiškai" jis atiduotų visos savaitės valgį. Tuo tarpu jis kalbėjo 
kur kas geresne ir išpuoselėta kalba nei beveik visi kiti šios 
įstaigos gyventojai. Šnabždi, bet gyva kalbėsena teikė jo žo- 
džiams netgi savito žavesio. Man jis juto tam tikrą prielan- 
kumą, ir kai aš maldydavau ir ramindavau jį, jis šypsodamas 
sakydavo: 

— Ne, ne, aš jau Žinau, Žinau... O taip norėčiau gerai vo- 
kiškai šnekėti! “Mūs mamūtė" taip gražiai ir švariai šnekėjo 
vokiškai, tik ne su manim. Su manim ji tik tauškė, kvailiojo, 
kiekvieną žodelį vis paversdama vaikišku. Labai neteisinga, kad 


* Kvalis (Oual) - kančia (vok) Vert. 

“mūs mamūtė" taip elgėsi, tai man labai pakenkė, kad šne- 
kėjau prasta vokiečių kalba. Jie manęs niekad nebūtų sučiupę, 
jei būčiau mokėjęs taisyklingai šnekėti — apskritai, kaip jie 
drįso mane suimti? Kas jiems davė tokią teisę? 

Paskutiniuosius žodžius jis jau beveik negirdimai ištarė 
pats sau, liguistas jo veidas vėl pasislėpė raizgiame padrikų 
minčių tinkle, manęs jis jau nebematė. 

Bet “mūs mamūtės" Kvalis niekad nepamiršdavo, vis at- 
rasdavo jai ką prikišti: ji viską išdalydavusi kitiems, niekad 
neturėdavusi ramybės, apskritai buvusi pernelyg gera. Visus 
tuos priekaištus jis pažerdavo smagiu, lengvu balsu — galėjai 
justi, kad tai šneka senstantis žmogus, tebemylintis savo kadų 
kadės mirusią “mamūtę" — apie ją jis šnekėdavo džiugiai jau- 
dindamasis, lyg tebebūtų klusnus geros motinos sūnus. 

Kvalis buvo vieno Holšteino miestelio šaltkalvio sūnus. 
Prieš pat tėvo mirtį, jau dirbdamas ten gizeliu, jis perėmė šalt- 
kalvio dirbtuvę ir pradėjo meistrauti. Kas jį pastūmėjo į tokį 
žvėrišką nusikaltimą, aš nežinau. Tai atsitiko L dvidešimt 
metų — tiek jau laiko Kvalis tūnojo už grotų. Cia jis irgi triū- 
sė kalvėje ir tam tikru mastu netgi mėgavosi laisve. Joks val- 
dininkas niekad jam netardavo nė žodžio, o ir jis pats niekad 
nieko nereikalaudavo, viskuom buvo patenkintas. Rašydamas 
šias eilutes, aš jį taip ir regiu tysantį ant lovos — nepaisant 
draudimo, jis taip elgdavosi kiekvieną laisvą minutę. Niekas 
nieko jam dėl to ir nesakė, pernelyg jau krito į akis jo tra- 
pumas. Antai palovėj stovi jo šlepetės, o savo gražų kaktos 
skliautą jis laiko parėmęs ranka. Kartais, paniręs į gilias mintis, 
jis kužda pats sau: “Aš nebegavau daugiau nė vieno užsaky- 
mo..." Ir: “Vargas ne draugas..." 

Galbūt vargas ir pastūmėjo jį į nusikaltimą. Kad ir kaip 
ten būtų, žudiką Kvalį aš mėgau. Man buvo skaudu, kai vieną 
dieną jį išnešė į priestatą — į mirtininkų kamerą, kur savo 
dienas baigs diduma mūsų. Jis mirė tuberkulioze — ji buvo 
tikrai mirtina šitų namų rykštė. 

Antrasis mano kameros bendras buvo kalifaktorius Herbs- 
tas*, mano įpėdinis, aš jau esu jį minėjęs. Su Herbstu aš čia ir 


* Sommer - vasara, Herbst - ruduo (vok) Vert. 

užmezgiau kažką panašaus į draugystę, kuri, deja, greitai nu- 
trūko, nes iš manęs visiškai nebuvo ko nukniaukti. Herbstas, 
dvidešimt penkerių metų vyrukas, tupintis čia jau penktus me- 
tus, anksčiau jau porą metų praleidęs nepilnamečių kalėjime, 
pagal profesiją buvo skerdikas, neatsikratęs to brutalumo, kurį 
esą galima prikišti kai kuriems šio amato atstovams. Jis buvo 
didelis, stambus bernas, pailgo riebaus veido, beveik negyvom, 
išverstom akim ir šviesiai rudais plaukais, kuriuos mažiausiai 
ketvirtį valandos kasryt šukuodavo šukom ir šepečiu — gyvam, 
bet iš protingo apdairumo atsargiam kitų piktumui; ankštoje 
kameroje jis visiems kliūdavo. Bet Herbsto barzda, šeštadieniais 
skutama “Clipper" skutykle, kurią, nepaisant visų draudimų, jis 
įsitaisė, buvo skaisčiai raudona. Tai teikdavo progą paliežuvauti 
dėl mūsų maisto dalytojo charakterio, paskalos, kurios, deja, 
buvo gryna teisybė. Iš visų pusių be jokios gėdos Herbstas leis- 
davosi “tepamas" tabaku, maistu, muilu ir vaisiais — jis nė 
nemanė už tai atsidėkoti. Tam, kuris jam vakar dovanojo visą 
saują tabako, kitą dieną jis atžagariai atsakydavo ir alkstančiam 
neduodavo nė trupinėlio pakramtyti. Jo, kalifaktoriaus, parei- 
gos leido jam šitaip pūstis. Netrukus, vos metęs akį, aš jau 
išmokau skirti, kam kalifaktorius krauna į dubenėlį dosniau. 
Tokiuose namuose, kur alkis įgauna nežabotą valdžią, valgio 
dalytojas išmoksta gerai reaguoti. Aišku, buvo draudžiama, kad 
valgį dalytų pats kalifaktorius, tai buvo valdininko pareigybė. 
Bet valdininkams ir taip pakako lakstymo, o gal jiems buvo 
vienas ir tas pats. Net jeigu į šiuos namus būtų nusileidęs an- 
gelas ir pradėjęs čia dalyti valgį, vis tiek būtų buvę murmama. 
Tad viskas liko po senovei, o kalifaktorius Herbstas vis tuko ir 
tuko. Geriausią biznį jis darydavo iš duonos raikymo ir jos 
tepimo. Jau sakiau, kad ir čia turėjo stovėti prižiūrėtojas, bet 
Herbstas skrupulingai išnaudodavo kiekvieną akimirką, kai šio 
nebūdavo, ir vogė duoną, margariną, marmeladą. Kadangi šie 
produktai būdavo sveriami pagal Žmonių skaičių, jis turėdavo 
atitinkamai mažinti mūsų porcijas. Bet jeigu jis kiekvienam iš 
penkiasdešimt šešių atsverdavo bent dešimčia gramų mažiau, 
jam jau susikaupdavo per svarą duonos, o svaru jau galėjai 
pasisotinti! Vogtą duoną riebuilis šveisdavo vienas pats, o pri- 
spirtas vargo, keisdavo ją į tabaką, bet daugiausia tos duonos 

nukeliaudavo pas “draugužį" Kolcerį — jį jau esu minėjęs: tai 
buvo vienas iš dviejų berniokų, kurie tarp vyresniųjų skleidė 
iškreiptos meilės dvelksmą. Kolceris nebuvo “kekšė" kaip jau- 
nasis Šmeidleris, kuris parsiduodavo kiekvienam — anas buvo 
ištikimas savo bičiuliui Herbstui. Tiesa, Herbstas jį griežtai 
valdė, kartais, jei šis, jo galva, iškrėsdavo kokią šunybę, net 
primušdavo, bet šėrė jį kaip reikiant ir budriai saugojo. Kol- 
ceris, didelis, stambus vaikėzas juodrusviais plaukais, nepasaky- 
tum, kad buvo negražus, bet jo veidas atrodė bukas ir tarsi 
negyvas. Jis buvo tikras silpnaprotis — nemokėjo nei skaityti, 
nei rašyti ir tik didžiausiomis pastangomis išmoko žaisti “ Ne- 
pyk, žmogau!" Bet kad ir kokia rambi buvo Kolcerio siela, 
skyriuje jis sugebėjo puikiausiai pasiekti savo, 0 pirmučiausia 
— kartkartėmis išsisukti nuo darbo. Jis nuolat būdavo lengvai 
ir neskausmingai “sužeistas" arba turėdavo nedidelę tempera- 
tūrą — dėl šitų priežasčių ir “negalėdavo" dirbti. Ligoniai dėl 
to nuolat murmėdavo. Šmeidleris, beje, elgėsi irgi visai pa- 
našiai. 

— Jauni, stiprūs bernai gulinėja, o sukriošę seniai turi už 
juos dirbti! 

Tai, ko gero, buvo tiesa, bet Kolceris turėjo galingą už- 
tarėją Herbstą, kuris nuolat landžiodavo į stiklinę dėžę ir buvo 
privilegijuotas sanitaro žiniatiekys. Taigi Kolceris buvo šeria- 
mas margarinu ir marmelado luistais, o kadangi skyriuje buvo 
neįmanoma pasislėpti, tai ligoniai neretai jį užklupdavo kem- 
šant vogtas gėrybes. 

— Šiandien Kolceris išvietėj vėl ėdė duoną, sviesto buvo 
va tiek! 

(Margariną šiuose namuose vadino tik “sviestu".) Tuomet 
ant rėksnių įtūžo pats Herbstas. Sanitaro iškviestas pasikalbėti, 
jis paaiškino, kad Kolceriui atidavęs tik pjaustant duoną nuby- 
rėjusius trupinius, na gal ir pasitaikė kokia kriaukšlelė. O mar- 
gariną Kolceris pats nusigramdęs nuo vyniojamojo popieriaus... 
Ir apskritai, jei jie ir toliau taip smardins orą savo skundais, jis 
mesiąs darbą ir grįšiąs į fabriką. Tada visi pamatysią, kas geriau 
sugeba atlikti šitą darbą. Jis visuomet — čia jo balsas pasidarė 
gailus ir verksmingas — jis visuomet buvęs garbingas ir pado- 

rus. Bet šiuose banditų pilnuose namuose tokiam būti neįma- 
noma! Ne, jam visko jau per akis, jis eisiąs į fabriką! 

"Tuomet prižiūrėtojai prišnekino jį likti, ir Herbstas parodė 
kilnumą — likosi. Beje, jis turėjo savų pranašumų — buvo tvar- 
kingas, švarus ir nedvejodamas viską perduodavo vyresnybei. 

Po tokių skundų prieš kitus Herbstas neverkavo. Įsiutęs 
ant skundikų, jis prarado bet kokią savitvardą, visus išplūdo 
išbalęs kaip sniegas ir šitokio “savo garbės“ paniekinimo nie- 
kad nepamiršo. Muštis nesimušė, valdėsi iš paskutiniųjų. Anks- 
čiau jis, kaip baisus mušeika, dažnai tupėdavo karceryje, bet 
medicinos patarėjas jam išaiškino, kad jeigu jis nesivaldysiąs, 
tai laisvę matysiąs kaip savo ausis. O Herbstas žūtbūt troško iš 
čia išeiti. Laisvė buvo didžioji šio dvidešimt penkerių metų 
vyro viltis — septynerius geriausius savo gyvenimo metus jis 
jau buvo praleidęs už grotų. Šitai laisvei jis ryžosi padėti di- 
džiausią auką: savo noru sutiko leistis iškastruojamas. Mat į 
kalėjimą buvo patekęs už santykius su nepilnamečiu. Dabar 
Herbstui buvo išaiškinta, kad jeigu jis nesutiksiąs kastruotis, į 
laisvę neišeisiąs niekad. Pusantrų metų jaunas vyras grūmėsi 
pats su savimi ir pagaliau sutiko. Kai aš pakliuvau čia, po 
Herbsto kastravimo buvo praėjęs gal pusmetis, o gal tik trys 
mėnesiai. Jis jau buvo apaugęs lašiniais, veidas atrodė išpurtęs 
ir nesveikai balkšvas. Akyse nešvietė jokia viltis. Diena iš die- 
nos jis tikėjosi išeiti į laisvę — medicinos patarėjas patvirtino 
jo ieškinį žodžiu, taip jam sakė ir visi kiti. Jis pasiryžo baisiam 
dalykui — išsikastravo, o vis buvo nelaisvas. Jis laukė kiekvieną 
dieną, savaitę, bet trokštamo generalinio prokuroro sprendimo 
vis dar nebuvo. Kartais Herbstas įtūždavo — jį apmovę visi: 
patarėjas, sanitaras — visi jį apgavę kaip mažą vaiką! Dabar jų 
viršus — pautus šmakšt, o dėl. ko?! Dėl nieko, vien tam, kad 
tie ponai galėtų iš jo šaipytis! 


Buvo tik keista, kad iškastravimas nė truputėlio nepakeitė 
jo jausmų Kolceriui. Šis, kaip ir anksčiau, buvo jo draugužis, 
vienintelis jo rūpestis, jo kūdikis. Tik dėl jo jis gyveno, tik apie 
jį galvojo. Vos tik vaikinui vakare bent truputėlį pakildavo 
temperatūra, iki užmigdamas Herbstas nepratardavo nė žodžio 
— užsitempdavo antklodę ant galvos, bet nemiegodavo. Galbūt 

tuose jausmuose Kolceris ką nors ir pastebėjo, bet mes — 
nieko. 


Visame kalėjime Herbstas užvis labiau nekentė kurpiaus 
Buko — tuščiagarbio, kvailio ir intriganto, kuris, kaip patyriau 
iš jo santykių su Šmeidleriu, turėjo tokių pačių polinkių kaip ir 
Herbstas. Ir kai vieną vakarą už slaptą duonos žiautarojimą 
kurpius įskundė Kolcerį stiklinei dėžei, Herbstas, tikriausiai 
pametęs galvą dėl taip ilgai ir beviltiškai trokštamos laisvės, 
puolė Buką ir sumalė jį į druzgus. 


Netrukus jį pasikvietė medicinos patarėjas ir pareiškė, kad 
atėjusio generalinio prokuroro sprendimo nebegalima vykdyti 
— muštynės dar kartą įrodė, kad Herbstas, kaip ir anksčiau, 
visiškai nesitvardo. 


Kad ir kaip ten būtų, užuot keliavęs laisvėn, Herbstas pir- 
mučiausia gavo dvi savaites karcerio, o išėjęs vėl dalijo maistą. 
Jis buvo perdėm sugedęs, bet aš negalėjau atsistebėti, kaip jis 
susitaikė su tokiu baisiu nusivylimu. Niekad daugiau nė žodžio 
neištarė apie paleidimą, savo darbą dirbo stropiai, švariai ir 
daug nekalbėdamas, kaip ir ligi šiol — jis gyveno tik kalėjimui. 

pie savo trečiąjį kameros draugą Holcą aš ne- 

daug ką galiu pasakyti. Tai buvo jaunas, tvir- 

tas kokių trisdešimties metų vyras — atrodė dar jaunesnis, o jo 

šviesius ūsiukus panosėje būtų galima pavadinti koketiškais, 

tačiau be galo liūdnas veidas vijo bet kokią mintį apie koketa- 

vimą. Čia jis pakliuvo vos prieš pusmetį, o į gydyklą buvo at- 
gabentas tiesiai iš katorgos, kur praleido šešerius metus. 

Kadangi Kvalis arba tylėdavo, arba taukšdavo niekus, ka- 

dangi Herbstas šnekėdavo tik apie save, savo draugužį ir ne- 

kenčiamus priešus, tas dvi valandas nuo pusės aštuonių iki pu- 

sės dešimt Holcas tapo mano pašnekovu — kad rytą taip anksti 
nenubustume, jas ir praplepėdavome. Daugiausia pasakodavausi 
aš, dažnai apie savo ankstesnį gyvenimą — mat man atsirado 
poreikis bent vieną Žmogų įtikinti, kad savo sluoksniuose aš 
kitados buvau reikšmingas ir gerbiamas. Arba klodavau jam 
apie savo dabartinius vargus bei rūpesčius ir, ko gero, būtų 
buvę geriau, jei bent kiek būčiau paisęs paprastų Holco pa- 
tarimų. 

— Keliais šliaužiok prieš savo žmoną, Zomeri! — dažnai 
primindavo man Holcas. — Nepasikliauk savo išmintimi ir tei- 
sinėm gudrybėm, viršus vis tiek nebus tavo. Aš jau Žinau, ką 
jie gali iškrėsti paprastam žmogui, 0 tu juk irgi tik menkas 
žmogelis, Zomeri. Medicinos patarėjas griebs tave vėl kada tik 
panorėjęs, 0 pirmučiausia — prokuroras! Sutik su visom sąly- 
gom, kokias tik siūlo tavo Žmona, pats atsisakyk turto, spjauk 
į viską, tik stenkis išlipti iš šitos duobės! Tu dar nenujauti, ką 
reiškia ilgai kalėti. Parašyk jai, Zomeri, jau ryt perpiet sėsk ir 
parašyk! 

Šitaip vienodu, ramiu balsu šnekėdavo man Holcas — visai 
be jokios intonacijos. Jis čia vienintelis užsispyręs kreipdavosi 
į mane “tu" ir vardu — “Ervinai", manasis “jūs", kurį nuolat 
kartodavau kreipdamasis į jį, nekėlė jam jokio įspūdžio. 

Kartais ir jis ką nors papasakodavo. Tik niekad apie savo 
praeitį laisvėje. Apie tuos laikus patyriau tik tiek, kad Holcas 
gimęs ir užaugęs Hamburge. Daugiau nieko. Nežinau, kas buvo 
jo tėvai, ko jis mokėsi, už kokius nusikaltimus (o juk turėjo 
sunkiai nusikalsti!) tokiam ilgam laikui buvo pakliuvęs į kator- 
gą. Man rodos, taip bent pasakojo vienas valdininkas, jog ka- 
daise Holcas garsėjo kaip plėšikas. Beveik negaliu tuo patikėti. 
Jis buvo toks tykus, toks paprastas, nerodydavo jokios inicia- 
tyvos, neprotestuodavo — aš tiesiog netikiu, kad jis būtų turė- 
jęs tiek energijos, tiek nuovokumo ir ryžto — savybių, būtinų 
pavojingam įsilaužėlio amatui. Bet labai galimas daiktas, kad 
ilgi nelaisvės metai jį visiškai pakeitė. 

— Aš iškalėjau šešerius metus ir nė karto neužsitraukiau 
jokios bausmės, nė valandos nesu praleidęs karceryje! — sykį 
prasitarė jis. 

Pasakė lyg tarp kitko, bet šiuose žodžiuose skambėjo pasi- 

didžiavimas. Mieliausiai jis pasakojosi apie metus, praleistus 
katorgoje. Šnekėdavo apie tenykštį darbą, dėstydavo visas 
smulkmenas — kaip jis pradėjęs austi medžiagą čiužiniams, 
kaip paskui perėjęs prie marškinių. Vėliau dirbęs ir su “plokš- 
čiąja" kojinių mezgimo mašina — aš, aišku, nieko nenutuokiau 
apie jokią “plokščiąją" mašiną, bet patyriau, kad dar yra ir 
“apvalioji". 

Paskui prasidėję geriausieji Holco laikai katorgoje: jis pa- 
tekęs indų plovyklon. Ten gaudavęs valgyti, kiek tik norėdavęs, 
buvęs tarp bičiulių ir kiekvieną dieną pasitaikydavę bent pasi- 
žiūrėti į moteris — jos ateidavusios iš netolimo kalėjimo par- 
sinešti valgio. Nepaisant prižiūrėtojų, jie pasikeisdavę ir Žvilgs- 
niais, ir laiškais, netgi pavykdavę toms boboms įkišti duonos, 
dešros ir margarino. Holcas mane tikino, kad jis ten daręs, ką 
darė ir kiti, bet kai šitos suktybės išlindo į dienos šviesą, visi 
kaltę suvertę jam ir iš virtuvės jį išvarę. Tiktai pavyzdingas 
elgesys išgelbėjęs jį nuo karcerio. Tada prasidėję klaikūs laikai: 
jam tekę sėdėti vienutėje ir ardyti senus lynus — kai jis pami- 
nėjo šį darbą, kaipgi aš galėjau neprisiminti išganingo Magdos 
sandėrio su kalėjimo valdyba ir savo kelionės į Hamburgą! Ga- 
liausiai Holcas, kaip patikimas kalinys, buvęs išleistas dirbti už 
tvoros, kamera jį išvysdavusi tik naktį. Kiaurą dieną jis triūsda- 
vęs laisvėje, laukuose, o žiemą — lentpjūvėje. Štai apie šiuos 
paprastus reikalus Holcas mėgdavo pasakotis. Jis dar prisiminė 
visas anuometines užduotis. Apie siūlus, kuriuos vyniodamas jis 
kitados tiek vargęs, Holcas kalbėdavo taip piktai, tarsi vėl būtų 
sugrįžęs į tą savo vienutę, kur dirbo prieš daugelį metų. 


Bet didžiausia Holco palaima buvo šnekėti apie valgį. Ka- 
dangi visi kaliniai čia nuolat būdavo alkani, tai kalėjime visi tik 
ir šnekėdavo apie valgį, bent jau galvodavo vien apie jį. (Tai 
matyti ir iš šių puslapių.) Kalbos apie valgį buvo tarsi kokia 
manija, nors nuo tų kalbų mes dar labiau jausdavomės alkani 
ir kęsdavom. Čia Holcas būdavo tikras meistras! Ne, jis nepra- 
dėdavo pasakoti apie kokius rafinuotus patiekalus, apie kuriuos 
klausantis burnoje rinktųsi seilės. Ne, jo vaizdiniai būdavo pa- 
prasti kaip biblinės sakmės. Maistas, apie kurį jis šnekėdavo, 
buvo netgi menkesnis už tą, kurį valgo paprasčiausi darbininkai 

— tai buvo valgiai, kuriuos jis gaudavo katorgoje. Jo galva, 
niekad neperkrauta protiniu darbu, dabar buvo pakankamai 
pailsėjusi, kad jis man galėtų perteikti menkiausią pasikeitimą 
vienodoje kalėjimo virtuvėje. Jis dar prisiminė visus duonos 
raciono pakitimus, neluptų virtų bulvių skaičių, kurias perpiet 
kalinys gaudavo vietoj duonos (nuo aštuonių iki keturiolikos) 
ir ypatingus duonos, dešros bei sūrio priedus dirbantiems už 
tvoros bei laukų darbininkams. Jis dar prisiminė, kas būdavo 
patiekiama Kalėdoms. Bet labiausiai pagyvėdavo pasakodamas, 
kaip vienas ūkininkas, patenkintas katorgininkais šienpjoviais, 
visą jų koloną apdalijo sumuštiniais, apteptais “geruoju svies- 
tu", arba taukais, ir priedo davė kiekvienam po penkias ciga- 
retes. Tokie įvykiai giliai buvo įsirėžę Holcui į atmintį, net ir 
šiandien jam virptelėdavo balsas prisiminus, kaip kartą nuo 
neįprastai riebaus maisto jam sustreikavo skrandis ir jis viską 
turėjęs išversti atgalios. Kad ir kokie paprasti būdavo Holco 
pasakojimai apie valgį, su malonumu klausydavausi jų vis iš 
naujo — jie jaudino! Net alkti buvo maloniau jų klausantis, juk 
jie būdavo tokie neįmantrūs. Vis įsitikindavau, kad katorginin- 
kas gauna kone dvigubai daugiau maisto negu mūsų įstaigos 
gyventojai. 

— Juk pats matai, — taip berods sakydavo Holcas, — kaip 
mus apvaginėja! Bet ką tu padarysi? Asilui lemta nešioti naštą 
ir būti lupamam, o mūsų padėtis dar prastesnė nei to asilo, 
kuris vos kelių markių tevertas. Čia jie tik džiaugiasi, kai mes 
gaunam galą. 

Tokiuose Holco žodžiuose visai nesigirdėjo kaltinimo, net- 
gi kartėlio. Tai buvo tik jo paties išvados apie pasaulio nekin- 
tamumą. 

Įstaigoje Holcas turėjo gerą vardą — tiek tarp valdininkų, 
tiek tarp kalinių. Jis ir čia iškart, be jokio “bandomojo laiko- 
tarpio" įsitaisė statybos verslovėje — dirbo žvyro karjere. Ti- 
kriausiai jis ten susieidavo su civiliais, ir anie jam šį tą duoda- 
vo. Geram bičiuliui Holcas visuomet atrasdavo porą degtukų, 
svogūniuką, nemenką daugelio pavydą kėlė jo stiklainis su 
druska, Holcas turėjo netgi muskato ir pipirų. Šiais priesko- 
niais jis gardindavosi pavandeniavusias sriubas. Iš senos skar- 
dinės nuo sardinių jis pasidarė trintuvę — tiesiog vinimi išbadė 

skardoje skylutes. Su ja trynė petražolių šakneles, salierų gum- 
bus, morkas, o kai labai išalkdavo, netgi žalias bulves. Štai 
šitokiais mažmožiais, kurie už tvoros dirbančiam Žmogui atrodė 
savaime suprantami, jis ir puošdavo savo tylų, kuklų gyvenimą, 
džiugindavo save kad ir mažais džiaugsmais. Jis niekad nesileis- 
davo į jokius žaidimus — gal dėl to, kad nemokėjo, o gal ir 
pats nenorėjo. Niekas nematė jo ir su laikraščiu, 0 per radiją 
Holcas klausydavosi nebent lengvosios šokių muzikos. 

— Tai man patinka! — sakydavo jis tuomet, jo akys tarsi 
truputėlį nušvisdavo, ir jis nusišypsodavo savo reta, jaudinančia 
šypsena. Visada ir visur paprastas, vyriškas Žmogus — džiau- 
giuosi, kad niekad neklausinėjau, ką jis buvo padaręs, nenorė- 
čiau savo akyse juodinti jo paveikslo. 

S tai kokie buvo trys mano kameros bičiuliai, su 

kuriais aš (ą pirmąją naktį kvėpavau tuo pa- 

čiu oru, klausiausi miegančių alsavimo, o mano širdį plėšė gė- 
da, atgaila ir pyktis. Už langų sutemo naktis, kartais pakėlęs 
galvą išvysdavau Žybsint keletą žvaigždžių; kitados skaičiau vie- 
ną eilėraštį, kur buvo sakoma, kad žvaigždės, tūkstančius metų 
vis taip pat šaltai žaižaruodamos, žvelgia į Žmogiškąją kančią ir 
žmogiškąjį džiaugsmą. Tuomet tie posmai manęs nejaudino, o 
dabar suvirpėjęs klausiau savęs, ar tos žvaigždės kada nors re- 
gėjo tokią beviltišką ir beprasmišką kančią kaip manoji. Man 
rodės, jog tai beveik neįmanoma. Lėtai, dūžis po dūžio slen- 
kant nakties valandoms, vis labiau artėjant rytui, aš vis švelniau 
galvojau apie Magdą bei klastingąjį medicinos patarėją ir dar 
kartą prisiekiau sau, kad dabar jau būsiu gudresnis ir teisinges- 
nis. Įtikinėjau save, kad dar ne viskas prarasta, ir mintyse su- 
kūriau ilgiausią pokalbį su gydytoju — jame įrodžiau savo ne- 
paprastą ryžtą ir kerintį nuoširdumą. Pagaliau — likus pusant- 
ros valandos iki kėlimosi — aš tikrai užmigau. Sapnavau, kad 
einu savo gimtojo miesto gatvėmis ir skersgatviais, mačiau dau- 

gybę draugų, pažįstamų, bet jie manęs nematė ir nė nepasisvei- 
kinę traukė prošal. Pagaliau ant mūsų mokyklos laikų suolo aš 
išvydau sėdinčią Magdą ir priėjęs atsisėdau šalia. Bet ir ji ma- 
nęs nepastebėjo. Norėjau paliest jos suknelę, ištiesiau ranką, 
bet pasikelti neįstengiau. Norėjau Magdą užkalbinti, taip ir 
padariau, bet mano balsas neskambėjo — aš jo negirdėjau, 
Magda irgi. Tuomet baisiausiai persigandau ir supratau, kad aš 
esu tik šešėlis, vaikščiojantis tarp gyvųjų, kad esu numiręs, ne- 
gyvas. Taip išsigandau, kad iškart nubudau — spynoje traškėjo 
sanitaro raktas, jis šaukė: “Kelt!" 


Taip, išaušo naujas rytas, ir aš jau nebebuvau svečias miru- 
siųjų namuose, jau buvau ištirpęs jų būryje ir, kaip ir visi, stū- 
miau savo nuobodžias valandas. Jie irgi jau nebeskyrė manęs iš 
savo tarpo — kalbėjosi su manim, paskui pradėjo ir bartis, jie 
stumdė mane prausykloje prie kriauklės ir šaipėsi iš manęs, kai 
mediniu šakaliuku aš bandžiau valytis panages. 


— Žiūrėkit! Kurių galų jis taip daro? Juk jis irgi įklimpęs 
į šitą mėšlą! 

Aš, kaip ir kiti, dariau mažyčius sandėrius, kaukdamas iš 
alkio sutaupydavau riekę duonos ir iškeisdavau ją į kelis tru- 
pinius tabako. Ir čia buvau pirmąkart apmautas: tabako gavau 
nedaug, daug buvo tik į jį primaišytų sausų rožlapių. Taip pat 
— turiu tai prisipažinti — iš mūsų kalifaktoriaus Herbsto pavo- 
giau dvi duonos riekes, storai apteptas margarinu, jas jis buvo 
pasidėjęs galvūgalyje. Tik buvau taip susijaudinęs, kad nei jutau 
jų skonio, nei jos man išėjo į sveikatą. Bet tai buvo vienintelis 
kartas, kad aš ką nors atvirai būčiau pavogęs. Esu silpnas žmo- 
gus, šitai ir pats Žinau, bet aš ne vagis. Mano baimė visuomet 
didesnė už godulį, ir čia aš bejėgis. 

Tą pirmąją dieną, nuskambėjus komandai “Rikiuotis!", ir 
aš įsiterpiau rikiuotėn. Jau sakiau — ir aš buvau įtrauktas į šitą 
terpę, jau buvau toks kaip ir visi. Atėjęs prižiūrėtojas nuvedė 
mane į vienutę, kurioje nebuvo lovos, užtat stovėjo stalas, suo- 
lelis ir galybė žaliavos. Žvelgiau į ją išpūtęs iš baimės akis, 
žinodamas, kad aš, niekad darbo nedirbęs Žmogus, šito niekad 
neišmoksiu. Pamačiau jau supjautus šepečių ir šluotų kotus, 

šepečius plaukams, ruošinius iš ryžių šiaudelių ir iš jūržolių. Ir 
viską reikės išmokti dirbti! Pamačiau storesnės ir plonesnės 
vielos ritinėlius, peilį pjaustyti — ne, niekad aš šito neišmok- 
siu! Niekas neatėjo, aš vienas buvau užrakintas šitoje kameroje. 
Nejau man, taip karštai maldavusiam gydytojo apginti mane 
nuo Lekserio, dabar reikės vienam, be jokio mokytojo, dirbti 
tuos šepečius? Pabandžiau, paėmiau keletą šerių ir mėginau 
juos įkišti į pragręžtą skylutę. Per mažai buvau sugriebęs, šeriai 
išlindo į kitą pusę. Antru sykiu paėmiau daugėliau, bet dabar 
jų buvo per daug, o kai aš jėga pabandžiau juos sugrūsti — 
vieni nulūžo, kiti išsibarstė ant grindų. Pasilenkiau, norėdamas 
greit viską sutvarkyti, bet tuomet vėl barkštelėjo skląstis, vidun 
stryktelėjo mažasis Lekseris su savo juosvai gelsvais kapliais, 
stvėrė man už krūtų ir šaižiai suriko: 

— Kur nukišai skutimosi peiliuką? Manęs tu neapmausi, 
Zomeri! 

Piktai išsivadavau iš jo rankų ir sušukau: 

— Tu tik paliesk mane dar sykį! Nepatariu! Kas man rūpi 
tavo pramanai! 


Mažasis baidyklė akimirką apstulbęs žvelgė į mane, tuomet 
vėl bjauriai išsiviepė: | 

— Na gerai, kaip sau nori! Bet vieną dieną aš tau vis tiek 
dar iškirsiu kiaulystę! 

(Bet nuo to laiko jis visiškai paliko mane ramybėje, aš jau 
sakiau.) Lekseris tuojau pakeitė toną: 

— Ei, Zomeri, gal atrastum man gumulėlį tabako — ma- 
žytį gumulėlį, ką, Zomeri? 

Neturėjau, taip jam ir pasakiau. Jis piktai pareiškė: 

— Su tavim nėr ko prasidėt. Kurių galų tokius kaip tu 
apskritai čia sodina? Nagi, pakabink vielą ant stovo. Ne, ne tą 
storąją, asile tu, iš pradžių tu dirbsi šepečius iš gerųjų Šerių, 
tai lengviausia, nagi, čiupk plonuosius! Tavo užduotis pirmąją 
savaitę — du šimtai skylių per dieną, šitai tau praneš darbo 
inspektorius, ir jeigu tu jų nepadarysi, pats išlėksi pro tą sky- 
lutę į griežto režimo lagerį, kur vietoj kopūstų tiktai jų garas! 
Per dieną aš padarau tūkstantį skylių — panorėjęs padaryčiau ir 
du, bet nenoriu, kuriam galui? Kad tie lašininiai iš mūsų vargo 

dar labiau lobtų? Tai mes dėl to turim badauti! Žiūrėk — pir- 
mučiausia ištrauki vielą pro skylę, susidaro kilpa, o dabar kiši 
šerius — lygiai tiek, kiek gali suimti dviem pirštais, tada bus 
kaip tik. O dabar kilpą užverži, ir šeriai jau laikosi! Va ir vi- 
sas mokslas — vaikas gali per penkias minutes išmokti. Na, 
imk ir parodyk, ar sugebi bent tiek! 


Kol Lekseris visa tai vienu atsikvėpimu savo šaižiu balsu 
išpylė, kad net seilės tiško, su nuostaba žvelgiau į šituos pur- 
vinus pirštus nukramtytais nagais — neįtikėtinai vikriai jie įki- 
šo į skylę plonos vielutės kilpą, paėmė lygiai tiek šerių, kad jie 
kaip tik pralindo, ir užpildė ją taip, kad neliko tuštumos — nei 
per daug, ne per mažai. Galiausiai greitai ir stipriai tą kilpą 
užveržė. Kai jis man šitaip parodė, pamaniau, kad visa tai labai 
paprasta. O kaipgi ėjo, kai pats bandžiau? Mano viela nenorėjo 
lįsti į skylę, paskui, užuot išlinkus į kilpą, ji užstrigo — mat aš 
paėmiau ar per mažai, ar per daug tų šerių ir išbarsčiau juos. 
Tuo tarpu Lekseris be perstogės plūdo mane, šaipėsi, kumščia- 
vo, žnaibė, taškėsi seilėm, kol neištvėręs šveičiau šepetį ir įsiu- 
tęs užrikau: 

— Palik mane ramybėj, dar kartą tau sakau! 

Taip mudu dirbom visą priešpietę: aš — visiškai nusivylęs 
savo sugebėjimais ir įsitikinęs, kad šitokio darbo niekad ne- 
išmoksiu, 0 jis — vis šaižiau klykdamas, vis labiau triumfuo- 
damas, vis pranašiau rodydamas man visą savo gailiai dvokiantį 
žmogiškumą. Baigiantis priešpietei, buvo gatavas vienintelis 
šepetys su aštuoniasdešimčia skylučių, o kad jis buvo nei šioks, 
nei toks, pastebėjau ir aš pats. 

— Įsikišk tu jį sau į subinę, Zomeri! — klykavo Lekseris. 
— Išpilk jį kartu su myžalais, kad darbo inspektoriui nė į akis 
nepakliūtų, antraip už žaliavos gadinimą gausi karcerio! Bet 
popiet aš jau nebeateisiu į šitą tavo dvokiančią skylę. Tu jau 
žinai, kaip tai daroma, o jeigu vis tiek nieko nepadirbsi, tai jau 
tavo bėda, už tai pats ir atsakysi! Aš čia niekuom dėtas! 

Taigi jau po penkių valandų aš atsikračiau tuo šlykštyne 
Lekseriu, taigi galėjau anąkart pas gydytoją ir nerodyti savo 
pykčio. Bet tą popietę aš visiškai nusivyliau savo sugebėjimais 
dirbti šepečius — iki vakaro padariau vos trisdešimt septynias 

skylutes, o ir tas prastai. Naktį pirmąsyk nemąsčiau apie save ir 
savo atkarią lemtį, nemąsčiau apie Magdą ir patarėją, galvojau 
tik apie šepečius. Ir šitoks galvojimas buvo kur kas sveikiau — 
taip bemintydamas užmigau ir pirmą kartą palyginti visai ne- 
blogai išsimiegojau. 

ienos lėkė viena po kitos, ir štai, kur kas grei- 

čiau nei tikėjausi, aš jau buvau visai paken- 
čiamas šepečių dirbėjas. Visko išmokau — dirbau nagų šepe- 
tėlius fr rankinius šepečius, plaukų šepečius ir šepečius karvių 
tešmenims, šepečius bravorams ir šepečius palangėms valyti. 
Mokėjau rišti ir šluotas bei švelnias šluoteles. Galiausiai išmo- 
kau dirbti net teptukus, skutimosi šepetukus, šepetėlius dul- 
kėms šluostyti ir visokių rūšių teptukus tapybai. Dabar mano 
pirštai jau buvo tokie pat vikrūs kaip Lekserio, jie čiupdavo 
tiksliai tiek šerių, kiek jų ir reikėdavo — nei daugiau, nei ma- 
žiau, o ir viela manęs jau klausydavo. Kai laisvalaikiu dabar 
kur sutikdavau Lekserį ir šis šaukdavo: “Ei, Zomeri, kiek tu 
padarei?", aš atsakydavau: “ Aštuonis šimtus skylių"; arba: 
“Tūkstantį" ir netgi: “Tūkstantį šimtą". Tuomet Lekseris įsiu- 
tęs išsiviepdavo ir suspigdavo: “Tu gal šitiems šmikiams nori 
įsiteikti? Nesistenk, vis tiek rysi tą patį, ką ir mes, subinlaižy 
tu!" 

Bet aš taip triūsiau ne dėl to, kad įsiteikčiau valdžiai, aš 
dirbau pats dėl savęs. Darbas padėdavo užmušti laiką — vos tik 
pagalvodavai apie jį, tuoj prasiverdavo durys, ir prižiūrėtojo 
balsas paskelbdavo: “ Pietūs!" 

Kad ir kokios ilgos kartais atrodydavo kai kurios dienos, 
laikas bėgo gan greitai — praeidavo savaitė, mėnesis, ir aš sa- 
kydavau sau: “Štai jau mėnuo, kai aš čia, jau du, greit bus ir 
trys..." 

Dabar, kai mano rankos pačios dirbo, kai man jau nebe- 
reikėjo nuolat apie darbą galvoti ir skubėti, mano galva vėl 

buvo laisva apmąstymams ir mintijimui apie savo paties likimą. 
Bet net šitokiam mintijimui darbas suteikė naujų spalvų. Kar- 
tais valandėlę aš atsistodavau prie lango ir žvelgdavau toli į 
laukus, kur jau buvo pjaunami javai. Paskui juos vežė, vėliau 
skuto ražienas, tuomet jau tvarkė atolą. Turėjau gerą, šviesią 
darbo kamerą, čia ir Žiemą turėjo būti šilta, bent man taip 
sakė. Žvelgdavau į tolius, ir kai mano širdis piktai nekantrau- 
dama kankinosi ir veržėsi į laisvę, tai tikriausiai tik darbas 
būdavo kaltas, kad aš tardavau sau: “Turėk kantrybės, viskas 
išsipildys! Pirmučiausia būtų visai neblogai, kad tu imtum ir. 
pabaigtum šitą partiją plovimo šepečių". 

Tikrai šis darbas teikė man džiaugsmo, tai buvo paprastas 
užsiėmimas, kurį tikrai sugebėtų atlikti kiekvienas vaikas ir 
kone kiekvienas iš mano silpnapročių bičiulių. Bet gerai atlik- 
tas darbas, kad ir koks menkas jis būtų, vis tiek guodžia širdį. 

Dabar aš nebijojau karcerio ir darbo inspektoriaus — kar- 
tais jis užeidavo į mano kamerą ir paimdavo, kas padaryta. Ir 
niekad nepasakė blogo žodžio, dažnai tik: “Gerai, gerai, Zo- 
meri!" Arba taip: “Jums nebūtina viršyti užduotį, Zomeri". 

O sykį jis man davė marmeladu apteptą kraštelį duonos. 
Kai baigėsi pirmasis mano darbo mėnuo ir aš drauge su kitais 
nuėjau prie stiklinės dėžės ir gavau už savo “atlyginimą" pirk- 
tus rūkalus (keturi pfenigai per dieną, markė per mėnesį) — 
pakelį smulkiai ir pakelį stambiai pjaustyto tabako. UŽ pusę 
pakelio pastarojo išsiderėjau mažą pypkutę, nes nenorėjau kaip 
kiti suktis suktinių iš laikraštinio popieriaus — jos kaipmat 
supleškėdavo arba suanglėdavo ir būdavo bjauraus skonio. Ma- 
no pypkės galvutė buvo labai maža, joje tilpdavo tabako vos 
dešimčiai—dvylikai paptelėjimų, tai buvo puiku, šitaip aš galė- 
jau parūkyti penkiskart per dieną, ir tabako man užtekdavo 
visam mėnesiui. Teisybė, pirmą mėnesį nepakako — buvau dar 
kvailas ir išdalijau bei išskolinau jį tokiems, iš kurių vėliau 
nieko negavau. Be to, pažinau savininko baimę būti apvogtam 
— niekas, kas likdavo kamerose, nebūdavo apsaugota nuo va- 
gišių, galėjai slėpti, kur tik nori. Kartkartėm per visą pastatą 
nuaidėdavo piktas balsas: “Mano tabaką pavogė!" 

Taigi, pradedant šaukštu, kuris čia buvo vienintelis val- 
gymo įnagis, savo turtą kaliniai buvo priversti visur nešiotis 

kišenėse, o vyriausiajam sanitarui tai nepatiko, jis barė mus už 
išsipūtusius rūbus. Aš įsitaisiau tokią kartoninę dėžutę, kurioje 
ir laikiau visą savo turtą — Žiupsnelį druskos, gabaliuką sutau- 
pytos duonos, pypkę ir tabaką. Šitą dėžutę aš visur turėdavau 
su savim — ir valgydamas, ir išvietėje, ir lovoje, ir netgi eida- 
mas pas gydytoją. Vėliau gerasis Kvalis, kuris dirbo stalių dirb- 
tuvėje, padirbo man mažytę medinę dėželę su stumdomu dang- 
teliu bei virvute patraukti, ir nieko už tai neėmė. Taip, dabar 
aš jau tikrai buvau čia su visais susigyvenęs, savas ir, tiesą Sa- 
kant, po pirmųjų prisitaikymo savaičių jaučiausi ne taip jau 
blogai. Pripratau ir prie alkio, prie nuolatinių barnių, prie slo- 
gaus 010 ir “kiauliagumbių", o daugelio nykių ir visiškai atbu- 
kusių savo bendrų jau nebepastebėdavau. Aš čia buvau savas, 
bet dar nevisiškai, juk buvau tik “laikinai uždarytas", vėliau 
jau tik “uždarytas tirti". Vieną dieną man bus paskirtas termi- 
nas, būsiu nubaustas už grasinimą, 0 tuomet — reikia tikėtis! 
— vėl būsiu išleistas laisvėn. Ką darysiu, ten atsidūręs, aš dar 
nežinojau. Aišku buvo tik viena — į savo namus ir pas Magdą 
nebegrįšiu, 0 ir senoje vietoje aš nenorėjau dirbti. 

Triūsdamas kameroje, pradėjau vis labiau vengti žmonių — 
tam įtakos turėjo ir pastovi izoliacija. Su malonumu tūnodavau 
šitoj ankštoj patalpoj su savo šepečiais ir dygėdamasis galvoda- 
vau apie triukšmingas, pilnas Žmonių savojo miesto gatves. 
Man dingojos, kad išėjus iš čia, reikėtų išsikelti į kokį tykų 
kaimą ir vis labiau artėjantį savo gyvenimo vakarą leisti ramioj 
troboj, kur ir toliau dirbčiau šepečius. 

Tokia man atrodė manoji ateitis. Tikrai, aš ir vėl išmokau 
truputėlį džiaugtis, mane netgi apimdavo jaukus pasitenkinimas 
savim — geriausiai šitą metą būtų lyginti su malkų kiemu tar- 
domajame kalėjime. Teisybė, čia nebuvo Mordhorsto, bet, tiesą 
sakant, man jo ir nereikėjo. Mordhorstas vis nerimdavo, viską 
peikdavo, kiršindavo, o čia man patiko ramybė. Kalėjimas su 
visa savo nešvara, goduliu ir pavydu buvo tikras siaubas, bet 
toks jau jis — kokia prasmė būtų tai tvarkai priešintis? Mes, 
kaliniai, ligoniai, juk niekam verti. 

Baigiantis antrajam mėnesiui, visą gautą pakelį smulkaus 
tabako aš išsimainiau į didinamąjį stiklą su rėmeliu, tad jei tik 
šviesdavo saulė, jau ir darbo kameroje galėdavau kada pano- 

rėjęs užsidegti pypkutę. Kai stovėdamas prie lango didžiai lai- 
mingas traukdavau savo dešimt ar dvylika dūmų, man dingojos, 
jog esu turtingesnis ir laimingesnis nei kada nors gyvenime. 
Man rodės, kad dar niekad nejaučiau tokio gilaus pasitenki- 
nimo ir taip nesidžiaugiau kaip čia, šiltoje kameroje. Galbūt 
mano bičiulio Holco pasitenkinimas, mokėjimas džiaugtis mažu 
persismelkė ir į mane? 


05 


Ww 
itą tykią ramybę sudrumsdavo tik mano pa- 


šnekesiai su gydytoju — dažniausiai praeidavo 
pora dienų, kol aš po jų visiškai nusistovėdavau, kol vėl pasi- 
jusdavau ramiai ir jaukiai. Tie pašnekesiai ne taip jau palan- 
kiai man klostėsi, tegu ir nebuvo tokie nevykę kaip pirmasis. 
Deja, man pasirodė visiškai neįmanoma su tuo gydytoju būti 
tokiam, koks aš esu iš tikrųjų — kalbėdamasis su juo, niekad 
nesijausdavau laisvas ir pasitikįs savim, o laisvėje tai būdavo 
savaime suprantama. Mane nuolatos slėgė sunkus kaltės jaus- 
mas, tarsi turėčiau nuo jo ką nors slėpti ar nepripažinti. Nie- 
kad neatsikračiau baimės jo klastoms ir gudrybėms, išgirdęs 
paprasčiausią klausimą, tuoj suklusdavau — ką gi jis čia vėl 
bus sumanęs? 

Jame aš niekad neįžvelgdavau pagalbon skubančio gydytojo 
— visuomet tik prokuroro parankinį, kuris sunkią, painią va- 
landą apkaltino mane pasikėsinimu į žmonos gyvybę ir visais 
įmanomais būdais siekė mane laikyti tarp šitų mūrų. 

Kai kartą aš save vis dėlto pergalėjau ir papasakojau pata- 
rėjui viską, kas mane jaudina, vėl įkliuvau į spąstus. Štai vieną 
dieną aš jam visiškai atvirai išklojau savo taip pasikeitusius 
ateities planus — persikelti į ramų kaimą ir verstis šepečių 
dirbimu. Maniau, kad tokiems mano planams jis tik pritars, 
netgi pagirs, tad buvau nustebintas ir be galo nuviltas, kai jis 
energingai papurtė galvą ir tarė: 

— Pasakėlės, Zomeri! Jūs pats žeriat smėlį sau į akis! Jūs 

negalit taip gyventi, jūs netgi nenorit taip gyventi. Jums reika- 
lingi savos aplinkos žmonės, o pirmučiausia, Zomeri, jums rei- 
kalinga vedanti, gelbstinti ranka. Ne, visa tai jūs susigalvojot, 
nepagrįstai nusistatęs prieš savo žmoną. Meskit vieną kartą iš 
galvos mintį, kad jūsų Žmona nori jums pakenkti! Jūs, tik jūs 
pridarėt jai tiek blogo! Jeigu jūsų Žmona nebūtų toks padorus 
žmogus, ji visai pagrįstai galėtų kur kas labiau pykti. Bet į pro- 
tokolą ji nejrašė nė vieno jums nepalankaus žodžio. Ji tik ir 
žiūri, kaip čia jus išsukus nuo bausmės. O jūs dėstot man, kad 
nenorit su ja drauge gyventi ir dirbti! Po galais, kas jūs per 
žmogus, Zomeri! Ar negalit pagaliau į gyvenimą žvelgti taip, 
kaip iš tikrųjų yra? Ar jums būtinai reikia išsisukinėti? 

Taip nemotyvuotai užsipultas, aš, aišku, sutrikau ir pasipik- 
tinau: kadangi Magda neparašė man nė eilutės, nė nebandė 
pasimatyti su manim, visai pagrįstai galėjau spręsti, kad aš jai 
tik našta, kad aš jai miręs ir palaidotas. Kaip padorumas rei- 
kalauja, apie mirusį ji blogai ir nešnekėjo. Tad iš mano pusės 
atrodė net gražu tyliai pasitraukti jai iš kelio, netrukdyti jai 
laisvai naudotis mano turtu. Kad gydytojas visai nenorėjo 
įžvelgti mano kilnumo, 0 piktai ir negailestingai užsipuolė, bu- 
vo tik įrodymas, jog yra iš anksto prieš mane nusistatęs, todėl 
aš dar tvirčiau prikandau liežuvį, pasijutau dar labiau sukaus- 
tytas ir suvaržytas. Ko gi iš jo norėti — jis ne kas kitas, 0 ma- 
no priešas, negailestingas priešas, kuris tik ir siekia mane žūt- 
būt pergudrauti, kuris beatodairiškai išnaudoja prieš mane sa- 
vo, kaip gydyklos vadovo, pranašumą. Kiti kaliniai buvo visiš- 
kai teisūs, įspėdami mane apie jo kėslus. 

— Tik tu netikėk Štybingu! Į akis šypsosi, o nusisukęs pa- 
rašys tau tokią išvadą, kad iki grabo lentos iš šito narvo ne- 
išlįsi! 

Jie buvo teisūs. 

Pernelyg dažnai gydytojas manęs ir nesikvietė, jo reika- 
lavimai man irgi nesugriežtėjo po to, kai pareiškė, kad iš jo 
pareikalauta išvados apie mane. Veikiau priešingai — dar vie- 
nas įrodymas, kad jis apie mane buvo susidaręs išankstinę nuo- 
monę ir nieko daugiau negeidė žinoti. Šiaip jau, jeigu netu- 
rėdavo kokio skubaus darbo, patarėjas į gydyklą užsukdavo du- 
kart per savaitę — antradienio ir ketvirtadienio vakarą. Bet 

dabar sanitaras jau kur kas rečiau šaukė mane pas jį — netgi 
ne kiekvieną savaitę. Aš, aišku, tuo net džiaugiausi, nes, kaip 
sakiau, kiekvienas toks apsilankymas man būdavo tikra kanky- 
nė, išėjęs aš dar ilgai nerasdavau sau vietos. Bet tokie prare- 
tėję iškvietimai savo ruožtu rodė, kiek jam toji išvada terūpi, o 
man ji turėjo lemti tolesnį gyvenimą. Psichiatrui mano atvejis 
turėjo būti itin įdomus — savo išsilavinimu aš toli pranokau 
kitus šios įstaigos pacientus, buvau gyvenime šį tą nuveikęs, 
gerbiamas Žmogus, o štai atsidūriau mirusiųjų namuose. Tiesą 
sakant, tas medicinos patarėjas pats turėjo matyti, kad mano 
atvejis buvo visiškai kitoks, aš turėjau daugiau nei kiti ką pra- 
rasti — buvau jautresnis, giliau jaučiau kančią nei šie visiškai 
atbukę padarai. Bet kur tau, aš jam buvau tarsi tuščia vieta, 
dažnai jis būdavo su manim piktas, apšaukė mane nepataisomu 
melagiu ir išsisukinėtoju! Turėjau visišką teisę nepasikliauti juo 
ir saugotis. Jis ir vėliau prikišo man nuoširdumo stygių — tai 
buvo vienas jo nenuoseklių priekaištų, ir aš beveliju patylėti. 

M ano santykiai su gydytoju pasikeitė tik tuo- 
met, kai jis vieną dieną visai neįprastu laiku 
— ankstyvą priešpietę — susirado mane kameroje. Aš kaip tik 
rūkiau, 0 darbo kamerose tai buvo griežtai draudžiama. Bet 
nors ore tvyrojo tabako dūmai, jis nieko nesakė, kad ir kaip 
griežtai paisydavo vidaus taisyklių. Tą dieną jis nevilkėjo švie- 
saus gydytojo chalato, jo nelydėjo ir jo amžinas šešėlis — vy- 
riausiasis sanitaras. Akimirką daktaras Štybingas pasižiūrėjo, 
kaip aš dirbu, paskui kiek sutrikęs paklausė: 

— Na, kaip jums sekasi dirbti šepečius, Zomeri? 

— Visai neblogai, pone medicinos patarėjau, — atsakiau. 
— Inspektorius, atrodo, patenkintas. 

Jis vėl gerokai sutrikęs linktelėjo, mano darbo laimėjimai 
jo, rodos, daugiau nebedomino. Pasirausęs savo kišenėje, išsi- 
traukė sidabrinį portsigarą ir padarė tai, kas mane baisiausiai 

nustebino, kone išvertė iš koto — jis atkišo tą portsigarą man! 

— Prašom, pone Zomeri! 

Netikėdamas pažvelgiau — jo veide žaidė lengva šypsenėlė. 

— Jeigu jau gydytojas jums siūlo, galit drąsiai vieną 
paimti. 

Jis netgi pridegė man ir akimirką tylom pastovėjo jaukiai 
rūkydamas po palubėj šviečiančiu kameros langu. Paskui pa- 
sakė: 

— Vakar su jūsų Žmona aš ilgai kalbėjausi apie jus, pone 
Zomeri. Buvau prašęs ją kada nors pas mane užsukti, ir vakar 
ji užėjo. 

Nieko neatsakiau, tik žvelgiau į jį — mano širdis smarkiai 
plakė, mane jaudino, kad šitas vyras tik vakar matėsi su Mag- 
da, tai mane tiesiog sukrėtė. Aš negalėjau šnekėti, man rodos, 
aš drebėjau kaip lapas. 

— Taip, — mąsliai tęsė gydytojas, — aš paprašiau, kad jūsų 
žmona man papasakotų viską iš eilės, nuo pat jūsų vedybų iki 
to nelemto vakaro. Iš pasakojimo psichiatras išgirsta kur kas 
daugiau, nei Žmogus mano. 

Manyje jau buvo bekylanti pikto nepasitenkinimo banga. 
Aha, tu dabar nori pergudrauti ir Magdą ir, ko gero, pergud- 
rausi. Juk Magda tokia bejėgė, ji nė nenujaučia, kas tu per 
žmogus! 

Bet toji banga vėl nuslūgo. Jis tarė: 

— Apskritai po jūsų žmonos pasakojimo mano įspūdžiai 
neblogi. Man atrodo, kad mes su jumis dar tikrai išsikapsty- 
sime, Zomeri. Jūs turit labai narsią ir uolią žmoną... 

Manyje vėl nubudo savigyna: būtų buvę kur kas maloniau, 
jei šnekėdamas apie Magdą, patarėjas būtų nevartojęs žodžio 
“uoli". 

— Taip, Zomeri, šiandien aš dar negaliu tarti paskutinio 
žodžio. Norėčiau jus dar porą savaičių stebėti. Bet jeigu jūs ir 
toliau ramiai ir gerai elgsitės, jeigu nieko ypatingo neatsitiks... 

Gydytojas vėl šyptelėjo, ir netgi šią akimirką, kai jis man 
buvo tikrai palankus, toji pranaši šypsena man nepatiko. 

— Žinoma, — pasakė jis, — čia tai jums toli iki visokių 
pagundų, Zomeri! Cia nuo jų nesunku apsisaugoti. Jūs turite 
būti tikras, kad ir išėjęs į laisvę, atsispirsite visoms pagundoms, 
ypač alkoholiui... 

— Alkoholio aš niekad nebegersiu, — patikinau jį. — Tai 
aš jau seniai nusprendžiau. Net stiklo alaus! Visiška abstinen- 
cija, šitai tvirtai galiu jums pažadėti, pone medicinos patarėjau. 

— Ak, Zomeri, — liūdnai pasakė jis, — geriau nieko jūs 
man nežadėkite! Manot, kai žmonės iš čia veržiasi, aš neprisi- 
klausau visokiausių pažadų?! Praeina laisvėje trys mėnesiai, 
praeina vos mėnuo, ir, žiūrėk, vienas jau vėl vagia, o kitas vėl 
geria! Ne, pažadais aš nesikliauju — pernelyg dažnai jie mane 
apvilia... 

— Bet aš iš tikrųjų pasikeičiau, — pasakiau ir pirmą kartą 
pasijutau galįs nesivaržydamas su juo kalbėtis. — Juk anksčiau 
aš net pagalvot negalėjau, kad šitaip gali atsitikti! Tariausi, kad 
aš galiu daryti beveik viską ir nieko, Magda pripras. O dabar 
pamačiau, kas išėjo iš mano gertynių — tai amžiams man bus 
pamoka. Vos tik pagalvoju apie kančias, patirtas per šiuos mė- 
nesius ir savaites... 

Aš nusipurčiau. Patarėjas atidžiai pažvelgė į mane. 

— Pagaliau atvirai pašnekėjom, Zomeri, — pasakė jis. — 
Jei tai, ką patyrėte, sukėlė jums šoką, kuris jus visiškai atgrasė 
nuo alkoholio, tuomet tikrai būtų galima pabandyti. Bet dabar 
jums būtina sutvarkyti santykius su žmona. Jūs esat labai leng- 
vai pažeidžiamas Žmogus, pone Zomeri, bet privalau jums dar 
sykį visiškai atvirai pasakyti, kad jūsų šeimoje jūsų Žmona vedė 
jus ir buvo už jus pranašesnė. Ji buvo jūsų geroji dvasia — kai 
tik nuo jos nutolote, smukote. Pratinkitės prie minties, kad 
jūsų žmona nori jums gero, nusileiskit jai bent truputėlį... Juk 
tai visiškai nežemina jūsų, dėl to jūs visai neturit jaustis pa- 
mintas. Tai juk tik į gera, kai stipresnis užstoja ir veda silp- 
E asis 

tai šitaip medicinos patarėjas dar ilgai šnekėjo. Nelengva 
man buvo klausytis ir tylėti. Juk visiškai taip, kaip jis čia vaiz- 
davo, iš tikrųjų nebuvo. Žinoma, Magda buvo puiki, bet nuo 
to laiko, kai mes įsigijome namą, aš ir pats vienas kuo pui- 
kiausiai tvarkiausi darbe. Aišku, pastaruoju metu ten klojosi ne 
taip puikiai kaip anksčiau, bet čia buvo kitos priežastys — ne 
mano vadovavimas, o keli nelemti atsitiktinumai. Bet tiek to, 
kai išeisiu iš šitų prakeiktų namų, aš jau kaip nors su tuo su- 
sitaikysiu. Tegul vadovauja Magda, aš nekliudysiu. Taigi aš ty- 

lėjau, o su Magda mane sutaikė ir mintis, kad ji taip palankiai 
apie mane šnekėjo patarėjui. Vadinasi, ji dar myli mane! 

— Taigi, — pagaliau užbaigė gydytojas, — aš jums nieko 
dar tvirtai nepažadu, to ir negaliu padaryti. Aš — sakykim, per 
tris ar keturias savaites — parašysiu išvadą. Tuomet teismas 
skirs bausmę — gal mėnesį, o gal tik porą savaičių kalėti... 

— Tiek mažai?! — nustebęs sušukau. 

— Na, šito jūs verčiau pasiklauskit teisininką, nenoriu 
jums žadinti tuščių vilčių, aš tik medikas. O kai jau atsidursite 
laisvėje... 

— Tai nuolatos galvosiu apie šituos namus, pone medici- 
nos patarėjau, pažadu jums! — užbaigiau aš. 

S itas apsilankymas vienu mostu pakeitė mano 
jausmus, mąstyseną, visą mano gyvenimą. Ką 
tik praėjusį laiką aš ūmai išvydau tarsi kitom akim: ne, aš ne- 
gyvenau visiškai be jokių norų, patenkintas savimi, aš tik gyve- 
nau su palaužta valia, beveik neturėdamas vilties, apimtas apa- 
tijos. Tik dabar suvokiau, kokia menka buvo viltis išsikapstyti 
iš šitų kraupių namų, prisiminiau, kaip aš jau buvau benutariąs 
atsisveikinti su šiuo gyvenimu. Holco sugebėjimas džiaugtis 
mažais šios žemės džiaugsmais dabar man rodės pigus ir kvai- 
las, ir vakarais aš kankindavau kantrųjį Žmogų ilgiausiomis tira- 
domis apie tai, ką aš veiksiu iš čia išėjęs. Buvau nutaręs iki 
ausų pasinerti į veiklą. Teisybė, gydytojas atsiprašė už atviru- 
mą, tačiau tos pastabėlės apie Magdos uolumą aš jam negalė- 
jau atleisti. Kuo daugiau aš apie tai galvojau, tuo neteisingesnė 
toji pastaba man atrodė. Kai tik aš vėl būsiu laisvas, pasisteng- 
siu ir jam, ir Magdai, ir visam pasauliui įrodyti, koks aš galiu 
būti! Ir aš kankinau gerąjį Holcą pasakojimais apie maisto 
produktų prekybos galimybes, kurias aš, aišku, kaipmat per- 
prasiu ir išnaudosiu. Veltui mane ramdė tas kantrus ir patyręs 
žmogus. 

— Zomeri, tu dar ne laisvėje! Nekurk pernelyg didelių pla- 
nų! Nežinai, kas dar gali atsitikti. 

— Kas gi dar gali atsitikti! Dabar viskas priklauso tik nuo 
manęs, O savim aš pasitikiu! 

Net šepečius dirbdamas aš dabar labai pasikeičiau. Ne, 
prasčiau dirbti nepradėjau, mano rankos jau buvo pernelyg 
įgudusios, joms nebereikėjo proto, tad mano išdirbiai beveik nė 
kiek nesumažėjo. Bet aš jau dirbau tik priešokiais. Pusę dienos 
prastovėdavau prie kameros lango, ilgas valandas žiūrėdamas į 
dangumi skubančius debesis. Mane džiugino pieva, galvijai ir 
miškas, žvelgdavau į dviračiais prošal lekiančias kvatojančias 
merginas. Netrukus ir aš tenai būsiu — vėl tapsiu pasaulio da- 
lele, būsiu drauge su juo, neužkas manęs gyvo žemėn! Paskui 
prisimindavau Stybingo žodžius ir aistringai puldavau dirbti 
šepečių. Darbas tirpte tirpo mano rankose. Kiekvienas kuokš- 
telis šerių laikydavosi tvirtai, po dviejų valandų būdavo gatavas 
puikiausias nagų šepetėlis. Kartais aš ilgesingai pagalvodavau 
apie Magdą ir baisiausiai įsigeisdavau, kad ji dabar pamatytų 
mane dirbantį. Ir aš galiu būti uolus kaip niekad! Po to pasi- 
šnekėjimo neatpažįstamai pasikeitė net mano elgesys su darbo 
draugais. Anksčiau aš tyliai traukdavausi iš kelio, niekad nesi- 
veldavau į jokius ginčus, visiems nusileisdavau, kad ir kaip 
bjauriai būdavo su manim elgiamasi, o dabar gera mano nuo- 
taika tiesiog vertė kištis į pokalbius, o kokiam nemaloniam 
žmogui imti ir šūktelėti: 

— Ei, Tyde, nelaižyk stalo liežuviu! Jei padažas nudribo, 
čiupk šaukštą! 

Negaliu tvirtinti, kad tokį mano pasikeitimą nelaimės drau- 
gai būtų sutikę labai palankiai. Kandžios mano pastabos daž- 
niausiai būdavo išklausomos su tyliu nepasitenkinimu, 0 primi- 
nus gero elgesio taisykles, ant mano galvos pasipildavo keiks- 
mai. Bet tai beveik nė kiek nesugadindavo mano geros nuo- 
taikos. 

Aš tik galvojau: vargšai bepročiai! Po poros savaičių aš 
būsiu laisvas, 0 jūs tarp šitų mūrų prakiurksosit visą savo gyve- 
nimą. Kas man jūsų plūdimasis! Jūs man tuščia vieta, ir tiek! 

Galvosenos pasikeitimą aš įrodžiau savo elgesiu ne tik gy- 
dykloje, tai turėjo matytis ir už jos sienų. Po to, kai kelias 
naktis grūmiausi su savim ir viską nuodugniai aptariau su Hol- 

cu, — šis visiškai nepritarė man — aš paprašiau pakviesti senąjį 
justicijos patarėją Holsteną, truputėlį senamadišką poną, kuris 
betgi buvo pelnęs didžiausią gerbiamų mūsų miesto. piliečių 
pagarbą, kuris, iškilus kokiam teisiniam keblumui, ne kartą yra 
gelbėjęs ir mano firmą — tiek žodžiu, tiek veiksmu. Mudu kar- 
tu parašėme bendrąjį įgaliojimą Magdai — ji buvo vadinama 
vienintele paveldėtoja. Įpareigojau senąjį poną rytoj pat tą įga- 
liojimą įteikti mano žmonai, o testamentą nunešti į teismą. Tai 
buvo padėka Magdai už puikius jos atsiliepimus apie mane, 
džiaugiausi galėdamas jai taip svariai atsidėkoti. Tiesa, Holcas, 
kuris pastaruoju metu ėmė vengti su manim vaikštinėti, dejavo: 

— Kad tik neateitų diena, kai tu šito dar pasigailėsi, Žo- 
meri! Niekad negalima visiškai atsiduoti į kito rankas, to reika- 
lauja paprasčiausias atsargumas. Ir kurių gi galų? Niekas iš 
tavęs šito nereikalauja, kam gi tu taip darai? 

— Aš visuomet buvau didžiadvasis, Holcai, — atsakiau 
jam. — Man visuomet nepaprastai patikdavo ką nors dovanoti. 

Beje, turiu pabrėžti, kad kai reikėjo surašyti abu tuos raš- 
tus ir patvirtinti juos notariniu Holsteno antspaudu, ir justi- 
cijos patarėjas manim nebuvo visiškai patenkintas. Ir ne dėl to, 
kad būtų prieštaravęs jų turiniui, priešingai. 

— Visuomet gerai, kai namai yra kam nors užrašomi, pone 
Zomeri, — pasakė jis. - Žmona jums, žinoma, pats artimiau- 
sias asmuo, bet jūsų ateitis neaiški. Ar jūs jau pasirinkot gy- 
nėją teisme, o gal norėtumėt, kad jus ginti imčiausi aš? 

— Ačiū, ačiū! — lyg tarp kitko šūktelėjau. — Manau, kad 
ir aš pats apsiginsiu. Apskritai visa ši istorija yra menkas maž- 
možis, tik mūsų mieli miestelėnai pernelyg ją išpūtė! 

Justicijos patarėjas pasibaisėjo tokiu mano “lengvabūdiš- 
kumu", kaip jis sakė. 

— Nieko sau mažmožis! — kone piktai riktelėjo senukas. 
— Visų gerbiamam piliečiui sėsti į kalėjimą — mažmožis?! Tai 
blogai ne vien dėl jo paties, bet ir dėl netikusio pavyzdžio! 
Leiskit man perimti jūsų gynimą, pone Zomeri. Aš beveik už- 
tikrinu, kad jus nuteis lygtinai. Tuomet bent išvengtumėt 
kalėjimo — jis niekam nedaro garbės. 

— Mano garbė priklauso tik nuo manęs, — išdidžiai atsa- 
kiau. — Kiti jos man negali nuplėšti. 

Liūdnai šypsodamas senukas nepritariamai papurtė galvą. 

— Beje, viskas sukasi apie afekto būklėje padarytą nusikal- 
timą, o tokio įvykio pasekmės garbės atimti negali. 

Jis ir vėl liūdnai papurtė galvą. 

— Tokių šnekų, — tarė jis, — tarp šitų sienų aš esu prisi- 
klausęs tiek ir tiek, bet iš jūsų geriau būčiau jų neišgirdęs. 
Kaip ten yra su apskrities psichiatro išvada? Ar žinot ką nors? 

Patikinau jį, kad viskas esą nepaprastai man palanku ir 
kad medicinos patarėjas mano, jog manęs nebūtina laikyti gy- 
dymo ir globos įstaigoje. 

— Noriu tikėti, iš širdies noriu jumis tikėti! — sušuko jus- 
ticijos patarėjas Holstenas. — Na, pone Zomeri, dabar aš noriu 
atsisveikinti. Tik jeigu, nepaisant jūsų lūkesčių, manęs prisi- 
reiktų, galit mane bet kuriuo metu pasikviesti. Kad ir nebejau- 
nas esu, tolimo kelio iš miesto į šitą įstaigą aš nesibaidau. Kad 
tik jums galėčiau padėti... 

Kone sujaudintas padėkojau jam, bet buvau įsitikinęs, kad 
jo patarimų man niekad neprireiks ir kad ištikus nelaimei, aš 
kreipčiausi į jaunesnį ir apsukresnį advokatą. 

K itas savaites praleidau ramiai ir jaukiai, tačiau. 
„tai buvo jau ne toji ramybė, kurią jaučiau 
prieš pokalbį su gydytoju — dabar aš jau buvau aktyvesnis, ku- 
pinas planų ir vilčių. Miegojau vėl prasčiau, bet tai jau nebe- 
galėjo sudrumsti geros mano nuotaikos: šiuose mirusiųjų na- 
muose aš jau buvau tik svečias. Kasdien laukiau kaltinamojo 
rašto ir bausmės, o kai neateidavo, vildavausi, kad kitą dieną 
jau tikrai ateis. Žmogaus tikėjimas, matyt, yra neišsenkamas — 
man atrodo, jog paskutinė mirštančiojo minutė irgi kupina vil- 
ties. Gydytojas manęs daugiau nebesikvietė, po ano pokalbio aš 
jo daugiau ir nemačiau — irgi ženklas, kad jis jau parašė išvadą 
ir įteikė ją valstybės prokuratūrai. Veltui mano bičiuliai bandė 
mane bauginti: 

— Netikėk tuo bjauriu šunimi! Į akis jis tau sako viena, o 
už akių rašo visai ką kita! 

Aš tik atlaidžiai šypsojausi. Galbūt gydytojas šitaip ir el- 
giasi su panašiais į jus, O apie mane jis taip teigiamai atsiliepė, 
kad sėkme nėra ko ir abejoti! Apskritai apie tą Žmogų buvo 
susidariusi neteisinga nuomonė — ir aš pats iš pradžių buvau 
neteisus jo atžvilgiu. Čia kalta vien jo savybė dėtis pranašesniu, 
šaipytis — tai atstumia. Bet jis buvo išmanantis, įžvalgus vyras, 
ten, kur tik galėjo, jis suteikdavo žmogui galimybę. O kur jau 
nieko nebebuvo įmanoma padaryti... 

Nerimą šiuo metu man kėlė vienui vienas dalykas: pusba- 
džio gyvenimas padarė savo ir man — užpuolė furunkuliozė. 
Kol po epidermiu tvinkstantys “kiauliagumbiai" kilo tik ant 
rankų ir kojų, dar buvo galima kentėti, bet kai jie pasirodė ant 
sprando ir nugaros, aš jau gerokai kamavausi. Vargino ir tai, 
kad naktį galėdavau gulėti tik ant pilvo — tokioj padėty aš 
niekad neužmigdavau. Dabar ir aš įsitraukiau į ilgą eilutę, kuri 
kasryt išsirikiuodavo prie gydytojo kabineto. Tokius ligonius 
vyriausiasis sanitaras ištepdavo tepalu, prapjaudavo pūlinius ir 
galiausiai užklijuodavo pleistru. Esu tikras, kad bent kiek ge- 
resnis maistas, šviežios daržovės ir vaisiai būtų kur kas greičiau 
pašalinę šito, čia tarsi savaime suprantamo, maro priežastis 
negu šitoks šundaktariavimas. Tik niekas dėl to galvos nesuko! 
Mums pakako pleistro, ir viskas! Šiaip jau šita kančia pakilios 
mano nuotaikos beveik negadino. 

Vos tik išeisiu laisvėn... štai mintis, šimtąkart per dieną 
ateidavusi man į galvą. Dabar jau buvo savaime suprantamas 
dalykas ir tai, kad aš pradėjau rūpintis savo išvaizda, tikėda- 
masis, jog mane gali labai greitai paleisti. Pradėjau žiūrėtis 
savo rankų, ypač nagų, kurie dirbant gerokai nukentėdavo. Ap- 
sikirpau plaukus ir du tris kartus per savaitę plaudavausi kojas. 
Bet užvis labiau susirūpinau veidu. Tvarsčiai buvo jau seniau- 
siai nuimti, o mano nosis sugijusi. Visą laiką baiminausi išvysti 
savo veidą — to išvengti man buvo nesunku, nes visoje įstai- 
goje nebuvo nė vieno viešai pakabinto veidrodžio, o skusdavo 
mus Lekseris su savo “Clipper". Bet dabar — kitas dalykas. 
Žinojau, kad kalifaktorius Herbstas turi mažytį veidrodėlį — 
šukuodamasis vis išsitraukdavo jį. Dabar aš kartais jį skolin- 
davausi. 

Žinoma, jis šaipėsi: 

— Kam tau tas veidrodis? Nori pasižiūrėti į savo agurką? 
Baik, jis ir be žiūrėjimo ganėtinai puikus! 

Taip sakydamas jis buvo visiškai teisus, bet šitai jam visai 
neturėjo rūpėti. Aš tik kažką sumurmėjau apie savo “kiau- 
liagumbius". 

Pirmąsyk išvydęs savo nosį veidrodyje, aš labai išsigandau. 
Įkandimas buvo ją visiškai deformavęs — beveik iki pat nosies 
galiuko susidarė gili įduba, iš kurios kilo nosigalis, visas ryškiai 
raudonas ir randuotas. Nosis atrodė tikrai baisiai, aš buvau 
žiauriai subjaurotas. Prakeiktas Lobedancas! Dėl visų mano 
nelaimių buvo kaltas vienas Lobedancas! 

Nedžiugino ir atidesnis veido tyrinėjimas — jame buvo ryš- 
ku bado žymės. Oda buvo beveik pelenų spalvos, akys giliai 
įkritusios į akiduobes. Dygūs penkių dienų barzdaplaukiai den- 
gė žandus ir smakrą. Veidrodis tik paliudijo, kad ir savo išvaiz- 
da aš pritapau prie mirusiųjų namų: tikrai buvau toks kaip ir 
baisiausi jų vaiduokliai! Ko gero, dar baisesnis! O kadaise juk 
buvau visai pakenčiamos išvaizdos vyriškis, įpratęs prašmatniai 
dėvėti geriausio miesto siuvėjo siūtą kostiumą. Ką jie iš tavęs 
padarė? — liūdnai klausiau savo atvaizdą veidrodyje. 

Giliai atsidusęs grąžinau veidrodėlį Herbstui. 

— Ką, nepatikai sau? — vaidindamas rimtą paklausė šis. 

— Prakeikti “kiauliagumbiai"! — plūdausi aš. — Kad bent 
ėsti padoriau duotų! Barščiai šiandien buvo grynas vanduo! 
Kur čia patiksi! 

Taip aš jį įvėliau į kalbą apie ėdalą, neišsenkamą šių namų 
temą, ir apie mano išvaizdą daugiau nebešnekėjome. Aš vis 
dažniau ėmiau skolintis tą veidroduką, paskui jau net nebesi- 
klausdamas jo. Trečią ar ketvirtą sykį pasižiūrėjęs nutariau, kad 
buvau pernelyg jau prastai įvertinęs savo išvaizdą. Keliskart 
pasižiūrėjęs į veidrodėlį nusprendžiau, kad aš visai pakenčiamai 
atrodau. Kad ir kaip ten būtų, prie ši nedidelio trūkumo ga- 
lima priprasti, Magda irgi pripras, kaip ir mane supantys žmo- 
nės, kaip kiekvienas priprastų. Pasauliniame kare buvo kur kas 
labiau sužalotų Žmonių, o juk jie ir šiandien laimingai gyvena 


duota nosis nė truputėlio. netrukdys mano ir Magdos laimei. 

| P abai greitai pasitaikė proga tai patikrinti. Vie- 
ną popietę į mano kamerą įžengė vyriausiasis 
vachmistras Fričas ir trumpai įsakė: 

— Einam! 

Fričas, kūningas, žydinčio veido vyras, buvo iš tų tarnau- 
tojų, kurių kartais būdavo galima šio bei to paklausti. Jis matė 
mumyse ne vien nusikaltėlius. 

— Kas gi atsitiko? — paklausiau. — Pas patarėją? 

— Kur ten! — atsakė jis. — Pasimatymas. Jūsų žmona. Me- 
dicinos patarėjas leido jums apsivilkti civiliais rūbais. Tik pasi- 
skubinkit, Zomeri, jūsų Žmona laukia, o aš neturiu laiko. 

Jis nuvedė mane į drabužių saugyklą, kur ant lentynos ga- 
na vienišas gulėjo mano lagaminas — didžiuma ligonių buvo 
čia įsikūrę iki savo dienų galo ir jokių rūbų jiems nebereikėjo. 
Sėdėdamas prie stalo, vachmistras žiūrėjo, kaip aš nusirengiu, O 
paskui vėl apsirengiu. Ir vis ragino skubėti. Bet skubėti man 
nesisekė. Mano rankos smarkiai drebėjo, o širdis daužėsi. Mag- 
da atėjo manęs aplankyti į šituos mirusiųjų namus, gyvenimas 
prasideda, netrukus aš vėl būsiu su ja... Gilus jaudulys, begalinė 
meilė apėmė mane. Pagaliau ji atėjo — ilgas bandymų laikas 
pasibaigė. Pas mane vėl sugrįžo mano meilė. Buvau tvirtai pasi- 
ryžęs jau per pirmąjį pasimatymą parodyti jai, kaip nepaprastai 
aš ją myliu, parodyti, kad susvetimėjimo metas pasibaigė ir kad 
aš be atodairos ir kupinas pasitikėjimo tiesiu jai ranką. Staiga 
man šovė į galvą baisi mintis! Buvo penktadienis, o juk mus 
skuta tik šeštadieniais: mano šeriai atrodė klaikiai! 

— Pone vyriausiasis prižiūrėtojau! — maldaujamai sušukau. 
— Ar negalėčiau greit nusiskusti? Čia, lagamine, guli mano 
skustuvas. Aš tikrai neužtruksiu. Būkit geras, leiskit! 

— Neįmanoma, Zomeri, — šaltai pasakė Fričas, vyriausiasis 
prižiūrėtojas. — Gal jūs manot, kad aš turiu tiek laiko? Be to, 
nejau versite savo Žmoną taip ilgai laukti? 

— Man juk taip svarbu, kad bent per pirmąjį pasimatymą 

būčiau nors kiek panašus į žmogų! Ką gi ji pagalvos apie 
mane? 

— Jeigu tik tiek, Zomeri, — šaltai pabrėžė Fričas, — tai 
nemanau, kad nusiskutęs jūs būtumėt daug gražesnis. Manau, 
kol jūsų Žmona susitaikė su jūsų nosimi, turėjo nuryti ne vieną 
kartų kąsnelį! 

— Bet juk ji dar nė matyt nematė tos mano nosies! — vis 
labiau nusimindamas sušukau. — Tai atsitiko tik tardomajame 
kalėjime! 

Bet ir tai nieko negelbėjo. Fričas liko nepalaužiamas, ir 
man, liūdniausiam pasaulio juokdariui, teko eiti su juo. Netgi 
civilis rūbas, maloningai gydytojo leistas užsivilkti, nieko nega- 
lėjo čia pakeisti. Be to, gulėdami lagamine, drabužiai buvo bai- 
siausiai susiglamžę. 


Drauge su vachmistru įeinu į valdybos pastatą. Priešais 
mane ilgas koridorius, nykus ir tamsus. Man dreba keliai, no- 
rėčiau atsiremti į sieną ir paprašyti, kad bent minutėlę leistų 
susikaupti ir nusiraminti. Bet už nugaros įsakmiai skamba 
vachmistro Fričo balsas: 

— Pirmyn! Pirmyn, Zomeri! Trečios durys dešinėje! 

Kad tik jis taip nešauktų kaip kareivinėse, dabar juk ir 
Magda gali išgirsti! 

Ranka nuspaudžia rankeną ir durys atsiveria! Nepadės joks 
delsimas — šiame gyvenime esi negailestingai stumiamas ir stu- 
miamas. Vargše tu — nėra tau ramybės, nėra atokvėpio! 

Išvystu Magdą — ji sėdėjo prie lango, o dabar atsistojo ir 
žvelgia man priešpriešiais. Akimirką jos veide matau klausiamą 
nuostabą. Bet išskėtęs rankas aš jau skubu prie jos, aš šaukiu: 

— Magda, Magda! Tu atėjai! Aš toks. dėkingas tau... 

Čiumpu ją į glėbį, noriu pabučiuoti į lūpas kaip anais se- 
nais laikais, kurie dabar vėl atgims. Ir — jos veide pastebiu 
baisų pasidygėjimą. 

— Prašau, nereikia! — kužda ji vis dar mano glėbyje, stai- 
ga beveik netekusi amo. — Prašau, tik ne čia! 

Aš ją paleidžiu, viso mano džiaugsmo kaip nebūta, aš su- 
stingstu nebylus. Ji žvelgia į mane, jos akyse vis dar toji pati 
gąstinga nuostaba. 

— Aš vos pažinau tave, — kužda ji, vis dar neatgaudama 
kvapo. — Kas gi tau atsitiko? Kas gi tavo... — ji net nedrįsta 
ištarti to žodžio... — kas gi tave taip pakeitė? 

Vyriausiasis vachmistras Fričas sėdi mums už nugarų ir 
dabar labai garsiai kosti. Žinau, tai neleidžiama, kad mudu 
stovim prie lango ir kuždamės. Tarsi nerūpestingai aš sakau: 

— Gal sėskim, Magda, čia prie stalo? 

Taip ir padarom. Tuomet: 

— Tau atrodo, kad aš pasikeitęs? Nepatinka mano išvaiz- 
da? Na, tiesą sakant, ji man ir pačiam nelabai patiko, kai ne- 
seniai pirmąsyk išvydau save veidrodyje... 

(Šito tai man nereikėjo sakyti, paskui vachmistras dar pa- 
klaus, iš kur aš tą veidrodį ištraukiau, 0 tuomet jau įklius kali- 
faktorius Herbstas. Juk veidrožius turėti skyriuje draudžiama!) 

Greit nusijuokiu: 

— Priprasi, Magda, aš ne taip jau prastai atrodau, kaip tau 
regis, dabar aš jau geriau atrodau nei anksčiau. 

Tardamas pastaruosius žodžius, į kuriuos įdėjau gilią pras- 
mę, aš pastebimai nuleidau balsą. Bet Magda į tai nekreipia 
dėmesio. 

— Kas gi nutiko... tavo nosiai? — Pagaliau ji ištarė tą Žo- 
dį, kad ir kiek kliūdama. — Ji tikrai klaikiai atrodo, Ervinai! 

— Vienas kalinys norėjo man ją nukąsti, tai buvo dar tar- 
domajame kalėjime, — pranešu aš. — Tai padarė toksai Lobe- 
dancas, tas, kuris pavogė tavo sidabrą, Magda, tu žinai. 

Ji tik tyli, žvelgia į mane, lūpų kampučiai vos virpa. Gal- 
būt man ir nereikėjo šito sakyti, dabar Magda pamanys, kad tai 
aš buvau tas, kuris pirmasis pavogė sidabrą. Bet ne, taip kvailai 
ir neteisingai ji negali manyti, juk sidabras buvo pirktas už 
mano pinigus, apie jokią vagystę negali būti nė kalbos. 

— Aš juk bandžiau jį vėl tau sugrąžinti, tik, deja, veltui. 
Ar tu nieko daugiau apie tai negirdėjai, Magda? 

Ji papurto galvą, tarsi tai neturėtų jokios reikšmės. 

— Tu ir šiaip labai pasikeitęs, Ervinai, — laikosi ji savo, — 
tavo balsas skamba visai kitaip — daug garsiau... 

— Skyriuje penkiasdešimt šeši žmonės, Magda, — paaiš- 
kinu, — valgomajame susigrūda per trisdešimt, tad ir turi gar- 
siau kalbėti, kad tave suprastų. 

— Aišku. 

Tarsi gindamasi, ji vos vos šypsosi. 

— Tu gyveni čia visai kitokį gyvenimą, tu, kuris visą laiką 
taip troškai ramybės ir tylos. 

Ir vėl! Tiesiog su trikdančiu užsispyrimu ji grįžta prie ma- 
no išvaizdos, niekaip negali prie jos priprasti. 

— Tu ir šiaip nekaip atrodai, Ervinai. Gal ko nors stinga? 

— Nieko, — sakau pranašiai. — Beveik nieko. Žiūrėk, štai 
pora šunvočių, ant sprando turiu dar kelias. Ir ant nugaros... 
bet ir prie šito pripranti, čia visi jų turi... 

Vachmistras Fričas įspėjamai kosti. Tikriausiai tai jau ne- 
padori kritika įstaigos atžvilgiu. Tik aš neturiu kada kreipti į 
tai dėmesio ir varau toliau: 

— O jeigu aš sulysęs ir pilkšvas, tai žinok, Magda, kad 
kasdien mes čia negaunam keptos žąsies su raudonaisiais ko- 
pūstais, dažniausiai mus maitina geru karštu vandeniu... 

Dabar mane jau suima tikras įtūžis. Įtūžis dėl atstumtų 
mano jausmų, dėl to, kad Magda manim taip baisisi. Iš pašai- 
pos virpančiu balsu aš noriu užgauti jos širdį, nes suvirpinti jos 
neįstengiu. Fričas garsiai taria: 

— Dar viena tokia pastaba, Zomeri, ir aš nutraukiu pasi- 
matymą ir viską pranešu! 

Magda atsigręžia į jį: 

— Ak, būkit geras, nepykit ant jo! Jūs nė nenujaučiat, 
koks jis pasikeitęs, tikriausiai jis patyrė tiek siaubo! 

Jos balsas virpa, ir aš su godžiu malonumu klausaus šio 
silpstančio moteriško balso. 

— Dar visai neseniai jis buvo puikus, žydintis vyras, 0 da- 
bar! Gatvėje aš jo nebūčiau pažinusi! 

Iš jos akių gelmės ištrykšta pora ašarų ir nusirita skruos- 
tais. Ir į šitas ašaras aš žvelgiu su godžiu susižavėjimu. Ne, jos 
manęs nejaudina. Niekas daugiau nebegali suminkštinti mano 
širdies, pernelyg smarkiai ji mane įžeidė! Tik dabar aš jau mė- 
gaujuosi jos kančia: ji irgi turi pajusti — ji jau ir jaučia, ką jie 
su manim padarė ir kaip ji sunkiai nusikalto šnipinėdama ma- 
ne, neapgalvotai šnekėdama, kokią nelaimę ji užtraukė ant ma- 
no galvos! Karštligiškai susijaudinusi Magda kreipiasi pusiau į 
vachmistrą, pusiau į mane: 

— Bet juk aš tau galiu, Ervinai, atsiųsti, ko tik tau reikia! 
Kad būčiau bent nujautusi! Ar galiu jam atsiųsti maisto, pone? 

— Tai jūs galite, ponia Zomer, — maloningai sako Fričas. 
— Rūkalų irgi galima. Čia apskritai daug kas leidžiama. Tik, — 
tęsia jis, mirkčiodamas Magdai savo akutėm riebiame veide, — 
jūs turit gerai pagalvot — daugelis ligonių net nežino, kada jie 
sotūs. Jie kemša ir kemša — suryja visą siuntinį, po du kepalus 
duonos per dieną! O paskui serga, ir mums tik vargas su jais. 
Negalima viskuo tikėt, ką tie ligoniai šneka! 

Net girdėdamas tokias šlykštynes, privalau sėdėt tyliai, juk 
riebuilis Fričas yra mano viršininkas, negaliu jam prieštarauti. 
Galvoju apie alkanų Žmonių šešėlius, ryjančius bulvių lupenas, 
laižančius nuo stalo kiekvieną nutiškusį lašą padažo, ir manyje 
vėl užverda pyktis. Bet susivaldau ir tuoj nusišypsau: 

— Dėkui tau, Magda, už gerus ketinimus, bet man tikrai 
nieko nereikia. Ponas vyriausiasis vachmistras Fričas yra visiš- 
kai teisus — tie ligoniai neturi saiko! Ačiū Dievui, aš ne iš 
tokių, garbė viešpačiui, tikriausiai aš iš čia greitai išeisiu... 

Magda sutrikusi žvelgia į mane. 

— Betgi tu pats ką tik šnekėjai apie vandenį, Ervinai, — 
sako ji. 

— Aš kalbėjau apie keptą žąsį, — juokiuosi, — 0 vandenį 
paminėjau tik kontrasto dėlei. Ne, ne, Magda, tu tik nieko 
negalvok, mus čia padoriai maitina, kaip ką tik pasakojo ponas 
Fričas. Galiausiai čia man nereikia sunkiai dirbti, aš darau še- 
pečius, Magda, aš tapau tikru šepečių meistru! Ar būtum apie 
mane kada ką nors panašaus pagalvojusi, Magda? Kontoroje tu 
sėdi mano kėdėje, 0 tavo vyras tuo tarpu dirba šepečius! Ar 
nėra kokios dainelės apie šepečių dirbėją, ak ne, yra tik apie 
smagųjį muilo virėją! Bet aš, smagus ir patenkintas, savo kame- 
roje dirbu šepečius, visą dieną švilpauju ir dainuoju, ak ne, 
šitaip aš, Žinoma, nesielgiu — dainuoti šiuose namuose, kur 
tiek daug leidžiama — uždrausta! Aš viduje švilpauju ir dai- 
nuoju... 

Šnekėjau vis greičiau ir vis pašaipiau, mane už liežuvio 
traukė pyktis, bet aš valdžiausi — pažiūrėjus viskas atrodė visai 
neblogai, patenkinamai. Pastebėjau, kad Magda vis labiau trin- 
ka — man kalbant, ji kelis kartus išsitraukė nosinaitę ir nusi- 

šluostė akis. Išsikėtojęs krėsle, Fričas nuobodžiaudamas stebėjo 
muses kambario kampe. Jis pernelyg netašytas, kad pajustų ma- 
no žodžių potekstę. Beje, Magda apsivilkusi kostiumėliu, kurio 
aš dar nesu matęs: tamsiai pilkas, labai madingas kostiumėlis 
su šviesiom siūlėm. Apmaudžiai pagalvoju: tuo metu, kai aš čia 
taip kenčiu, mano tikra žmona randa laiko ir noro galvoti apie 
naują kostiumėlį, randa laiko nueiti pas siuvėją, matuotis... 
Taip neteisingai viskas sutvarkyta, tokios tat medingalvės pa- 
čios geriausios žmonos! Beje, Magda atrodo puikiai — man ne- 
sant, ji gerai pailsėjo, ji trykšte trykšta grožiu. O aš tuo tarpu... 

p» o mano skubrių, pašaipių žodžių stojus kur- 
čiai tylai, aš neskubu jos nutraukti. Magda 
kiek neramiai kruta savo kėdėje. Nekantriai laukiu, ką ji dar 
man pasakys. Bet kai pradeda, tai tik dėkoja už pasiųstą įga- 
liojimą. 

— Teisybę sakant, jo man visiškai nereikia. Nei pašte, nei 
banke dėl mano parašo nekilo jokių kliaučių. Bet aš suprantu, 
ką tu apie tai manei, ačiū tau už gerumą. 

Per stalą ji paduoda man savo ranką, atsargiai paimu ją — 
šaltai, vengiu bent kiek šilčiau ją spustelėti. Kiek nusivylus, 
ranka grįžta atgal. | 

— O kaip eina prekyba? — klausiu, kad tik ko paklaus- 
čiau, bet Magda pagyvėja. 

— Džiaugiuosi galėdama tau pasigirti, Ervinai, — prekyba 
eina gerai, ji tiesiog klesti! Derlius pasitaikė ganėtinai gausus, 
ir mes įstengėm pasiekti tikrai gerą apyvartą. Ypač man sekėsi 
su ankštiniais. Pirkau juos, dar prieš taip smarkiai šoktelint 
kainoms... 

Valandžiukę mudu ramiai šnekamės apie reikalus. Tikrai 
uoli moteris, nieko nepasakysi! Kaip švyti jos akys, kaip pa- 
gyvėja balsas, kai apie tai pasakoja! Kai buvo šnekama apie jos 
vyrą, tos akys taip nežibėjo. Galėčiau pavydėti tiems negyviems 

daiktams, jei tai nebūtų iruputėlį juokinga. Galbūt, aišku, ne 
taip juokinga, kaip šitas gydytojo išgarbintasis josios uolumas. 
Būtų gerai viską apgalvojusi, nesivargintų — išnuomotų visą 
prekybą už nedidelį mokestį ir gyventų sau jaukiai mūsų na- 
muose. Bet tokiai mėoeriai panašios mintys, žinoma, nė ne- 
ateina į galvą. 


Štai kaip slenka mano mintys, neatidžiai klausantis, ką taip 
karštai plepa Magda — man sukyla prisiminimai apie senus 
pirkėjus, keliones į atokius kaimus, sėkmingus sandėrius... Tik 
staiga vėl suklūstu — Magda prabilo apie žaliasnapį mūsų kon- 
kurentą, kuris, mano apmaudui, įsikūrė mūsų mieste ir jau po- 
rą kartų buvo gerokai man pagadinęs kraujo. Ar aš klystu, ar 
dabar Magdos balse tikrai pasigirdo šiltesnės gaidelės? Labai 
atidžiai klausausi, ką ji dabar pasakoja. 

— Taip, tu tik pamanyk, Ervinai, aš jau asmeniškai susipa- 
žinau su ponu Heince. Vieną dieną aš taip susierzinau dėl tų 
vis mušamų kainų vien tam, kad paviliotum iš kito pirkėją ir 
priešingai. Galiausiai dėl to pralaimi abi pusės. Aš nuėjau pas 
jį tiesiai į raštinę ir pasakiau: “Esu ponia Zomer, pone Hein- 
ce! Nagi pažiūrėkim, argi mudu negalim kartą protingai susi- 
tarti! Mieste pakaks vietos abiem firmoms, bet jeigu mudu vie- 
nas kitą šitaip skriausim, tai bankrutuosim abu!“ Štai kaip aš 
jam pasakiau! 

Magda triumfuodama žvelgia į mane. 

— Ir ką jis tau atsakė? — klausiu labai susidomėjęs. 

— O, — sako ji, ir jos balse vėl pasigirsta tos šiltos gai- 
delės, — ponas Heincė yra ne tik išsilavinęs, bet ir protingas 
vyras. Susitarėm per penkias minutes. Kiekvieną rytą, dieną ir 
vakarą mudu sutariam dėl kainų ir nė vienas nesiūlom nė gra- 
šio daugiau! O medžioti pirkėjus mes apskritai liovėmės! 

— Tu neturi jokios nuovokos! — sušunku. — Jis tave taip 
apmaus, juk šitas Heincė yra pats sukčiausias, dantis praėdęs 
nenaudėlis! Į akis, aišku, jis tau viską pažadės, o paskui vieną 
paskui kitą pavilios visus tavo pirkėjus. Pagaliau jis prekybą 
tvirtai laiko savo rankose, tai ne tu! 

— Vargšas Ervinai, — sako Magda, — tu vis dar niekuo 
nepasitiki. Ne, poną Heincę aš tikrai gerai pažįstu, mudu ir 
šiaip kartais susitinkam. 

Nusistebėjau, kas po tuo “ir šiaip kartais“ gali slypėti, bet 
Magda nė neraustelėjo. Ji tęsė: 

— Aš taip gerai pažįstu tą žmogų, kad galiu pasakyti: po- 
nas Heincė yra garbingas, padorus žmogus, ir aš juo visiškai 
pasitikiu. O jei tu manai, kad aš visai akla, Ervinai, tai gal tau 
pakaks įrodymų iš mūsų knygų: šį rudenį mes pusantro karto 
padidinom apyvartą! Vargu ar ponas Heincė viliojo iš mūsų 
pirkėjus! 

Ji žvelgia į mane su triumfu, iš džiaugsmo žėrinčiom akim. 
Lediniu balsu aš ištariu: 

— Nuogi skaičiai dar nieko neįrodo. Tu sakai, derlius bu- 
vo geras, 0 oras ankstyvajai kūlei irgi palankus. Tokiu atveju 
apyvarta gali trumpam pakilti, ir vis dėlto kai kas dar gali pra- 
rasti pirkėjus... Beje, aš jau nebeprisimenu, ar tas Heincė buvo 
vedęs? 

— Buvo! — linkteli Magda. — Bet jau metai išsiskyręs. 

— Taip, 1 — atsiliepiu kaip įmanydamas abejingiau. — 
Tai išsiskyręs? Žinoma, dėl jo paties kaltės? 

— Kaip tu šitaip gali! — kone piktai šūkteli Magda. — Aš 
juk sakiau, kad jis nepaprastai doras Žmogus. Kaltė, aišku, bu- 
vo iš kitos pusės! 

— Aišku... — pakartoju truputėlį pašaipiai. — Atleisk, bet 
juk tu tiesiog sužavėta to Žmogaus, Magda! 

Akimirką ji sudvejoja, paskui tvirtai sako: 

— Taip ir yra, Ervinai! 

Mudu ilgai tylim ir žvelgiam vienas į kitą. Tiek daug neiš- 
tarto tvyro ore. Netgi vyriausiasis vachmistras Fričas kažką pa- 
stebi, jis atsišlieja nuo atlošo, pasiremia alkūnėmis ant kelių ir 
susidomėjęs žvelgia į mus. Beje, įprastas pasimatymo laikas jau 
seniai pasibaigęs. 

Ą r tu jau iškėlei skyrybų bylą? — galiausiai ty- 
2 liai paklausiau aš. 
— Taip, — irgi tyliai atsakė ji. — Vakar... 

Ir vėl abu nutilome. Staiga abu pažvelgėm į vyriausiąjį 
vachmistrą Fričą, kuris umai atsistojo ir pažvangino raktais. 

— Matot, — beveik sumišęs pasakė jis, — tiesą sakant, 
pasimatymo laikas jau baigėsi, bet man nieko, dešimt minučių 
dar galit pabūti. 

Ir jis nuėjo prie lango, kur demonstratyviai atsuko mums 
nugarą. 

— Ervinai, — skubiai sukuždėjo Magda, — aš ilgai grū- 
miausi su savim, man atrodė, kad negaliu tavęs palikti nelai- 
mėje. Bet kai iš medicinos patarėjo išgirdau, kad tavo reikalai 
neblogi, kad tave galbūt netrukus iš čia paleis... 


Ji maldaujamai pažvelgė į mane, bet aš tylėjau. Nepadėjau 
šitai išdavikei nė vienu žodžiu, mane suėmė beviltiškas, laukinis 
pyktis. 

— Mes viską sutvarkysim, kaip tik tu nori, Ervinai, — dar 
skubiau tęsė Magda. — Norėsi perimti krautuvę — gerai, imk! 
Mes netgi pasiryžę išsikelti iš miesto. Heinrichas, čia aš apie 
Heincę, tuomet perleis tau ir savo krautuvę. Nežiūrėk į mane 
taip, Ervinai, tai nieko nepadės! Mudu jau seniai vienas kitam 
svetimi, tu tik prisimink tą baisų metą, kai mudu nuolat kivir- 
čijomės! Argi ne geriau bus, jei išsiskirsim? 

Aš vis dar tylėjau. Tai štai iš kur šitas naujas kostiumėlis, 
ši gaivi spalva, šitos švelnios, virpančios gaidelės! Pasirodė nau- 
jas vyriškis, ir balandėlė, netekusi galvos, jau burkuoja! Įkiša 
savo tikrą vyrą į kaliūzę — ir štai ateina kitas. “Garbingas, 
padorus", neregėtai padorus, kuriuo ji aklai pasitiki. Atidžiai 
žvelgiau į jos baltą, jau kiek riebėti pradėjusį kaklą. Gerklos 
kilojosi, geroji moteris, sujaudinta savo pačios žodžių, rijo aša- 
ras. Su didžiausiu malonumu būčiau suėmęs šitą kaklą savo 
rankomis ir, prisiekiu, nepaisydamas jokių fričų, nebepaleidęs! 
Bet susivaldžiau, juk iki mano išėjimo liko vos kelios dienos! 
Nenorėjau jos vienos kur nors susitikti, nes juk buvo kitas, 
tasai padorusis begėdis, kuris iš sergančio Žmogaus paveržė 
žmoną! Ji vis dar žvelgė į mane, o kai vėl pradėjo šnekėti, jos 
balsas buvo jau šaltesnis, ji jau nebemaldavo manęs. Sučiaup- 
tos lūpos rodė ryžtą ir kietumą. 

— Tu tiktai Žiūri į mane ir nesakai nė žodžio, — prašneko 

ji vėl. — Aš gi matau — tavo akyse slypi grasinimas. Bet tai 
manęs jau nebepaveiks, manęs niekas nebegali suklaidinti. Vie- 
ną kartą ir aš noriu patirti džiaugsmą. Juk tiek metų aš paau- 
kojau vien tau — tavo silpnybėms, savanaudiškumui, beprotiš- 
kai kvailam pasipūtimui ir neapykantai Žmonėms, o pirmučiau- 
sia tam, ką tu vadini meile! Keista šitokia meilė — aš ją pajus- 
davau tik tuomet, kai tu imdavai ko nors reikalauti — tik aš 
neturėjau jokių teisių! Ne, šito man jau gana... 


Ji gal būtų ir toliau šitaip šnekėjusi, bet ir man jau buvo 
gana šitokių tiradų! Neužkibau ant saldaus masalo, tai ji pa- 
noro sutriuškinti mane neapykanta. Pasilenkiau per stalą ir 
spjoviau jai tiesiai į veidą. 

— Santuokos ardytoja! — sušukau. 

Išgirdęs tokį riksmą, vyriausiasis prižiūrėtojas greit atsisu- 
ko nuo lango ir akimirką be galo nustebęs žvelgė į šitą atsivė- 
rusį vaizdą: aš užsikniaubęs ant stalo, niekinamai ir grasiai 
žvelgiu į Magdą, o mano buvusi žmona, nė- nekrustelėjus, kad 
nusišluostytų per savo blyškų kaip numirėlio skruostą tekančias 
seiles, atlaikydama mano žvilgsnį, iš sielos gelmių žvelgia į ma- 
ne. Ir kol mudu šitaip Žžiūrėjom vienas į kitą, man rodės, kad 
aš savo akim skverbte skverbiuosi į šitą moterį, trumpą sekun- 
dės dalelę nugrimztu į ją, juntu Žmogų, kurio niekad nepaži- 
nau... 

Tik štai viskas baigiasi, Fričas stveria mane už peties ir 
įsiutęs purto. 

— Niekšiškas storžievi! — šaukia jis. — Kaip jūs drįstat 
šitaip elgtis! Aš viską pranešiu ponui medicinos patarėjui! Čia 
juk padori moteris, ar suprantat! 

Ir jis taip mane papurto, kad man galva tik sumataruoja į 
visas puses. 

— Paleiskit šitą Žmogų, pone prižiūrėtojau! — dusliu, vi- 
siškai išsekusiu balsu sako Magda. — Jis visiškai teisus — aš 
esu santuokos ardytoja! 

Akimirką, tarsi ką galvotų, ji stabteli. Tuomet atsisuka į 
mane, jos akys Žėri, o balsas vė] skambus. 

— Ir aš džiaugiuosi tuo, ką padariau! — taria ji man tiesiai 
į veidą. 

O tada lėtai išeina iš pasimatymų kambario, jau šluosty- 
damasi veidą, bet tai daro visiškai mechaniškai. 

| T aip aš praleidau naktį po šito baisaus pasima- 
„tymo, negaliu pasakyti. Tik tuo esu tikras, kad 
tą naktį aš nesudėjau nė bluosto. Jeigu manęs nebūtų palaikiu- 
si mintis apie kerštą, aš tą naktį tikrai būčiau pasidaręs galą ir 
taip baigęs visus vargus. Tą kerštą aš įvykdysiu iki galo, bet 
nelauksiu, kol būsiu paleistas, įvykdysiu tuojau — rytoj pat 
pradėsiu jį vykdyti! Pasikviesiu jauną, apsukrų advokatą ir iš- 
kelsiu priešingą kaltinimą byloje Zomeris prieš Zomer — ad- 
vokatą aš įpareigosiu apkaltinti Magdą kaip atsakovę. Juk aš 
turėjau liudininką — vachmistrą Fričą, jam girdint ji pati prisi- 
pažino esanti santuokos ardytoja. Ak, aš dar suteiksiu Magdai 
malonumo pasikankinti dėl tokio neapgalvoto prisipažinimo! 
Turėjau pagrindo tikėtis, kad ir tasai padorusis, apsukrusis pre- 
kijas ponas Heinrichas Heincė nepagailės jai dėl to skaudžių 
priekaištų! Be to, aš dar iškelsiu pasiūlymą, kad tokiems san- 
tuokos ardytojams teisėjas amžinai uždraustų tuoktis. O, aš 
pasistengsiu, Magda dar pasidžiaugs taip trokštama laime! 
Krautuvę parduosiu, o pats jiems nuolat lipsiu ant kulnų, tarsi 
visur esantis keršto angelas, amžinas padarytos nuoskaudos at- 
minas! Man tikrai nebus per sunku tai daryti — jei aš ir buvau 
prastas meilužis, kaip visai netikėtai pareiškė Magda, tai tuo 
pikčiau sugebėsiu nekęsti! Ko tik aš neprisigalvojau! Štai vieš- 
butyje apsistoju šalia jų, gretimam kambary, ir jiems jau atsigu- 
lus, paslaptingu beldimu trikdau jų miegą. Neatpažįstamai per- 
sirengusį regiu save lipantį į tą pačią traukinio kupė ir pro 
tamsius akinius stebintį, ką jie daro. Mano automobilis įsirėžia 
į jų Mašiną — stabdau tik paskutinę akimirką, jau regėdamas, 
kad jie mirtinai persigandę. O gražiausias mano keršto vaizdi- 
nys buvo toks: aš nužudau Magdą, ji miršta mano akyse, bet 
niekas negali išaiškinti kas ir kaip; jis, Heincė, visiškai praradęs 

nuovoką, klūpo šalia, o aš stoviu ir kuždu jam į ausį apie savo 
piktadarystę, tik mano nusikaltimo niekas negali išaiškinti... 

Aš siutau, mano vaizduotė buvo perkaitus, kūriau vis gū- 
desnius ir padrikesnius keršto planus, žvelgdamas į šaltą 
žvaigždžių blyksėjimą. 

Išaušęs rytas rado mane visiškai išsekusį ir kone apatišką. 
Aš, atrodo, pusryčiavau drauge su visais, bet dabar jau nebega- 
liu to prisiminti. Dar prieš rikiuojantis į darbą, pasinaudojau 
patogia akimirka ir nupėdinau į savo darbo kamerą, nes nuo 
aplink šmėsčiojančių nelaimės draugų mane jau pykino. Čiupau 
pluoštelį šerių ir pabandžiau juos sukišti į šepečio skylutę — 
per daug sugriebiau, kaip vos pradėjęs dirbti! Nekreipdamas 
dėmesio, numečiau šerius ant grindų ir Žengiau prie spintos. 
Dabar aš ten laikiau laiškų popierių ir vokus, norėjau parašyti 
laišką advokatui. Bet kad ir kaip skubu man tai atrodė naktį, 
dabar niekaip riegalėjau susikaupti. Valandėlę paspoksojęs į 
tuščią lapą, nuėjau prie lango. Lauke jau rudenėjo — pilki rū- 
ko pluoštai šliaužė pažeme, vagose margavo pirmieji bulvių 
kasėjai. Ruduo, tariau sau. Tai blogai. Pats nežinojau, apie ką 
aš čia. Tik žinojau, kad man blogai, kad man labai blogai. Iš 
atminties išplaukė dvi kitados skaityto eilėraščio eilutės: “Štai 
tas ruduo, kurs sudraskys tau širdį". Prisiminė dar du žodžiai: 
“Išskrisk, išskrisk!" | 

Taip, kas galėjo išskristi iš šios purvinos žemės, pabėgti 
nuo šito nešvaraus “aš". Ir vėl iš naujo: “Štai tas ruduo, kurs 
sudraskys tau širdį". Ir priminimas: “Išskrisk! Išskrisk!" 

Pažvelgiau į didelį peilį, kuriuo pjaustydavau šerius. Būtų 
visai nesunku persirėžti ranką taip, kad ji paplūstų kraujais. 
Tik jau Žinojau — man niekad nepakaks drąsos. Aš buvau bai- 
lys, šią minutę atvirai prisipažinau, kad esu bailys — vardydama 
netikusias mano savybes, Magda tai pamiršo paminėti. 

“Išskrisk!" Ir vis dėlto stinga drąsos... 

Pasigedęs manęs tarp ligonių, kuriuos reikėjo pertvarstyti, 
čia mane ir aptiko vyriausiasis sanitaras. Jis piktai užsipuolė 
mane — jei aš pats nesirūpinsiu, mano votys niekad nesugis! 
Visiškai abejingas nusekiau jam iš paskos į gydytojo kabinetą. 
Kenčiančiųjų srautas jau buvo išsekęs, aš buvau paskutinis. 
Sanitaras nudraskė mano tvarsčius, tepalu ir jodu patepė votis 

ir spaudė tas, kurios jam rodėsi jau ganėtinai pritvinkusios. 
Šiaip nepaprastai jautrus skausmui, šįryt aš nieko nejutau. Bu- 
vau visiškai atbukęs. Tuo metu stiklinėje dėžėje sučirškė tele- 
fonas. Palikęs plačiai atidarytas duris, prižiūrėtojas nuskubėjo 
prie jo. Akimirką stovėjau nejudėdamas, paskui mano žvilgsnis 
susirado medikamentų spintą, kurios durys buvo iki galo atla- 
pos. Greit žengiau žingsnį jos link. Ten stovėjo. užmarštis il- 
goms valandoms. Nepakeliamos mano kančios nuslopinimas. 
Puikūs, ramybę ne vienai dienai teikiantys migdomieji. Ranka 
jau buvo bečiumpanti stiklinį vamzdelį, bet čia mano žvilgsnis 
kliudė butelių rikiuotę apatiniame skyrelyje. Pačiame priekyje 
stovėjo butelis su užrašu ant etiketės: “Spiritas. 95707. Aš visai 
nieko negalvojau, veikiau mechaniškai. Negalvojau apie pra- 
viras duris, apie vyriausiąjį sanitarą, kuris kiekvieną akimirką 
galėjo sugrįžti. Paėmiau butelį ir nuėjau su juo prie įleistos į 
sieną prausyklos. Į stiklinę prisipyliau du trečdalius spirito, 
paskui, labai atsargiai, iki viršaus prileidau vandens. Ranka 
nedrebėjo. Pakėliau šitą stiprų mišinį prie lūpų ir trim ketu- 
riais gurkšniais išgėriau iki dugno. Akimirką stovėjau tarsi su- 
stingęs, paskui po mano kūną pradėjo sklisti stebuklinga švie- 
sa. Nusijuokiau — ak, laimė! Dar kartą — svaigi, nuostabi lai- 
mė! Mano Elinora — reine d' alcoo!l! Kaip aš tave myliu! Ne- 
tekęs sąmonės, tėškiausi ant grindų, kritau žemėn subjaurotu 
savo veidu. 

Et ausmės laikas man nebuvo paskirtas. Kaltini- 
mas buvo pateiktas pagal 51 paragrafą — tai 
reiškė nuolatinį laikymą gydymo ir globos įstaigoje. Skyrybų 
data tikriausiai buvo paskelbta, bet man ten nereikėjo dalyvauti 
— aš netekau balso, man buvo uždėta globa. Mano globėju 
tapo vyriausiasis gydyklos sekretorius. Beje, išsiskyrėme, abu 
būdami kalti, bet Magdai buvo leista tekėti už Heinricho 
Heincės, apie mano pareiškimą niekas nė neužsiminė. 

Dabar aš esu tik nervų liga sergantis ligonis. Mačiau laik- 
raštyje jų vedybinį skelbimą. Dabar jie turi jau du vaikus — 
berniuką ir mergaitę. Savo prekybą jie sujungė, bet kas man 
darbo! Kas man rūpi, kas ten dedasi jų pasaulyje? Man jau 
seniai viskas vis tiek — esu senstantis, šlykščiai atrodantis še- 
pečių dirbėjas. Darbo našumas vidutinis, aš esu psichiškai ne- 
sveikas. Pirmojo svaigaus nusivylimo laikai seniai praėję, jau 
seniausiai nebegalvoju imti peilį ir laukti — Oo gal ateis tokia 
minutė, kai aš vieną kartą įsidrąsinsiu? Juk žinau — aš visuo- 
met buvau bailys, esu bailys, būsiu bailys! Ko nors kitko ne- 
verta tikėtis. 


Šiuose namuose aš naudojuosi tam tikru ribotu pasitikė- 
jimu, aš čia niekam nesu našta, niekam už mane nereikia dirb- 
ti, aš čia kitoks. Galiu gana nevaržomai vaikščioti po visą kalė- 
jimo teritoriją. Tik jokiu būdu neturiu teisės užeiti į gydytojo 
kabinetą, kai ten nėra sanitaro. Už tai man gresia du mėnesiai 
karcerio. Dažnai norėčiau tai padaryti, neretai netgi galėčiau, 
bet nedrįstu. Juk aš bailys. 

Turiu gerą darbą, visuomet turiu ganėtinai rūkalų ir niekad 
nejaučiu alkio. Iš tų pinigų, kuriuos įmoka mano buvusioji 
žmona, globėjas dukart per savaitę nuperka viską, ko tik gei- 
džia mano širdis ir kas yra leidžiama. Tiesa, kiek ten įmokama, 
aš niekad neišeikvoju — mirsiu kaip pasiturintis žmogus. Neži- 
nau, kas viską paveldės, tai manęs nedomina. Po skyrybų mano 
senasis testamentas neteko galios, o naujo parašyti negaliu, aš 
juk psichinis ligonis. Bet ne toks jau aš ligonis ir ne tokia jau 
baisi apatija slegia mane, kad nebeturėčiau jokio plano ir ma- 
žytės vilties. Aišku, mintį apie peilį išmečiau iš galvos — aš 
galiu pakelti, iškęsti viską, kas man lemta. Visai neperdėdamas 
galiu pasakyti, kad aš esu didis kankinys. 

Dar nebuvau minėjęs, kad čia, žemutiniame aukšte, nuolat 
turim penkis šešis tuberkulioze sergančius Žmones, buvusius 
kančių draugus, kurie čia guli nuo mūsų izoliuoti. Jie visuomet 
gauna truputėlį gausiau ir geriau valgyti ir iki pat mirties jiems 
nebeprivaloma dirbti. Tie ligoniai turi mažus buteliukus, į ku- 
riuos išspjauna savo karkalus. O jie ne taip jau griežtai izoliuo- 
ti, kad aš, visur laisvai vaikštantis pacientas, negalėčiau kartais 


238 


kokio buteliuko nusikniaukti. Tokį buteliuką aš paprasčiausiai 
išgeriu. Lig šiol jau esu išgėręs tris buteliukus, ir dar išgersiu. 
Ne, aš nenoriu karšti šiuose mirusiųjų namuose ir lėtai dvėsti, 
noriu mirti tokia mirtimi, kokią visi būdami laisvi gali pasi- 
rinkti — savo noru. Esu tikras, aš jau šiandien sergu džiova. 
Man nuolatos duria krūtinę, aš smarkiai kosčiu, bet pas gydy- 
toją neinu, aš slepiu savo ligą — noriu taip susirgti, kad manęs 
jau nebebūtų įmanoma išgelbėti. O tuomet, kai atsidursiu tarp 
džiovininkų, kai prisiartins mano mirties valanda, paprašysiu 
pakviesti medicinos patarėją ir taip jam pasakysiu: “Pone me- 
dicinos patarėjau, aš suteikiau jums galybę rūpesčių ir vargo. 
Jūs man niekad neatleisite, kad teisėjų akyse per mane buvo 
susvyravęs jūsų, kaip psichiatro, autoritetas, kai turėjot keisti 
išvadą apie mane. Bet dabar, mano mirties valandą, atleiskit 
man ir išpildykit paskutinį mano prašymą“. Jis tuomet susitai- 
kys su manim, nes aš jau mirštu, o mirštančiojo noras šventas. 
Ir jis paklaus, koks gi tas paskutinis mano noras. 

O aš vėl prašneksiu: “Pone medicinos patarėjau, nueikit į 
kabinetą ir pats asmeniškai iš spirito ir vandens sutaisykit man 
pilną stiklinę gėrimo. Tik ne tokio, kad aš iškart netekčiau 
sąmonės ir neturėčiau iš to jokios naudos, 0 tokį, kad jis iš 
tikrųjų dar kartą pradžiugintų mano širdį". 

Jis išpildys šitą mano norą — su stikline rankoje ateis prie 
mano guolio, ir aš išgersiu — po tiėkos metų blaivybės gersiu. 
Gurkšnį po gurkšnio, su gerom pertraukom ragausiu tą nesi- 
baigiantį džiaugsmą. Ir aš dar sykį grįšiu į jaunystę, regėsiu 
žydintį pasaulį su visais jo pavasariais, visom rožėm ir visom 
buvusiom bei esančiom merginom. Viena jų prieis prie manęs 
ir priklaupusi ant kelių pasilenks virš manęs, užklos mano vei- 
dą savo tamsiais plaukais. Jos dvelksmas pasklis aplink mane, 
jos lūpos palies manąsias, ir aš jau nebebūsiu senas ir subjau- 
rotas, būsiu jaunas ir gražus, o manoji reine d'alcool prisitrauks 
mane prie savęs, ir mudu išnyksim svaiguly ir užmaršty, iš kur 
nebėra kelio atgal! 

Ir jeigu mano mirties valandą šitaip atsitiks, aš laiminsiu 
savo gyvenimą — tuomet žinosiu, kad ne veltui tiek iškentėjau! 

